
Knjižnica 
U PRAVI TRENUTAK 


54400 Đakovo, pp 62 


PREDGOVOR 


Prema onoj mudroj latinskoj »Nulla dies sine 
linea«, ja sam godinama nastojao da ne gubim dane, 
nego da ih nekako spasim, ako ne na drugi način, 
a ono da ih kako tako prenesem na papir. Nisam 
sujetan i ne mislim da je strašno važno što i kada 
sam nešto zabilježio, ali evo »ulovio« sam se s 
jednom debelom bilježnicom, u kojoj sam, ne sje- 
ćam se zašto, bilježio i nadnevak kad sam koju 
misao zabilježio. Poznajem sebe, pa je sigurno da 
će biti bilo nešto razložno što me je i na takav 
podatak ponutkalo. Uostalom, možda bi bilo i op- 
ćenito korisno da se uvijek zna kada se jedna misao 
rodila, jer je više nego sigurno da su ju i vanjske 
okolnosti uvjetovale. Bit će, dakle, da su se i ove 
moje misli mogle ovakve roditi baš u onoj godini, 
u onim prilikama, i da bi bilježene u drugoj nekoj 
godini, bile i drugačije. Kako bilo da bilo, evo ih, 
tu su, iskrene su i po mome starome dobrome obi- 
čaju izvađene su ne iz knjiga i tuđih glava, nego 
isključivo iz života i iz ove moje uvijek zamišljene 
ćudi. 

Autor. 


D. M. b2: 


Knjižnice mi se pričinjaju kao ognjišta koja 
čuvaju zapretene žeravice, odakle može tko hoće 
uzeti glavnjicu i raspirati vatru u svojoj duši, a 
preko nje onda i u dušama drugih. Na prvi pogled 
velika gomila požutjelog papira, mrtva, puna prašine 
s tarudijskog vonja, a u stvari to je skladište duša, 
najljepših i najboljih duša, koje su tu ostavile svoje 
želje, snove, misli, čežnje, ideje i osjećaje. Knjiž- 
nica je krematorij pjesnika, filozofa i znanstvenika 
koji su u svojim knjigama, u tim svetim urnama, 
ostavili prah svojih lijepih duša, ali izvanredni i 
čudni prah koji je sačuvan i za dolazeće naraštaje 
spremio svu onu hranljivost i životnost živih stva- 
ralačkih nutrina svojih stvaraoca. 

Knjižnice su vrhunac društvovnosti i demokra- 
cije, jer, eto, neizmjerno bogatstvo postalo je zajed- 
ničko, pristupačno svima i svakome, te ponuđeno 
da svatko uzme koliko hoće i što hoće. Knjižnica 
je otkupljnje svih počinjenih grijeha, svih zabluda 
i predrasuda, jer svi oni koji su za svoga života 
stajali možda daleko i po strani, oni do kojih se 
teško dolazilo, ili se dolazilo preko rukavica i pred- 
soblja — sada su tu pod rukom, bez kucanja otvaraju 
vrata, primaju svakoga i pokazuju se u svim svojim 
najskrovitijim kutićima duše. Doktor, profesor, in- 
žinjer, visoki intelektualac, liječnik, teški i mrki 
filozof, duboki pjesnik i ostali bogataši duha, raz- 


govaraju sada intimno, prijateljski i iskreno s do- 
maćicom, šegrtom, seljakom i neukim radnikom... 

Knjižnica je ostvarena međunarodnost i surad- 
nja među ljudima, jer, eno, došli su, skupili su se 
ljudi iz svih krajeva svijeta, donijeli su svoje glav- 
nice da ih nesebično dijele svim narodima i vreme- 
nima. 

Sred svakoga grada širi se veliko groblje kao 
neka ironija i zloba života. Oni križevi i ledeni 
mramorni spomenici kao da se rugaju čovjeku i 
podsjećaju ga na prolaznost i kratkoću. A malo dalje 
od groblja diže se knjižnica kao neki prkos tome 
gradu mrtvih, prkos, koji spašava ljude od umiranja 
i omogućuje mu da živi još bezbroj naraštaja i 
života. Da, knjiga je grob, ali čudni živi grob koji 
nikada ne trune, nego na njemu cvate i miriše 
najljepše cvijeće koje dava zanos, polet i pobudu 
svima koji mu se približe. Knjižnica mi izgleda kao 
podrum — krcat raznih boca staroga vina koje je 


to ljepše i bolje, ukusnije i tečnije, što je starije. 


Dok pijemo mlado vino mislimo na bezbroj drugih 
stvari, na zemljište gdje je niklo, na vinogradara 
koji ga je njegovao, na njegovu cijenu, vrsnoću i 
jačinu. Drugim riječima, bezbroj drugih okolnosti 
nam priječi da onoj kapljici sagledamo stvarnu 
vrijednost, a staro vino je samo samcato, lišeno 
svih drugih naljepnica i oznaka, pa ga mi uzimamo 
i uživamo onakvog kakvo jest. 

I onu knjigu u knjižnici pratila je kod njezina 
rođenja ovakva ili onakva ocjena, bila je hvaljena 
ili kuđena, cijenjena i omalovažavana, zapljenjena 
ili stavljena za »indeks«, potjecala je od priznatog 
i visoko cjenjenog pisca, ili pak od sasvim nepoz- 
natog početnika, a sve je to stvaralo mrene i pred- 
rasude, a bile zapreka da knjiga pokaže na 
vagi ocjene svoju pravu vrijednost i težinu. Sada 
se ta kazaljka na vagi potpuno smirila; žučljive i 


zajedljive rasprave su se stišale i pretvorile u sloj 
prašine koji malim prstom možemo obrisati ili 
puhnuti, pa pogledati retke u pravome svjetlu. 

Bez prosvjeda i otpora, mirna i nasmijana stoji 
na polici knjižnice knjiga, naslonjena na drugu 
knjigu koja joj se možda svojim sadržajem ruga, 
koja ju napada, omalovažava i niječe. Najveći pro- 
tivnici i suparnici, pomirljivo stoje jedni uz druge, 
bez mrmljanja, svađe i prepirke. One knjige kao da 
opominju i uče svoje autore da su i oni mogli biti 
tako prijateljski mirni i naklonjeni jedni prema 
drugima, jer svaka misao i ideja ima pravo na 
život i svaka ima svoga odgovarajućeg čitaoca. 

Stoji knjiga na polici i bez uzrujavanja gleda 
kako k njezinoj susjedi, drugoj knjizi, dolaze či- 
tatelji, pa ju otvaraju, uzimaju i čitaju. Bez zavisti 
gleda ona tamo debela knjiga iz ugla, koja rijetko 
kada izlazi napolje, kako knjiga do nje stalno putuje 
od ruke do ruke, ništa ju ne uzbuđuje veliki »pro- 
met« svoje susjede, jer ona zna i vjeruje da će i 
po nju doći netko, ako ne danas, a ono sutra, ako 
ne sutra, a ono prekosutra... Svaka ima svoje vrije- 
me, svoje ljude i čitatelje. Nije još bilo niti će 
ikada biti pisca, koji bi bio osamljen u svojim 
osjećajima i mislima, nego je on uvijek bio i uvijek 
će biti izraz i tumač mnogobrojnih drugih koji su 
s njome živjeli, mislili i doživljavali na istome 
»valu«, stoga sada ovdje u knjižnici, svaka je knjiga, 
knjižica i knjižurina potpuno mirna i sigurna da će 
se »njezini« istomišljenici i istoosjećajci već na- 
vratiti u vesele pohode... Ni knjiga, ni knjižnica 
nije nikada osamljenik, ona je silno veliko društvo, 
jer ono što je na stranicama, to je prisutno i u 
bezbrojnim dušama, jednako u pokojnim, kao i u 
živim i sutrašnjim dušama... Poklonimo se pred 
knjižnicama, tim svetim žarama najljepših i naj- 
boljih duša! 


12. V. 52. 


Bio sam na jednom sprovodu. Umro je jedan 
sasvim običan čovjek i jedan njegov prijatelj odr- 
žao je nadgrobni govor. Mislim, kako je lako držati 
govore nad grobovima velikih i poznatih ljudi, ali 
teško pokraj nepoznatog malog čovjeka koji nije 
neki glasoviti i poznati javni radnik, ali znači mno- 
go za krug svojih znanaca i prijatelja. Prava je 
vještina iz toga »malog« i običnog života izvući 
glavnicu i održati toplo i ganutljivo slovo. To je 
današnjem govorniku sasvim uspjelo i zaslužuje 
zaista iskrene čestitke slušatelja. 

2 


14. V. 52. 


Ako mi je netko prijatelj, ako nekoga volim, 
ja ga volim naprosto kao čovjeka, bez ikakvih dru- 
gih misli, primisli, kombinacija i računa. Imam 
prigodu u svojoj neposrednoj blizini promatrati oso- 
bu koja je potpuno, rekao bih, materijalizirala sva- 
ko prijateljstvo. Prijatelji su ovoj osobi stavke u 
njezinome proračunu. Onaj prijatelj Dalmatinac mo- 
rat će već platiti ceh u obliku ljekovitog bilja, ru- 
žmarinovog ulja, ili grožđa. Onaj Slavonac sa sela 
mora platiti porez špekom ili mašću. Onaj bravar 
će već pogledati i popraviti ključanice, a onaj elek- 
tričar glačala i kuhala, a vodovodni radnik zadužen 
je za sve cijevi u kući i oko kuće. Onaj prijatelj 
činovnik će lakše doći do papira, olovke ili pisaćeg 
stroja. Znanac učitelj će ljepše pogledati učenika, a 
prijatelj profesor će pronaći i uputiti drugoredaše 


na podučavatelje... I tako svatko na svoj način, u 


ovome ili onome obliku, platit će namet na prija- 
teljstvo s osobama kojima prijatelji i znanci nisu 

drugo nego manji i veći materijalni izvori i prihodi. 
Kako je to sve skupa i jadno i ogavno! 
' 3 


15. V. 52. 


Zli i dobri samo vraćaju svoj dug. Ako vidite 
i osjećate zla čovjeka, onda znajte da je prema 
njemu netko nekada bio zao, ako ne nitko drugi, 
a ono — priroda. Isto tako ni dobar ne bi bio ono 
što jest, ili bar ne u tolikoj mjeri, da prema njemu 
nisu bili dobri. To je činjenica, to je računica. Iz 
toga vidimo koliko su važne odgojne i društvene 
prilike u kojima odgajamo mladoga čovjeka, jer 
sve što činimo njemu, činimo ujedno i svima onima 
s kojima će on u životu doći u odnos i dodir. Na- 
prosto je nemoguće biti dobar ili zao samo prema 
jednome, a da se time posredno ne bude to isto i 
prema mnogima drugima. Zloća i dobrota to su 
revanši i vraćeni dugovi s kamatama. 
4 


15. V. 52. 

Meni u životu jako, jako mnogo pomaže misao: 
Nije život vrijedan da se toliko ljutim na njega! 
Ta me je misao bezbroj puta umirila i hvala joj 
za to! Puno, puno je lakše kada uspijemo ne misliti 
koliko nam je teško. 

16. V. 52. 
Ja sam jedno vedro lice prma dolje, a mrko 


prema gore! Prema »nižima« najveći demokrata, 


ll 


prema »višima« tvrd i prkosan. Po raznim školama, 
uredima, poduzećima i ustanovama, svi oni vratari, 
podvornici, čistači, radnici, seljaci, obrtnici i slični, 
to su bili moji upravo dragi i mili prijatelji, s ko- 
jima sam u saobraćaju više nego prijatan, ugodan i 
srdačan. I obratno: prema svim onim upraviteljima, 
šefovima, nadzornicima, nadglednicima, predradnici- 
ma i sličnima, imam redovito uvijek neku nesim- 
patiju, neko neraspoloženje koje onda izazivlje i 
odgovarajuće lice. Mnogo od mojih znanaca koji su 
mi slavodobitno saopćili da su postali neko i nešto, 
neka manja ili veća vlast, i pri tome sigurno pomis- 
lili: aha, sad ovoga imamo, sad će on biti prema 
nama »mekši« — takvi su me toga trenutka izgu- 
bili, a ne dobili, takvima sam smjesta pokazao mrki 
izraz svoga lica. Moram spomenuti da se tu apso- 
lutno ne radi o nekoj mržnji ili zavisti. Ne! Radi 
se po svoj prilici o tome što sam nepovjerljiv, što 
imam bogato iskustvo o tome kako se postaje vlast 
i viši, što na žalost vidim da unapređenje ne znači 
plus, nego minus dotičnoga u znanju i karakteru; 
što vidim sve one bahatosti i nepravednosti koje 
takovi viši i stariji vrše prema onima nižima i 
mlađima. Naravno, da ovakvim svojim stavom i 
držanjem ispadam nekada i nepravedan, pa pokažem 
mrko lice i onome koji to ne zaslužuje. Nije pot- 
rebno ni spominjati kako je ovakvo moje odvraća- 
nje i ponašanje, uvijek na moju štetu. Možda sam 
neki »anarhista«, ali ja ne mogu i ne želim biti 
drugačiji nego baš Janus s dva lica: vedrim prema 
dolje i mrkim prema gore! b) 


Aj 16. V. 92. 


Mi smo muškarci veliki slijepci u pogledu žena. 
Ako nam je osoba sasvim ravnodušna, onda ju vidi- 

mo malo, a ako smo zaljubljeni, onda ne vidimo 
ništa. Ženu najbolje vidi druga žena koja ju'pro- 
učava zavidnim pogledom, »pročita« i odmjeri od 
glave do pete, u svim dijelovima i pojedinostima. 

6 


15. VI. 52. 


Čini mi se da je najgore kad se s nama ništa 
više ne događa! Bolje i išta, nego ništa! Bez doga- 


đajno vrijeme je nazadak u svakom pogledu. 7 


15. VI. 52. 


U ljubavnim odnosima običavaju obe strane 
navađati i nabrajati kao dokaz svoje ljubavi, sve 
ono što su učinile i žrtvovale za drugu stranu. Iz- 
gleda, međutim, da to ipak nije ono najglavnije i 
najvažnije. I žrtva i djelo može više puta biti plod 
trenutnog raspoloženja. Stoga mi izgleda kao naj- 
važnije od svega drugoga ono vrijeme koje su jed- 
no drugome poklonili, bilo u mislima, bilo u društvu. 
Ta količina vremena najbolje i najsigurnije je mje- 
rilo istinske ljubavi! 


17. VI. 52. 


Ako jednu osobu volimo, bilo u erotskom, rod- 
binskom, prijateljskom ili bilo kojem drugom ljud- 
skom smislu, onda ona u nama stoji kao dragi i 
zatvoreni lik, u koji s ni jedne strane ne puštamo 
ući nešto što bi to voljeno lice potamnilo ili iz- 
blijedilo. S prvim razočaranjem, nepovjerenjem, s 

prvom lošom viješću i sličnim zbivanjima, mi nač- 
nemo dotični lik, nastane prava provala, a s njom 
onda i provale sa svih drugih strana, dok se onda 
lik potpuno podgrize i uništi. Odatle ono da je 
»sve izašlo na vidjelo«, »sve ujedanput«, o svemu 
se govori, sve se nabraja i predbacuje, sve se mane 
vide i otkrivaju. — 9 


17. VL ba 


Kako je teško biti pravedan nastavnik! Ocjena! 
Jedan običan potez perom, a koliko posljedica! Ko- 
liko radosti, koliko žalosti! I kod one dobre i vrlo 
dobre ocjene razmišljam, jer mislim na one mlade 
duše kojima igra vrlo veliku ulogu u duševnom 
životu razlika između odličan, vrlo dobar, dobar i 
dostatan. Mislim na takmičenje s kolegom, na us- 
poređivanje kojim svaki učenik gleda sebe sučelice 
drugih; mislim na mamice, tatice i tetkice, na nji- 
hove darove i poklone, na njihova veselja i kućne 
radosti. Da, i kod dobre i prolazne ocjene valja i 
te kako dobro na sve misliti, jer su nazivi onih 
ocjena čarobne i čudne riječi, pune značenja, pune 
snage koja izazivlje čitavu ljestvicu duhovnih stanja. 
Ali tek ona nevrijedna ocjena! Koliko je tu potreb- 
no poštenja i savjesti! Kad pišem nevrijednu ocjenu 
osobito ondje gdje ona znači gubitak godine, mislim 
na plač, na razočaranje, na besanicu, pomanjkanje 
t&ka, na obiteljske žalosti i nesreće, na takse, na 
zaradu i namještenje. Ona nevrijedna ocjena možda 
će značiti čitavu|revoluciju u životu jedne obitelji 
koja će morati krenuti sasvim drugim putem... A 
možda neko jeo «, pošalje mlado biće da se 
objesi, ili baci u valove mora ili rijeke... 

10 

21. VI. 52. 


Štednja je krasna i pametna stvar. Ona je 
onaj trijezni pogled unaprijed i protivnik života 
»od danas do sutra«. Gledao sam razne ljude kako 
štede. Jedni štede iz punoga džepa, to jest dok još 
i te kako imaju. Drugi to počnu tek onda kad su 
sa sredstvima pri kraju, ili kad više skoro ništa 
nemaju. Štedjeti treba dok još imaš, između ostalog 
i zato što tada vidiš učinak i posljedak svoje šted- 
nje: vidiš sakupljenu svoticu, sačuvano odijelo, spa- 
šen i novi predmet, tjelesnu sposobnost i slično. 
A ako počneš sa štednjom kada više ništa nemaš, 
kad si pri kraju svega, onda se samo ljutiš i ždereš 
sebe dobacivanjem: Eto štedim i uskraćujem sebi, 
a opet ništa nemam, opet se ništa nije popravilo! 
Potrebno je, dakle, na vrijeme početi, da bismo 
osjetili ono zadovoljstvo koje nastaje kada se vidi i 
osjeća postignuti učinak. Tko se na primjer sjeti 
da čuva i štedi svoje zdravlje tek kad postane ru- 
ševina. Ili tko počne štedjeti svoju zadnju tisuću, 
naravno, da ona ne može učiniti čudo i pokazati 
sada neki višak. ll 


28. VI. 92. 


Kada hodam ulicom i hoću pripaliti cigaretu, 
imam točan »nos« koga ću zamoliti za oganj. I uz 
najveću finoću, čovjek i pri ovakvom susretu osjeti 
tko tu malu uslugu čini od srca, a tko opet preko 
volje. Pokraj tolikih visokoškolovanih i raznim na- 
slovima okićenih, još uvijek najradije zamolim ne- 
koga staroga radnika, pogrbljenoga starca, a pogo- 
tovo seljaka koji će te od srca poslužiti i na kraju 
na ono moje »hvala«, odgovoriti: »Bogu hvala!« 

12 

23. VI. 52. 


Smijeh je veliki prijatelj, veliki lijek. Čovjek 
bi se morao svaki dan bar jedamput od srca nasmi- 
jati da se osjeti zdravim u duši i tijelu. Naši su 
dani crni i mračni jer smo previše pametni, previše 
ozbiljni, pa nam manjka smijeh koji kao sunce raz- 
goni oblake briga. 13 


24. VI 52. 


U ekonomskoj bijedi, nevolji i brizi za sva- 
kidašnji život, sve se teže podnosi, mnogo teže nego 
onda kad je život s te strane osiguran. »Lako je 
sirotu rasplakati« — veli se. Da, nevoljnome čovjeku 
već je i onako dosta svega, pa mu nije potrebno 
mnogo da brizne u plač. Ako netko trenutačno i ne 
stoji loše, ali ako nema ni kakvih izgleda za sutra, 
ako stalno živi u stanju straha, brige i nevolje, 
on je i tjelesno i duhovno odličan teren, na kojemu 
brzo procvjeta i tjelesna bolest i raznovrsna du- 
ševna tuga. Počam od obične nahlade i gripe, pa 
do najteže bolesti, počam od tugaljivog sjećanja i 
osjetljivosti, do smrtnog slučaja, nesreća i ljubavnog 
jada — sve je to kudikamo teže, kada čovjekom 
vlada bijeda, nevolja i nestašica. Sve je teže u onome 
smislu, kao što je sve teže u zimsko doba, dok bura 
zavija, snijeg pada i kiša pljušti, kao što je sve 
lakše, i ako u stvari nije, kada u proljeće sunce 
ugodno grije, behar miriše, a lijepe livade se zelene. 

14 


s 24. VI. 52. 


Zašto ljudi slabo poznaju, a prema tome i slabo 
shvaćaju druge ljude? To je, čini mi se, stoga jer 

slabo poznaju same sebe. Da, ljudi su na prvi po- 
gled tako različiti (»koliko ljudi, toliko ćudi«), ali 
oni su u mnogim i mnogim očitovanjima i ponaša- 
njima ipak jednaki, jer su na koncu konca ipak 
svi ljudi. U mnogim i mnogim stvarima na isti 
način odvraćaju, slično im je ponašanje u mnogim 


slabostima i vrlinama i stoga kada bismo bili sa- 


vjesni, kada bismo sebe promatrali, kad bismo znali 
kakvi smo u takvim i sličnim situacijama, onda 
bismo i druge razumijeli, a ne bismo ih odbacivali 
i osuđivali. Jedni to i znaju, ali su nepravedni stoga, 
jer jednu mjeru upotrebljavaju za sebe, a drugu 
za druge, a drugi opet niti promatraju niti poznaju 
sebe, pa im se čini čudnovato, nerazumljivo i osu- 
đujuće ono, što je i kod njih samih ne samo slično, 
nego i jednako. Stari savjet: Upoznaj samoga sebe! 
— potreban je, dakle, ne samo zbog nas samih, nego 
i zbog našeg društvenog života, te poštenog i zdra- 
vog odnosa prema drugim ljudima. 15 


25. VI. 52. 


Stara je narodna izreka: »Tko dobro čini, neka 
se dobru i nada«. I ja se dobrome nadam, kad činim 
dobro, ili kad se sjetim da sam učinio dobro. Ali 
ja ne očekojem plaću i nagradu od onih dobrih čina 
koje sam napravio Petru Petroviću ili Nikoli Niko- 
liću. Moja je nada položena na onu metafizičku 
nagradu koju očekujem od nepoznatih i nepotpisanih 
dobrih djela koja sam učinio. Od onoga dinara ko- 
jega sam pružio prosjaku na ulici: od one pomoći 
koju sam pružio nekome na cesti, u kući ili na 
putovanju nejakoj starici; od onoga razumijevanja 
koje sam pokazao nepoznatome učeniku, kao nas- 
tavnik na ispitu, za sve njegove prilike i neprilike; 
od one usluge i srdačne obavijesti strancu u tuđem 

mjestu; od pomoći u savjetu, prijedlogu, ideji i 


pouci, koju sam pružio onima koji su se na mene : 


obratili — eto, od takvih i sličnih dobrih čina, pre- 
ma nepoznatim kojima sam olakšao makar i trenutak 
života, unio zraku radosti u tužna i zabrinuta srca, 
od takvih dobrih djela očekujem nagradu, jer znam 
i vjerujem da se ovakvo dobro djelo uvijek vraća 
k nama s obilatim kamatama. 16 


26. VI. 52. 


U životu se ne može postići ništa ljepoga, veli-| 


koga i značajnoga, a da se to strastveno ne zaželi! 
Hladan razum sa svojim planovima i računima, vrlo 
je slabi poriv za ostvarenje velikih i malih ciljeva. 

17 


26. VI. 52. 


U čitanju i sakupljanju knjiga ima mnogo glu- 
posti, mode i snobizma. Mnogi čitaju i u svojim 
knjižnicama skupljaju knjige da bi mogli reći kako 
su te i te knjige čitali i kako te i te knjige imaju. 
Ja na primjer čitam knjige koje me trenutno zani- 
maju, naprosto i samo zato. Ja čak brzo zaboravim 
ime pisca i imena lica. Nije mi to važno da tu 
knjigu poslije ostavim kod sebe (premda ni to ne 
bi bilo ništa loše). Ali meni je glavno da sam ja 
od te knjige imao zadovoljstvo. To će već doći do 
izražaja kada budem nešto pisao, govorio, rasprav- 
ljao ili mislio. Knjiga je, dakle, svaka na svoj način 
ostala u meni i to mi je mnogo važnije, nego da je 
ostala na polici! Ja zapravo ne znam što sam čitao 
i kad bi me netko pitao da mu nabrojim autore i 
njihova djela, možda bi ispalo da sam malo čitao, 

a zapravo sam čitao jako mnogo. A to je, velim, 
zato jer mi nije do ove vanjske i paradne strane 
čitanja, nego do one unutarnje stvarne koristi i 
potrebe. Isto je tako i s gledanjem raznih kazališnih 
i kinomatografskih komada. Tu također postane 
moda i društvena »obaveza« gledati te i te komade 
i znati nabrojiti ta i ta lica. Meni naprosto nije do 
imena (zapamtim tek ona koja me naprosto »prisile« 
da ih zapamtim), nego mi je do sižea, do pitanja i 
misli vodilje, a to će već u potrebi, prigodi i situaciji 
doći meni do izražaja i do koristi. Gledao sam more 
predstava u kinu, ali vrlo malo njihovih autora . 
poznajem i pamtim, a još manje filmskih zvijezda 
i asova. Međutim opažam u svojoj kulturi i rutini 
kako se u danoj prigodi i potrebi i to kako sjećam 
na doživljene situacije i probleme. A to je ono 
glavno. To je svrha moga čitanja i mojih gledanja 
predstava. 18 


27. VI. 52. 


Slušam u susjedstvu jednu svađu. Radi se o 
slijedećem: Vlasnik kuće hoće da se useli u svoju 
kuću, pa je svome sadašnjem stanaru našao odgo- 
varajući stan na drugome mjestu, to jest preko 
suda ustupio mu svoj tadašnji stan. Međutim ovaj 
stanar neće ni da čuje o tome, već hoće da ostane 
na svome mjestu. Njegova žena je najgrlatija, ona 
se poziva ne samo na sve moguće zakone i smicalice, 
nego i na Boga. Veli ona: Ima još Boga! Ima još 
pravde! Slušam ju i mislim kako je ova žena koja 
inače jako ističe svoje kršćanstvo, zapravo daleko od 
svake pravde, i vjere u Boga! Dakle, pravda je da 
čovjek vlasnik ne može u svoju vlastitu kuću! E, 
lijepi bi bio takav Bog! Prava vjera je ona i pravo 
kršćanstvo je ono, kada čovjek hladno, pošteno i 

nepristrano gleda i priznaje istinu, pa makar to bilo 
i na svoju vlastitu štetu. Kada bi mene stotinu 
zakona zaštitilo i reklo mi da je u pravu što ja 
stanujem u tuđoj kući, a vlasnik kuće na drugome 
mjestu, ja bih osjetio i rekao da to nije ni pravilno 
ni pravedno. Pravedno je da se meni na drugome 
mjestu nađe odgovarajući prostor, a sasvim je pri- 
rodno da vlasnik bude u svome stanu. To znači biti 
čovjek i vjernik, a sve drugo je samo puka sebič- 
nost i:oskvrnuće Boga, koga još pozivamo da bude 
na našoj strani! 19 


27. VI. 52. 


Ljubav je kao i biljka koja traži svoj kraj, 
svoju klimu. Otputuj, premjesti je na drugo mjesto 
i time ćeš ju osuditi na propadanje, sušenje i krž- 
ljanje. Čak i onda ako otputujemo sretni ili skupa 
s ljubljenom osobom, opet je naša ljubav podgrizena, 
jer joj manjkaju one okolnosti, one pojave i svi 
oni predmeti i sitnice, koje su je u onoj sredini 
uvjetovale i stvorile. U drugome kraju ona je kao 
ptica bez zraka, brod bez vode i oko bez svoga 
krajobraza. Nesretno zaljubljeni se doduše premješ- 
tajem pomalo liječe, ali uz veliku žrtvu, jer eto 
ruši, kida žilice one svoje ljubavi koja je uvijek, 
u svakom pa i u tom nesretnom slučaju, velika 
duhovna glavnica. 20 


27. VI. 52. 
S 


U ljubavi je tako: kad nam dobro ide, kad 


smo sretni, postanemo obijesni, odbijamo ono što 


imamo, to jest nećemo cjeline da se poslije kao za 
kaznu zadovoljimo s polovicom ili četvrtinom. Da, 

nećemo osobu koja nam se, eto, iskreno i odano 
nudi da čitava i potpuna bude naša, a kad se ova 
razočarana poslije malo smiri, kad se okrene i-'nađe 
drugu osobu, onda se mi opet javljamo da ljubo- 
morni, uvrijeđeni i ponovno zaljubljeni, budemo 
zadovoljni, da dijelimo dotičnu osobu na dva, tri ili 
četiri dijela. To jest, nismo bili zadovoljni na boga- 
tome i samo za nas prostrtome stolu, da sada budemo 
sretni i siti i sa samim mrvicama. 21 


27. VI. 52. 


Govori se kako se valja otresti ovoga ili onoga, 
ove ili one osobe, ove ili one sredine, ovoga ili ono- 
ga posla, dužnosti i slično. K tome bi trebalo nado- 
dati da se mnogo i mnogo puta valja otresti samoga 
sebe, svoga raspoloženja, svojih nekih ustaljenih 
običaja i navika. Da, mi sami sebi umijemo postati 
tako teški i dosadni, sumorni i neugodni, da je 
naprosto potrebno napraviti prolom u svoj način 
života, pobjeći pred sobom, napraviti rošadu samoga 
sebe, te sve porazmjestiti i počistiti po sebi i oko 
sebe, kao što čini domaćica kada ima u kući »veliko 
spremanje«. 22 


27. VI. 52. 
Siromaštvo je krasan teren za ustoličenje i 
skidanje Boga! U bijedi smo mu najbliži, ili naj- 
udaljeniji, već prmema tome... 23 


27. VI. 52. 


Žalosno je to kada čovjek živi u takvoj sredini 
i u takvim odnosima, bilo s pojedincima ili društ- 

vom da izgubi vjeru i povjerenje u riječi i djela, 
pa onda i u najjednostavnijim stvarima, pojavama 
i događajima vidi uvijek nešto tajnovito i složeno, 
a u stvari sve je to vrlo jednostavno i razumljivo. 

28. VI. 52. 


Stil je zaista sastavni dio našega doživljaja. 
Jutros čitam neke rečenice koje sam sinoć napisao. 
Neka mjesta mi stilski nikako »ne pašu«, a znam 
vrlo dobro kako su mi sinoć »pasala« i kako sam 
se pred sobom »kapricirao« za neke riječi i njihov 
poredak, jer mi je to tako odgovaralo i godilo uhu, 
a eto već jutros ne valja! Znači, sinoć je bio drugi 
doživljaj koji jutros manjka, odnosno koji je druk- 
čiji, stoga je onaj tražio jedan stil, a ovaj traži 
drugi. A što tek kazati za stranice koje sam napi- 
sao pred 10 godina! Sad bi ih sasvim izmijenio. A 
ipak bio bih nepravedan i to bi bilo svetogrđe prema 
onome doživljaju koji je upotrijebio. onakav stil, 
kakav mu je bio potreban da se najbolje izrazi. 
Naravno da se ovo ne odnosi na one naše sastave i 
rečenice koje smo nemarnošću stilski zapustili, pa 
nije ništa prirodnije da nam kod imalo ozbiljnijeg 
prosuđivanja, stil nikako ne odgovara. 25 


28. VI. 52. 


' Pitao me je jedan učenik maturant koji je 
inače potpuno slijep;-za savjet, što bi odabrao za 
studij na sveučilištu. Ja sam mu savjetovao da uzme 
pravo ili čistu filozofiju. Osobito ovo drugo mislim 
da bi mu najbolje odgovaralo, jer je već svojom 
žalosnom sudbinom povučen u sebe i sklon razmiš- 

ljanju. A da i ne govorim o tehničkoj strani učenja 
koja je također kod sljepaca bolna. Koliko znam iz 
nastavničkog iskustva s njima, sljepcima ide teško 
matematika i strani jezik, međutim predmeti gdje 


se traži razmišljanje i pamćenje, idu mnogo lakše. 


Oni obično uče zajednički, to jest jedan čita, ili 
priča, a drugi pamte i onda prepričavaju. Mislim, 
dakle, da bi filozofija, a posebno njezina psihološka 
grana, za sljepce bila u svkom pogledu najpodesnija. 

26 


28. VI. 52. 


Na račun žena se mnogo toga reklo i još uvijek 
govori. Moram priznati da tu ima istine i neistine, 
da žena ima, upravo kao i muškaraca, ovakvih i 
onakvih. I kao što se ono često veli: »Eto, to su 
žene«, tako se može kazati i: »Eto, to su muškarci «. 
Ja ću ovdje iznijeti jedan slučaj kojemu sam bio 
svjedok, a koji, kako rekoh, nipošto ne znači da se 
odnosi na sve žene, jer ne treba ni spominjati da 
ima žena koje su sasvim drukčije od ove u mome 
sjećanju. 

Dakle; ing. Dr. Nikola Petrović bio .je osuđen 
na 10 godina zatvora, zbog suradnje s protivniškom 
ratnom stranom za vrijeme 2. svjetskog rata. Svoju 
kaznu je izdržavao skupa sa mnom u Kazneno-po- 
pravnom domu u N. Imao je 34 godina. Bio je 
oženjen ženom 10 godina mlađom od sebe. Ne znam 
uslijed čega, ali u srpnju 1947. godine bolovalo je 
nas nekoliko osuđenika od žutice. Bili smo žuti kao 
limun. Ležali smo u bolničkoj sobi kaznionice. Jed- 
noga jutra oko 10 sati uđe u sobu milicionar. 

— Koji je Petrović — upita on. 

— Ja sam, javi se Petrović iz postelje. 

— Obuci se, zovu te u pisarnicu. 

Petrović je imao ognjicu, bio je prilično slab, ali 
nije ostalo drugo nego obući se i poći. Stražar ga 
je doveo u ured. Za glavnim stolom je sjedio upra- 
vitelj kaznionice, a za manjim stolićem još dva 
čovjeka sa spisima ispred sebe. A nasred sobe stajala 
je Petrovićeva žena Anka. (Moram još spomenuti 
da su već 4 godine u braku, ali još nisu imali dje- 
ce). Petrović uđe i naklonom glave pozdravi pri- 
sutne. 

— Vi ste Dr. Petrović? — upita upravnik. 

— Jesam. 

— Da li znate zašto sam Vas zvao? 

— Ne znam, ali koliko sam psiholog, nije ništa 
dobroga. 

— Eto, da pređemo odmah na stvar. Vidite, tu 
je Vaša žena, ona je došla tražiti rastavu braka. 

— Da — prihvati odmah Anka — ti znaš Ni- 
kola da si osuđen na 10 godina. Ja sam te čekala 
evo već dvije godine, ali od mene se ne može tra- 
žiti tolika žrtva. Žao mi je... 

— Dosta, razumijem — prekine ju Petrović — 
pa se obrati upravniku: 

— Druže upravniče, što se od mene traži? 

— Ništa drugo nego da potpišete da pristajete 
na! rastavu. Eto, tu je sudac i njegov pisar. 

— Dobro, pristajem — odgovori ponosno Pe- 
trović. Dajte da potpišem. 

Sa susjednog stola sudac mu pruži list papira 
i pero. 

— Je li to mora biti neka određena formula, 
ili slobodna stilizacija? — zapita Petrović suca. 

— Može biti kako hoćete, glavno je da se vidi 
Vaš pristanak — odgovori sudac. 

— Dobro, reče Petrović, a onda napiše slijede- 
će: Ja niže potpisani pristajem na rastavu braka 
koju je zatražila moja žena Anka Petrović, rođena 
Jukić. Ing. Dr. Nikola Petrović. 

— U redu je — reče sudac. 

Baš u taj čas uđe u ured poštar. Uruči upravi- 
telju jedno pismo. Upravnik ga odmah otvori. Čim 
ga je pročitao usklikne: 

— Zanimljivo! Vi ste ing. Dr. Nikola Petrović? 
— upita. 

— Jesam. 

— Evo došlo je od Presidijuma Narodne skup- 
štine da Vam se kazna snižava od 10 na dvije 
godin. Kazna Vam svršava 5. kolovoza ove godine. 
Danas je'20. srpnja, dakle još 15 dana! 


Petrović nesvjesno sjedne na jedan stolac. Samo 
je rukom protrao svoje čelo. 

— Ovo je previše za mene. U razmaku od pola 
sata ovakva dva velika događaja — pomisli u sebi, 
ali ne kaže ni riječi. 

Njegova žena Anka koja je dosad samo gledala 
i slušala, skoči kao ubodena iglom i progovori: 

— Nikola dragi, je li ti zlo? Ne, ne, ja sam se 
prenaglila, ja oporičem sve... Bit ćemo opet sretni... 
Htjela ga je zagrliti i počela plakati. 

Petrović je i dalje šutio. Kad se malo sabrao, 
digao se i obratio najprije svojoj ženi s riječima: 

— Gospođo, kasno je, Vi ste moja bivša žena! 
A onda se obratio upravniku kaznionice: 

— Druže upravniče, da li me još nešto trebate? 
Mogu li ići? 

— Možete, odgovori on. 

Petrović ode k izlazu, a onda se okrene i reče 
svima: 

— Eto, to su žene! 

Tako je rekao u uredu, a kad se vratio k nama 
ispričao je cijeli događaj i nadodao: 

— Pa još kažu da nema čuda, da nema Boga! 

217 

29. VI. 52. 


Uzmimo neka akademska zvanja i uvjerit ćemo 
se kako je društveno najkorisnije, kako narod naj- 
bolje iskustvo i mišljenje ima o onome zvanju, u 
koje su stupili ljudi iz ljubavi prema struci, iz 
idealizma i bez obzira na novac i gospodarske pri- 
like. Ne govorim »pro domo«, ali zar između tih 
akademskih zvanja nije na primjer nastavničko — 
profesorski stalež ipak najmanje kompromitiran 
i najmanje od svih drugih na zlu glasu? A zašto 
je to tako? Samo zato, jer bogme što se ekonomske 
strane tiče, nikada taj stalež nije bio primamljiv, 
pa je onda sigurno da mu ljudi nisu ni pristupali 
iz računa, nego iz ideala. 28 


29. VI. 52. 


Nisam za silu i uopće za tjelesnu kaznu u od- 
goju. Bio sam prefekt u internatima 6 godina. Imao 
sam posla po danu i noći, s prvoškolcima i šegrtima, 
ali nisam nikada upotrijebio ni šibu ni zaušnicu. 
Ali to ipak nikako ne znači da sam imao pravo. 
Sjećam se raznih dječaka, prema kojima sam zaista 
upotrijebio sve što sam najljepše mogao i imao, ali 
bez uspjeha. Slučaj me je upravo izazvao da malo 
potegnem za uho, ili malo. pogladim šibom, ali to 
ipak nisam nikada učinio iz neke moje, rekao bih, 
kapriciozne principijelnosti. Ja, eto, ne upotreblja- 
vam šibu ni tjelesnu kaznu, ne toliko iz uvjerenja, 
koliko iz nauke i navike. Ali ne mislim ovdje o 
tome raspravljati. Imam jednu drugu namjeru. 

Čitam često u pedagoškim časopisima, a i u 
drugim listovima, gdje se u ime čovječnosti, druš- 
tvene naprednosti i sličnoga, osuđuju roditelji i 
nastavnici zbog šiba. To je lijepo i dobro, ali se 

stvar gleda jednostrano i ne zahvaća problem u 
cjelini. Prije svega svatko će priznati da u svakom 
odgoju mora postojati, i uvijek je postojao, sustav 
nagrađivanja i kažnjavanja. A što na kraju krajeva 
znači kazniti dijete! Znači zadati mu neku bol, neku 
neugodnost. Ja ne branim šibu ni zaušnicu, ni zatvor, 
ni uskraćivanje jela, ni slične tjelesne kazne. Da- 
leko od toga. Ali htio bih zapitati: Zar mi i bez 
šibe ne upotrebljavamo kudikamo neugodnije kazne? 
Lijepo je to što smo tako obzirni prema tijelu i 
što tjelesnu kaznu nazivamo vrijeđanjem ljudskog 
dostojanstva, ali čovjek nije samo tijelo, on je du- 
hovno i osjetljivo biće, koje znade na toj strani 
pretrpjeti kudikamo veće neugodnosti i boli. Neću 
spominjati psovku i viku na dijete, što zna biti 
praćeno najgorim rječima, a niti ovdje mislim na 
one razne surove i prostačke postupke prema djeci. 
Ne, uzmimo one najfinije, najkulturnije i najod- 
gojnije mjere koje upotrebljavamo kao kaznu, pa 
ćemo vidjeti da to zadaje osjetljivoj dječjoj duši 
bol, prema kojoj ona jedna šiba po ruci nije upravo 
ništa! U znak kažnjavanja mi ćemo dijete pred 
drugim ukoriti i zasramiti, mi ćemo mu uskratiti 
lijepu knjigu, sliku ili igračku; mi ćemo postati 
»ljuti« na njega, nećemo neko vrijeme s njime 
govoriti, nećemo se šaliti ni pričati mu ugodne pri- 
če, nećemo ga blago pogledati i slično. A zar to 
sve nije neusporedivo veća i trajnija bol i neugod- 
nost, nego neka sitna tjelesna neugodnost koja ne 
traje mnogo, koja se zaboravlja i ne ostavlja traga? 
Nije, dakle, problem samo u šibi, problem valja 
proširiti na načelno pitanje: Da li se uopće u odgoju 
smije zadavati neugodnost i bol? Radi se samo o 
»da« ili »ne«! Ako kažemo »ne«, onda smo u pro- 
tuslovlju, ako se okomimo samo na šibu, jer ima 
boli koja je kudikamo jača od šibe. Ako pak važemo 
»da«, onda mirne duše možemo i šibu dopustiti, jer 

gdje je slobodno vrijeđati osjetljive duše, tu može- 
mo dopustiti i vrijeđanje osjetljivih ručica, što je 
kudikamo lakše. 29 


30. VI. 52. 


Povijest i sadašnjost nas obilato uče da u raz- 
nim državama gdje je Strančarski politički život 
bio najbujniji, gdje su se ljudi sve u šesnajest sva- 
đali oko pitanja koja je stranka najbolja i koja bi 
trebala doći na vlast — da je obično poslije toga 
došlo na vlast nešto sasvim deseto, nešto što nitko 
neće, a ipak je tu kao sila i vlast koju hoćeš nećeš 
moraju svi prihvatiti i slušati. ' 30 


30. VI. 52. 


Kako smo često nepravedni prema djeci! Smeta 
nas, zamjeravamo im igru! A što je s odraslima? 
Šport sa svim svojim granama kojim se bave mili- 
juni ljudi, nije ništa drugo nego ljubav i želja čov- 
jeka za igrom. A napokon kino i kazalište, pa zatim 
razne druge predstave i priredbe, što su drugo nego 
igre za odrasle? 31 


1. VII. 52. 


Starost je svakako onaj manje vrijedniji dio 
našega života. Ako čovjek brižljivije promatra sebe 
i drugoga oko sebe, onda može vidjeti da što postaje 
stariji, to ne samo da ima sve manje ideala, nego 
sve više ustupaka čini svim svojim načelima kojih 
se je do jučer tako čvrsto držao. Ona svijest i spo- 
znaja da život sve više izmiče pod nogama, nagoni 

ga na popuštanje svojim principima, a to sve u 
korist jednoga »sada«, jednoga »danas«, jer danas 
je tu, a sutra tko zna hoću li biti ja i to nešto. 

Promatram jednoga znanca, neoženjenog pede- 
setogodišnjaka koji je inače u svojoj mladosti bio 
veliki, nepopravljivi i osjetljivi idealist. To je po 
mome mišljenju, a i drugih koji ga poznaju, i uzrok 
da se nije oženio. Znam i njegov odnos prema že- 
nama. Dovoljna je bilg jedna ružna riječ, jedna 
loša obavijest, jedno i najnedužnije »koketiranje« 
one s kojom je išao, pa da prekine s njom. Ali sada 
je sasvim drukčiji i snošljiviji. Koješta proguta i 
pregleda kroz prste. Jučer se čak tukao s jednom 
ženom koja mu je izgovorila najgore riječi, a danas 
je opet sve u redu. A isto tako se promijenio i u 
odnosu prema ljudima. Prije bi ga jedna crna laž, 
jedna neiskrenost i prevara odalečila od čovjeka, 
a danas je kudikamo stvarniji, snošljiviji i popus- 
tljiviji, jer, eto, što se može, takav je čovjek, svijet 
i život. 

Gledam njega i druge, a u njima sebe, pa do- 
lazim do zaključka kako je za etičke principe po- 
trebna ne samo izgrađena nutrina, nego još i mla- 
dost, jakost i tjelesna snaga, te ekonomska podloga. 
Mladost je, ako već jest, zato najupornija i naj- 
idealnija, jer ima život pred sobom, ima dakle 
jamstvo, da će ono što žrtvuje sada zbog svojih 
Principa, imati vremena i mogućnosti još uvijek 
nadoknaditi. A tamo gdje život nije više ispred, 
nego iza, tamo se nekom višom, praiskonsko sebič- 
nom silom, svaki dan mijenjaš i, priznajemo, svaki 
dan padaš u svojoj moralnoj čvrstoći. Tako je to, 
jer nemojmo se zavaravati, svi naši i najveći ideali 
i principi, imaju ipak u sebi skrivenu želju da se 
ostvare na vrijeme, još za naše ere, dok smo još tu. 
I stoga, što su veći naši izgledi da dulje budemo 
tu, ti su naši ideali uporniji, a što više osjećamo 

slabost i kratkoću boravka, to se više i uz cijenu 
svojih načela, bacamo da naglašeno gladni i požudni 
iskoristimo ono što se još može iskoristiti. Starost 
je vruća voda za ideale i njihov neprijatelj broj 
jedan. 32 


1. VII. 52. 


Intelekt se teško pušta potisnuti sa svoga polo- 
žaja! Poznato je da se neugodnih misli pokušavamo 
otresti na taj način što namjerno skrećemo misli 
na druge stvari, događaje ili osobe. Ali da! Tu se 
javlja ono drugo »ja« koje nam baš u trenutku kada 
mislimo da smo uspjeli, dovikuje: Zar ne vidiš svoju 
situaciju, eto toliko je ona bolna da namjerno nećeš 
da misliš na nju! I tako nas taj pakosni policajac 
ne pušta liječiti, nego kao da uživa da bude onako 
kako je. On kao da se vrijeđa i ljuti što ga zava- 
ravamo i zapostavljamo, zabavljajući ga i zauzima- 
jući ga raznim igračkama i maštanjima. U neku 
ruku kao da ima i pravo i kada bi mogao govoriti, 
rekao bi nam: Pobrinite se na vrijeme da ne dođu 
u moju svijest crne i žalosne misli, ali kad se već 
tu, ja neću da budem lažni popisivač i krivotvori- 
telj, nego istinski izvjestioc činjeničnoga stanja. Ja 
sam ovih dana pokušao zaspati samo da bih izbjegao 
svijest o stvarnosti oko sebe. Ali baš kada je san 
silazio na oči, jaki i grubi glas intelekta me probudio 
i osvijestio: Zar ne vidiš, da čak bježiš k snu, samo 
da ne misliš na ono što je stobom? 33 


2. VII. 52. 


Da bismo bili uvijek mladi, ili barem da ne 
bismo tako brzo starili, moramo biti — dobri! Tu 

ne mislim samo na solidan ljudski život, bez raz- 
vrata, strasti i burnog života, nego mislim u prvome 
redu na duhovni život, gdje zla misao, mržnja, 
osveta, himba, lukavstvo, prevara, zavist i slične 
gorke trave, ne truju samo dušu, nego isto tako 
podgrizavaju tijelo, oduzimlju mu snagu, poreme- 
ćuju t&čk, uskraćuju san, uznemiravaju krvotok i 
zlo utječu na sve naše unutarnje i vanjske organe. 
I obratno: blagost, mir, ljubav prema bližnjemu, 
opraštanje, iskrenost, sućut, lijepa želja, saučešće, 
društveni osjećaj, čista savjest, osjećaj odgovornosti 
i slično — sve to iz vedre i čiste duše prelazi i na 
tijelo kojemu se na licu i u očima do zadnjega duha 
čita i odrazuje djetinjski nevina i mladenački svježa 
duša. Samo dobra duša je mlada, zla je uvijek stara, 
a tijelo je ogledalo duše. Zla duša je rak i sušica 
za tijelo, a lijepa i dobra duša, to je tijelu žarko 
sunce i blaga proljetna kiša! 35 


2. VII. 52. 


Nije čudo što mnoga poduzeća i ustanove ne 
vole došljake, nove ljude, namještenike i radnike. 
Novi čovjek ne samo što još ne poznaje posao, pa 
ni količinski ni po vrsnoći ne daje i ne postiže ono, 
što daju za istu nagradu oni stari radnici. Nije samo 
to! Svaki novi čovjek osjeća se gostom, a i drugi 
ga hoćeš nećeš moraju smatrati gostom, a od gosta 
nema posla. Došljak je izvan stroja, on još nije 
ukopčan, nije se još »zarazio« duhom novoga podu- 
zeća, nije u duhovnom smislu postao član i karika 
na lancu nove radne zajednice, pa ne osjeća potreb 
ni probleme nove sredine. Tek kada zagazi malo 
dublje i doživi novi posao i svoju ustanovu u pot- 
punosti, tek onda on daje iz sebe sve ono što može 
dati. : 36 

3. VII. 52. 


Možda sam to već jedamput zapisao, ali moram 
opet. Naime, sve ono što se sa mnom događa, sve se 
to već jednom događalo u mojim mislima. Ne mislim 
na kojekakve sitnice, ali svi krupniji događaji, već 
su jedanput bili u mojim mislima. Naprosto se uži- 
vim u neke situacije »kao da jesu«, jako i trajno 
se bavim određenim mislima, pa tek kada nastupe 


događaji, onda vidim da je to baš ono što je već | 


bilo u mojoj duši. Bio sam u tamnici, a još dese- 
tak godina prije toga naprosto sam se igrao misli- 
ma, zamišljajući sebe u teškim situacijama i gledao 
oko sebe sve one ljude, postupke, teške odnose, gru- 
bosti i surovosti koji su se onda, nažalost, i ostvarili. 
Isto tako je i s ostalim važnijim i značajnijim pi- 
tanjima, kao na primjer u pitanju ljubavi, odnosu 
prema ženi, vjernosti, nevjernosti, prekida i slično. 
Naprosto sam zabio u glavu i maštao o pojedinom 
takvom slučaju i sve je onda tako i bilo. Isto tako, 
što se tiče o ekonomskom stanju, prehrani, stanova- 
nju, zatim zdravlju, književnom uspjehu i slično. 
Znam na primjer kako sam još u najranijoj mladosti 
stavio sebi u glavu da sam napisao knjigu, da sam 
dobio nagradu za nju, da su neki htjeli moj potpis... 
Išao bih spavati i sasvim bi se uživio u takvoj ulozi. 
Kad sam 15 godina kasnije napisao »Čovjeka«, sve 
je to tako i bilo. Pa onda često sam se upravo za- 
intačio u mislima i proživljavao jedan određeni 
odnos, recimo sa svojim najbližima, pa onda neki 
sukob s nekom ličnošću, neku nesuglasicu i raspravu, 
neko slučajno poznanstvo, neki doživljaj na putova- 
nju... I kao da je ovdje neko postupao prema onoj 
»pametniji popušta«, pa je kazao: Kad si tako jako 
zabio u glavu, neka ti bude! Jako me stoga zanima 
da li ću jednoga dana dobiti lutriju, jer sam već 
odavno sebe zamislio u ulozi dobitnika, a isto tako 


32 


vam moram biti iskren da se još nikad nisam usu- 
dio baviti mišlju da umirem... —, 37 


3. VII. 52. 


Mislim o tome kako je svaki čovjek dužan mi- 
sliti na sebe, ne samo radi sebe, nego i zbog drugo- 
ga. Mi smo dužni misliti na svoju opstojnost i uopće 
na ekonomsku stranu, ne samo zbog sebe, nego i 
zbog drugih kojima bismo mogli pasti na teret. Ali 
mi imamo i drugih obveza prema sebi i to _baš zbog 
drugih. Mi smo na primjer obavezni da se pobrine- 
mo za svoje dobro raspoloženje i za grimasu smije- 
ha, da ne žalostimo one koji nas vole, a koji nisu 
ni krivi ni dužni i koji zaslužuju sve drugo samo 
ne ono naše mrko lice i turobno raspoloženje. Ovo 
zna još više pogoditi one naše drage i bliske, nego 
neka materijalna pomoć koju nam moraju pružati. 
Da, raspoloženje i dobra volja je društvena PMI 


4. VII. 52. 


Promatrao sam mnoge ljude koji stalno pos- 
jećuju neke kavane, gostionice i krčme. Tu se ne 
radi samo o navici, želji i potrebi za jelom i pićem. 
Tu se u prvome redu radi o potrebi za jednim 
mjestom na ovome svijetu, gdje se oni vide, uvaža- 
vaju, cijene i poslužuju, gdje ih zovu imenom, časte 
i smatraju za nekoga koji nešto jest i znači... K 
5. VII. 52. 


Čudnovati su naši odnosi prema životinjama! 
Gledam jednu ženu kako s najvećom nježnjošću 

hrani svoje kokoši. Stavlja ih u krilo, s ruke ih 
hrani, tepa im, miluje ih i ljubi. »Mala moja slatka 
kokice«, »Ti si meni gladna«, »Ti si moja mila ma- 
la«, »A gdje si mi bila«, »Ja ću tebi dati i vodice« 
— tako i slično im tepa kao svojoj djeci, a znam 
sigurno da će ih do par dana — zaklati! Baš me 
je zanimalo što ova žena misli o toj budućnosti 
svojih ljubimaca, pa sam ju nagovorio: Gospođo, 
oprostite, ali vidim svaki dan kako volite svoje 
kokoši i koliko ih pazite. Nije li Vam ipak žao kad 
ih koljete? Ona mi kaže: Što ćete, to tako mora 
biti, pa uopće ne mislim na to... 


6. VII. 52. 


Ovih dana vlada ona prava »pasja vrućina«. 
Promatram razne ljude oko sebe i mislim kako se 
i u malim stvarima očituje kultura i nekultura 
svakog pojedinca. Baš u toj velikoj vrućini, kad bi 
čovjek svaki čas najradije pio vodu, inteligentan i 
kulturan čovjek osjeća potrebu stege samoga sebe. 
On se svijesno suzdržava od pretjeranog pića, jer 
zna da što više pije, to bi više pio, to se više znoji, 
to manje jede i to je veća opasnost za razne bolesti. 
Psihički slab i primitivan čovjek neprestano je uz 
vodu i tako radi trenutne ugodnosti, uzrokuje sebi 
velike neugodnosti. : 40 


7. VII. 52. 


Kad se samac tuži.na život i gospodarske ne- 
prilike, onda mu vele: Lako je tebi, ti si sam! Tako 
je danas i meni jedan kazao: Mislim da mu nisam 
loše odgovorio, kad sam mu kazao: Pa ja i ne tra- 
žim od društva da mi omogući zaradu za dvojicu, 

ili trojicu, nego samo za jednoga, i to ne za jednoga 
visokoga štandarda, već za jednoga s najosnovnijim 
potrebama! 


7. VII. 62. 


Nema te žene na svijetu koja svoju ljubavnu 
stramputicu ili avanturu ne bi ispričala barem jed- 
noj svojoj »prijateljici«. A nema te jedne »prijate- 
ljice« koja ne bi imala bar jednu svoju »prijate- 
ljicu«... I tako se lanac nastavlja u beskraj. Sasvim 
je, dakle, uzaludno što muškarac čuva tajnu i ženu, 
kada ona ne čuva sebe! 

7. VIL. 52. 


Do zadnjeg daha svoga života, nema čovjek 
razloga za očaj, jer nitkonezna što mu život kuje 
i plete. Život je kao šahovska utakmica u kojoj 
onaj najveći protivnik majstor, koji te doveo u 
kritičnost, može u zadnjem potezu pogrijšiti u tvoju 
korist. I život kao da bi nas nekada htio pošto poto 
»matirati«, i kad mislimo da je nesreća tu, ujedan- 
put napravi krivi potez i mi smo spašeni. Da, i u 
našim teškim prilikama, gdje od života ne možemo 
očkivati nikakovu pomoć i milost, ipak ima mjesta 
za nadu, jer i onaj nemilosrdan život ne može sve 
što hoće, niti može uvijek ispuniti svoje paklenske 
namjere i planove, budući griješi, čini propuste, pa 
tako i nehotice radi za našu korist. Osim toga, život 
je jedan složeni i veliki posao, jedna ogromna radi- 
onica s golemim poslovanjem, gdje ima mnogo »škar- 
ta« i odpadaka, od kojih pojedinci mogu živjeti i 
gdje se netko može i »provući« lijepo, sretno i mir- 

no, a da i ne bude zahvaćen ni zapažen u onom 
satanskom planu i računu... U svakom slučaju, dok 
srce kuca, može još uvijek negdje i sreća zakucati 
za nas. Zao život htio bi prema velikom broju ljudi 
biti zao i mi tu možemo računati na mogućnost da 
će zaboraviti na nas... Nešto ga već može smesti i 
pomutiti. Da, život ne može sve što hoće! Kao da bi 
se i za njega mogla primijeniti ona: Ne da Bog kozi 
duga repa... 42 


8. VII. 52. 


Velika je zaista stvar imati prijatelja. Ali dobar 
prijatelj ne može biti onaj tko je neinteligentan i 
glup. On ima najbolju volju i namjeru da nam 
pomogne i koristi, a zapravo nam, iz neznanja i 
gluposti, čini štetu. Sjećam se one priče o čovjeku 
i mački. Uhvatio neki čovjek divlju mačku, ali ju 
je tako pripitomio, da je ona postala njegov poma- 
gač, prijatelj i čuvar. Jednoga dana čovjek zaspao 
u šumi pod drvom, a mačka kod njega čuvala stra- 
žu. Muhe su neprestano dolazile na lice čovjeka, a 
mačka ih je tjerala. No ove su se opet vraćale. 
Mački to dodijalo, uzela kamen i bacila ga svom 
snagom na jednu muhu koja se šetala po čelu nje- 
zina gospodara. Učinila je to u najboljoj namjeri 
da ubije muhu, ali ubila je svoga voljenoga gospo- 
dara. Eto, tako rade i oni naši dobronamjerni, ali 
neinteligentni prijatelji! x 43 


8. VII. 52. 
Stara je izreka u hrvatskom narodu: Uzmi že- 


nu iz obitelji gdje ima puno djece! Zaista, ako 
promatramo djecu, a osobito onu žensku, onda vidi- 

mo da su djevojke iz obitelji gdje je bilo više braće 
i sestara, uvijek i u svakom pogledu vrijednije kao 
žene, majke i domaćice, nego one razmažene jedinice 
koje ne znaju ništa drugo i koje nisu ni za što. Uvi 
jek sam visoko cijenio i gajio duboko poštovanje 
prema obiteljima, odnosno roditeljima koji su uz 
nadčovječanske napore odgojili i podigli na noge 
i po tucet djece. Oni su junaci društva i to ne 
samo da tako kažem u količinskom smislu, nego 
još više u vrsnoći, jer su dali svome narodu one 
bolje i vrijednije članove koji su već od najma- 
njih nogu naučeni na zajednički život, u kojemu su 
susreli sve one napore i žrtve; očitovali i razvili 
sva ona vrijedna svojstva koja takav skupni život 
traži. Rad, štednja, marljivost, snošljivost, pomaga- 
nje, razumijevanje, odricanje, poštovanje, ljubav, 
drugarstvo i druge slične odlike moraju očitovati 
djeca u kući, gdje nisu sami i gdje brojni drugi 
nastupaju sa svojim željama, potrebama i zahtjevi- 

10. VII. 52. 


Lažno prijateljstvo, lažna ljubav, lažna rod- 
binska sklonost, stalno od nas nešto traži, a iskreno 
prijateljstvo, prava ljubav, nesebično rodbinstvo, 
stalno nam nešto nudi. Po ovome se najbolje i naj- 
sigurnije može prepoznati ljubav od računa, osjećaj 
od laži. Ne odnosi se to samo na materijalne stvari, 
nego još više na sve one druge raznovrsne manje 
ili veće žrtve, koje se traže, odnosno pridonose. 

3. VIII. 53. 


Novac se ne može trošiti, a da ga se ne daje 
drugome. To nam. može poslužiti kao nadasve utješ- 

na okolnost, kada ocjenjujemo ljude koji imaju i 
društveni poredak koji im to omogućuje. Jasno je 
svakome, a i iskustvo nam je to pokazalo, da sti- 
canja i stvaranja nema bez onih zagrijanih pojedi- 
naca, koji oduševljeni i zaneseni ulažu ono najviše 
od svoga znanja i umijeća da stvar dobave, steknu 
ili imaju ovo ili ono. Sve ovo što vidimo u svijetu, 
sve je nastalo na taj način: osobnom poduzetnošću, 
upornošću, vjerom u sebe, štednjom, natjecanjem s 
drugim suparnikom i njegovom sebičnom željom 
za posjedovanjem ekonomskih dobara. Naravno da 
je ova privrena sloboda bila često puta nećudoredna 
i da se interes Petra razvio na račun Pavla, ali 
bi ipak cjelokupna vika oko ovoga pitanja bila 
mnogo tiša, kada bismo cijelu stvar gledali malo 
dublje i šire. Pri tome bismo najprije uočili ono 
što sam na početku spomenuo, a to je da (na svu 
sreću) nije moguće bogato živjeti i trošiti, a da pri 
tome i drugima ne davamo! To bi se možda moglo 
drukčije kazati: Nije moguće biti sebičan, a da pri 
tome ne budeš i nesebičan! Drugo: Mi na primjer 
osuđujemo čovjeka i zaviđamo mu, ako uživa mnogo 
zemlje, ako je stekao nekoliko kuća i došao u 
posjed nekoliko drugih vrijednih građevina i sadrža- 
ja. Zaboravljamo, međutim, da će te njegove kuće, 
tvornice i garderobe, te njegove livade i automobile, 
uživati i pokoljenja poslije njega. Kako malo traje 
jedan kućevlasnik, a kako dugo traje njegova kuća! 
On nju (kuću) na svaki način i u svakom slučaju 
vraća društvu i stoga nemojmo biti maleni i zavid- 
ni onome koji stiče, gradi i stvara, jer on uvijek 
stvara doduše za sebe, ali time i za — drugoga! 
Ne, nije moguće društvu oduzeti, a da mu to ne 
vratiš! ( 

Zbog svega toga, uz nužna, naravno, ograniče- 
nja, svaki zdravi društveni poredak treba da omo- 
gući čovjeku privredniku puno razvijanje njegovih 
stvaralačkih sposobnosti. 46 

4. VIII. 53. 


Kada čovjek razmišlja o raznim društvenim, 
političkim, kulturnim i gospodarskim pitanjima i 
promjenama u društvu, promjenama, koje su sve 
postavile na glavu, pobrkale vrednote te izmiješali 
pojmove i shvaćanja, onda se veseli i tješi da je 
ipak ostalo nešto što je netaknuto od ljudskih djela 
i što nije podložno onim više puta bedastim pro- 
mjenama i pokusima, a to je ova krasna i mudra 
priroda, ovo žarko sunce, koje nitko ne može ukra- 
sti, ovaj divan zrak koji nitko nije u stanju »kon- 
ficirati«; ovo sjajno zelenilo koje liječi oči i pluća. 
Utješno se sjetiti da ima mnogo toga što nije pod- 
ložno, kao na primjer ptičji pjev, nikakvim zako- 
nima i ukazima! Isto tako čovjek uživa kada gleda 
tu istu prirodu kako iznenađuje i preko noći obara 
ljudske planove. Upravo kao da ulaže »veto« na 
sve one račune i namjere raznih silnika i moguć- 
nika... 47 


6. VIII. 53. 


Teško je biti duševno zdrav, a živjeti u boles- 
nim i ludim prilikama. Lude prilike obiteljske, 
osobne, gospodarske, stambene, poslovne, odjevne i 
prehrambene, malo pomalo i čovjeka prave ludim. 

48 


7. VIII. 583. 
Mi smo svi bez razlike izdajice svoga djetinj- 


stva. Onu pjesmu ljudskih odnosa pretvorili smo 
u grubi račun i sebičnost. 49 

7. VIII. 53. 


Doživljaji se vraćaju i to često puta u pod- 
grijanom obliku. Lijepi i ugodni doživljaj, bezbroj 
puta će se u nama pojaviti, kao što se i svaka 
neugoda vraća iks puta natrag u doživljaj. Ništa se 
ne događa samo jedanput! Sve značajnije, ugodno i 
neugodno, češće ili rjeđe, ponovno dolazi na pozor- 
nicu, ponovno nas raduje i ražalošćuje, onako isto, 
ili još mnogo jače nego prvi puta. Ako danas pa- 
timo od gladi, taj će se neugodni dan u nama još 
bezbroj puta ponoviti. Ako smo se žedni i gladni 
najeli i napili, to neće ostati samo na praizvedbi, 
nego će biti još mnogo »repriza«. Tko nam je 
učinio dobro, učinio nam ga je za mnogo puta, 
a tko nam zlo čini, baca sjeme koje će roditi 
velikim i razgranatim stablom u nama. Ne dobiva 
se veliki iznos na lutriji samo jedanput, a isto 
tako više puta se rađa ili umire naš sin. Sve što 
se dogodi, dogodit će se mnogo puta, jer uspomene 
nisu tek krivotvoreni prijepisi, nego pravi pravcati 
izvornici! Lako bi bilo kad bi me danas netko 
uvrijedio, pa gotova stvar. Ali do svoje smrti, ja 
ću i po danu i u snu, još tko zna koliko puta tu 
uvredu doživjeti. A lijepa riječ i dobro djelo, bit 
će sačuvani i obnavljani u našim srcima sve do 
naše smrti. 50 


8. VIII. 58. 


Intelektualac se mora izgrađivati i dograđivati 
od sedme godine svoga života pa do smrti. Oni 
brojni marljivi pojedinci (koji su na primjer počeli 
svoje školovanje mnogo kasnije, mogu i te kako 
steći količinu znanja, potrebnu za praktične svrhe, 
mogu postati odlični stručnjaci, ali po mome mišlje- 

nju ostaju duhovno prilično sirovi i surovi, jer im 
nitko ne može nadoknaditi ono dugogodišnje mirova- 
nje, kad su nastale tvrdoće i izrasline koje se 
više ne mogu umekšati. To mi sliči posječenome 
drvu koje treba svoje vrijeme da bi se potpuno 
osušilo i nikakvo požurivanje na suncu i vatri ne 
pomaže. Sliči to i zelju koje također treba svoje 
redovito i polagano, a ne užurbano vrijeme kuhanja. 

51 


12. VIII. 53. 


Aforizam mi izgleda kao (nemojte se začuditi) 
— karikatura. Gledaš čovjeka sto puta dnevno, 
sjedi ti pred nosom, ali ne vidiš njegove glavne 
oznake, osobitosti i značajke. Tek kad pogledaš 
dobru karikaturu, onda kao da veliš u sebi: Jest, 
jest, ovo ti je on! Tako je i kod jedne dobre izre- 
čene ili napisane misli. Tek kad je čuješ, otkriješ 
i uvjeriš se da je ta ista misao postojala u tebi, 
samo te je netko drugi morao upozoriti i podsje- 
titi na njezinu opstojnost. 52 


13. VIII. 53. 


Bio sam na sunčanju na Savi. Na prilično 
usamljenome mjestu sjeo sam na jedan obalni ka- 
men i pustio se mislima. Baš sam razmišljao o 
nekim problemima, kad me trgne iz misli neki 
grubi glas: »Kojega vraga zurite u mene?«. K 
tome je bilo nadodano još nekoliko »najbiranijih « 
riječi. Okrenuh se i u daljini od desetak metara 
ugledah čovjeka kako pere košulju i čarape. On 
kaže, dakle, da sam ja zurio u njega, a ja ga 
nisam ni vidio. Možda sam zaista gledao u njega, 

ali moje misli nisu bile na njemu, nego na sasvim 
drugim stvarima. On nije za mene postojao, dok me 
nije sam upozorio na svoju opstojnost i prisutnost. 
Ni kriv ni dužan dobio sam pošiljku lijepih riječi, 
bio sam, dakle, žrtva svojih misli, ali mi nije ni 
najmanje žao za to, a niti me ovako prost čovjek 
uopće može uvrijediti. 53 


20. VIII. 58. 


Mnoge misli, ideje, stihovi, riječi itd., nama 
izgledaju nevrijedne, nepjesničke i nefilozofske dok 
ih negdje ne pročitamo i ne čujemo. U ustima 
drugih zvuče sasvim drukčije, pjesničkije, mudrije, 
ljepše itd. Što to govori? Govori kako ne valja 
potcjenjivati svoje spontane misli i previše ih ras- 
članjivati, nego ih uzeti onakve kakve jesu. Možda 
ono što nam se čini kao najnevrijednije bude dobro 
i vrijedno, a pogotovo za druge kada to pročitaju. 
Treba više povjerenja u samoga sebe. Koliko puta 
vidimo tiskane riječi, koje su, eto, pjesme i misli, 
koje su, eto, aforizmi i mudre misli, a mi smo to 
kod sebe odbacili navrijedno, neknjiževno i sasvim 
obično. Književnik na ovaj način mnogo toga upro- 
pasti, jer mu naprosto vrlo slabo zvuče vlastite 
riječi. Međutim kad ih čuje od drugih, onda su 
mu i te kako vrijedne. 54 


22. VIII. 53. 


koji nikada ništa nije imao (odnosno imao je samo 
ono najmanje), živio bohemski, s malim se zado- 
voljavao i bio sretan. Došlo je vrijeme, zaradio je 
novaca i kupio kuću. Opazio sam, međutim (a to 


Što to znači imati dije Poznajem čovjeka 

je i on sam priznao) da se njegove prilike nisu 
ni najmanje promijenile. Ni u čemu se nije mogla 
vidjeti razlika, osim u brigama! Ja sam mu tumačio 
što zapravo znači imati novaca. Ovako sam mu to 
obrazložio: Vidite, ako je danas za objed imam sa- 
mo varivo, sutra, kad bih dobio novaca, uzeo bih 
jedan pristojan objed. Ako su mi danas cipele po- 
derane, sutra bi ih pokrpao. Ako imam samo jed- 
no odijelo, nabavio bih još jedno. Ako danas ne 
mogu udovoljiti jednoj rodbinskoj ili prijateljskoj 
dužnosti, sutra bih udovoljio. Ako danas legnem u 
postelju s brigama materijalne naravi, sutra bih 
legao bez briga itd. Ako se kod mene ne bi ništa 
promijenilo na bolje u pogledu »standarda« života 
ni u pogledu duhovnog napretka, ni u pogledu 
odnosa s ljudima, ni u stvari moga mira, onda to 
znači da ja taj novac imam krivo i pogrešno, te 
da bi bilo bolje da ga i nemam. Zaista, ako novac 
znači dodatak briga, nestašici sna i niz jalnika i 
neprijatelja, onda to znači da ne znamo njime vla- 
dati, to jest da on vlada s nama, mjesto mi s 
njime. 95 


29. VIII. 98. 


Gledam prodavača novina. Poznajem ga. Grub 
i surov čovjek. Jedno dijete je došlo kupiti novine. 
Ono (dijete) ga upravo prisiljava da bude fin i 
nježan. Dakle, kakav dodir, takav i posljedak. Da 
je došao grub i surov čovjek, takav bi i u onome 
prodavaču izazvao grube i surove klice. Čovjek 
mora imati prigodu i izazov da bi bio loš. Kultu- 
ran, dobar i fin odnos, upravo razoružava čovjeka 
od svih njegovih grubosti. Gdje nema zle »klime«, 
tu negativnosti kržljaju, a cvjetaju samo dobre i 
vrijedne strane. Čovjek je sjemenište dobrih i loših 

plodova. Kakve okolnosti, kakvi podražaji, takve stra- 
ne dolaze do izražaja. 56 


26. XI. 53. 


Slušam dva poslovna čovjeka kako se svađaju 
i vrijeđaju jedan drugoga teškim riječima. Osobito 
je jedan od njih jako »aktivan«, nasrtljiv i upravo 
arogantan. Čudim se i pitam: Kako može ovako 
napadati čovjeka s kojim (to znam) ima tako pris- 
ne poslovne odnose i s kojim će sutra morati su- 
rađivati? Odgovor glasi: Onaj (koji napada) zna 
vrlo dobro da je onaj drugi vezan s njime zajed- 
ničkim interesom i da će zbog toga morati preći 
preko primljenih uvreda. Kada bi onaj napadač 
bio poražen? Onda, kada bi onaj drugi uspio prego- 
riti interes i prezreti korist, te ostati uporan i 
nepopustljiv! Kad bi se to dogodilo, onaj napadač 
ostao bi zbunjen, jer bi vidio da nema posla s 
čovjekom koristi, nego s čovjekom koji cijeni neke 
druge principe i vrijednosti i to više od svega 
drugoga. Taj preokret u situaciji znači za napada- 
ča poraz, a za napadnutoga veliku pobjedu. 

Tako je to i u svakidašnjim našim odnosima. 
Drugi nas muče, vrijeđaju i »teroriziraju«, a to 
sve stoga što znaju da smo ovisni, ili smo vezani 
s njima nekim računom .i interesom. Ali onoga 
trenutka (samo onoga trenutka) kada mi u sebi 
uspijemo izbrisati ili barem omalovažiti ono što 
je za nas predstavljalo veliku vrijednost; kada nas 
neka misao uspije prebaciti na drugo tlo, na drugi 
neki princip, pa ohladi u nama ono, što je do tada 
bilo jako vruće, toga trenutka mi postajemo sla- 
vopobjednici, a naši napadači posramljeni i poraženi. 

Po raznim tamnicama, sudovima i istragama, 
muče optuženika, jer dobro znaju koliko ovaj voli 

slobodu i svoju glavu, pa na taj način sadistički 
likuju nad jadnim sužnjem zatvorenikom, ali ako 
ovaj uspije u sebi prezreti sve, pa i vlastitu glavu, 
toga trenutka mučitelj ostaje bijesan i poražen 
pas, a kažnjenik nedostiživi junak i ponosni pobjed- 
nik. 

Kako je u velikim stvarima, tako je i u sit- 
nicama. U čovjeku ima sadizma. On kao da uživa 
da onaj drugi pati, da čezne, čeka, želi i muči se. 
U čitaonici jedan čita novine, a ti čekaš pored 
njega, jer te nešto veoma zanima da pročitaš. On 
to vidi na tvome licu, on zna tvoju toplu želju, 
pa malo uživa u tvome čekanju i ne pruža ti novi- 
ne. U takvom slučaju, onaj koji čita novine, po- 
bjednik je, a ti koji čekaš, poražen si. Ali ako 
uspijem u sebi kazati: baš me brige za te novine, 
za to mjesto, ili za tu stvar, toga časa naši veliki 
i mali sadisti postaju zastiđeni i poraženi bjednici, 
a mi veći pred tuđim i pred vlastitim očima. 

Žena muči zaljubljenog muškarca, ili ovaj za- 
ljubljenu ženu, ali to mučenje uspijeva samo dotle, 
dok postoji nepopustljiva zaljubljenost i velika za- 
grijanost, a čim u tom pogledu uspijemo spustiti 
ognjicu, naši mučitelji ostanu pobijeđeni, poniženi i 
razoružani. 

Da, ljudi nas drže u šahu, ovisnosti i nekada 
u pravome ropstvu sve dotle dok u nama i s nama 
caruju razne vrednote, ali čim te vrijednosti uspije- 
mo sniziti na ništicu, onda napadaj na nas nema 
više nikakvih izgleda za uspjeh. Drugim riječima: 
pobijediti sebe, znači pobijediti cijeli svijet, te gleda- 
ti s visoka i s prezirom na sve i svakoga. Čuvar 
zatvorenika, gospodar slugu i vlastodržac građani- 
na drži i smatra pukim predmetom, jer dobro 
znaju da oni potčinjeni žele i trebaju mnogo toga, 
ali ako se ovi robovi trgnu, probude i prezru u 
sebi sve ono što su do tada tako žarko i uvelike 

cijenili, tada svi mučitelji, silnici i nasilnici gube ' 


moć, kao i pušćani metak koji više ne može pro- 
biti oklop, kojim se je netko zaštitio. Prezir i 
omalovažavanje nekih vrednota, čini nas »imunima « 
za sve napadaje, štete i uvrede. Mi postajemo meta 
koju nikakav sadizam i zločin nije u stanju više 
pogoditi. Prezrite se, da ne budete prezreni! 

57 


12. XII. 53. 


Slušam radio i to glazbu. Jedna mi se pjesma 
posebno svidjela. Htio bih ju ponoviti, ali da, ploča 
svira dalje... Slušam zatim vijesti. Neke stvari ni- 
sam dobro čuo, ali najavljivač govori dalje... Mis- 
lim kako je čovjeku potreban čovjek koji bi ra- 
zumio njegove potrebe i želje, a civilizacija je 
ukrućena šablona, nemoguća i nesposobna da po- 
vede računa o osobnoj i prisutnoj potrebi i želji. 
Samo se subjektivni duh povija, osvrće i prilagođa- 
va, a ljudska djela su šutljiva i neumoljiva da da- 
du objašnjenje, ispune želju i potrebu... 98 


12. XII. 53. 


Čovjek se zapravo ne može ni prodati ni ku- 
piti. Što ga više platiš, to manje od njega dobiješ, 
to jest dobiješ samo ono njegovo najgore, najdonje 
i najniže, a lijepa svojstva i odlike značaja nije 
moguće kupiti! Ljudi koji su se prodali za novac, 
položaj, vlast, povlasticu / slično, nisu donijeli svo- 
me kupcu čovjeka, nego podčovjeka, nitkovića i 
običnu propalicu. Čovjek je, dok je čovjek, zdravo 
i jako vino i kao takvo, ne prodaje se, a čim se 
odluči na prodaju, on postaje ocat i onaj koji ga 

je kupio, ocat je kupio, ali čovjeka (to jest zdravo 
vino) ne! "59 


12. XII. 58. 


Radije imam posla s duševno oštećenim čov- 
jekom ili potpunim idiotom, nego s karakterno 
iskvarenim genijem. 60 


12. XII. 53. 


S novcem je, čini se, tako: do određenog izno- 
sa pušta nas da s njim vladamo, a kad se prekorači 
ta suma, onda on vlada s nama! Do stanovitog 
broja nas sluša, poslije toga mi slušamo njega. 

61 


(143. &IL 68, 


Ako se ne oženiš, pogriješit ćeš, ako se oženiš, 
možeš i pogriješiti! 


13. XII. 53. 


Čovjeku nije samo dužnost da bude dobar, ne- 
go i da drugima pruži prigodu da budu dobri. Ne 
radi se ovdje o tome da se čovjeka čini dobrim, 
nego da već dobrome čovjeku ne odbijamo dobro- 
voljnu pomoć i uslugu, kojom on hoće i želi na 


nama ostvariti svoju dobrotu. 62 
15. XII. 58. 

' Što čovjek ima razvijeniju ljestvicu osjetljivo- 

sti, to je nesretniji. 63 

15. XII. 93. 


Za mene nema nikakve sumnje o tome da svi- 
jetom vlada neki, nazovimo ga, Nadsmisao! Ovaj 
kao da sa svakim narodom, svakom obitelji i sa 
svakim pojedincem ima neki svoj poseban račun. 
Velike boli i nesreće koje su namijenjene pojedin- 
cima, u stvari su počasti i odlikovanja, kojima 
onaj Glavnokomandujući označava one najhrabrije 
i najjače! Nitko ne dobiva više, nego što može 
podnijeti! 64 


15. XII. 98. 


Mnogi se boje da razne epohe, razni kultur- 
ni, društveni i politički nazori znače nijekanje i 
smrt onoga, što se zove ljubav. Kakve gluposti! 
Dok je srca, bit će i ljubavi, i to u svim vremeni- 
ma iste ljubavi, jer je ona u srcu i na srcu ono, 
što je jabuka na svome stablu, to jest uvijek ista 
i nikada drukčija jabuka! 65 


15. XII. 58. 


Nema te misli i toga čuvstva koji ne bi imali 
svojih pristaša! Naprosto. je nemoguće zamisliti da 
bi se nešto rađalo, valjalo i kotrljalo u nečijoj duši, 
a da to ne bi imalo odjeka ni u jednoj drugoj duši! 
Istovremeno dok jedna duša bukti nekim problemom, 
svjetli nekom idejom, ili gori nekim čuvstvom, isto- 
vremeno iks drugih duša ia « od istih u sebi zbi- 
vanja i događaja. Jedna je duša, a svaki čovjek je 
sudionik te jedne iste duše i sve što je u jednoj, 
u svakoj je, kao i u istoj vatri ili barem u istoj 
iskri! 

Moglo bi se reći da svaki čovjek bistri i muti onu 
zajedničku dušu, koja je poput rijeke, pritoci koje 
donose mulj, ili pak kao suza bistru vodu. Svaki je 
čovjek na taj način suodgovoran za opću, zajedničku 
i svjetsku dušu. Mi smo mutivode i mi smo procje- 
đivači. Mi stvaramo virove i bacamo kapi ulja, 
izazivamo bure i stvaramo tišine. Zle duše su prilog 
za vihor, a dobre duše, to je prilog za »bonacu«, 
mir i tišinu na velikome i zajedničkome moru koje 
se zove Opća duša. 66 


16. XII. 53. 


Gledao sam jednu kiparsku izložbu. Jedna kom- 
pozicija od dvije figure (jedna sjedeća, a jedna 
stojeća) nije mi se svidjela. Međutim jedna uistinu 
stručna i nepristrana kritika, koju sam par dana 
poslije toga pročitao, kao da mi je otvorila oči. Ne 
samo da mi je razumski uvjerila u ono što nisam 
vjerovao, nego je promijenila i moje osjećaje. Sad 
mi se djelo sviđa: imam ugodan doživljaj koji prije 
nisam imao. Dobra kritika, dakle, pokazuje ono što 
nestručnjak ne vidi, jest pokazuje mu djelove, ele- 
mente i crte, uz koje kao da je »nalijepljeno« i 
čustvo ugode. Ja naprosto nisam vidio, pregledao 
sam neke momente (a sad vidim da su oni zaista 
lijepi), a kad nisam imao »podloge«, nisam mogao 
ni doživjeti lijepo. 67 


16. XII. 53. 
Pohodio sam jedan mladi bračni par. Žena pri- 
jeti mužu: Ako odeš s drugom, i ja ću! Ako me 


Prevariš, prevarit ću te! Pitali su i mene za mišlje- 
nje. Kad me pitate, kazao sam, onda ću vam reći. 

Ovdje se lijepo može primijeniti ona: kad dva čine 
isto, nije isto! Ja vam prije svega savjetujem da 
uopće ništa ne »činite«, ali kad bi već »činili« 
nešto izvan braka, sasvim drukčije naravi bi bilo 
ono što čini muž, od onoga što čini žena. Isti čin 
bio bi dvostruko i mnogostruko teži kod žene nego 
kod muškarca. Privremeno nevjeran muž može se 
vratiti u brak potpuno »neoštećen«, dok nevjerna 
žena dolazi natrag s potpuno izmijenjenom psihom, 
s kojom je također vrlo djelatno sudjelovala u 
nevjeri. Zapamtimo: žena ne da tijela bez barem 
komadića duše (ovdje nije riječ o profesijonalnoj 
uličarki). Muškarac, naprotiv, može odnijeti tijelo 
od duše. Ova bilješka neka se shvati isključivo kao 
ustanovljenje jedne psihološke i biološke istine, a 
nikako neka otvorena vrata za nevjeru muškarca, 
koja je bila i ostat će zauvijek za osudu. 

68 


16. XII. 53. 


Kada ljudi čine razne ustupke svojoj ćudored- 
noj svijesti, onda se to običava opravdavati riječima: 
Imam ja svoj račun, zašto to činim! Mislim da je 
ovo jedna vrlo opasna izreka. Kad bi se, naime, 
gledalo na račune, onda bi se moglo pod tim vidom 
sve opravdati. Naravno da ima računa, ali baš o 
tome se i radi da nikakvi računi ne mogu zadovo- 
ljiti neke moralne principe. I kad nam netko pljune 
u lice, i kad nas žena prevari, i kad imamo posla 
s lopužom, izdajicom i ubojicom, uvijek bi se našli 
neki računi koji bi nam naređivali da se ponašamo 
kao da ništa nije ni bilo, a ipak se tu mora raditi 
o nekim principima preko kojih i nemožemo i ne- 
smijemo preći za ljubav nekakvih računa! Ako 
čovjek nauči i privikne svoju savjest na stalne 

ustupke, onda će jednoga dana naći samoga sebe u 
derutnom stanju, u kojemu neće više biti u stanju 
odvratiti ni na najogavniji čin. A kad čovjek otupi, 
onda je s njime kao čovjekom — gotovo! 

16. XII. 93. 


Radio sam neko vrijeme kod Geodetskog za- 
voda. Išli smo po terenima. Sreo sam se s slučajem 
koji je vjerno zabilježen. Poznato je da po hrvat- 
skim selima ima mnogo svađa i rasprava oko poje- 
dinih zemljišnih čestica, jer su naši stari ljudi 
kupovali i prodavali zemlju, vršili zamjene i diobe, 
a više puta to nisu katastarski zabilježili i proknji- 
žili. Tako mnogi ljudi preko noći ostanu razočarani, 
jer se ustanovi da nije zabilježeno kao njihovo ono, 
što su smatrali da jest! I obratno, mnogi se na- 
jedanput obraduju, jer im, eto, Katastar nudi kao 
njihovo ono, što su oduvijek smatrali tuđim. Kod 
ovakvih slučajeva, najbolje dolazi do izražaja savjest 
i poštenje. Dok je jedan seljak uporno zahtijevao 
da jedna čestica bude potvrđena kao njegova, prem- 
da mu to ni djed, ni otac nisu kazali da je to nje- 
govo, i premda je i on sam do tada to smatrao 
tuđim — drugi je jedan seljak došao i kazao: dragi 
gospon, ja neću griješiti duše! Neka sto puta piše 
da je to moje, ja znam da to moje nije, jer da jest, 
bili bi mi to moji djedovi i roditelji kazali... Zar 
to nije krasan primjer poštenja i divna slika duše 
koja neće da se koristi nikakvim pisarničkim za- 
vrzlamama, nego se ravna prema životnoj zbilji i 
stvarnosti? 70 

16. XII. 58. 


Ja mogu s ljudima »obračunavati«, osvećivati 
im se i kažnjavati ih, ali samo ovako na papiru i 
na »distancu«, ali čim dotičnoga vidim, sretnem na 
ulici licem u lice, postajem slab, razoružan i pun 
sažaljevanja prema čovjeku, pa makar se radilo o 
teškom neprijatelju i okorjelom zločincu. Možda 
bih ga morao svojim očima gledati u jednoj skroz 
lošoj i zloj djelatnosti, da bih mogao i prisutnoga 
čovjeka osuditi, ali inače, čim ga vidim mirna, tiha 
i skromna, postajem i ja potpuno miran i nemoćan... 
Pada mi stoga napamet kako se o čovjeku ne bi 
nikada smjelo pisati onako kabinetski, nego bi uvijek 
trebalo imati pred sobom u slici, a još više u stvari, 
u skupu s određenim ljudima, te onda na takvim 
prisutnostima ovjerovljavati svoje misli i prijedloge. 
Ja stoga redovito prakticiram da o čovjeku mislim 
i pišem na skupovima, u kavanama, čitaonicama, 
priredbama itd., pa uvijek kad mislim kako bi 
valjalo poduzeti ovo ili ono, upotrijebiti to i to, 
onda odmah mislim na žive i prisutne Petre i Pavle 
i pitam se: bili, evo, mogao njemu učiniti to i to; 
može li se o njemu kazati tako i tako, da li bi se 
moglo baš za ovu osobu reći ovako i onako... Ovo 
mi je uvijek pomoglo da uzmem trijezniji stav i 
uvijek pokazalo da drukčije mislim o čovjeku kad 
sam zatvoren u svojoj sobici, a drukčije u toplome 
dodiru s njime... 7 


17. XII. 58. 


Pita me jedna osoba: Kako to da ste jučer o 
meni imali najljepše mišljenje, a danas sasvim druk- 
čije? Odgovorio sam: To je sasvim razumljivo. Re- 
cimo da Vi imate jedan sjajan briljantan prsten 

kojemu se divite, volite ga i gledate u njemu veliku 
vrijednost, pa jednoga dana odete k draguljaru 
koji ustanovi krivotvorstvo! Zar tu ima mjesta i 
najmanjem čuđenju, ako onaj do jučer obožavani 
prsten, danas bacate u smeće? 72 


18. XII. 53. 


U narodne poslovice i njihovu mudrost vje- 
rujem čvrsto i nepokolebljivo. One su dio prirode, 
koju je vjekovno iskustvo uspjelo »pročitati« i re- 
zultat sažeti u par zbijenih riječi. U svaku drugu 
filozofiju mogu posumnjati, ali mudroslovlje na- 
rodnih poslovica i ne pokušavam podvrgnuti kritici 
i rasčlanjivanju! Baš kad mislim na takvu filozofiju 
pada mi na pamet da bi u svakome narodu valjalo 
podignuti spomenik onome anonimnom narodnom 
geniju koji je izvor najveće mudrosti jednoga naro- 
da. Dakle: Ja sam za veličanstveni spomenik narod- 
nom geniju! Što su djela i najvećih pojedinaca 
prema neizmjernom i svugdje posijanom blagu bez- 
imenoga genija? 73 


19. XII. 53. 


Mnogo se govori o raznovrsnim podjelama u 
društvu, a vrlo malo o onoj prvoj i glavnoj podjeli, 
to jest o podjeli na On i Ona! Ove dvije »klase« 
vode neprekidnu oštru međusobnu borbu koja je 


sad jača, sad tiša. Časkom javna, časkom tajna; 


ondje na površini, ovdje »ispod žita«, ali ona traje 
i tinja neprekidno i svugdje. Ročam od onih sitnih 
čupanja i svađanja u dječjim igrama, pa do bučnih 
bračnih razmirica, ova borba se vuče kao crvena 
nit u svim vremenima i na svim kontinentima. 

Žena se vrlo lako približi ženi bez obzira na narod- 
nost, zanimanje, vjeru i porijeklo, jer je ova soli- 
darnost spola jača od svih kulturnih, imovinskih i 
društvenih razlika. Muškarci doduše nešto zaostaju 
u ovoj svojoj solidarnosti, ali i kod njih je jedna 
na primjer specifična »muška« navika ili odlika, u 
stanju približiti dva čovjeka, po svemu i svačemu 
inače različita... U današnje vrijeme kad se ljudi 
podijeliše na bezbroj grupa i grupica, sekta i sek- 
tica, vjera i vjerica, skoro da je utješno što ona 
velika podjela On i Ona isključuje sve ostale podjele. 
Zaista, dosta nam je i ove podjele, što će nam još 
i brojne druge? 

21. XII. 53. 


Dobio sam novu ključanicu i novi ključ na 
svojim vratima. Trebalo mi je petnajestak dana 
dok sam svladao ove nove »uređaje«. I moj novi 
upaljač, evo vidim, traži nekoliko dana »studiranja«, 
dok mu potpuno upoznam ćud! Svaka stvar i stvar- 
čica iz naše dnevne upotrebe zahtijeva upoznavanje 
prije nego se prepusti našemu vladanju. Nova cipela, 
ručni sat, nalivpero, brijaći aparat, četka za zube, 
metla, itd, a da i ne govorim o telefonu, radioapa- 
ratu i drugim više manje složenim strojevima — 
sve to traži da ih najprije dobro »popišemo« i 
upoznamo, a tek onda se pušta na rukovanje i 
vladanje. Sve ima svoje specifične »grifove«, hirove, 
mušice, mane i odlike, pa dok sve ne postane po- 
znato i jasno, nema ni uspješne upotrebe. 

Čovjek se mora često svega doza sjetiti, pa da 
spozna koliko je psihologije potrebno u susretu sa 
svakim čovjekom, ako hoćemo znati s kim imamo 
posla i kakvoga posla možemo uopće s njim imati! 

Kako smo smiješni i nerazumni kada na novoga 
poznanika primjenjujemo neki stari recept i obrazac! 
75 


21. XII. 53. 


Umirovljenici! Čudni su to ljudi s posebnim 
navikama i nazorima! Ali ne mislim ovom zgodom 
u to ulaziti. S jedne druge strane me ovdje stvar 
zanima. Kako to mora biti teško samome sebi kazati: 
Evo, ja sam svoju ploču otsvirao i sad čekam — 
smrt! A upravo to i ništa drugo kazuju sebi oni 
brojni umirovljenici koji su prekinuli sa svikim 
radom i ostali samo na spavanju, jelu šetnji, čitanju 
novina, prepričavanju i trčanju! Meni je ideal ona- 
kva starost koju provode ljudi na selu, gdje su 
takoreći do zadnjega dana života zabavljeni nekim 
poslom, pa su na korist i sebi i drugima. Oni grad- 
ski umirovljenici kao da su potpisom o primitku 
mirovnog rješenja, potpisali i svoju životnu predaju, 
a oni po kući, vrtu i polju uvijek djelatni ljudi, 
kao da uopće i ne vode računa o svojim godinama, 
niti načinom života izazivlju u sebi osjećaj svrše- 
nosti i manje vrijednosti. Zanimljivo je da se ovo, 
da tako nazovem »dizanje ruku u vis«, razoružanje 
i »kapitulacija« najviše susreće kod bivših radnika 
i činovnika, dok kod svih ljudi koji su na bilo koji 
način stvarali (književnici, slikari, izumitelji, kipa- 
ri, jer i oni poput stvaraoca-seljaka, do zadnjeg 
daha nešto smišljaju i poduzimaju, a time su ne 
samo korisniji i snošljiviji za okolinu, nego tjelesno 
i duševno zdraviji i lakši sebi i drugima. Ne zabo- 
ravimo: Odlažimo što je moguće dulje ono uvjerenje, 
onaj tužni osjećaj da je s nama sve gotovo! 

21. XII. 58. 


Čovjeka je ubila ciljnost!, Svemu se traži cilj, 
ništa bez cilja, Ima ipak stvari gdje je štetno tra- 
žiti još neki cilj osim onoga koji se nalazi u samoj 
stvari. Kolike lijepe stvari se pokvare i sruše, jer 
se traži, razmišlja i pita za — cilj! Zar dječja igra 
na primjer ima nekakav namjerni cilj? Djeca se 
igraju, vole se igrati i to je cilj, a drugoga ne 
treba! Dvoje se vole, drago im je, lijepo im je, ali 
čim jedna strana prerano počne pitati za svrhu, 
smisao i cilj-gotovo je! Ljudi su razumna bića koja 
moraju pitati za uzroke, svrhe i posljedice, ali bi, 
za ljudsku sreću, bilo potrebno da u mnogim stva- 
rima budemo kao djeca, pa bismo onda i bili sretni 
poput djece. Mnoge stvari, mnogi događaji i odnosi 
ne trebaju nikakvog cilja izvan sebe, oni su sami 
po sebi dobri, ćudoredni, lijepi i ugodni, nikome 
opasni i štetni, pa cilj nose u sebi samima. Biti — 
to je njihov cilj. Oni jesu — i to je njihova pe 


22. XII. 53. 


Svakoga dobroga prijatelja treba čuvati kao 
oko u glavi, jer se oni ne javljaju svaki dan, niti 
se nalaze na svakom koraku. Prijatelja se »isplati« 
imati već i stoga, jer on, ako nam ne čini dobro, 
ima pak neku moralnu obavezu i prepreku, jer je 
»taksiran« da nam ne čini zlo. A i to je već velika 
stvar. 78 


\ 


22. XII. 53. 


Jednim lošim djelom nikada nije moguće učiniti 
jedno dobro djelo! Ružnim nije moguće napraviti 

lijepo. Ako bih na primjer nekoga htio odvratiti od 
psovke, pa bih ga zbog njegove psovke stao psovati 
najgorim riječima i najpogrdnijim psovkama, zar 
time ne bih pokazao čudnovato shvaćanje morala? 
Tako sam po prilici odgovorio jednome čovjeku koji 
je tvrdio da je on pomogao jednoj mladoj djevojci 
na taj način što se s njom dobro zabavljao, pa onda 
je za to dobro nagradio. On ju je u stvari uputio 
i poučio u prostituciji, i to se onda zove dobro 
djelo! Čovjek sebe vrlo lako opravda i vrlo lako 
nađe najljepša imena za svoja najgora djela. 

22. XII. 53. 


Bio sam tako jako zabavljen jednom mišlju da 
je jedna poznata mi osoba sjedila ispred mene, 
smijala mi se i zvala me, a ja ju nisam ni čuo, ni 
vidio, iako sam zurio u nju! Što to znači, recite 
mi vi koji tvrdite da je sve tijelo i da psihičko nije 
ništa drugo nego fiziološko. Eto, tu je potpuno zdra- 
vo oko s bjeločnicom i sljepočnicom, tu je svijetlo, 
tu je lomljenje njegovih zraka, tu je vidni živac, 
pa ipak u mojoj svijesti nema slike moga znanca! 
Tu je zdravo uho s opnom i bubnjićem, tu je slušni 
živac i slušni centar u mozgu, pa ipak glas moga 
znanca, koji sjedi sučelice mene i do mene, ostaje 
»glas vapijućeg u pustinji«, jer ga ja slušam, a ne 
čujem, isto kao što ga gledam, a ne vidim! Da bi 
nastalo, dakle, psihičko, nije dostatno samo fizičko, 
zar ne? 80 


22. XII. 53. 


Predpostavljam da svaki čovjek bira svoje zža- 
nimanje prema raspoloženju, ljubavi i naklonostima. 

Kako bilo da bilo, prirodno je da svaki čovjek obav- 
lja svoj posao na koji glase njegove i unutrašnje 
i njegove stečene školske kvalifikacije. »Svatko na 
svoje mjesto prema svojim sposobnostima i moguć- 
nostima« — zaista je lijepo i pošteno geslo. I naj- 
veću osobnu sreću, i najveću korist za društvo, 
moguće je ostvariti samo na taj način. Žalosna i 
upravo tragična situacija je ondje, gdje su ljudi 
prisiljeni zarađivati svoj kruh ne svojim prvim, 
nego zadnjim silama, ne tamo gdje im je najdraže, 
već tamo gdje im je najodurnije. Žalosno je to, 
velim, i pojedinačno i za društvo. Profesor koji 
negdje u uredu zbraja i odbija, umjetnik koji pro- 
daje i kupuje — ne sudjeluju u društvenoj zajednici 
s najboljim, već najgorim dijelom sebe, pa sliče 
stroju koji umjesto da radi »punom parom«, radi 
tek toliko da se okreće. A gdje svatko ne daje iz 
sebe ono najviše i najbolje, gdje se na magarca 
stavlja konjsko, a na konja magareće sedlo, gdje 
stručnjak mora raditi na sasvim nepoznatom pod- 
ručju kao laik, a ovaj ima preuzeti posao struč- 
njaka — tamo nema ni sreće ni mira u dušama, 
kao ni društvene pravde ni općeg napretka. Veliki 
je zločin ne dati čovjeku mogućnost da radi dušom 
i srcem to jest svojim prvorazrednim silama, jer 
samo preko njih i pomoću njih ispunjavamo i ostva- 
rujemo smisao svoga postojanja i članstva u ljudskoj 
zajednici. ' 81 


23. XII. 53 


Gdje nema vjere, tu nema ni nevjere, tako sam 
kazao jednoj ženi koja je mislila da je mehi ne- 
vjerna. Samo ondje, naime, gdje je pala riječ i gdje 
su neki izgledi za združenje, jer je dano neko obe- 
ćanje, pa postoje i obaveze — samo tamo se može 

primijeniti ona: »što tko čini, sebi čini!« i tko vara, 
sebe vara. Samo tamo gdje muškarac i žena vode 
ili kane voditi zajedničko knjigovodstvo, samo tamo 
je svačija stavka njihova zajednička stavka, a inače 
dok se knjige vode posebno, svatko bilježi gubitke 
i dobitke na svoj vlastiti račun... 82 


24. XII. 53. 


Osobe koje se ne žene i ne udavaju, gube stare 
rođake, a nove ne stvaraju, pa na taj način postaju 
sve više i više osamljeni i ostavljeni. Ono što su 
im djedovi i roditelji stvorili, to malo pomalo iz- 
umire, a nove krvne veze se ne stvaraju i tako ostaju 
bez nasljedstva u svakom, pa i u tome pogledu. 
Oženjen čovjek i udata žena stvaraju novi krug 
rodbine, koja znači nekada i obavezu, ali uvijek i 
povlasticu pomoću koje se lakše živi i umire. 

24. XII. 53. 


Čini se da nije toliko potrebno neposredno zi- 
dati dobro, koliko je nužno rušiti zlo! Rušenje je 
zaista nekada najbolje zidanje. 


24. XII. 53. 


Na prijelazu u starije godine, ljudi veoma grije- 
še prema sebi, jer oni više nisu isti, a nastavljaju 
istim običajima i navikama, na primjer u pogledu 
jela, pića, pušenja, oblačenja, zabave, stanovanja itd. 
ono što je tijelo jučer podnosilo, danas više ne 
podnosi. 85 

29. XII. 53. 


Mnogo riječi! To nije samo znak da u duši 
nema ništa, ili ima jako malo, nego taj slučaj na- 
staje i onda, kada nešto jako neugodno imamo u 
duši, pa to hoćemo pred sobom zataškati, nadjačati 
i nadglasati. Kad god nam se naka neugodna misao 
»mota« po duši, kad nas nešto »ždere«, onda, ako 


imamo prigode, govorimo i ono što treba i ono što , 


ne treba, samo da bibilo što više vike i da od buke 
i galame ne čujemo samih sebe. 86 


Svaki čovjek ima svoje ideje i nazore koje bi 
htio provesti u djelo i radi kojih bi trebalo imati 
i odgovarajuću vlast. Tako stoji stvar i kod mene. 
Za postignuće takve vlasti, ja bih bio spreman ra- 
diti i žrtvovati se. Ali i kad bi ponajviše mojom 
zaslugom do takve vlasti došlo, ja ju ipak ne bi 
preuzeo, nego bih je dragovoljno prepustio drugome 
istomišljeniku. Poznajem sebe i znam sigurno da bih 
tako postupio, jer ne smatram vlast osobnom svr- 
hom, nego sredstvom za opće dobro. Vlast mi ne 
treba ni za vladanje, ni za paradu, ni za korist, 
nego isključivo za ostvarenje općih ciljeva koji su 
ujedno i moji ciljevi. Kada ovako gledam na stvar, 
onda je jasno da mi je jako sumnjivo kada gledam 
kako skoro svugdje po svijetu oni prvaci u borbi 
za vlast, postaju ujedno i prvaci u vlasti! Čovje- 
čanstvo žeđa za onakvim vođama koji bi nesebično 
obarali nepoželjnu vlast, a kad bi uspostavili novi 
poredak, onda bi se povukli s riječima: Sad otpusti 
slugu svoga... a 

29. XII. 53. 


Kada ono što naučavaju velike vjere, na pr. 
kršćanstvo, mislimanstvo, budizam, jevrejstvo itd, i 
ne bi imalo neko drugo opravdanje, ono bi imalo svoj 
smisao već i stoga što do dana današnjega nemamo 
na svijetu ništa boljega ni pametnijega! Tko ne bi 
prihvatio novo? Ali ne novo pod svaku cijenu, nego 
samo ono novo, koje je bolje od staroga. 

88 


29. XII. 53. 


Ima posebna vrsta ljudi kojima se uvijek neka- 
mo žuri, a nikada ne stižu na vrijeme; uvijek nešto 
rade, a ništa ne dovršavaju i stalno nešto započimlju, 
a ništa ne dovršavaju. Jadnici! 89 


29. XII. 53. 


Čini se da i doživljaj (a ne samo misao) treba 
prespavati prije nego ga prenesemo na papir. Kada 
neposredno, previše vrući, uzmemo pero u ruke, 
onda nastaju reci i stihovi previše krvni, osobni, 
naivni i žučljivi, lišeni one mjere koja je potrebna 
ne samo znanosti, nego i najčešćoj umjetnosti. 

29. XII. 53. 


Mislim da nema ni znanosti, ni umjetnosti bez 
samoće. Tko ne treba samoću, taj nema šta kazati, 
a tko se ih opravdanih razloga ne može dočepati 
samoće, taj onda i ne može ništa kazati. Po samoći 
ćete ih poznati! 91 


61 


29. XII. 53. 


Kao i ljudi koji (ako mogu) mijenjaju odijelo 
i razne druge odjevne predmete, da ne bi bili jedno- 
lični i isti, nego uvijek svježi i novi, tako se nameće 
potreba da se i stvari pojavljuju u različitim inači- 
cama, a ne uvijek u istome obliku i na istome mjestu. 
Na primjer pokućstvo u našoj sobi, oblik jedne novi- 
ne, ulaz u javni lokal, kao i boja kožnih fotelja u 
kavani, sve to treba povremeno bar u nečemu pre- 
inačiti, premjestiti i na neki drugi način udesiti, 
kako bi novošću ugodnije djelovale i postale opet 
predmetom naše pažnje i radosti. Nove okolnosti i 
novi odnosi donose i nove doživljaje, a običnost i 
ponavljanje otupljuju one koji se već tu. 
92 


29. XII. 53. 


Vidim da ne samo kod nas već i u čitavome 
svijetu, mnoga nakladne poduzeća izdaju knjige, 
ali na njima ne stavljaju godinu izlaženja. To oni 
čine očito zbog korisnih trgovačkih razloga (da knji- 
ga bude uvijek nova), ali to je jedan vrlo veliki 
kulturni grijeh i prema živima, a osobito onima 
koji će sutra živjeti, jer ih lišavaju jednog vrlo 
važnog podatka o vremenu kad se knjiga pojavila. 
Mislim da bi se u svakoj pojedinoj državi moralo 
zakonom strogo narediti da svaka tiskana knjiga 
mora nositi na sebi i godinu kad se rodila. To je 
toliko važno, koliko i krštenica za čovjeka. , 

9 


29. XII. 93. 


Nisam se cijeli dan mogao sjetiti jedne melodije, 
ali kad sam se večeras vratio u svoju sobu, odmah 

sam se sjetio, jer sam ju jutros na istome mjestu 
slušao na radiu i pri tome je pjevuckao. Tako je i 
s osobama, čija imena zaboravimo, ali ih se naj- 
lakše sjetimo na onome istome mjestu, u istoj sredini, 
ili u društvu, gdje smo ih prvi put upoznali, vidjeli 
ili čuli. Bit će da se ovdje radi o dopunjavanju 
kompleksa, to jest o onakvom slučaju kada malo 
dijete, naučeno da se prije jela za stolom prekriži, 
to isto čini u svako drugo doba kad se nađe s više 
ljudi oko stola. 94 


29. XII. 53. 


Svaki vrhunski športaš, nogometaš, atletičar, 
plivač, veslač, skijaš itd, nije postigao svoje izvan- 
redne rezultate samim tijelom, nego je uvijek posri- 
jedi i neka posebna duševna odlika. Bilo da se radi 
o ambiciji, volji, upornosti, ustrajnosti, čvrstoj od- 
luci, strasti i slično, uvijek se radi o duši, a ne o 
tijelu, pa se prema tome ni jedan fenomenalni 
športaš ne može podcijeniti, nego se mora cijeniti 
radi neke njegove izvanredne psihičke odlike i spo- 
sobnosti. 95 


29. XII. 58. 


Svođenjem svega na ekonomski momenat, došlo 
se do toga da se tvrdi kako se žena prije nastojala 
udati i kako je bila vjerna samo zato, jer je mate- 
rijalno bila ovisna. Obratno vele ljudi, moderno i 
napredno vrijeme je oslobodilo ženu, učinilo ju 
ekonomski neovisnom i u svakom pogledu ravno- 
pravnom, pa više ni udaja nije ženi tako važna, a 
niti je ona, žena, više obvezna na neku posebnu 
vjernost i odanost prema mužu, jer ona može živ- 
jeti i bez njega. 

Ovdje neću ulaziti u pitanje koliko je uistinu 
to novo vrijeme oslobodilo ženu, ekonomski osigura- 
lo i učinilo samostalnom! To nije ovdje važno. Važno 
je pitanje, da li je zaista tako da je ekonomski 
momenat onaj, koji upravlja ženom i određuje njezi- 
no vladanje u odnosu prema muškarcu, na tako 
važnome pitanju kao što je udaja? 

Bez mnogo doživljaja i s malo iskustva, može 
se odmah vidjeti da je stavljanje naglaska na gospo- 
darski momenat, površnost i prava glupost! Ovdje 
se radi o mnogo, mnogo važnijim stvarima, nego 
što je ekonomski momenat. Radi se o elementarnom 
prirodnom nagonu, o materinstvu, o tjelesnim po- 
trebama, o velikoj stvari koja se zove ljubav, o 
sklonostima baš prema određenim osobama, o fizi- 
čkim dopunjavanjima itd. Ukratko: radi se o pita- 
njima koja duboko i skrovito zahvaćaju ženu u 
njezinoj srži, pa ekonomski momenat može igrati 
samo površinsku, tu i tamo djelomično, ali nikako 
ne glavnu i odlučujuću ulogu. Poznajem iks žena 
koje su i te kako materijalno opskrbljene i muška- 
rac im u tom pogledu nije ni najmanje potreban. 
Isto tako, one su ono što se veli i lijepe, i mlade i 
zgodne, pa nisu baš ni najmanje »ovisne« o jednome 
muškarcu, a ipak su se vezale baš za jednog jedinog 
i određenog, jer su drugi, gore navedeni temeljni, 
tjelesno duševni i kulturni momenti takav stav od- 
lučili, a ne nekakvi ekonomski računi i interesi! 
Čovjek uopće, a žena napose, živi životom koji se 
pokreće motivima mnogo dubljim i značajnijim od 
onoga ekonomskog čimbenika. Stavljanje ekonom- 
skog činioca u središte života, dobro dolazi 8 
koji time opravdavaju svoja sumnjiva djela i pokri- 
vaju svoje obilate zablude. Koliko ekonomski mo- 
menat igra ulogu, mogle bi nam najbolje kazati 
baš one mnogobrojne moderne žene, koje eto, imaju 
i osigurano radno mjesto i položaj, i spremu i aka- 
demski naslov (titulu), a ipak bi svakog trenutka 

bile u stanju sve to pregoriti, ostaviti i prezreti, 
ako dođe u pitanje stvar i osoba koja je nenadmašivo 
važnija od svega toga, a to je sređeni, sretni i mirni 
odnos prema muškarcu, odabranom ne iz ekonomske, 
već iz mnogo prisnije, važnije i značajnije stranice 
života... 96 


3. I. 54. 


Ono što je vrijedno, stoji po strani i često ne 
uspijeva, jer vrijedni ne traže, nego hoće da budu 
traženi. Tako je to svugdje i u svemu, počam od 
mlade i vrijedne udavače, valjanoga mladića, kan- 
didata za ženidbu, pa do talentiranog književnika, 
umjetnika, te svakog vrijednog javnog i kulturnog 
radnika. 96 


3. I. 54. 


Imao sam se upoznati s jednom osobom. Par 


“puta sam ugovarao sastanak, ali njezinom krivnjom 


nije do njega došlo. Konačno je poručila da ju po- 
hodim jedne određene nedjelje u 11 sati u njezinu 
stanu. Bio sam točan na sekundu, ali ju nisam 
našao! Ostavio sam na vratima cedulju s pozdravom. 
Na nju nije uopće odvratila. I onda sam rekao pred 
njezinim znancem: Upoznali smo se bez poznanstva! 
Prema kasnijim obavjestima sam doznao da su bili 
točni moji sudovi i zaključci o toj osobi koje sam 
stvorio na temelju njezine netočnosti i aljkavosti. 

97 


6. I. 54. 


Što smo vrijedniji, to nam svijet izgleda ne- 
vrijedniji. Tko ima najmanje mana, taj ih najviše 


65 


vidi i osjeća. Prljav prljavoga ne vidi! Samo čist 
vidi nečiste i nečistoću! 98 


6. I. 54. 


»Previše za pjesnika« — tako bismo možda 
mogli kazati za mnoge ljude koji ne mogu propje- 
vati ne iz siromaštva, nego iz preobilja osjećajnosti. 
Čini se, zaista, da je za pjesnika isto tako opasno 
imati previše, kao što je i imati premalo, jer pre- 
bujna »vegetacija« srca guši samu sebe. Naprosto 
ne da ni jednome pupoljku da se probije do lista, 
niti jednome izdanku da postane stablo. Sudbina je 
ovih koji imaju previše za pjesnika da su sami sebi 
u isto vrijeme proizvođači i potrošači pjesništva, ali 
drugima oni nisu u stanju ništa dati, a bez ovoga 
davanja nema pjesnika, barem ne zapaženog i »regi- 
striranog« pjesnika. 99 


7. 194. 


Uvijek sam rado razgovarao s ljudima-piscima 
koji nikada ništa nisu tiskali, a ipak neprestano 
pišu. Oni pišu, jer moraju pisati i jer osjećaju živu 
potrebu da nešto kažu, pa makar i samo samima 
sebi, a to je najglavniji znak posjedovanja onoga 
nečega, što književnika čini književnikom. Ovdje 
nije po srijedi ni interes, ni slava, ni glas, ni ime, 
a oni ipak pišu i to je ono što je kod svakog umjet- 
nika i najsimpatičnije i najvrijednije. 

100 
“a 


7. 1 54. 


Dok sam ja studirao filozofiju, nisam nikada 
pomislio da će to sutra biti moje zanimanje i moje 

sredstvo za život. Volio sam one predmete kao tako- 
ve i uživao u njima. Kako je to ponižavajuće kada 
u znanostima ne vidimo ništa drugo, nego sredstvo 
za kruh! Svaka je znanost divna, jednako pravo, 
filozofija, medicina, agronomija, ekonomija, kao i 
veterina, tehnika i povijest, pa su društvu potrebni 
mladi i idealni ljudi koji će se prihvatiti izučavanja 
pojedinih znanosti iz čiste ljubavi prema njima, a 
ne iz računa i vidova »karijere«. To isto vrijedi za 
svaki zanat i uopće za svaku ljudsku radinost, koju 
mladi učenici imaju gledati pod višim i širim društ- 
venim vidom, a ne pod uskim računom osobnih 
smišljanja. 101 


7. I. 54. 


Nema većeg neprijateljstva od onoga što nastaje 
kad se posvade bivši kompanjoni zla. Kao što su 
zajednički gazili preko svega, pa i tuđih života, 
tako i sada u međusobnoj svađi, nemilosrdno prelaze 
jedan preko drugoga. Dvojica koja su zajednički 
ubijali, u stanju su sada ubiti jedan drugoga! 

. 102 


8. I. 54. 


Sjedim u kavani s mojim prijateljem Ivanom 
Palekom, kiparom. On kao i ja voli misliti i filozo- 
firati. Pokazuje mi cedulju na kojoj je ovaj čas 
napisao: Mišljenje ne poznaje drugih granica osim 
onih što su ih postavile njegove vlastite mogućnosti. 
Ovo je za mene jedna uistinu divna misao, pravi 
aforizam, na kojemu sam svome prijatelju iskreno 
čestitao. 103 

8. I. 54. 


Pohodio sam prigodom Božićnih blagdana jaslice 
u zagrebačkoj Katedrali. One su postavljene prema 
starim običajima u vrlo idiličnom raspoloženju: peći- 
na 2 voleka, nekoliko anđela, tri kralja, pastiri, 
zvijezda repatica. Gledam, prenašam se u djetinj- 
stvo i uživam u njemu kao dijete, ali se i ovdje 
vrlo brzo u meni javlja filozof. Mislim, naime, kako 
je smion onaj koji se s ovakvim misterijem hoće 
da bavi... Kršćanin sam, pa i rođenje Isusovo gledam 
takvim očima, ali kada ovdje i ne bi ništa drugo 
bilo, ostala bi psihologija koju pobijediti nije baš 
mačji kašalj... Lako je uništiti oružane divizije ne- 
prijatelja, lako je provesti revoluciju i izvršiti kor- 
jenite političke, kulturne, društvene i gospodarske 
promjene, ali je ne samo teško, nego skoro nemoguće 
preoblikovati duše, koje su »zaražene« betlehem- 
skom štalicom... 104 


8. I. 54. 


U našemu narodu jabuka je vrlo opjevana, a 
osobito u ljubavnim pjesmama. Mladić dariva djevoj- 
ku jabukom koja je simbol simpatije i naklonosti. 
Svaka čast jabuci, ali mislim da joj je kod nas 
poskočila iznimno visoka cijena, jer nema drugoga 
voća, kao na primjer naranača, koje jabuku nad- 
mašuju i u izgledu i u slatkoći. 


9. I. 54. ( 
Kada gledam hipermoderne struje u slikarstvu 


i kiparstvu, onda imam dojam da bi takvi slikari 
i kipari htjeli da mi u tim djelima podnosimo ono, 

što u životu ne podnosimo i da proglasimo lijepim 
ono, što bismo u živoj prirodi proglasili ružnim! 
Ovo se osobito odnosi na lik čovjeka, gdje se prilič- 
no točno zna što je lijepo, a što ružno, pa u tom 
pogledu ne može umjetnost sad ujedanput postaviti 
neko sasvim novo mjerilo. Prirodni zakoni, pa onda 
pravila na primjer razmjera, simetrije, oblika, itd, 
moraju vrijediti i za umjetnost, a ne samo za život. 
U ovome mišljenju najviše me hrabri činjenica što 
su svi bardovi umjetnosti (Michelangello, Rafael, 
Roden, Meštrović, Tician itd.) ne ulaze u ni kakove 
pokuse ni odstupanja, nego prilično vjerno prikazuju 
ljudske proporcije i oblike, bez ikakvih iskrivljava- 
nja, sakaćenja i iznakaživanja. Biti, dakle, vjeran 
izvorniku, a još k tome, za razliku recimo od filo- 
zofije, dati ono nešto umjetnički — to znači biti 
slikar i kipar. Ono pak što sasvim odstupa od prirode, 
ono što je na bilo koji način krivotvori, ne može 
za moj ukus biti umjetnost. 105 


9. I. 54. 


. Mnogi ljudi su nas odbili možda zato, jer ih 
nismo dovoljno, ili na dovoljno lijepi način molili. 
Sudimo po sebi, pa ćemo priznati da je tako. Ista 
rečenica, isti »tekst« molbe djeluje na nas sasvim 
drukčije kad se to izgovori u učtivom stavu, taktu 
i uglađenoj modulaciji, a sasvim drukčije kada osje- 
timo i vidimo da je onaj koji se na nas obraća, bio 
fin samo zato, jer je to morao biti, pa imamo uti- 
sak da je cjelokupno njegovo ja u suprotnosti s ono 
Par izgovorenih riječi. Netko pređe na debelo, a 
netko na jako tanko, pa je nekome sasvim dovoljno 
ako mu se u pogledu molbe uputimo s par običnih 
fiječi, a za drugoga je potrebno te iste riječi obući 
u najfinije ruho i popratiti ih odgovarajućim drža- 
njem. 106 

9. I. 54. 


Nevolja je leća za povećavanje i magnet za 
pronalaženje ljudskih mana. Zaista, čovjek koji je 
materijalno ovisan, u bijedi i nevolji, sliči mi na 
onoga istraživača koji krstari terenom s aparatom 
u ruci koji će zatitrati i pronaći gdje se nalazi voda. 
Nitko tako ne razgolićava drugoga čovjeka i ne 
prisiljava ga da pokaže svoje najgore strane, kao 
čovjek koji je od svakoga potreban i ovisan. _Nevo- 
ljan čovjek vidi dvostruko. On prodire do srži čov- 
jeka da ga vidi u svim njegovim pojedinostima. 
Mnogi bi ljudi uživali dobar glas dobroga vladanja, 
finoće, takta, uslužnosti i mekoga srca, da nema 
onakvih ljudi u bijedi i nevolji, koji su takve sreli 
i upoznali u sasvim drugom svjetlu. Najteži je dodir 
s bijednikom, jer bi u tom susretu trebalo biti 
najbolji, a to je veliki teret i teška obaveza. Je- 
damput biti dobar — još, još, ali stalno, to je vražja 
napast i za one najbolje. Svladaj se danas, svladaj 
sutra, ali jednoga dana ipak ću te otkriti — tako 
uzvikuje bijednik čovjeku. Da, bijednici su velika 
napast, jer oni obvezuju ljude na onu stvarnu i 
djelotvornu dobrotu, a ove je jako malo. Ukratko: 
bijeda raskrinkava duševnu bijedu. 107 


12. I. 54. 


Zao čovjek je velika šteta i veliko zlo, između 
svega ostaloga i stoga, jer on kvari vjeru u čovjeka, 
budući prema pokvarenjacima ljudi poopćuju 1 iS 
raju loš sud o svim ljudima bez razlike. % 


12. I. 54. 


Optimizam je zapravo jedna vrsta filozofije. 
Naravno, vedre i pune nade filozofije. Biti filozof 

i zastupati jedan smjer, to znači biti u stanju jedno 
mišljenje provesti od početka do kraja i odoljevati 
svim zaprekama i prigovorima. A i optimist je 
upravo takav... On za svaki događaj, za svaku situ- 
aciju, znade pronaći razloge i obrazloženje, i to ne 
bilo koje i bilo kakve, nego, razloge koji vrijede i o 
kojima mora naš suparnik razmišljati da bi ih pobio. 
Optimizam je, dakle, jedno uvjerenje duboko pro- 
življeno i proćućeno, a to baš omogućuje i uvjetuje 
optimisti stvarnost i ravnu crtu kroz sve životne 
pojave i situacije. Hoću kazati kako se kod ljudi, 
koje nazivamo optimistima, ne radi tek o nekoj 
površnosti ili pak o vedrini i smijehu pošto-poto, 
nego se radi o jednome kao i svakom drugom pro- 
življenom uvjerenju, koje ima svoje vlastite dokaze 
i razloge da sve vidi i sve protumači na Svoj vlastiti 
način. Optimist ne glumi da tako i onako vidi, već 
on zaista tako vidi, jer ga određene misli i određeni 
dokazi upućuju baš takvim, a ne drukčijim putem 

109 


Kako je divno iz sniježne i zaleđene hladne 
ulice, stupiti u toplu kuću ili kavanu! Čovjeka smje- 
sta, od glave do pete, obavije ugodna atmosfera 
koja kao da nas miluje i gladi blagom nekom ru- 
kom. Upravo takova je i ona promjena koju osje- 
ćamo kada iz društva opakih, zlih, lažnih i ne- 
iskrenih ljudi, pođemo u krug dobrih i plemenitih. 

110 


13. I. 54. 


Neki su ljudi škrti na svemu, pa tako i na 
svojim prijateljima. Da, ima ih mnogo takovih koji 
ljubomorno čuvaju svoje veze i odnose, pa na nas 
ni za Boga ne bi upoznali s jednim od svojih znanaca, 
i to ne zato da ne bismo imali nešto od onoga što 

oni od njih imaju, ili pak da ne bismo prevagnuli, 
istisnuli njih i zauzeli ono mjesto koje oni trenu- 
tačno kod njih zauzimaju. Svi moji pravi prijatelji 
uvijek su upravo nastojali da me upoznaju sa svojim 
prijateljima. 111 


13. I. 54. 


Mnogi ljudi, članovi i pripadnici raznih poli- 
tičkih, kulturnih i društvenih ideologija, kada konač- 
no uvide da njihovi nazori u praksi ne vrijede, 
odnosno kada se hoće ograditi od djela takove prakse, 
onda počnu govoriti kako oni to nisu tako, nego 
sasvim drukčije zamišljali! Sigurno je da je u takvoj 
obrani uvijek bilo i uvijek će biti nešto istine, pa 
prema tome takvu obranu valja donekle i uvažiti, 
ali stoji i to, da kada bi se ovakva ograđivanja i 
opravdanja u potpunosti uzimala u obzir, onda bi 
se sasvim lijepo svatko mogao od svega opravdati i 
ne bi uopće bilo odgovornih krivaca za sve one 
često puta prave tragedije, koje su nastale baš usli- 
jed primjene takvih gledanja i nazora. Pogotovo se 
teško opravdati jednome intelektualcu koji bi ipak 
morao neke stvari unaprijed znati i stvoriti sliku 
neke prakse i prije nego ju vidi na djelu! Napokon, 
tko može opravdati onakve, koji su se one »svoje« 
prakse nauživali i nakoristili, pa su se tek nakon 
svega toga tobože povukli. A osim toga postoji tako- 
đer i ono, što se zove kolektivna odgovornost u 
moralnom i pravnom smislu. Ja osobno nisam ni 
za kakvo osvećivanje, naprotiv ja sam za opraštanje, 
ali valja stvari u svakom pogledu postaviti na svoje 
pravo mjesto, pa tako i ovo o neznanju i krivicanja 

112 

13. I. 54. 


Idem noću po zaleđenoj ulici i mislim: kad 
bih sada našao nasred puta torbu s par stotina tisuća 
dinara, znam posve sigurno da bih tražio vlasnika. 
Baš sada jako potrebujem novac, ali poznajem sebe 
vrlo dobro i znam da bih novac vratio. Pitam se: 
Koja je to, dakle, sila u meni koja je jača od moje 
nevolje i svih mojih ekonomskih nevolja? Ja bih 
vratio novac zato, jer bi u meni počela raditi savjest 
koja bi mi ovako govorila: Možda je čovjek koji je 
ovo izgubio otac dvoje ili troje djece? Možda su to 
novci od njegova poduzeća? Možda će stradati cijela 
jedna obitelj? A onda, dalje, bih čuo u sebi glasove: 
Osvetit će ti se to! Bit ćeš nemiran! Tko zlo čini, 
zlu se može i nadati! Sve su ovo glasovi moga vjero- 
vanja u etičke principe koji, eto, rađaju jednim 
dobročinstvom prema drugome čovjeku. Ja sam 
potpuno uvjeren da ovaj novac ne bih vratio da 
sam odgojen u tako zvanom pozitivnom moralu i 
da nema u meni načela koja su usidrena u nad- 
naravnoj, to jest u metafizičkoj i vjerskoj sferi. 

(opaska: Kako se vidi iz nadnevka ovo sam 
zabilježio 1954., a prepisivanje na stroju vršim, evo 
u siječnju 1977. Ono sam zabilježio da bih tako 
postupio ako bih našao novac, a sada sam to sebi 
i potvrdio, jer lanjske godine (1976.) našao sam 
novčanik s priličnom sumom i svim ispravama, te 
sam sve bez ikakva razmišljanja vratio. Dakle, sebe 
sam i pred 23. godine točno ocijenio) 113 


13. I. 54. 
Možda to i nije pošteno prema sebi, ali ja nekako 


mnogo više volim ono što ću napisati, nego ono 
što sam već napisao. 

13. I. 54. 


Nama bi nekada jako odgovaralo da zauzmemo 
stav uvrijeđenoga i oštećenoga, ali nam prefrigani 
protivnici ne daju da ostanemo u toj ulozi, jer nas 
sitnim uslugama i dobrostivim mrvicama prisiljava- 
ju na održavanje snošljivih odnosa s njima. Ovakovi 
su zapravo pravi majstori zla, a ne oni koji nam 
učine zlo i nedjelo, pa nemaju više ni odvažnosti ni 
obraza da nam se približe. 114 


14. I. 54. 


Promatrajući ponašanje ljudi u ovako užasno 
oprečnim, napetim, žustrim i opasnim vremenima, 
kao što je ovo naše dvadeseto stoljeće, posebno upada 
u oči tip čovjeka koji ćudoredno stoji najniže, jer 
uvijek sjedi barem na dvije stolice i jednako nami- 
guje s onim što je danas i s onim što će možebitno 
biti sutra. U vladajućem društvenom poretku uživa 
sve povlastice, pa se službeno vodi kao član i pri- 
staša, a s druge strane kleveće, napada i izrugiva 
se postojećem stanju, da bi se pred onima iz »dru- 
goga tabora« preporučio za ono što bi moglo biti... 

14. I. 54. 


Ima već nekoliko desetljeća da se žene bore 
za ravnopravnost s muškarcima. Ova lozinka jed- 
nakosti kojom su i mnoge političke i društvovne 
ideologije okitile svoje »barjake«, zaista je dovela 
do nekih promjena u pogledu stanja i položaja žene. 
Otkad ja pratim ove promjene, one se sastoje u 
slijedećem: Sada u uredima, tvornicama, poduze- 

ćima i uopće u javnim poslovima, ima mnogo više 
žena, nego što je bilo prije. To je činjenica. S druge 
strane ta se promjena vidi u tome da se žene manje 
udavaju, a mnogo više i brže rastavljaju. Ali sve te 
promjene nisu tako velike ni tako upadljive. Jedino 
jedna promjena jako strši, a to je vrlo velika promje- 
na u slobodi i ponašanju s muškarcima. Neka mi se 
oprosti i neka mi se ne zamjeri, ali činjenice su 
činjenice. Na temelju njih možemo kazati da je 
slobodna ljubav jedina stvar, u kojoj se suvremena 
žena uistinu izjednačila s muškarcem! Ova promjena 
je tako upadljiva da bi se moglo kazati da ovaj 
naš suvremeni naraštaj žena, u obilatoj mjeri na- 
plaćuje račune za svoje mamice i bakice... Čini se 
da je vika i borba žena za ravnopravnost s muškar- 
cima, zapravo vika na tako zvani dvostruki moral, 
po kojemu je muškarcu bilo dopušteno ono, što ženi 
nije. Žena je u tome htjela biti izjednačena i bogme 
obilato se izjednačila, a to je i sve u čemu se iz- 
jednačila. Ona toliko razvikana borba za ravnoprav- 
nost koja je bila obavijena najuzvišenijim geslima 
i krilaticama, prikazala se, eto, u pravome svjetlu! 
Žena se izjednačila s muškarcem, ne u njegovoj 
najboljoj, nego u najlošijoj strani: u nesolidnosti, 
nevjernosti i raskalašenom životu. Sad smo uistinu 
jednaki — u nevaljanosti i pokvarenosti! 116 


14. I. 54. 


Žalosno je onakvo društveno stanje kada ljudi 
ništa nemaju, ili ako imaju boje se da se zna da 
imaju!To je vrijeme kada svatko kuka, i tko treba 
i tko ne treba. Svaki susret i dodir s čovjekom nije 
nego jedna obilata porcija kukanja. Mnogo je zdravi- 
je onakvo vrijeme i onakvo društveno uređenje, 
kada ljudi prikrivaju i sakrivaju svoju nevolju, a 

hvale se kako oni dobro stoje, kako svega imaju, 
premda je kod njih više puta sasvim drukčije. 
117 


14. I. 54. 


Razgovaram s konobarom u kavani koji mi 
kaže: Za mene je gost to veći gospodin, što više 
troši i što veću napojnicu daje. A odmah nadodaje: 
Ja ne znam odkud tim ljudima novci! Radnik i či- 
novnik ne može toliko trošiti, mora da kradu ili da 
na neki drugi čudan način dolaze do novca. Ja sam 
samo slušao, a onda dobacio: Dakle i sami vidite 
tko Vam daje visoke napojnice i tko su ta Vaša 
gospoda! 118 


14. I. 54. 


U jednoj sjeveroevropskoj zemlji osobito se 
naglašava krilatica: Nama su više potrebni dobri, 
nego pametni! Smisao ovoga gesla je jasan i ja se 
s njime potpuno slažem, ali stilizacija nevalja, jer 
bi po njoj izgledalo da pojmovi pamet i dobrota 
stoje jedan prema drugome nasuprot. Bolje bi, stoga, 
bilo usporediti učenost i dobrotu, jer tko je dobar 
može i ne biti učen, ali dobar ne može a da ne 
bude i — pametan! Budala, naime, ne može nikada 
zaslužiti ime dobroga čovjeka, jer on može samo 
slučajno i nesvijesno ispasti dobar, kao što na isti 
način može ispasti dobra i neka životinja, na primjer 
pas ili mačka. Prave dobrote ima samo ondje, gdje 
ima svijesti, znanja, hotimičnosti, spoznavanja i uvi- 
đanja, to jest, dobrota uvijek u sebi uključuje pamet. 
Ukratko, svaki dobar je i pametan, a svaki pame- 
tan, naravno, nije i ne mora biti dobar! 119 

15. I. 54. 


Nisi ti budala, nego ja koji mislim da to nisi 
— tako sam rekao jednome čovjeku, od koga su 
odavno svi digli ruke, a ostao sam ja jedini, kao 
posljednji Mohikanac koji ipak vjerujem u njega 
i mislim da ipak u njemu nešto pametnoga ima. 


195. I. 54. 


Mislim da se ono u Indiji naučava kako se 
dvije srodne duše traže po svijetu dok se ne nađu. 
Ja u ovo vjerujem, jer sam se na sebi samome u to 
uvjerio. U svim mjestima u kojima sam nešto dulje 
boravio, upoznao sam se sa svima onakvima koji su 
sa mnom imali nešto zajedničko ili slično. Najzani- 
mljivije je kraj toga to, da takva poznanstva nisu 
bila pripremljena ni upriličena, nego su nastala 
često puta uslijed najčudnijih i slučajnih okolnosti. 
Upravo kao da sam »mirisao« takve ljude, a i oni 
opet kao da su »nanjušili« tko sam i gdje sam. 
Zaista se slični ljudi traže i — nalaze! 120 


15. I. 54. 


Čini mi se da mnoge mlade žene uzimaju sta- 
rije muževe da bi imale valjane, odnosno valjanije 
razloge za varanje! One bi, naime, varale svakoga i 
svakakvoga muža, ali je potrebno ipak neko kakvo- 
-takvo opravdanje sučelice znanaca i društva. U 
slučaju očito starijega muža — i potpuno opravda- 
nje je tu (po njihovome shvaćanju, naravno) 

121 

15. I. 54. 


Pratio sam u životu mnogo polemika među 
kulturnim i javnim radnicima. Ne sjećam se, na- 
žalost, ni jedne, a da nije bila protkana osobnim 
zajedljivim opaskama i vrijeđanjem svake vrste. Te 
polemike su uvijek prigoda da se dignu zastori i 
pred privatnim životom ljudi, da se zaviri u svaki 
skroviti kutić, te pretresu kosti živih i mrtvih. Lju- 
di koji čitaju takve polemike, uživaju baš u svađi 
takve vrste i nestrpljivo očekuju što će sutrašnji 
nastavak donijeti novoga na tome »području«. Ja 
mislim da bi u svakoj kulturnoj zemlji morao pos- 
tojati običaj i nepisani zakon da se pred javnošću 
govori o stvarima, pitanjima i pojavama, a ne o 
posvađenim stvarima. Dalje bi morao biti običaj 
da urednik novina i časopisa prekriži sva ona mjes- 
ta koja se odnose na osobna obračunavanja, a ostavi 
samo ono što je od općeg značenja i zanimanja. 
Gdje pak takav nepisani zakon ne postoji, trebalo 
bi ga zamijeniti s pisanim zakonom, jer zaista kul- 
turna javnost mora biti pošteđena od svih »biranih« 
riječi i zabadanja dvojice ljutih polemičara! 

16. I. 54. 


Čudna je uistinu ženska ćud! Više si se za- 
mjerio mladoj djevojci koju si čuvao i pazio, a onda 
do toga ništa ne drži, nego da si silom oteo i pogazio 
ono, što ona smatra velikim i svetim. Ili drukčije 
rečeno: Veći je »grijeh« odbiti ono što ti se nudi, 
nego oteti ono što se čuva. U očima nekih žena, 
dostojan je prezira onaj muškarac koji kod nje 
cijeni ono, što ona sama ne cijeni, nego onaj koji 
je preko njezinih krupnih stvari prešao kao preko 
sitnice! Žalosno, ali istinito. 123 


78 


16. I. 54. 


Mislim o sudbini književnika i knjiga. Njima 
zapravo ne može nitko naškoditi, ako oni sami sebi 
ne naškode svojom nevrjednošću i nevaljanošću! Na 
osobiti način to spoznajemo ako se sjetimo revoluci- 
onarnog dvadesetog stoljeća koje u svim područjima, 
pa tako i u književnom, poništava stara i postavlja 
nova imena kao jedino vrijedna i dobra. Koliko je 
književnika u tim previranjima uništeno u pravom 
i prenesenom smislu! Pa ipak, tko može »likvidirati« 
književnika, čije knjige krase police tisuća i tisuća 
ljudi? Knjiga koja je vrijedna i koja izazivlje radost 
kod svakoga koji je uzme u ruke, daleko će nadži- 
vjeti sve one koji su možda nju i njezina autora 
spalili. Književnik, prema tome, jednako djeluje i 
kad je živ i kad je mrtav, jednako u zatvoru i u 
grobu, kao i na slobodnom zraku života! 124 


19. I 54. 


Trebalo bi barem dva puta živjeti: prvi puta 
da stičemo iskustva i drugi puta da se tim iskus- 
tvom koristimo, jer život je najteži od svih poslova, 
a to između ostaloga i stoga, što svaki drugi posao 
najprije učimo, pa obavljamo, a život valja isto- 
vremeno i učiti i obavljati. 125 


20. I. 54. 


Kada bismo u potpuno praznoj sobi, u kojoj 
ništa nema, tražili i zahtijevali da nam se pronađe 
i dade neki predmet, na primjer stolac, klupa ili 
ormar, rekli bi nam ljudi: Pa Vi ste ludi! Vidite 
da ovdje ništa nema! Otkuda ću Vam stvoriti i dati 

ono čega nema? A upravo isto tako bismo izgledali 
ludi i sebi i drugima, kada bismo tražili od nekoga 
koji je visok 170 cm, da glavom dodirne visinu od 
185 cm! Ne bismo drukčije ispali ni onda kada bis- 
mo kod djeteta tražili zrelost starijega, kod žene 
izgled muškarca, kod slabih — jakost i kod budale, 
spoznaju visinu duševno zdravoga čovjeka. 

Ne smijemo nikada zaboraviti da i u čustveno- 
-voljnom, ćudorednom i karakternom području, vri- 
jede oni isti zakoni kao i u vanjskom, tjelesnom 
i intelektualnom tlu. Čega nema — nema, i ne može 
se stvoriti! 

Ja sam se na primjer ljutio jutros kada sam 
sjeo za stol u restauraciji, pa mi je jedna zaista 
primitivna žena stavljala preda me svoje stvari, 
tako da je na stolu jedva ostalo mjesta za moj 
tanjur! Poslije sam pomislio i rekao sebi: Ti tražiš 
od nje neku finoću, obazrivost i uviđavnost, a ona 
toga naprosto — nema! To je isto, nastavio sam 
monolog sa samim sobom, kao da tražiš četvrti stolac 
za ovim stolom, a vidiš i znaš vrlo dobro, da četvrto- 
ga stolca nema, da su samo tri! 126 


21. I. 54. 


Hladno mi je u sobici i jedino mjesto gdje mi 
je donekle toplo, to je postelja. Jutros mi se iz tih 
razloga nije dalo iz kreveta. Svi razlozi nisu poma- 
gali, ali čim sam čuo da jedan prijatelj ide k meni, 
odmah sam skočio na noge junačke. Ona, dakle, 
neugodnost da me netko ne nađe u neredu i malo 
kasnije u krevetu (bilo je već 8 sati), bila je jai 
motiv od svih intelektualnih objašnjenja i poticaja. 
Zaista, čustvima goni čuvstva, a strasti — strašću! 
127 

21. I 54. 


Ljudi puše i vele: To mi je sve što imam od 
života. Piju i opet isto kažu. Bećare, lumpuju i 
provode raskalašene noći, uz istu krilaticu. Pa i sve 
ostale strasti, veće i manje, opravdavaju se istim 
riječima: Od života, ionako ništa drugo nemamo! 

Ova naša opravdanja pred sobom i drugima 
nisu ništa drugo nego prazna dijalektika i igra riječi. | 
Od života ništa nemamo! Kao da su na primjer 
cigarete i čaše život! Mi bismo na ovaj način i svaku 
drugu stvar, svaki čin, mogli proglasiti životom i 
kazati: to je sve što imamo od života! Radi se, naime, 
ovdje o tome da neke stvari nisu uopće život (bolje 
rečeno, one su ona niža strana života), pa nemamo 
ni nikakvoga prava da ih pod »firmom« života 
opravdavamo! 128 


25. I. 54. 


Žene se doduše lakše posvade, ali i lakše po- 
mire jedna s drugom. Stoga žena lakše prođe sa 
ženom, nego s muškarcem. Žena ženu lakše trpi, 
nego što bi ju muškarac trpio. Žena ženi »gleda 
kroz prste«, ne zamjerava u velikoj mjeri i oprašta 
mnoge stvari, jer u pogreškama, propustima i pet- 
ljanju, vidi i osjeća samu sebe. Muškarac se u tak- 
vome dodiru »sudari« s onim što nije on, pa su mu 
te stvari tuđe i nepoznate, a kao takve, mrske i 
odurne. Isti istoga shvaća. 129 


29. I. 54. 
Razne pohvale i čestitke imaju svoj uspjeh, 


makar to uvijek i ne priznaje osoba, kojoj su upuće- 

ni. Razna laskanja, iako vidimo da su često smiješna 
i neiskrena, opet imaju svoj vrijedni učinak, jer 
lijepo izaziva lijepo. Na tome se osniva sve ono što 
se zove »bonton«, kavalirstvo, srdačnost i nasmijano 
lice, koje je veći kapital, nego ono namršteno i uvi- 
jek ozbiljno. Podražiti nekada nečiju taštinu, ili 
možda malo »pokaditi« vanjštini i izgledu, donosi 
nekada više uspjeha, nego priznanje najvećim du- 
hovnim odlikama. Lijepa riječ se odijeli od svoga 
autora i ona djeluje kao takva, bez obzira tko i 
zašto ju je izgovorio, bez obzira na namjeru, na 
šalu i zbilju. 130 


26. I. 54. 


Sve što čovjek čini, sve je to u stvari borba 
za život. Bolje rečeno, to je način borbe za život, 
jer svatko ima svoj način. Netko je uvijek smiješan 
i šaljiv i reklo bi se da je bedast, ali da: to je njegov 
način borbe za život. On samo na taj način svraća 
pažnju na sebe, samo pomoću svojih »viceva« posta- 
je jedna posebnost i različitost između tolikih ljudi... 
Mislite li da samo oni uredni i dotjerani svraćaju 
pažnju na sebe? To čine i oni neuredni također... 
I kada čovjek, ono što se kaže, sebe pravi budalom, 
i kad se pravi slijep i gluh, i kad ponavlja kao 
papiga uvijek iste riječi, vrši iste kretnje — uvijek 
je to njegovo sredstvo samoodržanja, borbe za život 
i za što bolji »plasman« u životu. Nemojmo osuđi- 
vati čovjeka ni kad se krevelji, ni kada svoje lice 
iznakažuje raznim grimasama, ni kad se smijucka, 
ni kad potresuje glavom, ili ramenom, jer sve su to 
oblici borbe jednoga čovjeka za ova dva sata,jad- 
noga života. Takmičenje i suparništvo u živolu je 
veliko, pa svatko bira način kako da se izdvoji i 
postane vidljiv, kako da se probije do uspjeha. 

Netko ozbiljnošću, netko šalom; ovaj mudrošću, onaj 
glupošću; netko svojim visokim položajem, netko 
niskim porijeklom; Petar modernošću i suvremenoš- 
ću; a Pavao »konzervatizmom «, ali svi vrše svijesno 
i namjerno isti posao, s istom svrhom: održati se u 
životu i proći svoj životni put što ljepše, lakše, bolje 
i uspješnije. Jadan čovjek! 131 


26. I. 54. 


Siromaštvo jednih i siromaštvo drugih nije jed- 
no te isto. Neimaština je kod nekih prava tragedija, 
jer nemaju, a nikome ne kažu da nemaju, nego 
šute, trpe i — glume, ako već ne blagostanje, a ono 
blago i snošljivo stanje. Drugi pak nemaju, svakome 
to kažu, kukaju, mole i traže pomoć. Šutljivo i 
pripovjedalačko siromaštvo, velika je razlika. Ja na 
primjer, kad nemam, a ma baš nikome ne kažem 
da nemam, a kad imam onda svakome, baš svakome 
poznatome kažem da imam. 132 


26. I. 54. 


Ako bih u budućnosti izdao neku novu knjigu 
o sebi i svome vremenu, najbolji bi naslov bio: 
»Pod skalama«, jer kao što stanujem prizemno u 
maloj sobici (3.15 m. x 1.5 m.), koja se nalazi pod 
stepenicama (skalama), tako se pod skalama nalazi 
i moj nazor na svijetu, i vrednote koje iz njega 
proizlaze, i ljudi koji u njih vjeruju. 


26. I. 94. 


Za neke smo ljude dobri, fini i pametni samo 
dotle, dok od njih ništa ne pitamo i ne tražimo. 

Za samih par stotina nesretnih dinara, koje smo od 
njih pozajmili, izgubili smo zauvijek i glas i ime, i 
sve odlike glave, srca i karaktera. Poznajem ljude 
koji uvelike cijene Sokrata i Kanta, ali kad bi im 
došli pozajmiti 10 dinara, prestali bi ovi idoli biti 
ono što jesu! 133 


27. I. 54. 


Ja ne trebam novac da bih bio bogat, nego da 

ne budem siromašan! Promislite malo, pa ćete vid- 
jeti, da to nije jedno te isto, nego sasvim različito. 
134 


26. I. 54. 


Ako se nađe samo jedan jedini čovjek kojemu 
će se svidjeti moje misli — već time su one spašene 
i imaju svoj potpuni smisao. Ako glumca na pozor- 
nici samo jedan gledalac shvati, on nije zaludu glu- 
mio. Isto tako ima svoj razlog opstojnosti umjetnička 
slika i kiparsko djelo, ako ih samo jedan jedincati 
čovjek doživi i otkrije. 135 


27. I. 54. 


Intelektualni život skoro potpuno razvodnjava 
i poništava muškarca u čovjeku. Rasčlanjivanje, raz- 
mišljanja, obzira, kalkulacije, kombinacije i razno- 
vrsni pogledi intelektualiziraju čovjeka i otupljuju 
osjećaje. Pravi i istinski intelektualac je sve drugo 
prije, nego mužjak! 136 

27. I. 54. 


Jedna na oko sitna, ali vrlo važna stvar: Zašto 
velika većina liječnika misli da su im u bolnicama 
poželjnije »časne sestre«, nego tako zvane svjetovne 
bolničarke? To kažu i liječnici materijalisti, komu- 
nisti i drugi protuvjerski raspoloženi. Što je to, što 
te redovnice čini boljima i poželjnijima od njihovih 
»civilnih« kolegica? Odgovor je ovdje, mislim, sas- 
vim jasan i jednostavan: Bolničarska služba je velika 
žrtva i nesebičnost. Nikakav nazor, nikakva svijest, 
nikakav poticaj i nikakva dobra plaća, ne može 
natjerati nekoga na strpljivo podnašanje danju i 
noću tjelesno i duševno bolesnih ljudi. Taj nimalo 
laki posao, štrapac i odiozan rad povezan ne samo 
s poteškoćama, već i opasnostima za vlastito zdrav- 
lje — može uspješno vršiti samo osoba prožeta 
visokom ljubavlju prema bližnjemu i vjerom u na- 
gradu koja će doći izvan ljudi. Posve je sigurno da 
se na žrtvu ne može nikoga prisiliti, niti se ona 
može ostvariti ni najsavršenijim činovničkim i 
namješteničkim zakonima, nego je žrtva isključivo 
stvar ljubavi i osobnog gledanja na svijet, po koje- 
mu gledanju vrednote imaju svoju ljestvicu i gdje 
se za ljubav onoga što je najviše vrijedno, žrtvuje 
sve ono što je manje i najmanje vrijedno. Istina, 
one »civilne« bolničarke su prema bolesnicima ljudi, 
ali bolesniku i bolesnicima je potrebno mnogo više, 
to jest njega sestre, brata, majke, kćerke i žene... 
Ovu rodbinsku ljubav nadoknađuje onim časnim 
sestrama — vjera! Ovaj primjer iz bolnice je jedan 
krasan dokaz kako djelotvornog morala nema bez 
nadnaravnog izvora i kako čovjek čovjeku ne može 
biti u većoj mjeri dobar, ako ne cijeni vrednote 
koje stoje iznad čovjeka. Pokraj bolesničke postelje 
nije dostatna samo dužnost, nego je još puno više 
potrebna ljubav i žrtva, a ove nema bez metafizič- 
kog korijena. 137 

28. I. 54. 


Ako .malo dublje zavirimo u stvar i malo pod- 
robnije rasčlanimo one razvikane krilatice i parole 
o naprednosti, prirodnosti i modernosti, onda ćemo 
doći do zaključka, da se iza svih tih krilatica i 
riječi, krije sebičnost čovjeka koji hoće što više 
radosti i slobode, a što manje rada i žrtve. Klasi- 
čan primjer za tu sebičnost jest i primjer muškarca, 
koji se može sresti u svim dijelovima svijeta, a koji 
uza svu svoju veliku modernost i naprednost, ipak 
najviše voli imati za ženu onu najstarinskijih nazora, 
naime onakvu koja je dušom i tijelom odana samo 
i isključivo njemu! Ni moderna žena nije drukčija: 
i ona je za modernog i slobodnog muškarca, ali 
kada se radi o njoj, onda prestaje modernost, jer 
najpoželjniji sin, brat, vjernik, a osobito muž jest 
onakav muškarac koji se drži onih starih i tako 
»konzervativnih« principa, kao što su istina, riječ, 
vjernost, iskrenost i odanost... 

Nije teško ni na drugim područjima razgoličiti 
čovjeka i pronaći svugdje onu crvenu nit sebičnosti. 
U zahtjevima na primjer za modernom nastavom u 
školama, u isticanim pravima djece i mladeži, u 
naglašavanju prava radnoga naroda; u podcrtavanju 
prirodnih znanosti i njihovih otkrića; u raspravama 
o ulozi tehnike i medicine; u tezama o društvenim 
naukama i zakonima u gospodarstvu, privredi i soci- 
ologiji; u filozofiji bez duha i psihologiji bez duše, 
itd, — svugdje se na kraju krajeva krije želja za 
što tjelesnijim i što lagodnijim životom, to jest za 
životom sa što manje obaveza, obzirnosti, stege i 
ćudorednih spona. Ja nisam kriv, ali moja mi misao 
i rasčlanjivanje kažu: Vika za modernošću dolazi 
ne iz duše, nego iz tijela; ne iz vrijednosti, neo iz 
lijenosti; ne iz ljubavi prema drugome, već iz sebič- 
nosti, i ne iz znanstvenih, nego iz niskih, nagonskih 

i primitivnih pobuda. Ono što je uistinu moderno i 

napredno, to će i bez posebne vike i promičbe prodri- 

jeti u život (i treba da prodre), a sve što se goni, 

žuri i promiče, sliči nevrijednim ljudima koji bi 

preko laži i praznih fraza htjeli postati Tr 
1 


28. I. 94. 


Ljudi se često rukovode s pojmom »zakona«, 
kada hoće održati neku svoju tezu o čovjeku, njego- 
vom odnosu prema drugome čovjeku, a posebno kada 
je riječ o životu društvene zajednice. Pri tome se 
pozivaju na ovoga ili onoga psihologa, filozofa, ide- 
ologa i mislioca, koji da je tvrdio tako i tako. 

Kada je riječ o zakonima, onda je zanimljivo 
pogledati kako stoji stvar s njima i kolika je njiho- 
va vjerojatnost, obzirom na prirodu i stupnjeve 
njezina razvoja. 

Mrtva priroda je izgleda najsigurnija u ovome 
pogledu. Tako zvani »fizički zakoni« su izvan ras- 
prave. Fizika i kemija stoje na čvrstim temeljima, 
jer ono što tvrde, to mogu dokazati svakoga trenut- 
ka. Materija je »vjerna« svojim zakonima. Ona se 
pustila otkriti, »uloviti« i formulirati, te svaki put 
kad se k njoj navraćamo, ona je onakva, kakvom 
smo je ostavili. Tijelo se toplinom širi u tome zako- 
nu nema promjene ni danas ni sutra. Dva atoma 
vodika i jedan kisika, to jest formula H20 je ne- 
pobitna činjenica. I svi ostali fizički i kemijski 
zakoni vrijede isto toliko koliko recimo u logici 
princip identiteta, ili princip isključenja trećega. 

Ako se popnemo za stupanj više, to jest ako i 
iz fizike i kemije prođemo u biologiju, iz mrtve u 
živu materiju, onda ćemo priznati da je tren za 
zakone ovdje nešto »sklizaviji« i nesigurniji. Zako- 

na, naravno, ima, ali sve kao da se buni i ljuti, sve 
kao da se opire da stane u pravilo i shemu. Sokovi, 
organi i živci, ne vole zakone, a kad ih baš moraju 
dopustiti, onda se pobrinu da ih poprate sa što više 
iznimaka i odstupanja. Ovoga »mrmljanja« i »rova- 
renja« protiv zakona, kategorizacija i klasifikacija, 
nalazimo i u botanici, i u zoologiji, to jest i kod 
biljaka i životinja, ali kod ovih drugih, mnogo više. 
U ovome pogledu, to jest u nenaklonosti prema 
zakonima, životinja stoji nad biljkom onoliko, koli- 
ko i biljka nad mrtvom tvari. 

Ako pak napravimo još jedan veliki korak 
naprijed, pa iz životinjstva pristupimo čovjeku, psi- 
hofizičkome biću, onda smjesta uočavamo bezbroj 
poteškoća i zapreka, koje se pojavljuju na putu pri 
svakome pokušaju, da na području, bilo čovječjeg 
ustrojstva, bilo njegove ostale problematike, postavi- 
mo sigurne definicije, okvire, obrasce i zakone. Ne- 
ma šta: i ovdje ima pravilnih događaja, i ovdje je 
moguće ustanoviti neke sigurne »regule«, ali kad se 
samo sjetimo one mudre narodne: »Koliko ljudi, 
toliko ćudi«, kao da nas muka hvata kod svakog 
našeg ustanovljenja i »šematizacije«. Koje li smje- 
losti kada u ljudsku dušu, u vatru i bujicu, u buru i 
oluju, dolazimo s olovkom u ruci? Tko će odrediti 
mjeru onome što sad kipi, a sad mirno šuti? Tko 
će u termometru označiti stupanj žive, kada ova 
ni hipa ne miruje? Tko će odrediti točan doseg 
živoga plamena i opseg bučnoga vira i talasa? Tko 
će nešto posve sigurno reći o onome, što nikada 
nije, nego je uvijek u toku i bivanju? A čovjek je 
upravo takav: on je i vatra i bujica, plamen i vir, 
bura i oluja, plima i oseka, mir i orkan... 

Pođimo još korak naprijed. Nemojmo uzeti čov- 
jeka odjeljenog i osamljenog, ostavimo ga kao osdbu 
a gledajmo ga kao kulturnu ličnost, odnosno druš- 
tveno biće. Promatrajmo ga u odnosu i dodiru s 

drugim čovjekom. Sjetimo se svih njegovih želja, 
potreba i zahtjeva. Sjetimo se raznovrsnih njego- 
vih djelatnosti. A kad se svega toga sjetimo, to 

jest kad skupimo stotine, tisuće, milijune i milijarde 
tih raznolikih ljudi, onda dobijemo sliku onog za- 
mršenog klupka, koje se zove društvo. Konglomerat 
i mozaik! Stanica gdje se križaju vlakovi svih moguć- 
ih smjerova i rasporeda. Ljudi se ljube i mrze, 
pomažu i odmažu, privlače i odbijaju. Ljudi su 
kulturni i primitivni, geniji, talenti i budale. Rade 
iz svijesti, iz dužnosti, iz straha, iz ljubavi i nadah- 
nuća. Rezultati radinosti su tako nesigurni, jer, eno, 
na dva mjesta sve je isto, a ipak sve je ispalo potpu- 
no različito. I obratno: dvije različite okolnosti dale 
su ipak isti rezultat, jer u jednome i drugome slu- 
čaju onaj osobni činilac nadjačao je onaj vanjski 
objektivni momenat. A na drugome opet mjestu, 
one stvarne prilike i neprilike, sapele su i najboje 
osobne snage. Pojedinačni interesi i računi, sudara- 
ju se s onim općim, sloboda dolazi u okršaj s pro- 
pisom i stegom. Predviđeno se ne ostvaruje, ili 
ostvareno premašuje svako predviđanje i računanje. 
Bori se tjelesno i duhovno. Gospodarski prohtjevi 
sudaraju se s idealima i postavljenim ciljevima. 
Svojom poticajnošću i vrućom voljom, svojom za- 
grijanošću i ljubavlju za posao čovjek premašuje 
sve proračune i predviđanja, a sutra opet svojom 
tromošću i bezvoljnošću, ne ostvaruje ni ono naj- 
manje i najnužnije. Nadodajmo ovome i svemu 
ostalome, povijesne prilike i neprilike, zemljopisne 
i klimatske okolnosti, prirodne blagodati i nedaće, 
ulogu pojedinih vođa i jakih ličnosti; ne zaboravimo 
na ulogu vjere i praznovjerja, metafizike i svega 
onoga što iz nje proizlazi — onda ćemo imati pravu 
sliku one strašno velike odvažnosti, koja bi htjela 
društvu, tome vrzinome kolu, tome vihoru i za- 
mršenom klupku, odrediti krute zakone bivanja i 
zbivanja! 


89 


Doista, što se život više penje, to je bujniji i 
hirovitiji, i to teže ga je strpati pod zakon i pravilo. 
Stvar je najpodložnija zakonima, biljka nešto ma- 
nje, životinja daleko manje, čovjek još manje, a 
društvo najmanje! 3 a 

Ne mislim nipošto kazati da je društveni život 
jedan kaos i nered, te da je tu suvišno svako su- 
stavno određivanje i postavljanje pravila, ali je 
jako nepravilno i opasno, kada se pod naslovom 
»društvenih zakona«, naturava svima i svakome 
određena politika i određeni društveni poredak s 
odgovarajućim gospodarskim i kulturnim gledanjem. 
O društvu, kao i o čovjeku, mogu i moraju postojati 
razna mišljenja i međusobnoj borbi takvih mišljenja, 
pomažemo stvarati pravu istinu o društvu i nje- 
govim članovima, to jest pojedincima. lao, ' 

Ako kažemo: Tijelo uronjeno u tekućinu izgubi 
onoliko od svoje težine koliko važi istisnuta tekućina 
— onda je to zaista zakon i o njemu nema rasprave, 
ali takovih zakona o čovjeku i društvu, nažalost ne- 
ma! Doduše, ovakvi zakoni dobro dođu onima koji 
u ime njih hoće drugome nametnuti svoje ideje, ali 
da nitko nema pravo na to — o tome je suvišno 
i govoriti! Svatko ima pravo na svoje mišljenje o 
društvu i na svoje zakone o društvenom zbivanju, 
ali, nitko nema pravo da ti njegovi zakoni postanu 
ozakonjeni u određenom političkom i društvenom 
uređenju. Ja sam mnogo o tome razmišljao i došao 
do zaključka da jedini zakon koji uvijek vrijedi za 
društveni život glasi: Onako je, kako to većina 
prisutnoga društva kaže da jest i da treba biti! 
Daleko sam od misli i tvrdnje da je većina nepo- 


grešiva i da ona ima uvijek pravo, ali je činjenica, 


da drugoga mjerila nema i ne može biti, pa smo se 
dužni pridržavati onoga što imamo i što je od. vih 
pogrešaka, najmanja pogreška. Da, većina nije“ni 
nepogrešiva ni najpravednija, ali stoji istina da je 

svako drugo pravilo o društvu više pogrešno i više 
nepravedno. Ako napustimo ovo, velim, najviše i 
najveće što kao ljudi imamo i možemo, onda do- 
puštamo svakome da izmisli neke svoje zakone o 
društvenom zbivanju, pa da prema njima i udesi 
svoju vlast i svoj poredak. A da to zna biti i opasno 
i tragično, to nam je pokazala ljudska povijest s 
mnoštvo primjera i iskustava. 

Ne smijemo nikada zaboraviti onaj gore spo- 
menuti redoslijed znanosti, obzirom na njihov »afi- 
nitet« prema zakonima: fizika, kemija, botanika, 
zoologija, psihologija i sociologija! Da, u sociolo- 
iji, u znanosti o društvu, postoji najmanja sigurnost 
da se postavi neki trajni i sigurni zakon. O druš- 
tvenom zbivanju postoje različite teze, više i manje 
vjerojatne, ali one su daleko od toga da bi važile, 
kao što važe recimo fizički zakoni! Te teze, kakve 
bile da bile, nisu nikada na štetu, jer vode k bis- 
trenju pojmova, ali onoga trenutka, kada ih netko 
proglasi dogmama, prema kojima se ima urediti 
cjelokupan društveni život — toga trenutka one 
mogu prouzrokovati žalost i propast! 

Mi imamo pravo da, na primjer, i onima koji 
to ne shvaćaju, damo električno svjetlo mjesto petro- 
lejke; mi imamo pravo upotrijebiti penicilin i nad 
onima koji ga neće, kao što je moralno pravo na 
našoj strani kada prinudno uvađamo u primitivno 
društvo razne tehničke, prosvjetne, ili zdravstvene 
mjere. A imamo pravo zato, jer elektrika, penicilin 
i razni tehnički izumi zaista spadaju u znanstvena 
otkrića, o kojima ne može biti svađe i rasprave. 
Ali da li društvo živi po ovakvim ili onakvim zako- 
nima, to je samo jedna rasprava, koja traje odkad 
je čovjeka i koja će trajati dok ga bude, pa nije 
drugo nego nasilje kad se jedno od tih bilo čijih 
mišljenja izdvaja i proglašava zakonom kojemu se 
mora svatko pokoravati. Takvi »zakoni« nisu ništa 

drugo, nego izlika za društveno nasilje i nečiju 
samovolju. , 
Zanimljivo je na kraju spomenuti i to da neke 
filozofije i ideologije, u ovome pogledu ispadaju 
nedosljedne samima sebi. Dok, naime, na jednoj 
strani naveliko govore kako sve mora biti osnovano 
na iskustvu i pokusu, dotle, se evo, u znanosti o 
društvu rukovode »zakonima« koji su vrlo sumnjivi, 
koji se ne daju ničim dokazati nego koji su, hoćeš- 
-nećeš, stvar vjerovanja, to jest stvar — metafizike, 
iako su zastupnici ovakvih misli tako osjetljivi i 
upravo ljubomorni da ne bi, zaboga, prešli granice 
fizike... 139 


29. I. 54. 


Ja razlikujem dvije vrste ljudi: s jednima raz- 
govaram, a druge samo slušam kako govore. Onakve, 
koji petljaju, lažu, govore gluposti i »mute« — 
takve treba pustiti i ja ih puštam da govore, a ja 
ih samo slušam i mislim svoju. Oni drugi pak, 
istinoljubljivi, iskreni, otvoreni i pametni, povuku 
me i prisile na razgovor i raspravu. 140 


29. I. 54. 


Mnogi se tuže kako se ne mogu riješiti i otresti 
ovih i onih ljudi, koji da ih upravo kao neka sud- 
bina prate i gnjave s kojekakvim njihovim proble- 
mima. Ja sam, veli takav čovjek, žrtva tuđih nevolja, 
sudbina i briga. Koliko sam mogao iz iskustva 
zaključiti, ne radi se ovdje o nekoj tuđoj, nego 
o vlastitoj žrtvi. Svugdje sam, naime, vidio d se 
radi o ljudima, koji su ili neoženjeni, neud ti, 
ili oženjeni (udate) bez djece, ili inače u bilo kojem 

drugom pogledu osamljeni, napušteni, razočarani, 
ili nezaposleni, pa su se, evo, »zaposlili s nekom 
tuđom brigom i nevoljom. Oni se, kako vele, žele 
riješiti nametnika i dosadnih tipova, ali ovi su 
zapravo njihovo zaposlenje i nikakve odluke, pri- 
jetnje, prekidi, ljutnje, psovanja itd. ne pomažu 
ništa, jer oni će se k svojim žrtvama opet vratiti. 
Tu je jedini lijek da se sami zaposle, u pravim i 
prenesenom smislu te riječi, to jest da sebe zauzmu 
radom, te ljubavlju i brigom za nešto ili za nekoga, 
pa im više neće nitko tuđi »sjediti na vratu«, 
jer će imati na svome vratu sebe samoga, sa svo- 
jim živim i toplim problemima. 141 


30. I. 54. 


Svrha je jednoga stolca na primjer da služi 
za sjedenje. Čaša je zato tu da se iz nje može 
piti. Auto nije za gledanje, nego za trku i vožnju. 
Olovka mora biti sposobna za pisanje, inače nije 
olovka. Kuća je opet za ljudske potrebe, itd. Kada 
ovdje govorim o svrsi čovjeka, onda mislim na 
svrhu u tome smislu, a ne možda u religijskom 
i metafizičkom smislu. Svrha je čovjeka da bude 
u »prometu«! To znači mora biti u dodiru i odnosu 
s drugim ljudima. Tu se tek može vidjeti njegova 
vrijednost. Oni koji se povlače, prave »važnima« 
i stoje daleko, nisu još ništa, pa makar bili naj- 
vrijedniji i najsposobniji, jer njihova vrijednost 
mora biti ovjerovljena i potvrđena u ljudskim odno- 
sima! Potpuno povučen i osamljen čovjek sliči la- 
đi, koja je stalno usidrena u luci. Lađa je lađa 
tek onda kada je u plovidbi, a čovjek je čovjek 
tek kad je u prometu s drugim čovjekom. 142 

30. I. 54. 


Nevjerojatno je koliko su mnogi ljudi, makar 
i visokoškolovani, više puta da tako kažem upravo 
neinteligentni! Ja sam na primjer u jednom od 
prvih izdanja moga »Čovjeka« pokušao interpre- 
tirati jedno mišljenje, pa sam napisao: »Nije ni 
najmanje važno s koliko se prstiju netko križa i 
kojemu narodu pripada, kažu neki...« Zanimljivo 
je da su mnogi intelektualci, pa čak i neki moji 
kritičari istakli, kako ja zastupam mišljenje da 
nije važno s koliko se prstiju netko križa i kojemu 
narodu netko pripada! Bez obzira na moje mišljenje, 
očito je da ono ovdje nije uopće dolazilo do izra- 
žaja, nego sam, velim, interpretirao| jedno mišlje- 
nje, a ipak su, eto, i neki visoki intelektualci 
uzeli to kao moje vlastito mišljenje! 143 


30. I. 54. 


Čitao sam jednu znanstvenu knjigu pred 10 
godina i sad sam ju opet uzeo u ruke. Imao sam 
o njoj svoje mišljenje, a sad stičem sasvim drugo. 
Knjiga se, to je jasno, nije ni slova promijenila, 
promijenio sam se dakle ja. Zaista je potrebno 
da mnoge stvari, pojave, ljude i događaje i djela 
ponovno uzmemo u razmatranje i da se ne zausta- 
vimo na sudu koji smo stekli pred bogzna koliko 
godina, jer naša »vaga« i naša »aparatura« nije 
više ista, pa neće ni naša ocjena biti ista. Sa 


30. I. 54. u 


Što god je jedna osoba slabija, to je manje 
prikladna za šalu. Lako se vrijeđa, budući je uvijek 

u strahu i sumnji da se drugi s njom rugaju. 
Bilo da se radi o tjelesnoj manjkavosti, ekonomskoj 
bijedi, ili duševnim manama, uvijek su iste poslje- 
dice: šala je nemoguća, jer nema za nju one po- 
trebne nadmoćnosti ni sigurnosti. Stoga je opasno 
i nezahvalno šaliti se s ljudima koji imaju očite 
manjkavosti u bilo kojem pogledu. 145 


1. IL 54. 


Poslao me jedan prijatelj k jednome njegovome 
prijatelju, radi poslovne stvari. Ovaj me je primio 
prilično hladno i skoro nepristojno. Poslije par 
dana se izvinjavao preko onoga prijatelja, jer da 
on nije znao tko sam ja, ili kako je doslovce rekao: 
Nije znao s kim ima posla! To mi se već nekoliko 
puta dogodilo da su se ljudi zbog svoje grubosti 
i nepristojnosti opravdavali na taj način. Slično 
iskustvo imaju i drugi ljudi. Međutim, ovo, nisam 
znao s kim imam posla« nie nikakva obrana, bolje 
rečeno, to je glupa obrana, jer po takvoj logici 
prema onome koga ne poznajemo smijemo biti ne- 
pristojni! Obratno, valjalo bi baš prema nepozna- 
tima biti na poseban način fin i fair! »Nisam znao 
s kim imam posla«, to može nekada biti opravdanje 
da nismo učinili lijepo i dobro, ali nikako za uči- 
njeno ružno i zlo! Prema nepoznatome smijem biti 
oprezan i prema njemu ne moram biti dobar, ali 
nikakvog prava nemamo da u tom slučaju budemo 
grubi i opaki. 146 


1. II. 54. 


Kada gledam velike gradske kuće, odmah se 
sjetim svih rasprava, škandala, svađa i napetih 

odnosa, koji vladaju između njihovih stanara. Za- 
jedničke kuhinje i kupaonice, isti podrumi i tavani, 
to su zajednički uzročnici svih mogućih nesugla- 
sica, razmirica, a često puta i velikih sukoba i 
zločina. Koliko najružnijih riječi, koliko podvala, 
zavisti i mržnje, koliko neugodnih dana i neprospa- 
vanih noći, koliko gorčine i otrova, a sve zato, 
jer ljudi mogu imati zajedničku državu, i zajedničku 
vjeru i zajedničku stranku, ali zajedničku metlu 
i kadu za kupanje, zajednički štednjak i sanduk 
za smeće, ne mogu imati, a da ne dođe do najvećih 
svađa i uvreda! Iskustvo pokazuje da u ovome nema 
nikakve razlike između tako zvanih »viših« i »ni- 
žih« staleža, školovanih i neškolovanih, neukih i 
veleučenih, jer i najveći intelektualci, u ovim na 
oko sitnim i nevažnim pitanjima oko klozeta, pra- 
šine i paučine, ponašaju se isto tako kao i oni ne- 
uki seljaci i radnici i kao obične babe-tračarice. 

Kako bilo da bilo sve govori za to da je 
potrebno mjesto velikih kućetina, graditi male obi- 
teljske kućice, a u većim kućama što više »garso- 
nijera« i potpuno samostalnih manjih stanova. Tre- 
bala bi i arhitektura, a pogotovo cjelokupna dru- 
štvena politika biti u tome pravcu usmjerena, pa 
bi se baš time najbolje pokazalo da se cijeni čovje- 
ka i da se puštaju njegove skrovitosti i osobne 
potrebe i potrebe i želje. Odijeliti u pitanju sta- 
novanja i stana čovjeka od čovjeka — to je jedan 
od načina kako da ljude približimo jedne drugima, 
jer izbjegavamo trovanje ljudskih odnosa na tlu 
najosjetljivijih i najosobnijih pitanja. 147 


1. II. 54. 


Kaže se da se sličan sličnome veseli. U mim 
smislu — da, ali u drugom opet smislu moglo bi 

se reći: Sličan sličnoga ne voli, jer je sličan zrcalo 
onoga kome je sličan, pa se u tom zrcalu lijepo 
vidi vlastiti lik. Zaista, nekada čovjek nije ništa 
kriv drugome čovjeku, ali je »kriv« što mu je 
jednak ili jako sličan u cjelokupnom duševnom 
ustrojstvu, pa ga vjerno odrazuje, a time i pri- 
siljava da vidi sebe u pravome svijetlu. Biti dvoj- 
nik i alter ego, znači biti za nekoga neugodan 
memento na njegovu vlastitu ćud i predstavljati 
njegov ispružen kažiprst prema mnogočemu, što 
niti sam želi vidjeti, niti želi da to bude od drugo- 
ga viđeno. 148 


1. II. 54. 


U životu se često događa da postanemo ovisni 
baš o onome što smo tako prezirali i padnemo na 
milost onih, koje smo omalovažavali i na sve mogu- 
će načine maltretirali. Nitsche se rugao na sve 
moguće načine vjeri, crkvi i svim njezinim usta- 
novama, a bilo mu je suđeno da umre na rukama 
jedne časne sestre koja se jedina našla da ga u 
zadnjim časovima pazi i njeguje! Ovakvih slučajeva 
ima u životu na pretek. 149 


1. IL 54. 


Piscu se često prigovara da je osoban (ličan). 
A zar pisac može da ne bude osoban? Ja bih čak 
rekao: Što manje je ličan, to manje je pisac, jer 
pisanje, to je život koji je prošao kroz doživljaj, 
to je ono vanjsko, objektivno, što je dobro pro- 
rešetano kroz unutrašnje, subjektivno. 

Kada seljak gleda svoju golu njivu u jeseni, 
on zna točno koje će se biljke, trave i kulture 

naći na njoj u proljeće, jer to će biti one koje 
on zasije, a ne nikakve druge. Kada graditelj pro- 
matra gradilište, on unaprijed vidi palaču sa svim 
njezinim pojedinostima, jer će ta građevina biti 
ostvarena točno prema napravljenim nacrtima. I 
kuharica ima točnu sliku svoje juhe i svoje torte, 
kao i što zanatlija gleda unaprijed oblik i izradbu 
nekog predmeta. A ja kad gledam ove prazne 
crte i stranice u svojoj bilježnici, nikada ne znam 
ni što ću napisati, ni kako ću napisati, jer je pero 
sfinga i tajna, za koju ne znamo kako će izgledati 
i glasiti kad bude riješena. Pisanje i stvaranje 
uopće, moglo bi se usporediti s trudnom ženom, 
jer ova samo zna da je trudna i da će roditi i 
da će u bolovima roditi, ali što će roditi, to se 
ne zna. Možda će roditi na vrijeme, a možda i 
prije vremena. Možda će biti mrtvorođenče, možda 
muško, možda žensko, možda blizanci? Sve pod 
upitnikom, kao što je i pisanje i ovaj moj prazan 
prostor u bilježnici jedan veliki upitnik. 

150 


2. IL 54. 


Jadna je ona garderoba koja se ne obnavlja 
novim stvarima, nego samo čeka dok se sve staro 
podere. A upravo na takav način je jadno i naše 
prijateljevanje koje živi samo od starih prijatelja, 
a nikakvih novih poznanstava i veza ne stiče. Stare 
veze umiru, nestaju, odlaze, hlade se i prekidaju, 
pa smo jednoga dana na putu, u ruševinama i 
prnjama, upravo kao i ona naša neobnavljana garde- 
roba. Osvježavajmo naša prijateljstva novim prija- 
teljstvima! ia 

2. II. 54. 


Svaki čovjek ima glupih misli, razlika je samo 
u tome, što ih jedni puštaju u svijet, a drugi 
uspijevaju prigušiti u sebi... Isto tako, svaki je 
čovjek donekle zao, samo jedni ostaju kod samih 
nakana, a drugi ih pretvaraju u djela... 152 


2. IL 54. 


Za, da tako kažem, plasman jedne misli, vrlo 
je važno tko i u kakvim okolnostima je izgovara. 
Ovo se ne odnosi toliko na misao koju čitamo, 
koliko na onu koju od nekoga slušamo. Čini se 
da smo najprikladniji da prihvatimo neku misao 
kao vrijednu i pametnu, ako ju izgovara čovjek 
nevoljne situacije. Glas sužnja iz zatvora, usklik 
neugodnog iznenađenja, povik gladnoga i žednoga, 
krik starca i bolesnika, riječ iznakaženoga i obilje- 
ženoga, misao prosjaka, siromaha i nezaposlenoga, 
povik čovjeka u nevolji i škripcu (a da i ne govo- 
rim o osuđeniku pred puščanim metcima) itd, — 
sve je to mnogo više »predestinirano« da bude 
ubrojeno u vrijedno, duhovito i mudro, nego misao 
koju je izrekao mlad, jak, zdrav, sit, slobodan, 
bogat i sretan! Bit će to stoga što smo u nevolji 
mnogo sebi bliži istini i što smo tada iskreniji i 
spontaniji. Zaista, misao je ozbiljna stvar za ozbilj- 
ne situacije! 153 


A isto tako možemo kazati: misli se rađaju u 
nevolji i služe za nevolju. U tome smislu je filo- 
zofija tješiteljica i pomoćnica života, jer kao što 
pametna misao treba nevoljnu situaciju da bi se 
rodila, tako tim istim nevoljama i tužnim situ- 
acijama služi kao savjet i lijek. 154 

3. II. 54. 


Čini se da su najbolje one naše misli kojih 
nismo uopće svijesni, to jest koje nismo ni usta- 
novili da jesu, nego smo ih negdje onako spontano 
izgovorili i dali iz sebe možda u obliku iskrenog 
uzdaha, poklika, opaske, odobravanja, ili prosvjeda. 
Najbolja naša misao je ona, što je kao zrela kruška 
naprosto pala sa stabla, jer je morala pasti, a nije 
na to bila ni silovana, ni požurivana. Možda smo, 
stoga, veći filozofi, možda smo ispali mudriji i 
pametniji negdje u nekakvom neznatnom susretu 
i razgovoru, nego za katedrom i radnim pisaćim 
stolom, gdje nastupamo kao profesijonalni misli- 
oci, pisci i podučavatelji. Misao je kao i ona para 
koja se diže, ako je voda dostatno vruća, i kao 
klas što ga možemo i ubrati i upotrijebiti, ako je 
zreo. Ako nema dostano topline, ako nije prošao 
proces zrenja, nema ni isparivanja, ni zreloga zrna. 
Isto tako nema ni zdrave misli, ako nije nastupio 
njezin čas rođenja. 159 


3. II. 54. 


Ima ljudi koji se prave važni na taj način 
da su uvijek tobože otsutni. Ocjenivši točno pri- 
sutnu situaciju, u kojoj oni nemaju nikakvih ili 
vrlo slabih šansi za pažnju i naklonost prema sebi, 
oni počnu glumiti odsutnost duha. Njih netko čeka, 
oni misle na neku važnu stvar, nešto im se do- 
godilo, ili se boje da im se ne dogodi; zabrinuti 
su, žuri im se, jako su žalosni ili jako veseli, 
ukratko: cjelokupnim svojim ponašanjem htjeli bi 
kazati kako je njima tobože važnije jedno drago 
mjesto, a ne ovo ovdje; kako su oni samo tijelo 
tu kod nas a duša im je kod drugoga, kako su oni 

jee 


tu samo onako iz pristojnosti i društvene obzirno- 
sti, ali srcem i osjećajem najrađe bi bili s drugima. 
Oni su tobože u prošlosti i budućnosti, u sjećanju 
i nadanju, a ne u sadašnjosti i njih neke druge 
nama nepoznate osobe cijene i vole, pa im tobože 
nije stalo ni do nas, ni do našega suda. 156 


9. II. 54. 


Intelektualac (pravi intelektualac) sve snosi lak- 
še, pa tako i materijalnu nevolju. Tko mnogo misli, 
taj u svemu nađe spasavajuću i utješljivu misao. 
Premda mnogi misle da je tragično, ako intelektu- 
alac padne ono što se veli na »niske grane«, ja 
ipak mislim da je prava tragedija ondje, gdje je 
gospodarsko siromaštvo praćeno duhovnim  siro- 
maštvom i da je siromaštvo to manje, što je veća 
duševna glavnica siromašnoga. 157 


5. II. 54. 


Čudnovati smo mi ljudi. Htjeli bismo jasnoću ' 
i znanje u onim najvećim filozofskim, znanstvenim 
i religijskim pitanjima, a ne smeta nas nejasnoća 
u svakidašnjim stvarima i pojavama. Čini se, naime, 
da su sve iole važnije stvari u životu u znaku 
nejasnoća. Samo ću neke spomenuti. Govorimo na 
primjer o snu, a što je to zapravo san, to nije 
baš sasvim jasno. Ne znam, tko može točno znati 
što je to duša, što je život, kako nastaje jedna 
misao, a kako jedna ideja? A tek ljubav! Ona je 
tako često i na jeziku i u srcu svakog čovjeka, 
ali što je to zapravo ljubav, to nitko ne može 
kazati. Pa onda i sam pojam život, zar nije i to 
jedan veliki misterij? 

Pređimo iz ovih duhovnih područja na fizički 
svijet, pa ćemo se i tu sresti s morem nejasnih 
pojava. Oprostite mi vi fizičari i kemičari, ali vi 
rukujete s morem pojmova koje nam ne znate 
protumačiti, što oni zapravo znače. Dobro, među 
nekim elementima postoji privlačna snaga, zvana 
afinitet, ali što je to zapravo afinitet? Lijepo je 
govoriti o valenciji, ali to je samo davanje imena 
jednoj pojavi, ali ne i njezino razjašnjenje. Kohe- 
zija je sila koja drži čestice na okupu. Lijepo i 
jednostavno rečeno, ali što je to zapravo sila? To 
isto možemo kazati i u pogledu adhezije. Centri- 
fugalna i centripetalna sila — dvije lijepe i učene 
riječi, ali ne baš tako razumljive u svojoj suštini. 
A magnetizam? A elektricitet? Sve samo upitnici 
i nigdje pravoga odgovora. 

Zašto sve to spominjem? Stoga da upozorim, 
kako ne smijemo odbacivati one razne filozofske, 
religijske i metafizičke postavke s obrazloženjem 
da nam one nisu jasne i da nisu stvar razuma i 
dokaza. Ako samo malo, bolje promislimo doći ćemo 
do zaključka da su u životu sve velike i značajne 
pojave, zapravo jedna velika zagonetka, pa se ne- 
mojmo ništa čuditi onima koji uzimaju za istine 
neke stvari u pitanjima svijeta, vjere, postanka 
i razvitka života, kada, eto, i u svakdašnjim i 
ne tako teškim pitanjima, operiramo sa samim ne- 
jasnoćama i zagonetkama. 158 


6. II. 54. 


Oni koji nikome ne kažu kada imaju, svakome 
pričaju kada nemaju. I obratno: Oni koji pred 
nikim ne pisnu kada nemaju, pred svakim se ve- 
sele kada imalo imaju. 

6. II. 54. 


Nemoj nikada kazati: »Ne može mi biti gore«, 
jer je zlo toplomjer u kojemu se živa može spu- 
stiti do upravo maštovito velike brojke ispod ni- 
štice. 159 


8. II. 54. 


Od sreće čovjek može biti isto tako (upravo 
tako) pijan, kao i od alkohola. 


9. II. 54. 


S onom srećom koju čovjek može doživjeti na 
najvišem stupnju duhovnoga, može se mjeriti (za- 
nimljivo!) samo ona sreća (užitak) koju doživlja- 
vamo na najnižem stupnju tjelesnoga. Čini se da 
to i jesu dvije jedine i prave sreće, a sve što je 
između toga, samo je nadomjestak i zabluda. Vjer- 
ska ekstaza, znanstveno oduševljenje, umjetničko 
nadahnuće, ljubavni zanos, osjećaji nakon žrtve, 
velike patnje, borba za ideale i slično — sve su to 
stanja koja se ne mogu ničim drugim usporediti, 
osim ako se spustimo, da tako kažem, za oktavu 
niže, gdje smo u stanju ponovno doživljavati ra- 
dost u najvećem i najčišćem obliku! Ugasiti žeđ, 
utažiti glad, zaštiti se od studeni, izbjeći razno- 
vrsnu životnu opasnost, izaći iz zatvora na slo- 
bodu, riješiti se opasne neimaštine, zadovoljiti os- 
novne tjelesne i nagonske potrebe — sve to rađa 
u nama zadovoljstvom najvećega stupnja. Sreća 
je prema tome samo na našim polovima, to jest na 
podnožju i vrhuncu, na dnu tijela i gornjem rubu 
duha! Treba biti jako fizički ugrožen, ili pak vrlo, 

vrlo duhovno »nabit«, ako hoćemo doživjeti ono 
veliko, što se zove sreća! Možda se i ovome pogle- 
du može primijeniti ona: Krajnosti se dodiruju... 

160 


9. II. 54. 


Ono još jedino u čemu je čovjek iskren, to 
je njegova fizionomija! Riječi, kretnje i stavovi, 
to su velika krivotvorenja velikih laži, ali je na 
svu sreću ostalo ipak nešto, što se ne može mije- 
njati, što ne zna lagati ni glumiti, a to je čovječji 
izgled, gdje je neizbrisivim žigom napisana puna 
istina o čovjeku. 161 


9. II. 54. 


Tko kupuje laži za istine, taj će ih na isti 
način i prodavati! Najbolji primjer za to su žene, 
a i ostali ljudi koji vole primati na primjer las- 
kanja, a takvi onda uvijek pomalo lažu i petljaju. 

162 


9. II. 54. 


Kada čovjek prestane učiti se, onda on za- 
pravo prestaje i davati. Najbolji znak i tjelesne 
starosti i duševne »senilnosti« jest onaj osjećaj u 
čovjeku da je bezrazložno i besmisleno svako dalj- 
nje znanje i učenje i da treba ostati na »trošenju« 
onoga što već imamo, znamo i možemo. »Što znam, 
znam; što sam, to sam« — to su parole propadanja 
i nestajanja, bolje reći: umiranja! Svako prisvaja“ 
nje znanja i umijeća, jest opskrba za budućnost 

i tko prestane s takvom opskrbom za budućnost, 
znači da je prestao vjerovati u sebe, u svoj »su- 
tra« i u svoju budućnost! 163 


9. II. 54. 


Slušao sam u jednoj crkvi propovijed o paklu. 
Govornik je dokazivao da je opravdano što je pa- 
kao vječan. »Kad bi čovjek bilo kada, pa ma i 
nakon milijardu godina, mogao izaći iz pakla, onda 
bi takav čovjek pobijedio Boga, jer bi mu mogao 
kazati: Vidiš, sagriješio sam, prekršio sam tvoj 
zakon, ali ipak sam izdržao kaznu. Jači sam od 
tebe!« To su bile riječi našega propovjednika. Ni- 
sam teolog, ali držim da je ovaj propovjednik upo- 
trijebio slab dokaz, jer bi prema ovome dragi Bog 
ispao gori i strašniji i od najgorih zemaljskih suda- 
ca i tiranina koji se ipak puštaju »pobijeđivati«, 
jer ne osuđuju sve prekršaje to jest sve prekrši- 
telje svojih zakona na smrt ili doživotnu tamnicu, 
nego i na manje rokove, a osim toga smanjuju 
kazne i daju pomilovanja. I uopće, zar se veličina 
i jakost ičija (pa i Božja) sučelice prestupnika 
sastoji u nepopustljivosti i upornosti? Zar je onaj 
koji je oprostio, nešto izgubio na svojoj moći? Ja 
mislim da je time samo dobio i na svome ugledu 
i na svojoj veličini. Bog je velik i nepobjediv na 
sasvim drugi način i po mome mišljenju lošu uslu- 
gu i Bogu i vjeri i crkvi čini propovjednik koji 
ovu tako osjetljivu temu, obrađuje na ovakav na- 
čin. 164 


9. II. 54. 


Razmišljao sam o tome, zašto ljudi napuštaju 
svoje već započete poslove i došao sam do zaključ- 

ka da je to stoga, što nisu dovoljno truda uložili 
u njih! Tek postavljeni temelj i tek malo podig- 
nuti zid, lako se napušta, ali kuća pod krovom 
(osim izvanrednih prilika) ne napušta se tako lako. 
Par napisanih stranica knjige, nije ni grjehota na- 
pustiti, ali k rukopisu koji je već pri kraju, već 
ćemo se navratiti. A tako je i sa stranim jezikom, 
u koji smo dobrim dijelom ušli, kao i sa svakim 
poslom, u koji smo uložili glavnicu truda i napora. 
Najbolje je, dakle, jamstvo da nećemo pokleknuti 
na pola puta, da zaista ne ostanemo na pola puta 
ili ispred pola puta, nego da posao dovedemo ba- 
rem na dvije trećine, a onda je sigurno da ćemo 
i onu treću trećinu dovršiti. 165 


9. II. 94. 


S mnogim ljudima se svađamo, prekidamo od- 
nose, a ne bismo trebali. Ondje, naime, gdje osje- 
timo da smo pri kraju, da bismo se mogli posva- 
diti, tu se treba na vrijeme odalečiti i tako sa- 
čuvati, ako ne prijateljstvo, a ono barem odnos 
dobroga znanca. 166 


9. II. 54. 


Manu, koju osuđujemo, počimamo blaže ocje- 
njivati, kada joj i sami podlegnemo, kada se nasta- 
ni kod nas, jer pravo lice mane može vidjeti samo 
onaj bez mane. Porok zasjenjuje oči, on je leća 
koja umanjuje tuđu poročnost. 167 


10. II 54. 


Mi bismo se rado ostavili mnogih naših ka 
na i strasti, a osobito onih koji nam škode i zdrav- 

lju i džepu. Pri tome razmišljamo: »Ostavit ću se 
kad mi bude škodilo«. Ili: »Napustiti ću tu i tu 
strast kad budem morao, to jest kad je materijalno 
ne budem mogao izdržavati« Ovdje jako griješi- 
mo, jer se na primjer svega lakše ostavimo i odrek- 
nemo kad smo zdravi, nego kad smo bolesni. A 
isto tako, lakše se ostaviti cigareta na primjer dok 
još imamo novaca, nego kada imamo malo ili ništa. 
Ukratko: strasti se valja rješavati dok smo zdravi 
i imućni, a ne kad postanemo bolesni i siromašni. 
Lakše je odricanje zdravim, nego bolesnim plići- 
ma, kao što je i uspješnije punim, nego praznim 
džepom pomišljati na žrtvovanje i štednju. Svaka 
strast je, naime, još više razdražena, kada osjeti 
da je ugrožena našim zdravstvenim i ekonomskim 
stanjem, pa ju stoga valja napasti i po mogućnosti 
uništiti, dok se još osjeća jakom i sigurnom. »Maz- 
ga je najopasnija kad crkava« — može se, evo, 
čak i na strast primijeniti. 168 


10. II. 54. 


Sve može postati šablona, ali život ne nikako 

i nikada, jer svaki novi čovjek donosi promjenu, 
kao što svaki novi pup na stablu, mijenja njegovo 
stanje i njegov izgled. Napjev društva uvijek druk- 
čije zvuči, jer svaki novi čovjek pjeva svoju, novu, 
pjesmu i dionicu. Stoga je jako teško život staviti 

u note i odrediti mu zborovođu. 169 


10. II. 54. 
Šala je moguća samo između ravnopravnih, 


jer se šala nadmoćnijega vrlo lako uzimlje kao 
omalovažavanje i podejenjivanje. 170 

10. II. 54. 


Na pitanje jednoga učenika iz prvoga razreda 
pučke škole: Kako se rađaju djeca?, odgovorio je 
jedan svećenik (Isusovac) na satu vjeronauka: Mora 
se spojiti mamina i tatina krv. Moram priznati 
da sam bio jako ugodno iznenađen s ovom »moder- 
nošću« u »konzervativnoj« katoličkoj crkvi. Isto 
tako smatram da je ovo vrlo inteligentan odgovor, 
koji na jedan istiniti, ali uvijen način kaže ono 
što može zadovoljiti i znanost i pedagogiju... To 
je na primjer puno pametnije, nego govoriti djeci 
o rodi koja donosi djecu. 171 


10. II. 54. 


Svako naj u vrijednome pogledu, ima neko 
naj u nevrijednom smislu. Čini se da je to način 
kojim život vrši osvetu i nadoknadu... Sva je sreća 
i nesreća da svakoga puštamo na miru s njegovim 
naj, jer kad bismo povukli druge skrajnosti, izjed- 
načili bi se prvi sa zadnjima i zadnji S prvima... 


10. II. 54. 
Kaže mi jedan znanac, malo u šali, malo u 
zbilji, da se oženim sa X.Y., jer da ona ima krasan 


i bogat stan. Ja sam mu odgovorio: Uzalud ona 
ima stan, kada nema stana u mome srcu! 172 


ll. II. 54. 
Muslimanima vjera zapovijeda da jednu četrde- 


setinu svoga godišnjeg prihoda pokloni sirotinji. 

Ovo je za mene nešto najljepše u islamu. Kamo 
sreće kad bi svaki čovjek shvatio smisao ovoga 
davanja i kad bi svaki put kad nešto primi osjetio 
potrebu da nešto dade! To bi bio znak visoke 
ćudoredne svijesti i dokaz da su ga etičke i religij- 
ske vrednote zahvatile duboko iznutra, a ne samo 
površinski. Jer treba i ovom prilikom naglasiti, 
da naprosto nije moguće biti istinski religiozan, 
a da ne bismo bili dobri prema svome bližnjemu. 

173 


11. II. 54. 


Zanimljivo je promatrati kako su nastale i 
kako rastu ljudske zajednice. Kad se oblikuje bilo 
kakva i bilo kolika ljudska zajednica, ona se od- 
mah pretvara u organizam sa smislenim, potreb- 
nim i najbolje odgovarajućim »organima«. Vrši 
se raspodjela rada i uloga, kao da je neki pametni 
režiser sve planski rasporedio. Jedna veća zajednička 
spavaća soba, jedan školski razred, jedna puna za- 
tvorska ćelija, vojnička spavaonica, ili internatska 
učionica; jedna radna jedinica, izletnička grupa, 
pa čak i jedna deputacija, delegacija, komisija, 
predstavništvo, momčad, ekipa, grupa itd. — svi 
ti manji i veći kolektivi, određeni da budu neko 
vrijeme skupa, s određenim zajedničkim ciljem, 
s istim prilikama i neprilikama, postaju najedam- 
put živi organizam koji se postavlja i raspoređuje 
kako to najbolje odgovara postavljenoj svrsi i pri- 
sutnoj živoj situaciji. 

Tu će se na primjer odmah naći jedan ozbiljan 
koji će preuzeti brige onih lakomislenih; pokraj 
neurednih javit će se određeni broj urednih, a 
pored mrtvih i nepoduzetnih, pojavit će se djelat- 
ni, marljivi i radišni... Zaista, kad se ljudi udružu- 

ju, oni postaju kao biljka, na kojoj sve ima svoju 
ulogu i svrhu... Izvrši se nesvjesna podjela rada 
i svakome bude namijenjen zadatak koji najbolje 
odgovara životu u cjelini... Za lijene moraju mar- 
ljivi raditi; uz rasipnika eno štediše; uredan na- 
doknađuje neuredne... Netko vodi, a netko sluša, 
jedan nadomještava ono što je drugi propustio... 
Ukratko: ja još nisam vidio ni najmanje grupe 
ljudi, u kojoj bi svi bili jednaki i koji ne bi pred- 
stavljali živu i smislenu cjelinu. Kad je to tako 
kod skupine od 5-6 ljudi, kako tek mora biti kod 
društava, država i naroda... 174 


ll. II. 54. 


Kad bi netko od mojih znanaca ili čitatelja 
redaka u ovoj ili nekoj drugoj bilježnici, ili knjizi, 
kazao: Vi lijepo pišete i drugome dajete savjete, 
ali i sami griješite — takvome bih odgovorio: Baš 
na temelju svojih pogrešaka došao sam do mnogih 
misli! Kao što ono često liječnik, kemičar i fizičar 
stradaju životom, vršeći pokuse na drugima i sebi, 
u takvom nekom smislu je i svaki pisac žrtva svojih 
vlastitih misli, pružajući im samoga sebe za vježbu 
i pokus. Ja za sebe mogu zaista kazati da sam kao 
neka predhodnica svojih misli. Idem u izviđanje, 
stupam naprijed u vatru, živim i griješim, a onda 
dolazi misao da zabilježi skupo plaćeno iskustvo... 

175 


11. II. 54. 
Neki ljudi su vrlo lukavi. Nikad ne znaš da 


li se šale, ili govore ozbiljno. Stvorili su tako 
atmosferu, u kojoj se uvijek mogu povući i već 

prema tome kazati da su se samo šalili, ako je 
opasno i nezgodno, i reći da su govorili ozbiljno, 
ako vide da su bili shvaćeni šaljivo... Na taj način 
dosljedno čuvaju sebe od neugodnosti i neuspjeha, 
ostavljajući sebi uvijek otvorena ulazna i izlazna 
vrata... 176 


11. IL 54. 


»Misli da će vječno živjeti« — tako se s pra- 
vom često prigovara ne samo onima koji su se 
pohlepom škrtaca zaljubili u materijalna dobra, 
nego i onima koji su u svojim odlukama i na- 
mjerama, da tako kažem predugi za ovaj prekratki 
život. Zaista, lijepo je uvijek, a osobito kod važ- 
nijih koraka u životu razmišljati, rasčlanjivati i 
kombinirati, ali u tome ne smijemo ići u beskraj, 
jer hoćeš — nećeš samo jedanput se živi, i to 
kratko živi, pa se na nešto i za nešto moramo 
odlučiti. I u pogledu svojih osobnih problema, na 
primjer školovanja, namještenja, ženidbe itd, kao 
i u odnosu na druge ljude, ne smijemo nikada 
ispustiti iz vida okvir našega života i naših gra- 


nica, koje su nažalost jako skučene. 177 
12. II. 54. 
Vrag je došao do svakog čavlića — tako sam 


danas uskliknuo, razmišljajući o tome kako je opala 
vrijednost robe, počam od tkanina za odijelo, cipe- 
la, šešira, pa do pokućstva, kuhinjskog posuđa i 
stvarčica svakodnevne upotrebe. Doista, ono što 
se zove duh nekoga vremena, dolazi do svakog 
kutića i koraka našega života, ne ostavljajući nig-, 
dje ništa bez svoga pečata. Potpunost nije ni u 


Mi 


čemu tako dosljedna kao u bijedi i neimaštini. 
Ono što ne valja, ne valja u svemu i do kraja. 
178 


15. II. 54. 


Ako hoćeš biti potpuno siguran da će te pog- 
ledati simpatična ti žena, onda ne gledaj nju nego 
prijateljicu koja je s njom u društvu. 179 


15. II. 54. 


Od velike normalnosti se može ispasti nekada 
isto tako abnormalan kao i od abnormalnosti. 


19. II. 54. 


Poznajem vrlo dobro i iz bliza nekoliko ljudi 
koji su igrali istaknutu ulogu u katoličkim udruže- 
njima. Bili su poznati javni radnici. Nažalost, bili 
su isto tako poznati kao erotski nastrani, odnosno 
nemoralni. Ja nisam neprijatelj, nego prijatelj vjere 
i nikako ne tvrdim da je vjerski odgoj ove ljude 
napravio takvima. Ali ja se ne mogu dovoljno 
načuditi kako crkveni poglavari i drugi ne vide 
ove stvari i kako ne misle, koliko to škodi stvari 
vjere i koliku glavnicu mogu iz toga izvući ne- 
prijatelji crkve i vjere. Posve je sigurno da se 
ne može znati točna istina o čovjeku. Isto tako je 
sigurno da se mnoge stvari mogu svesti na klevete 
i na ono rekla — kazala. Ali isto tako postoje 
neke sigurne istine i kad dobri ljudi i dobri kršća- 
ni na njih upozoravaju, onda bi to valjalo vie. 
u obzir i ne postavljati ovakve ljude (bolesni 
zapravo), koji su za sažaljevanje) na istaknuta jav- 
na mjesta. 180 

15. II. 54. 


Netko reče da u dvije tisuće godina filozofija ' 
nije napravila ni koraka naprijed. Isto tako se 
nije promijenila situacija u pogledu čovjeka i čovječ- 
nosti. Diogen je aktualniji danas, nego pred 2 tisu- 
će godina... 181 


15. II. 54. 


Ima ljudi koji su puka sadašnjost. Oni ne 
znaju ni za jučer, ni za sutra. Zaboravljaju sve 
što je bilo i ništa ne misle što će biti, jer za njih 
je glavno ono što jest. Prijatelju bi učinili sve, 
dali bi mu dušu i tijelo, ali samo dok je kod njih... 
Oni nisu krivi, jer naprosto nemaju onih niti koji 
ih vežu s prošlošću i budućnošću. Oni su osjetljivi 
samo na »friški« podražaj. Kao da su na osamlje- 
nome otoku, odakle ne mogu k nikome i kad drugi 
ne bi pronašli put k njima, oni bi zaboravili na 
svakoga. 182 


15. II. 54. 


Ako se malo dublje zamislimo u razne zna- 
nosti i ideologije, te ako podrobnije proučimo inti- 
mni život njihovih autora, onda ćemo doći do za- 
ključka da su oni svojim naučavanjem zapravo 
htjeli da budemo i mi nesretni kao što su i oni 
sami... 183 


15. II. 54. 


»Ovdje počiva...« — tako obično glase natpisi 
na grobovima. Zar ne bi bilo mnogo logičnije kada 

bi epifat na mome grobu na primjer, glasio: »Ovdje 
nije Juraj Jurjević«. 184 


22. IL. 54. 


Kada čitam razne autore, bilo književnike, bi- 
lo znanstvenike, i gledam kako su se teško probija- 
li svojim mislima do izražaja, onda sam sretan 
što sam, mislim, kao pisac jasan i što uspijevam 
svaku svoju misao tako izraziti da je može razumi- 
jeti svaki čovjek zdravoga razuma. 185 


22. II. 54. 


Kada ljudi u drugim državama završe svoje 
školovanje, onda moraju kod kuće nostrificirati 
svoje svjedodžbe i diplome. Za neke škole opet 
postoji propis da se moraju polagati razlike. Pada 
mi ovdje na pamet, da za školu života nije potreb- 
na nikakva nostrifikacija ni dopunsko polaganje. 
Završio čovjek ovu školu u Africi, ili Evropi, na 
selu ili u gradu, svugdje je ta škola ista. Život 
je, naime, svugdje jednak i svugdje kompletan. 
Gdje god čovjek živi (a to znači da s drugim 
ljudima živi, jer bez ovoga odnosa i zajedništva 
se zapravo ne može govoriti o životu čovjeka) tu 
se odmah oblikuje škola života, koja u potpunosti 
obuhvaća sve probleme, a prvenstveno one o od- 
nosu čovjeka prema prirodi i čovjeka prema dru- 
gome čovjeku. Naravno da se škole raznih epoha 
i škole u raznim krajevima razlikuju, ali samo u 
»efemernim« i nebitnim pitanjima. 

Tako je na primjer razumljivo da se u prijaš- 
njoj školi života nije ništa čulo o elektrici ili\o 
atomskoj bombi. U 30. vijeku će se opet čuti ne- 

što što se ne čuje danas u 20. stoljeću... Isto tako 
je razumljivo da će iskustvo iz afričkih pustinja 
i sibirskih stepa, biti nešto različito od onih isku- 
stava iz Nilskih ravnica ili Himalajskih visoravni... 
Ali to uopće ne dolazi u pitanje, kada je riječ o 
»priznavanju« ovih školskih životnih diploma. Sit- 
nice razlika otpadaju pred svim onim drugim, što 
je svugdje jednako i zajedničko. Iskustvo s čovje- 
kom i njegovim najrazličitijim očitovanjima, shvaća- 
nje o ćudi, radu, poštenju, štednji, vjernosti, lje- 
nosti, izdajstvu, krađi, iskrenosti, prijateljstvu, itd. 
sve je to uglavnom svugdje jednako. A isto tako 
svugdje se stiču ista iskustva u pogledu jela, pića, 
sna, zdravlja, bolesti, odmora, žene, djece, poro- 
đaja, smrti... 


Sunce je samo jedno, mjesec je samo jedan, 
more je samo jedno i zvijezde sjaju svugdje jedne 
te iste, priroda je samo jedna, kao što je i iskustvo 
s njom svugdje uglavnom jedno te isto. Dakle, 
svugdje isti čovjek i ista priroda, svugdje ista 
škola i ista pouka s istim predmetima i istom 
završnom diplomom. Život je sveučilište koje svug- 
dje po svijetu ima iste fakultete i sasvim je sve- 
jedno gdje i s kime smo ga završili, jer svugdje 
stičemo uglavnom isto znanje i iskustvo, svugdje 
dolazimo do istih zaključaka. Nema toga kraja svije- 
ta, gdje bi neki problemi ostali nezahvaćeni, ili 
neka pitanja ostala neriješena. Narodne izreke i 
poslovice najbolje potvrđuju da je na svakome 
pedlju života obrađena čitava problematika i da je 
život zahvaćen u cjelini. A te iste poslovice po- 
tvrđuju da ih se može s jednakom sigurnošću svug- 
dje na svijetu i u svako vrijeme izreći a to je 
dokaz da je život svugdje jedan te isti. Pouke o 
životu su međunarodne. Čovjek se nigdje na svije- 
tu ne može osjetiti strancem. Svatko je svugdje 
doma! 186 

22. IL 54. 


Veli se da priroda često spaja u braku naj- 
boljeg i najgoreg. Nije to tako samo u braku. 
Ako pogledamo razne životne odnose, naići ćemo 
na iste slučajeve. Poslovni i prijateljski odnosi su 
puni takvih suprotnosti. Naši poslovni suradnici, 
partneri, kolege, sudrugovi i sumišljenici, često su 
puta sve drugo samo ne naši istomišljenici. 187 


22. II. 54. 


Ne vjerujete tako lako onima koji vam vele 
da bi željeli umrijeti, jer je to više puta samo 
prazna riječ, iza koje ne stoji odgovarajući sadržaj. 
Čovjeku mora postati uistinu strašno i očajno da 
bi mu smrt postala iskrena želja. Ja sam, nažalost, 
imao takvih momenata... Za samoubojstvo nisam 
sposoban, ali kad bi bilo »dopušteno« umiranje i 
kad bi bio izašao oglas da se prijave oni koji 
žele putovati na drugi svijet, sjećam se, da bih 
bio potrčao i odmah se postavio u »rep« pred 
mrtvačnicom. Tako sam, naime, u vrlo teškim situa- 
cijama mislio i osjećao... 188 


22. II. 54. 


»Dok se dozna« — to je čini se geslo svih 
onih lažljivaca i petljanaca, koji nisu ipak tako 
neinteligentni i naivni da bi mislili da se istina 
neće doznati. Ali u vrtlogu života, u virovima i 
složenim ljudskim odnosima oni računaju s onim 
razmakom koji je potrebit da istina proviri, pa (to 
onda iskorišćavaju da plivaju dok se plivati Dooše 
A pogotovo ako promijene nekoliko »adresa«, žrtava, 

mjesta, odnosa itd., onda im se njihovo geslo: »dok 
se dozna« prilično dobro isplati. 189 


23. II. 54. 


Mi smo vrlo osiromašeni i zakraćeni time, što 
smo cjelokupno bivanje i događanje ograničili samo 
na razumno i logičko! Zanemarili smo sve one 
mnogobrojne iracionalne momente koji su i te kako 
sastavni dio života. Koliko bi bile bogatije naše 
nade i punokrvnije naše prognoze, kada bismo ra- 
čunali i s onim što je izvan našeg logičkog zahvata! 
Logika predviđa takav i takav ishod, ali se upletu 
iracionalni elementi i rezultat je sasvim drukčiji. 
Ona, logika, jednako vara kad se radi o pojedinač- 
noj sudbini, kao i kad je riječ o društvima, na- 
rodima i državama. Programi, nacrti i ideologije; 
strategije, nacrti, propisi i pravilnici — sve su 
to logičke tvorevine, nedostatne ni da sve predvide, 
ni da sve obuhvate, jer ono što će još sa strane 
uskočiti, isto je tako odlučujuće, kao i ono što je 
redovito i sigurno. Iracionalno zaslužuje da bude 
barem »eventualija«, ako već ne redovita točka 
»dnevnoga reda «. 190 


23. II. 54. 


Zanimljivo je kako neki ljudi pokušavaju op- 
ravdati i svoje najnevrijednije strane nekom »vo- 
ljom Božjom«. Poznajem ljude koji su skroz na 
skroz umrtvljeni, ne rade i ne poduzimlju ništa, 
predstavljaju stopostotne lijenčine i onda govore 


.kako se valja potpuno predati u ruke Božje, jer 


što radili da radili, što poduzeli da poduzeli, ipak 
će biti samo onako kako Bog hoće. Ja vjerujem u 

Boga i pripisujem mu veliku ulogu, ali je jasno 
da je Bog u pogledu čovjeka ostavio čovjeku i te 
kako veliku dionicu i ulogu. Mislim da bi se ovdje 
najbolje mogao primijeniti aforizam: »Prepustiti 
se u Božje ruke, ne znači prekrižiti svoje vlastite! 
Kud bi nas dovela ova »teorija«, ne treba ni spo- 
minjati. Ako je sve i isključivo Božja, a ne moja 
volja, onda bismo mogli sasvim lijepo opravdati 
sve svoje mane, propuste i zločine. A da i ne 
govorimo o tome kako više ne bi bilo ni krivih, 


ni zaslužnih, jer je sve Bog, i dobro i zlo, učinio, 


a čovjek je pri tome bio samo njegovo oruđe! 
191 


23. IL. 54. 


Čitam u ozbiljnim engleskim novinama i to 
na prvoj stranici, kako je čuvar jednog London- 
skog muzeja pričao da je u muzeju vidio duha, 
kako je čuo njegove stope a zatim i gledao kako 
taj duh u knjižnici prevrće i premješta knjige po 
policama. Po pričanju toga čuvara, to se ponavljalo 
svaki dan u određeni sat. Ustanovljena je komisija 
od 9 ljudi, a među njima je bilo profesora, psiho- 
loga i liječnika koji su imali ispitati slučaj. I 
zaista, u određeni sat (tako piše u novinama) oni 
su u muzeju čuli korake po stepenicama, a zatim 
su u knjižnici promatrali kako neki nevidljivi uzim- 
lje knjigu iz police i stavlja je na pod. Prisutni 
liječnik je izjavio: »Ja ne vjerujem u duhove, ali 
moram kazati ono što sam vidio, a to je da je 
netko nepoznati i nevidljivi uzeo knjigu iz police 
i stavio ju dolje na pod«. Tako, eto, usred fizike, 
prirode i materijalističke misli o svijetu i životu, 
ujedamput glas metafizike, glas, koji zbunjuje oke 
koji misle da nema više ništa osim onoga što se 
može vidjeti, čuti i opipati... 192 

23. IL. 54. 


Mi djeca 20. stoljeća imali smo na žalost obila- 
to prilike da doživimo najsurovije režime, vlasti, 
diktature, nasilja. Imali smo, velim, obilato prili- 
ke da se zgražamo nad svim onim grubostima i 
zločinima, kakve ne može zamisliti ni najprefriga- 
nija mašta. Punim pravom se čudimo i zgražamo, 
ali kada pogledamo naš svakidašnji privatni život, 
kada se sjetimo što sve čovjek čovjeku čini i ne 
čini, onda se ne bismo trebali ništa čuditi, što nam 
dolazi takvo zlo. Nije zloća pala s neba, nego je 
rezultat zle sredine i posljedica zlih ljudi. 193 


23. II. 54. 


Nema čovjeka kome ne bi bilo barem neugod- 
no spavati na grobištu, ili u sobi s mrtvim čovje- 
kom! Zanimljivo, da se taj isti čovjek ništa ne 
Straši kad se nalazi pokraj uginulih životinja. Onaj 
neugodni osjećaj, koji često prelazi u veliki strah, 
raširen je kod svih ljudi, počam od primitivaca 
pa do visokih intelektualaca. Ovo posebno tretira- 
nje čovjeka među svim ostalim živim stvorovima, 
dade se, naravno, svesti u velikoj mjeri na shvaća- 
nja, stečena odgojem, ali činjenica da se i sasvim 
mala djeca na jedan poseban način plaše mrtvoga 
čovjeka, govori nam o tome da je taj osjećaj mož- 
da ipak prirođen i da čovjek donosi sa sobom na 
svijet nejasnu predodžbu o duhu i prekogrobnom 
životu čovjeka... 194 


24. IL 54. 


Ljudi su jako nedosljedni, a osobito kad se 
radi o zlobi i mržnji na drugoga. Gledam na pri- 

mjer ljude koji su inače politički istomišljenici i 
sučelice jednoga režima su u apsolutno jednakom 
položaju, to jest neprijateljskome stavu. Tako su 
na primjer po njihovome mišljenju svi progoni, 
sve kazne i svi zatvori toga režima, nepravedne i 
okrutne stvari, koje nemaju nikakvog razloga ni 
opravdanja. Ali kada se dva takva »opozicionalca« 
međusobno posvade i postanu neprijatelji u svo- 
jim privatnim odnosima, onda onu kaznu i osudu 
koju je jedan od njih dobio od takvoga režima, 
onaj drugi više ne pripisuje strogosti i nepraved- 
nosti postojećih propisa, nego stvarnoj osobnoj 
krivici svoga sada neprijatelja! Dakle sada, kada 
valja zadovoljiti svoju mržnju i što više ocrniti 
svoga neprijatelja, sad je postalo dobro i pravedno 
čak i ono, što nas je i same jučer pogodilo i što 
smo doživjeli kao skroz nevrijedno, zlo i nepraved- 
no! Ovi ne baš tako rijetki slučajevi, zaista su 
divan dokaz i svjedok za veličinu ljudske mržnje 
i opačine! 195 


25. II. 54. 


Zašto čovjek toliko kuka i viče na drugoga 
čovjeka? Kad bi biljke mogle govoriti i one bi 
se tužile jedna na drugu. Kad bi životinje mogle 
govoriti, njihove međusobne optužbe bile bi još 
strašnije. Sve što živi, bori se za život i time 
dolazi u sukob s računima drugih života. To je, 
čini se, neminovan zakon i to ne samo života, 
nego i svega što postoji. Da, svega što postoji, 
jer kad bi stvari mogle govoriti, i one bi nam 
ispričale strašnu i dugu priču o borbi jačih i slabi- 


jih... ši 

25. II. 54. 
Što je to književno? To je istinito ili fanta- 
stično, ispričano na poseban način... 197 
29. II. 54. 


U rukopisu za moje treće izdanje »Čovjeka« 
imam jedno poglavlje pod naslovom »Anđeli pali- 
kuće«! Na temelju one istočnjačke priče o anđelu 
koji je nekome seljaku zapalio kuću, a ovaj je 
onda u temeljima svojih ruševina našao čitavo blago, 
čime je onda sagradio nekoliko divnih kuća — na- 
pisao sam psihološku raspravu o raznim nesreća- 
ma koje čovjeka zadese, a koje više puta znače 
njegovu sreću, jer mu pružaju prigodu da, kao i 
onaj seljak, izvrše pretres svojih temelja i postave 
sve na svoje pravo mjesto. Evo još jednoga priloga 
k toj misli. Dok ovo pišem, do mene sjedi jedan 
gospodin koji je do pred godinu dana uživao alko- 
hol u prilično velikoj količini. Jednoga dana, u 
veselome stanju, opljačkali su ga ljudi i odnijeli 
mu mjesečnu plaću, koju je upravo bio primio. 
On i njegova majka ostali su bez dinara. Međutim, 
to je na njega tako jako djelovalo da je stvorio 
čvrstu odluku da više neće piti. Toga se i drži. 
Dakle, krasan primjer uloge anđela — palikuće. 

198 


26. II. 54. 
Činjenice su činjenice! Među ljudima ima mno- 
go zla, mnogo nedjela svake vrste. Tko je sve to 


počinio? A tko drugi, ako ne čovjek? Ali isto tako 
je činjenica da među ljudima ima mnogo dobra, 

mnogo pomoći da se sve to zlo izdrži. A tko to 
sve čini? Opet čovjek! To je također činjenica! 
Rasčlanimo neke stvari da bismo vidjeli da je 
to uistinu tako, to jest da čovjek pokraj zla čini 
i veliko dobro. Sjetimo se svih onih raznih nesreća, 
koje snalaze čovjeka. Počnimo s elementarnim ne- 
pogodama: kiše, snjegovi, suše, tuče, gromovi i 
oluje, uništavaju kuće i domove, pustoše polja, 
voćnjake i oranice, zatrpavaju ljude, zatvaraju puto- 
ve i ostavljaju ljude bespomoćne, bez hrane, pića, 
odijela, stana i snalaženja. I tko je onaj koji po- 
maže da se šteta nadoknadi, da se porušeno sazida, 
da se nađe i spasi čovjek i da mu se pomogne da 
sve to bar kako tako preboli? A tko drugi, ako ne 
čovjek? Pa onda bolest, smrt, nejakost, mnoštvo 
djece, bolnice, zatvori, nezaposlenost, udovištvo, 
progoni, krađe, provale i mnogobrojne druge veće 
i manje nesreće! Ljudi ipak sve to nekako prebrode, 
jer se ipak uvijek i svugdje smogne toliko dobrih, 
koliko ih je potrebno, da se pritekne u pomoć. 
Iza svake nesreće, pokraj svakog bolesnog, nesret- 
nog i unesrećenog, stoji bar jedan dobar čovjek! 
»Svatko nekoga ima«, »svakome netko pomaže« 
— te i slične krilatice potvrđuju ove moje misli. 
Krivo su vas optuživali, to vam vjerujem! Ali 
spomenite i ime onoga koji vas je spasio 
i iznio istinu o vama! Klevetali su vas, blatili, 
vrijeđali i ponižavali, ali našao se ipak netko, tko 
je spasio vašu čast! Surovo i nepravedno su po- 
stupali prema vama, ali našao se i onakav koji 
vas je shvatio i razumio. Gorko ste se razočarali, 
ali ipak ste sebi znatno olakšali što ste se rasplaka- 
li u nečijem naručaju. Otpustili su vas iz posla, 
ali ne smije te zaboraviti da ste ipak pomoću ne- 
koga ili nekih živjeli! 

Da, glada ima na pretek, ali narod ipak velik 
»Od gladi nije nitko umro!«. Sve su vam lopovi 

ljudi oduzeli, ali vi ipak nešto imate od ljudi 
koji su vam dali! Zar se u svakoj oskudici, nesta- 
šici i neimaštini ne nađu uvijek oni koji će po- 
suditi i pozajmiti? Mučili su vas, ali i milovali, 
zar ne? Zatvoreni ste, ali netko vas i iza rešetaka 
pohađa. Teško je na bolesničkoj postelji, ali je 
vrlo rijetko naći bolesnika, bilo kod kuće, bilo u 
bolnici, koga baš nitko ne pohađa! Svaki očajnik, 
osamljen i napušten, svjedoči bar za jednoga dobro- 
činitelja. Baš ovo veliko i strašno zlo koje ljudi 
od ljudi doživljavaju, ali ipak nekako izdrže — 
najbolje potvrđuje da ima i dobra u svijetu, da 
ima i dobrih ljudi koji nadoknađuju zlo dobrotom 
i ružno lijepim! Svakome od nas je netko prouzro- 
čio po koju nesreću, ili čak tragediju, ali mi smo 
ipak tu, snašli smo se, izdržali smo i ostali živi 
i zdravi, ali, priznajemo, to je uvijek bilo s drugi- 
ma i pomoću drugih. Ljudi nas potapljaju, ali i 
spašavaju, ljudi nas čine bolesnicima i ranjenicima, 
ali ljudi nas i liječe. Na taj način čovjek spašava 
sebe, jer neprijatelj rodi prijatelja, prosjak stvara 
darovatelja, ranjen liječnika, a nesretan vabi tješi- 
telja. Svaki beskućnik nalazi krov, svaki gladan — 
zalogaj, a svaki nemoćan — pomoć, a to sve ne iz 
zraka, nego od čovjeka! Čovjek, dakle, liječi svoja 
vlastita nedjela, a to znači da on nije samo zao, 
nego također i dobar. Da bi se, ako ne poništila, 
a ono izdržala ova golema ljudska zloća, potreban 
je i golema glavnica dobrote, a ona se ipak, moramo 
priznati, ipak smogne i pronađe! 199 


27. IL. 54. 


Velika je šteta i nesreća kada ljudi podlegnu 
jednoj većoj mani, strasti ili slabosti, jer zbog te 

možda jedine negativnosti na sebi, oni postaju, ja 
bih tako rekao, »blokirana ličnost«. U stalnome 
strahu da se to ne dozna, oni prekidaju veze i 
zatrpavaju sve puteve k sebi, pa postaju osamljeni 
otok, ka kojemu više nitko ne prilazi. Veliki dio 
ljudskih nesreća, kao i veliki postotak onih samot- 
njaka i čudaka, dade se svesti na one razne više 
i manje osjetljive mane kojima su podlegli i s 
time u vezi na one prave duševne komplekse, koji 
ih muče poput more i koji im ne daju nigdje ni 
pred kim pisnuti u svome bolu. 200 


1. III. 54. 


Stari ljudi uvijek kukaju, pa makar se nala- 
zili u najidealnijim životnim okolnostima. To je 
dokaz da kukanje i zapomaganje nije izraz objektiv- 
nih, već subjektivnih prilika. Ostavimo po strani 
onakvo kukanje koje ima za cilj sakrivanje činje- 
ničnog stanja i ograđivanje od svakog davanja, a 
pogledajmo ono ostalo plači-društvo oko sebe, pa 
ćemo se uvjeriti da je kukanje među ljudima, kao 


i među pticama određeno za — kukavice! Nema 
tako sjajnih prilika koje bi mogle učiniti da se 
slabić osjeti jakim i nesposoban — sposobnim. A 


gdje toga osjećaja nema, tu je kukanje neminov- 
no, pa makar ga bogatstvo i blagostanje nastojalo 
ušutkati. 201 


2. III. 54. 
Život je zaista jedna velika muka i borba. 
To je patnja i tjelesna i duševna. Gledam ljude 


znojne i smrznute i prašne; i mršave i nabijene\i 
zgrbljene, pa mislim kako je strašno i upravo tra- 

gično, ako se mučimo, ako patimo i trpimo samo 
radi svoga tijela! Biti tijelo i mučiti se zbog tijela, 
to je očajna dijagnoza i tragična situacija čovjeka. 
Ako smo već mučenici i patnici, zašto ta naša muka 
i žrtva ne bude posvećena najvećim, a ne najni- 
žim stvarima i pitanjima! Kako je ludo, besmisle- 
no i promašeno mučiti se od jutra do mraka kao 
životinja, a sve samo zato da bi našemu tijelu bilo 
što ljepše, ugodnije i bolje. Ako smo već takav 
put odabrali, put patnje i muke, i ako smo već 
tako marljivi, onda budimo to poradi duha, a ne 
tijela, zbog ideala, a ne odijela, zabave i dobrih 
zalogaja! 

Ovdje bi možda dobro došla usporedba sa tam- 
nicom, u kojoj se nalazi kriminalac. Zar nije ludo 
i tragično tako živjeti, toliko žrtvovati, pa čak i 
ponižavajući zatvor zaraditi, a sve zbog materijal- 
nih interesa, životnog standarda i tjelesnog užitka. 
Ako si već odlučio mnogo učiniti i riskirati, onda 
učini to i riskiraj za neki ideal, za ljubav neke 
ideje, općeg interesa, narodnog ili društvenog oblika. 
Ali ne samo da je ova druga vrsta patnje mudrija 
i svrhovitija, nego je ona i mnogo zahvalnija i 
lakša. Mnogo se, naime, lakše snosi žrtva, teret i 
briga radi duhovnih, nego zbog tjelesnih stvari. 
Služba tijelu umara, a služba duhu osvježava. Da 
i ne spominjem onu službu na najvišem stupnju, 
to jest službu Bogu, umjetnosti, znanosti, domovi- 
ni, društvu itd, dosta se sjetiti onih patnji i žrtava 
radi obitelji, djece, iskrene ljubavi, prijateljstva i 
slično, pa da vidimo kako se stoput lakše podnosi 
i tjelesni štrapac i duševna patnja, ako je to na- 
mijenjeno plemenitim, a ne niskim i sebičnim 
ciljevima. Dakle, u svakom pogledu se može ka- 
zati: Ako već moramo patiti, a sigurno je da mo- 
ramo, jer život je patnja, onda patimo radi nečega 
višega i boljega! Jedino takva patnja, jedino da 

tako kažem, patnja na visokoj razini ima smisla, 
a sve drugo je veliki promašaj koji se ne može 
više nadoknaditi. 202 


2. III. 54. 


Vrlo je ružno od nas što neke stvari tako 


brzo zaboravljamo. Gledam jednog starijeg gospo- 
dina koji se ruga i smije jednome mladiću, koji 
kuka kako je nesretno zaljubljen. Ovaj gospodin 
mi je poslije priznao da je i on u mladosti ne- 
koliko puta bio nesretno zaljubljen. Bio je, dakle, 
u situaciji, u kakvoj se nalazi sada i ovaj zaljublje- 
ni mladić! Da nije zaboravio svoje jade, imao bi 
sada razumijevanja za mlada čovjeka. Gledam isto 
tako čovjeka koji je bio siromah i boemčina prvoga 
reda. Sada je došao do novaca i više kod nje- 
ga nema ni trunke razumijevanja za bijedu i sir- 
omaštvo drugih! Tako je s ozdravljenjima, sa za- 
tvorenicima puštenim na slobodu, sa zaposlenima 
nakon nekoliko godina nezaposlenosti, itd, itd. Svi 
oni vrlo brzo zaborave svoju bivšu nevolju i u 
odnosu prema drugome čovjeku ne pokazuju ni 
trunka razumijevanja, ni zeru dobre volje da bi 
shvatili i pomogli! Žalosno, ali istinito! 203 


2. III. 54. 


Meni su neki ljudi tako teški, tako me umara- 
ju i, kad ih gledam intelektualno i logički, oni su 
sve drugo, samo ne ono što sam ja, oni mi ni u 
čemu ne odgovaraju. Ima momenata, kad bih ovak- 
ve mogao upravo mrziti! Ali — taj nesretni ali 
ja ipak idem k njima, jer me nešto kao magnet 
vuče. Razmišljao sam zašto je to tako i došao do 

zaključka da je ovo onaj isti slučaj koji imamo 
kod ljubavnih odnosa. »Volim je, vrag je odnio!« 


.— tako mi je svojevremeno kazao jedan moj prija- 


telj za jednu ženu. Značenje takve izjave je jasno: 
on zna, on vidi sve nevrijedne strane dotične stra- 
ne, ali srce je tu, koje ima svoju posebnu logiku... 

Isti je slučaj s mojim spomenutim mnogim 
znancima. Niti su mi dorasli kao intelektualci, niti 
sam zadovoljan s njima u pogledu društvenog po- 
našanja, a s nekima se čak ne slažem ni u pogledu 
nazora na svijet, te filozofskog, kulturnog i po- 
litičkog gledanja. I razne druge njihove mane i 
nevrijednosti, ne mogu progutati. Toliko puta sam 
prekinuo s njima, toliko puta čvrsto odlućio ne 
navraćati se više k njima. Ali da! Negdje sam 
izdržao malo manje dana, ali rijetko uspijevam 
prekinuti sasvim. Oni su moji pravi zavodnici. A 
što je to čime me zavađaju? To je ono nešto u 
njima, u obliku recimo umjetničke nadarenosti, pjes- 
ničke naklonosti, filozofske ćudi, boemske naravi, 
naglašeno istinoljubljivosti, izvornosti, spontanosti, 
dobrote ili koje slične posebnosti, po kojoj su oni 
postali neobičnost, rijetkost i izvanrednost u društvu. 
Ovdje, dakle, nešto iracionalno u meni, nalazi nešto 
takvo slično u drugome čovjeku i onda to voli i 
žudi, premda ono moje razumno i intelektualno 
ostaje u takvome odnosu zakraćeno i razočarano. 
To je ujedno primjer cijepanja ličnosti na jednoj 
i drugoj strani, to jest ovakav odnos pokazuje 
kako mi ne čitavim svojim »ja«, nego samo jed- 
nim njegovim dijelom zahvaćamo drugoga čovjeka, 
i to opet ne u potpunosti, nego samo djelomično. 
Jedino na taj način mogu razumijeti moj odnos 
prema spomenutim znancima i jedino se takvim 
tumačenjem može shvatiti, kako je moguće nekoga 
jednim dijelićem sebe, voliti, a drugim dijelićem ' 
mrziti! 204 

3. III. 54. 


U ljudskim odnosima nema teže situacije ni 
većega poniženja, nego kada moraš biti fin i po- 
nizan prema onima ili onome, kome bi najrađe 
pljunuo u lice! 205 


3. III. 54. 


Što god mi lošije ide, to mi i ljudi izgledaju 
lošiji. To je baš ono što mt je najviše žao i zbog 
čega najviše proklinjem materijanu nevolju, tu 
baruštinu, koja svojim zaraznim klicama truje vjeru 
u čovjeka i svaki dobri odnos među ljudima. 

206 . 


3. III. 54. 


Pohodio sam u Mirovnom domu u Vlaškoj uli- 
ci staroga Ivana Androvića, književnika i sastav- 
ljača mnogih rječnika stranih jezika. Leži teško 
bolestan i to sa svojih 78 godina. Star je i nemoćan, 
ali ipak vidim: teško mu je pri pomisli da će 
umrijeti. Kako se to već čini u takvim situacijama, 
ja sam nasmijan i vedar, tješim ga koliko mogu i 
umijem što više i bolje. Možda sam i neiskren, 
jer kad gledam njegovo stanje i prilike oko njega, 
pa kao da u sebi mislim: Nemaš što žaliti za ovim 
što ostavljaš, budi sretan da odlaziš... Ipak sam 
u sebi rekao: Ako griješim, oprosti mi Bože, opro- 
stite mi Ivane Androviću! 207 


3. III. 54. 


.. 


Ne slažem se s onom gramatičkom podjelom 
koja nabraja devet vrsta riječi. Imenice, pridjevi, 

zamjenice, brojevi, glagoli, prilozi, prijedlozi, vez- 
nici i uskličnici. Stvar je u redu, ali gdje su 
interpunkcije? Ako su u toj podjeli čak i veznici 
dobili svoje mjesto, onda bi mogle i interpunkcije, 
barem toliko važne kao i oni. Zar nam na primjer 
jedan uskličnik ne kaže kudikamo više, nego jedan 
veznički »i«? Interpunkcije nisu pusti znakovi, ko- 
jima rastavljamo, ili koje umećemo između riječi 
i rečenica. One su mnogo, mnogo više. To je cijeli 
jedan govor. Rekao bih da su interpunkcije jezik 
u šiframa! One su znak nečega namjerno izostavlje- 
noga i nedorečenoga. Organski su dio piščeva stila. 
One na primjer jednorječne rečenice (Stanem. Gle- 
dam. Slušam. Donosim odluku. Idem naprijed. Pod 
svaku cijenu.) s točkom iza sebe, govore nam o 
posebnom stanju duše i pisca koji se samo takvim 
prekidanjem nastavlja i prikazuje u punini svoga 
doživljaja. Točka na kraju takvih i na kraju dugih 
kobasičnih rečenica, sasvim je nešto drugo i govori 
nešto sasvim drugo. Interpunkcije su pune duha u 
svim njihovim brojnim očitovanjima i oblicima. 

Nemojmo uzeti onu običnu stanku, koja zaista 
znači stanku, uzmimo onu, nazvao bih ju, »višega« 
stupnja, onu koju upotrebljavamo da nakon nje 
stavimo neočekivanu, iznenadnu i suprotnu riječ! 
Takva stanka je puna duhovitnosti, sliči mi na 
»kontrapunkt«, na disharmoniju, koja pojačava har- 
moniju, i nalikuje na onaj modni rekvizit, kojim 
elegantna žena, kontrastom i hirom, pojačava cjelo- 
kupni izgled svoje haljine. Takva stanka je onaj 
neočekivani umetak u nekome redoslijedu i odstupa- 
nje od započetog reda i razmještaja, da bi se izb- 
jegla jednoličnost i uvela ugodna živost i promjena. 

Preskočimo onaj jedan »obični« zarez, kojim 
nabrajamo i svrstavamo jedno pokraj drugoga. Uzmi 
mo na primjer onaj vokativ među zarezima, ono 
ime među zarezima i onu uklopljenu rečenicu među 

njima! Kako je to sve puno značenja za onoga, 
naravno, koji zna čitati, i kako je to puno melodije 
za one koji ju umiju čuti i slušati! Ona dva zareza 
kao da su muzička snizilica, ili neki stacatto, koji 
upravlja našom govornom jačinom. A osim toga, 
oni su duhoviti znakovi nečega, što je u isto vrije- 
me i važno i sporedno, i na glavnome putu i na 
stramputici... Nešto što može i ne mora biti. Ona 
uklopljena rečenica između dva zareza je kao neko 
oružje u pričuvi, kao upadica i opaska sa strane, 
izrečena sigurnošću i nehajnošću onoga koji ima 
municije na pretek. Onim među zarezima kao da 
opominjemo na svoje mogućnosti i podsjećamo pro- 
tivnika na bogat i šarolik »repertoar« naše jakosti. 

A one dvije krive crte koje se zovu zagrade! 
Ono u njima vrši istu ulogu kao i ono među 
zarezima, samo na još jači, jasniji i određeniji 
način. Ako misao među zarezima ostavlja neku 
sumnju, u pogledu svoje svrhe i namjere, gradivo 
u zagradi kao sunce je jasno u svakom pogledu. 
To je pričuva izvan rasprave i ne može uopće 
biti govora o tome da li to pripada ili ne pripada 
djelatnim i stalnim oružanim snagama pisanoga 
teksta. Nadodajmo još onu ulogu zagrade kao ne- 
kog tumača, prevodioca, šaptača i podsjetnika, pa 
da nam one dvije male krive crte postanu velike, 
pune i bogate! 

Interpunkcijama neće, nadam se, biti krivo 
ako ispred svih njih stavim uskličnik i do njega 
odmah — upitnik, jer ova dva znaka predstavljaju 
vrhunac i »elitu« i to po svojoj svrsi i po svome 
učinku. Uskličnici su kao strjelice koje ne samo 
da pokazuju put i usmjeruju pažnju, nego prave 
pravcate ubojne strjelice, koje se zabijaju u naše 
tijelo i ranjavaju ga. Nekada su opet prave Amoro- 
ve strijele koje dopiru do srca da ga razbole melan 
konijom, tugom ili radošću... Uskličnik je jezik. 

toploga srca i njegovo izražajno sredstvo. Ljutina, 
oduševljenje, čuđenje, iznenađenje, opomena i slič- 
na napeta duševna stanja, utječu se uskličniku u 
jednini i množini da ih objavi i izrazi. Uskličnik 
je kao neki prometni znak i ispružen prst koji 
upozorava na važnu situaciju saobraćajnog zaokreta, 
križanja, pada ili uspona! Uskličnici su burni ku- 
caji srca, koji izazivlju isto takvo kucanje. Ondje 
gdje se uskličnik osjeća preslab kao pojedinac, on 
se udružuje i pojačava s drugim uskličnicima da 
time, kao svako udruženje, postane po vrsnoći ne- 
što drugo, ili barem količinski nešto puno jače i 
snažnije. Što je pismo važnije, prisnije i doživljaj- 
nije, to je punije uskličnika, jer gdje krvca vrije 
zanosom, zagrijanošću, ljubavlju i toplinom, tu su 
odmah i uskličnici, kao vijesnici neobičnih i uburka- 
nih stanja. 

Ništa manje važnu ulogu vrši i upitnik. Pre- 
više je skromno ime ovoga znaka prema namjeri i 
djelatnosti koju on vrši. Da, upitnik pita, ali to 
je još ono najmanje. On dozivlje upamet, opominje, 
podsjeća i zapovijeda. Oni nanizani upitnici na 
naslov čitatelja, uznemiruju njegovu krv i tako 
rekuć prevrću mu utrobu. Poslije brojnih upitnika, 
kao i poslije uskličnika, čovjek se osjeća uzbuđen 
i uznemiren, prorešetan i uzdrman, kao da se s 
nekim hrvao, ili kao da je sudjelovao u nekoj 
napetoj raspravi. Zar ovo, zar ono, zar ćeš ovako, 
a ne onako, takav oblik pitanja predstavlja zna- 
čajan pedagoški način zapovjedanja, kao što je i 
ono »famozno« i upitno »zašto« moćnije i djelotvor- 
nije od bilo kako mudre opomene. Mudro je reče- 
no da su pitanja i čuđenja početak znanja i za- 
četak kulture, jer gdje god nešto pitamo, tu traži- 
mo rješenje, popis i pretres da bi se sve posta- 
vilo na svoje mjesto. Od uskličnika i upitnika se 
ne spava da bismo se onda dobro ispavali; od njih 

se slabi i mršavi, da bismo se onda oporavili i 
nadebljali. Što pak uskličnik i upitnik ne mogu 
postići svaki za sebe, to mogu udruženim snagama, 
jer dioničko društvo uskličnik-upitnik (!?), nena- 
domašivo je sredtsvo u vrućem ratu čustava i ži- 
vaca. Jedan jedini uskličnik, udružen s jednim 
jedinim upitnikom, dostatan je nekada da nado- 
mjesti najbogatije i najgušće ispisane stranice pis- 
ma, a (»se non e vero, e ben trovato«) moglo bi 
se primijeniti za onaj slučaj, gdje je netko poslao 
pismo, u kojemu nije ništa drugo bilo osim jed- 
noga upitnika, a nakon toga uslijedio je i odgovor, 
bez ikakvog teksta i znaka, a sa samim jednim 
uskličnikom... 

Spomenimo i one tri točkice na kraju rečenice. 
To je svršetak koji znači zapravo započimanje, to“ 
je šutnja koja je u stvari veliki govor za čitatelje 
koji umiju one točkice pročitati. One tri točkice 
upotrebljene na pravome mjestu kao da su pouzda- 
ni trag k određenom cilju i ključ za rješenje svega 
onoga što je u tekstu ostalo dvojbeno, sumnjivo i 
nerazumljivo. Tri točkice su poezija u prozi i znak 
za onaj veliki višak u nama, koji je ostao neizra- 
žen, jer su riječi bile slabe i nedovoljne da kažu 
sve. Ako smo puni čuvstava, stavljamo ih u toč- 
kice; ako smo stidljivi, utječemo se njima; ako smo 
oprezni, ili bojažljivi; ako ne želimo, iz bilo kojih 
razloga, biti potpuno jasni — tri točkice su naš 
spas... I raznovrsne cenzure, političke, obiteljske, 
ljubavne i pedagoške, bivaju izigrane onim točki- 
cama, kao što su izigrani i prevedeni žedni preko 
vode svi oni koji upravo vrebaju na naše riječi i 
drže se njih kao pijani plota. Samo tri točkice, a 
toliko aluzija, opasaka, uspomena, nada i želja. 

Kada čovjek dovrši jedno pismo, ili jednu knji- 
gu, onda na kraju stavlja točku. Ta točka na 8 
tku, ta mala sitna piknjica, a tako puna smisla 

i sadržaja. Kada vidim točku na svršetku većeg 
i značajnijeg rada, onda kao da čujem zvona i 
tvorničke sirene, ili gledam blješteće svjetlosne zna- 
kove, ili bučne tehničke uređaje koji obavljaju 
prestanak rada. 

Interpunkcije su kostur teksta, jer bez njih 
bi se on raspao, ili bi se ono smisleno pretvorilo 
u dvosmisleno, to jest u besmisleno. Oduzmite tek- 
stu interpunkcije i eto bezlične hrpe i gomile s 
kojom ne znamo ni što bismo, ni kako bismo. A 
pomak interpunkcije za jednu jedinu riječ naprijed 
ili nazad, i eto odmah sasvim drugoga značenja, 
»Pomilovanje nemoguće, osudu izvršiti« — takav 
tekst rubi glavu, a: »Pomilovanje, nemoguće osudu 
izvršiti« — takav opet glavu spašava! Tekst proša- 
ran interpunkcijama, to je organizam sa žilama i 
venama koje ga opskrbljuju krvlju i tako drže na 
životu. Bačva bi se raspala bez obruča, a tako i 
tekst bez interpunkcija. Riječi bez interpunkcija 
sličile bi onoj divljini na ledini, u šumi ili na jed- 
nome stablju, a s njima i pomoću njih, neplodna 
tla postaju plodna, a divlji izdanci pretvaraju se 
u korisne i pitome kulture. Interpunkcije su melio- 
racija teksta. One su kao konac koji drži šavove 
odijela i kao prometni znakovi na cestama, koji 
određuju saobraćaj da ne dođe do sudara. Zarezi, 
točke, upitnici, zagrade, uskličnici itd. daju dušu 
tekstu i bez njih bi on umro, kao što i umire naše 
tijelo, kad ga napusti duh. 208 


9. III. 54. 
Ja zaista više ne znam kako bi se ponašao 
prema ljudima. Ako je čovjek neuljudan i bezobra- 


zan — ne valja, a ako si opet fin, pristojan, obazriv 
i nenametljiv, opet ne valja. 

9. III. 54. 
Zanimljivo je promatrati rezultate nekih špor- 
tova, jer oni kao da govore o zakonitosti koja ta- 
mo vlada. Ostavimo po strani rezultate recimo te- 
nisa ili ping-ponga. Tamo ne možemo govoriti o 
zakonitosti, jer vrijeme trajanja igre nije ograni- 
čeno, nego je cilj postići pobjedu s dva seta raz- 


like. Ali uzmimo nogomet, rukomet, košarku, hoc-' 


key na ledu, hazenu itd. Ono na što hoću upozoriti 
je to da mi odmah raspoznajemo rezultate nogomet- 
ne, rukometne, hokejske itd. Kada na primjer vi- 
dimo 1:0,2:0,1:1,3:2,4:2,3:3,4:0 i slično, onda od- 
mah znamo da se radi o nogometnim rezultatima. 
Čim vidimo napisano ili čujemo na primer 10:8, 
15:6,11:5,24:18 i slično, odmah pomislimo na ruko- 


met kad pak ugledamo velike brojeve kao 65:56, . 


90: 78,60:52 itd, odmah nam je jasno da se radi 
o košarci ako nogometna utakmica završi na prim- 
jer rezultatom 10:8, onda kažemo da je završila 
rukometnim rezultatom. Obratno: rezultat od na 
primjer 5:4 u rukometu, zovemo nogometnim rezul- 
tatom. Itd. I jedan i drugi slučaj potvrđuje da 
uSprkos svih razlika i okolnosti, jedna nogometna 
igra u 90 minuta (u dva poluvremena) s po 11 
igrača, na igralištu takve i takve veličine (110 x 
80m.) — takva igra ima svoje specifične rezultate, 
a to će reći da u tom nogometnom događanju po- 
stoji jedan red i zakonitost koja doduše odstupa 
i mijenja se, ali se ipak uvijek očituje i prepoz- 
naje. Drugim riječima: sve što čovjek radi s određe- 
nim sredstvima i u određenom vremenu i po od- 
ređenim pravilima, ima svoje određene moguć- 
nosti i učinke. Subjektivne i objektivne prilike i 
te kako utječu da se ona zakonitost izopači i više- 
-manje odaleči, ali sve te različitosti su međusobno 
jako slične i kreću se oko istine stvari, kao ofure- 
ni mačak oko vruće kaše. U stvarnom slučaju svi 
oni različiti nogometni rezultati 1:1,2:2,3:3,4:1,3:2, 

4:3, itd. imaju na sebi nogometni žig, te u većoj 
i manjoj mjeri izražavaju baš onu nogometnu ma- 
tematiku kojoj je ta igra (kao i svaka druga) 
podvrgnuta. 


209 
9. III. 54. 
Čini se da je nekim ljudima kukanje, dobrano 
vrelo prihoda. 210 
9. III. 94. 


Dok pišem, jako me smeta prisustvo mojih 
dobrih znanaca. Ako do mene na primjer u kavani, 
čitaonici ili knjižnici sjedi nepoznati čovjek, on 
me nimalo ne smeta u radu, ali što je poznatiji, 
to se teže usredotočujem na posao. Možda je to 
stoga, što me znanac moralno taksira na pažnju i 
obzir, a prema neznancu se mogu ponašati kao 
da ga i nema. 211 


9. III. 54. 


Slabiji jačega ne trpi. To je poznata istina 
i ne bi ju trebalo ponavljati. Ja ću je ipak pono- 
viti i osvježiti jednim zanimljivim primjerom. Či- 
tam u športskim novinama izjavu jednog od naj- 
poznatijih i najboljih nogometaša u Jugoslaviji, 
a i u Evropi, Bernarda Vukasa, člana splitskog 
»Hajduka«. To je uistinu jedan sjajan igrač, no- 
gometni talenat non plus ultra, reprezentativac mo- 
mčadi Evrope. On u svojoj izjavi kaže, kako igra 

pod teškim okolnostima, kako na njega budno pazi 
po nekoliko igrača, kako ga na sve moguće načine 
onemogućavaju. Ali to nije sve! Njemu, kako sam 
veli, igrači protivničke momčadi fizički prijete: »Ne- 
ćeš više igrati nogomet!«, »ovo ti je zadnja utak- 
mica« — tako i slično, veli Vukas, dobacuju mi 
za vrijeme igre. 


Vukas je inače poznat kao nadasve fair igrač, 


miran i ispravan. Ne kažnjavaju ga, ne opominju 
i ne isključuju iz igre. A što je onda na stvari, 
zašto je trn u oku? Vukas je »kriv« što je talenat! 
On tako rekuć sam samcat znade donijeti pobjedu 
.svojoj momčadi, odnosno poraz protivniku. Kao 
sjajan i nenadmašiv dribler, umije kao od šale 
preći po nekoliko igrača. On te igrače, dakle, svo- 
jim talentom sramoti, bruka, a to njih stoji ne 
samo bruke i poniženja pred publikom, nego i 
»mjesta« u svojoj momčadi, a to je bogme skopča- 
no s gubitkom glasa i ugleda, a onda i s gubit- 
kom dobre plaće i opstanka! Eto, u nogometu kao 
i u životu i svugdje krivac je onaj tko je bolji, 
sposobniji i nadareniji. 212 


11. IIL 54. 


Mislim da nema luđe stvari nego pitati filo- 
zofa: O čemu pišeš?, o čemu misliš? Odgovor mo- 
že biti samo jedan: O svemu i ni o čemu! Filo- 
zofsko zanimanje je potpuno i svestrano, pa se o 
nekoj »specijalizaciji« može govoriti samo kod pro- 
fesora filozofije, ali ne kod filozofa. 213 


11. III 54. 


Gdje god se mnogo govori, tu se uvijek i 
mnogo ludih stvari kaže. 214 

11. III. 54. 


Umjetnost je veliki osvajač. Ako se sjetimo 
raznih svojih iskustava u odnosima i razgovori- 
ma s ljudima, onda ćemo vidjeti, da smo toliko 
puta uspjeli kod drugih, da smo ih oduševili, raz- 
veselili i zabavili, ne toliko mudrošću, inteligen- 
cijom i istinom, koliko onom našom duhovitošću, 
lakoćom i elegantnošću izražaja, koji nam u časo- 
vima raspoloženja teče glatko, bez mucanja, praz- 
nina i zastoja. To je ona umjetnost, ono pjesništvo 
u svakidašnjem govoru, poezija u obliku humora, 
duhovitosti, mijenjanje glasa, prirodnosti, izvorno- 
sti i slično. Kolika je na primjer razlika u učinku, 
kada jedan te isti tekst čitamo s pogreškama, po- 
navljanjem i zastojem, i kada ga se čita onako 
na dušak, izgovarajući svaku riječ pravilno i obzi- 
rom na naglasak i prema njezinom značenju? A 
pjesma pročitana ovako i onako? Pa i svako traže- 
nje, objašnjavanje, pripovijedanje, opravdanje i 
optuživanje, ima sasvim drukčiji učinak, kada naš 
govor ima onaj zavodljiv pjesnički oblik, koji je 
naprosto neodoljiv. 215 


12. III. 54. 


U medicini postoje raznovrsni bakcili koji uz- 
rokuju veće ili manje bolesti. Ti bakcili su poznati 
i stručno obrađeni, tako da o njima znaju mnogo 
i liječnici i bolesnici. Ima, međutim, jedan jaki 
bakcil, o kojemu se skoro ništa ne govori, ali 
koji je uzročnik velikih i trajnih bolesti, duševnih 
i tjelesnih. Ja bih taj bakcil nazvao bakcilom filo- 
zofije, ili pak bakcilom umjetnosti i poezije. Za 
razliku od svih drugih bakcila, ovi prate svoje 
žrtve od njihove rane mladosti, pa do smrti, a 

osim toga proti njih nema lijeka. Svaka druga 
bolest se dade liječiti, zaliječiti ili izliječiti, ali 
filozofsko zanimanje i umjetnički doživljaj, kao 
neizlječive rane prate nas do zadnjega daha života. 
Filozofi, umjetnici i pjesnici, to su zapravo nepre- 
stani bolesnici. 216 


12. III. 54. 


Nema tako gustih oblaka i teških optužaba 


koji bi mogli zasjeniti mir i sreću poštenoga i ne-: 


vinoga srca. Svaka bitka s pravednikom je una- 
prijed izgubljena! 217 


12. III. 54. 


Eto, nikad ne znaš gdje ćete zadesiti nesreća. 
Misliš u sebi: nikome ne mislim i ne činim zlo, 
pa kako bih se mogao nekome zamjeriti. A ipak 
možeš. I te kako! Mi smo svi bez razlike izvrgnuti 
dvostrukoj opasnosti. Dvije vrste »zraka« uperene 
su na nas. Strijele mržnje nas udaraju i eto ne- 
zgode i nesreće. Ali i strijele ljubavi nisu nekada 
ništa manje opasne. To je onda slučaj kada ona 
na nas naslovljena ljubav ne nađe odjeka u nama, 
nego je prezrena i odbijena. Bez ikakve krivice 
postanemo smjesta veliki krivci i ni kakva naša 
obrana ne može nas spasiti od srdžbe i gnjeva. 
Kada je riječ o raznim poteškoćama u životu, po- 
trebno je u spisak nepredviđenih neugodnosti uve- 
sti i ovu spomenutu, jer nitko nikad ne zna kada 


će bez ikakvog osobnog učešća, počiniti onaj neo*_ 


prostivi strašan grijeh koji se zove: »biti voljen, 
a ne voliti«. 218 

12. III. 54. 


Morali bismo dobro zapamtiti pravilo: Nitko 
ne može trajno biti ono što nije! Kada bismo to 
imali na pameti, onda bismo bili pravedniji i pravil- 
niji u ocjeni ljudi i njihova ponašanja. Netko je 
stalno fin, prijazan, nasmijan i susretljiv. Mi to 
svodimo na stotinu uzroka i velimo: to je slučajno, 
to je danas, a sutra će biti drukčije, prema tebi 
je takav, ali prema njemu onakav; takvo ponašanje 
zahtijeva njegovo zanimanje, to je sve proračuna- 
to itd. Međutim tu valja biti pošten i priznati: 
Tu se radi o dobroj naravi! Nema toga obzira, 
računa i takvog zanimanja koje bi moglo nekoga 
trajno učiniti blagim i dobrim, ako on to u stvari, 
u svojoj biti, nije! Drugi opet stalno psuje to jest 
ružno govori, surov je i prost, pa se on opet op- 
ravdava trenutnim neraspoloženjem, ljutinom, pris- 
nošću s dotičnom osobom i slično, ali tu se, kao i 
u gornjem slučaju, opet radi o ćudi koja može 
trenutačno ispasti od sebe različita, ali trajno osta- 
ti takovom, to nije moguće. Tako stvar stoji i sa 
držanjem, smijehom, ozbiljnošću, kretnjama, nači- 
nom hodanja i govora neke osobe. Mi se opet 
varamo i kažemo: pravi se glavnim, hoće da bude 
važan, misli da mu tako bolje stoji i slično. A 
ne radi ni o čemu, nego se radi o naravi, jer biti 
stalno mrk, ili biti uvijek nasmijan, to ne može 
onaj koji takav nije! 

Nije drukčije ni sa stvarima većega značenja, 
bilo u vrijednosnom bilo u nevrijednom smislu. 
Biti galantan i »kavalir« u društvu, pomagati dru- 
goga, osvrćati se na sirotinju i nevolju, ići na ruku, 
činiti razne usluge — sve to nije rezultat slučaj- 
nog raspoloženja, nego je znak čovjeka takve vrste! 
Ni onaj škrtac, bezobziran i namršten, ne može 
se opravdati da je on takav samo danas, ili samo 

prema nekome, jer u njegovome ponašanju ima 
znakova nečega, što je čvrsto i trajno, a to je 
narav! 219 


13. III. 54. 


Gledam razne ljude koji su jedna skrajnost 
u izgledu, odijevanju i ponašanju. Oni se čude 
da im se ljudi čude! Što je na stvari? Oni su se 
toliko privikli na sebe, da više sami sebi ne iz- 
gledaju smiješni i čudni. Njima je vlastita neobič- 
nost postala obična stvar, ne vide sebe, pa ih 
treba tek sa strane upozoriti na njihovo vlastito 
stanje. 220 


13. III. 54. 


Neki su ljudi vrlo nedosljedni. Povukli su se 
i odalečili od svakoga, a opet bi htjeli da im 
drugi pomognu. Bogme, to ne ide skupa! 221 


13. III. 54. 


Čovjek ne može, naravno, biti sa svakim u 
prijateljskim odnosima. Sukobi, svađe i nespora- 
zumi su neminovni. Čovjek je na koncu ipak samo 
čovjek, sa svim posljedicama toga stanja i pojma, 
pa ne možemo zahtijevati od nekoga, koji se s 
nekim posvadio, da ovoga na sva usta — hvali! 
Ali možemo i moramo očekivati nešto drugo. Ako 
nas netko pita za mišljenje o čovjeku s kojim 
smo mi prekinuli odnos, ili stojimo ono što se 
kaže na ratnoj nozi, tada nam stoji na raspolaganju 
sjajna formula, po kojoj može ostati i vuk sit i 

koza sita, a to je da kažemo: Ja ti neću ništa o 
njemu govoriti, nisam s njim dobar! "222 


15. III. 54. 


Čovjek! Dobro, čovjek, ali čovjek je dijete! 
Čovjek. je mladić! Čovjek je zreo čovjek! Čovjek 
je starac! Koji stupanj razvoja predstavlja čovjeka 
i gdje je njegov vrhunac? Da je i tjelesna i dušev- 
na snaga čovjeka najjača u njegovim srednjim go- 
dinama, to je izvan rasprave. Ali, čini mi se, da 
bismo u ćudorednom pogledu vrlo lako mogli doći 
do nesporazuma. Smatra se, naime, da je starost 
ona najmoralnija stepenica čovjeka i da stariji lju- 
di neće nikada učiniti onako ružna i zla djela, 
kakva susrećemo kod ljudi u mladim i mlađim 
godinama. Istina, stariji ljudi su lišeni strasti, na- 
glosti, pohlepe i raznovrsnih vrućih želja, pa su 
manje prikladni za raznovrsna odgovarajuća djela, 
odnosno nedjela. 

Ali ja bih ipak rekao, da padom tjelesno-du- 
ševnih snaga, počima padati i moralna osjetljivost 
i da, u ćudorednom pogledu, čovjek postaje sve 
tvrdokorniji, to jest sve tvrđe kože i sve boljega 
stomaka, koji može sada da probavi i ono, što je 
prije kod njega izazivalo povraćanje. Mlađemu čo- 
vjeku mnoge stvari i pojave nikako ne idu u glavu, 
pa plane gnjevom i prosvjedom, a starija osoba, 
puna iskustva, nagledala se već svega i svačega, 
doživjela, čula i vidjela svašta i koješta, pa se 
više ničemu ne čudi i ni nad čim ne zgraža. A 
gdje nema čuđenja, zgražanja i prosvjeda, gdje 
nema osjetljivosti, tu se snosi i zlo i zle ljude, 
tu nema nade za poboljšanje. 

Još je jedan vrlo važan razlog zašto su, na- 
zovimo ih tako, moralne skrupule u padu kod stari- 

jih ljudi. Pred mladim čovjekom je budućnost. On 
ima vremena »filozofirati«, rasčlanjivati i tražiti 
dlaku u jajetu. Stariji čovjek je biološki ugrožen! 
Tlo mu bježi pod nogama. On se grčevito drži 
za život i za svaku traku njegova sunca. On ne- 
može više sebi dopustiti takvu raskoš da ispituje 
životopis svake osobe, te moralnost svakog odnosa , 
i postupka. Za malo užitka, za neku iluziju i ko- 
madić sreće, žrtvovat će svaki starac mnoge etičke 
poglede. 

Ukratko: Kako u tjelesnom i intelektualnom 
pogledu, tako i s obzirom na ćudorednu visinu, 
čovjek u srednjim godinama najbolje stoji! Na to- 
me stupnju čovjek ima najjaču mišicu, najjači in- 


telekt, ali i najjači moral! 223 
15. III. 54. 

Čovjek mora biti nečega pun, ako ne sebe, 

onda drugoga. 224 
15. III. 54. 


Čovjek je lice sa stotinu lica. Njegovo pona- 
šanje, to je mimohod i smotra brojnih ljudi u 


čovjeku. 225 
15. III. 54. 
Poštenje se rijetko nađe i rijetko — priznaje! 
226 
16. III. 54. a 


Gledam osobu koja je inače vrlo lijepa. Ona 
je sada u stavu osvete i želje da svijesno i na- 

mjerno učini drugome neugodnost. Nevjerojatno, 
kako sada, u takovome stavu i raspoloženju, izgleda 
ružno! Ni jednu lijepu crtu više ne vidim na njoj! 


227 
16. III. 54. 

»Ubit ću te, pa će ti biti žao« ! »Dišem da 
se ne ugušim« — to su meni jako duhovite šale 
u svakidašnjem životu. 

16. III. 54. 


Misli pomažu jedna drugu, Trud oko jedne, 
pomaže nam da lakše rodimo drugu. I obratno, 
nemar i lijenost oko tesanja i stiliziranja jedne 
misli, osvetit će nam se već kod slijedeće. 

228 


16. III. 54. 


Sirota u velikome gradu! Kako je to pamet- 
no rečeno! Sirota, naime, na selu i u gradu, velika 


je razlika. 229 
16. III. 54. 
Kada nam više ništa ne izgleda tako važno 
i veliko, onda smo ili mudri ili — stari! 
230 
16. III. 54. 


I u pogledu sticanja ekonomskih dobara i u: 
stvari uspjeha u raznim djelatnostima, ljudi veo- 

ma griješe, ako upotrijebe metodu i recept drugoga | 


čovjeka. Svaki čovjek mora imati vlastitu ideju! 
Ono čime je jedan uspio, drugoga može dovesti do 
propasti. I obratno. Koliko ljudi, toliko i — puto- 
va k uspjehu. Rijetko će kada jedan te isti put 
dovesti dvojicu do uspjeha. 231 


16. III. 54. 


Poznajem književnika koji kuka kako ga nit- 
ko ne priznaje i ne cijeni. On inače vrlo slabo 
poznaje domaću književnost, čita samo strane pis- 
ce i vjeruje samo u sebe! Kad god slušam njegove 
jeremijade, dolazi mi da ga zapitam: Dobro, Vas 
nitko ne priznaje, a koga Vi priznajete osim sebe? 
Zaista: Kojim pravom možemo tražiti priznanje od 
jedne sredine, koju preziremo i podcjenjujemo? 

23 


17. III. 54. 


Nikad ne možemo ništa naškoditi ni učiniti 
čovjeku, ako nam ovaj nije ništa ružno učinio! 
Sve što poduzmemo protiv njega, odbija se od 
njega i pada na nas koji ga optužujemo. 

233 


17. III. 54. 


Ljudi pokrivaju svoje niske pobude, velikim 
idejama i razlozima. To je stara stvar. Zanimljiyo 
je da se često nasjeda takvim lažnim iziaticanin i 
opravdanjima. Tako na primjer slušam raspravu u 
kojoj jedan učesnik veli: »Ja bih se zabavio i sa 

ženom najboljega prijatelja, pa i svoga brata, jer 
je ljubav jača od prijateljstva i svega«. Ta velika 


.i lijepa riječ ljubav »pali«, pa slušatelji misao 


prihvaćaju i slažu se. Ovdje se radi o zloupotrebi 
riječi i onu krilaticu: »Ljubav je jača od svega 
drugoga«, valja u ovome prisutnom slučaju pro- 
čitati: Sebičnost i osobno zadovoljstvo je važnije 
od svega! Tako bi se moglo i opravdavati na prim- 
jer zanemarivanje dužnosti i posla, radi neke za- 
bave i užitka, pa kazati: Sreća je važnija od posla! 
Tu bi nas mogla zavesti riječ sreća, kao što u 
prvome primjeru zavađa riječ ljubav. Moramo, sto- 
ga, biti oprezni i ne dopustiti da nas zaslijepe 
prazne riječi. 234 


17. III. 54. 


Da su stari ljudi kao djeca, poznata je stvar. 
Ako netko ne vjeruje potpuno u to, neka se malo 
zanima za život u mirovnim domovima, kao što 
sam to i ja učinio, pa će u onim odnosima staraca, 
otkriti pravu pravcatu djecu. 239 


17. III. 54. 

Što dulji opasač (kaiš), to kraći život! Doista, 
svi oni koji misle dobrim jelom produžiti život, 
u velikoj su zabludi, jer ga time zapravo samo 
skraćuju. Čovjek može i mora mnogo manje jesti! 

236 
17. III. 54. 


Opet sam pohodio književnika Ivana Andro- 
vića. Teško će preboljeti. Ima jedan sanduk ruko- 

pisa i starih knjiga, pa me moli da ja to preuz- 
mem. Otvorio sam sanduk da vidim što je unutra. 
Našao sam i brošuru koju je u mladosti pisao 
protiv svećenika. Kad sam mu je pokazao, rekao 
mi je: »To sam ja pisao kad sam se bio posvadio 
s njima. Sad ću to dati Dr. Klariću (župniku 
crkve sv. Petra u Vlaškoj ulici) da spali!«. Dok 


ga gledam i slušam pokajanje, mislim kako je 


čovjek slab za borbu protiv Boga i kako ga na 
nju može navesti ne trijezan razum, nego samo 
mladenački zanos i prkos. 237 


17. III. 54. 


Što više promatram liječnike i studente me- 
dicine, to više dolazim do zaključka da liječnici 
sve više postaju tehnički tip intelektualaca, kao 
što su na primjer tehničari, inžinjeri, građevinari 
ili električari. Materijalističkim i fiziološkim gle- 
danjem na čovjeka, liječnik se sve više dehuma- 
nizira i postaje puki arhitekt tijela. Poznavajući 
u pojedinostima ljudsko tijelo, misli da zna o čo- 
vjeku sve, a kad tamo, zna samo mali dio, jer 
čovjek bez duše je nepoznata i neotkrivena zem- 
lja. 238 


17. III 54. 


Mi o nikome ništa ne znamo. Svaki čovjek je 
tako pun tajni, da se ni najprisniji njegovi prija- 
telji ne mogu. pohvaliti da znaju mnogo o njemu. 
Ni roditelji o svojoj djeci ne znaju mnogo. Sedam 
pečata i sedam zastora, nalazi se u svačijoj duši. 
Raznovrsni obziri, predrasude, sram, strah i diegsh, 
brojni psihički kompleksi, priječe čovjeka da bude 

iskren i da se očituje. Odreknimo se, dakle, na- 


mjere da upoznamo čovjeka, a potrudimo se da 
ga zavolimo, a preko ljubavi da ga intuitivno na- 
slutimo. — Ovaj zahvat je mnogo sigurniji i bogatiji 
od onoga racionalnoga. Mjesto da uperimo intelekt 
intelektu, uperimo srce k srcu! 239 


18. III. 54. 


U dobrim odnosima s drugima, često pretje- 
ravamo, tako da postajemo intimni i familijarni. 
Posljedica takvih nadasve  prisnih, srdačnih i 
prijateljskih odnosa jest, u najviše slučajeva, svađa, 
razlaz i razočaranje! Ima odnosa koji su vrijedniji 
i trajniji od svih drugih, a to su oni zdravi i 
iskreni ljudski odnosi, odnosi međusobnog pošto- 
vanja, na kojima se može održati i mnogogodiš- 
nji zajednički život, bez ikakvih sukoba i trzavica. 
Na takvim odnosima se može čak i brak održati, 
u kojemu tako rekući i nema ljubavi, a kamo li 
ne jedan pošteni i dugotrajni odnos među ljudima 
u stambenim prostorijama, u uredima, školama, 
tvornicama, ustanovama itd. Ako smo prema lju- 
dima ljudi, to ne samo da je dosta, nego je to 
više i trajnije čak od familijarnih i naglašeno pri- 
jateljskih odnosa. 240 


18. III. 54. 


Kada trebamo neki savjet u poslovnim stvari- 
ma, onda osobito volimo i cijenimo savjete struč- 
njaka. To je lijepo, samo više puta zaboravljamo 
da savjet iskrenoga prijatelja, može biti korisniji 
od savjeta najboljeg stručnjaka i specijaliste. Što 
je pak glavno, ne smijemo zaboraviti da savjet 

poštenog, razumnog i iskusnog čovjeka, također 
nekada vrijedi više i od najstručnijih mišljenja, 
jer zdravi i »čisti« razum, ako i ne posjeduje 
specijalizaciju i produbljenost u jednome pravcu, 
on zato ima onu općenitu sposobnost gledanja i 
rasuđivanja u svim pravcima i djelatnostima. Po- 
štenje, iskrenost i osobna nezainteresiranost, omo- 


gućuju jasan pogled i zdrav uvid u svako pitanje: 


i u svaku situaciju. 241 


18. III. 54. 


Promatrao sam na raznim zabavama one tako 
zvane solidne ljude. Takovi umiju biti u tim pri- 
godama najgori i najgrlatiji. Prvo stoga što im 
jako malo hoće da ih alkohol zanese, a drugo 
zato, što bi htjeli baciti sa sebe glas nespretnih, 
dosadnih i nedruštvenih, pa u namjeri da ispanu 
zabavni, moderni i suvremeni, ispanu više puta 
bedasti i — smiješni! 242 


19. III. 54. 


Jedan od glavnih razloga zašto ljudski odnosi 
ne »štimaju« jest taj, što nitko i nigdje neće da 
prizna svoju krivicu! Pri ovome se obilno koristi 
okolnost da se o krivicama obično ne govori dok 
su one tu, nego kad su već prošle. A ono što je 
bilo, a osobito ako je bilo bez svjedoka, uvijek se 
dade izvrnuti i preokrenuti. »Ne sjećam se«, »bilo 
je tako, a ne ovako«, »nisam to rekao« — i slično, 
jesu načini kojima ljudi odbacuju sa sebe krivicu 
i neće da priznaju ono, što drugi znaju sasvim 
sigurno. A bez priznanja nema pravoga zdravlja 
ni zdravoga odnosa, već samo trenutačnih potalie 
šanja i smirenja. 243 

20. III. 54. 


Gledam ljude, a osobito žene, kako se zaus- 
tavljaju pred izlozima. Između svih stvari koje se 
nalaze u izlozima, oni najviše gledaju — sebe! 

244 


20. III. 54. 


Čovjek koji je neraspoložen, ne samo da ne 
može, nego i neće da razveseli drugoga čovjeka. 
On, ako bi i mogao, neće da priopći dobre vijesti, 
jer kao da je ljubomoran da drugi budu veseli, 


kad on to nije. 245 
20. III. 54. 

Ljudi o svemu imaju poslovicu, jer o svemu 

i u svemu — griješe. 246 
20. III. 54. 


Kako uopće može biti sklada među ljudima? 
Ljudski odnosi, to su susreti raznih zubčanika. U 
strojevima je sve tako udešeno, da jedan zubčanik 
»paše« na drugi. A kod ljudskih dodira sastaju se 
sasvim suprotni i različiti zupci, pa je posve sigur- 
no i posve naravno, da bude škripanja, buke, lom- 
ljave i galame. ; 


20. III. 54. 


Naša je nesreća da mnoge stvari i pojave ne 
uzimljemo onakve kakve jesu, nego tvrdoglavo ho- 

ćemo da budu drukčije. Uzmimo na primjer žene! 
Zna se da vole pričati i ono što se veli »tračati«. 
To je nešto stalno i nepromjenjljivo. A kad je to 
tako, zašto se uvijek nanovo ljutimo? Ljudi ne 
znaju čuvati tajne! To je također jedan aksiom. 
Zašto i to ne uzeti kako jest i prema tome se 
ravnati, a ne uvijek ponovno griješiti i gristi se 
kako smo — pogriješili! Ljudi teško daju, teško 
posuđuju, nerado čine usluge, itd. Kad bismo se 
time pomirili, onda bismo sebe poštedjeli od ne- 
ugodnosti i razočaranja. A i o svakoj drugoj stvari 
i pojavi postoji barem jedna mudra poslovica. Bilo 
bi dobro kada bismo ih upoznali i naučili. Postali 
bismo manje osjetljivi i manje uvredljivi! Pomiri- 
ti se s istinom o čovjeku, znači ujedno i — smiri- 
ti se! : 247 


20. III. 54. 


Pohodio sam jednog starijeg gospodina koji 
leži teško bolestan. U mladosti je bio ono što se 
kaže »liberalac«. Još više od toga: on se i pismeno 
borio protiv vjere, crkve i svećenika. Sada ga peče 
savjest, potpuno se obratio k Bogu i kroz plač 
spominje one riječi »Pavle, Pavle, zašto me pro- 
goniš?« Ovaj, kao i mnogobrojni drugi primjeri, 
dokazuje kako se čovjek u starosti vraća na ono 
kako je u djetinjstvu i mladosti odgojen. a 

2 


20. III. 54. 


Protivnici morala, metafizike i vjerskog odgoja 
kažu: »Važno je biti čovjek, a sve drugo nije ha 
no«. Ali u tome grmu i leži zec, što ono biti 
čovjek, nije moguće bez Boga i metafizike! 

20. II. 54. 


Kaže se: Čovjek je pobijedio prirodu! Pri to- 
me se spominju svi oni silni izumi i pronalasci, 
podhvati i koraci koje je čovjek izvršio u svim 
kulturnim djelatnostima. To je sve točno, ali u 
glavnoj stvari nije postigao ništa, jer on i dalje, 
upravo jednako i isto kao i pred toliko tisuća 
godina, nestaje, to jest — umire! A, mislim, da 
tek kada bi čovjek u ovoj stvari. života i smrti 
pobijedio, onda bi se moglo reći: čovjek je pobije- 
dio prirodu! Zamislite čovjeka koji je izvršio naj- 
veća revolucionarna djela u prirodi, ali sebi ni 
drugome nije mogao učiniti ništa, jer i on i svi 
drugi, moraju se bezuvjetno pokoriti prirodi i — 
umirati! Sve je, dakle, od lijeka protiv raka do 
atomske energije, samo mrvica koju je priroda 
pustila čovjeku, ali u svoje vrhovne tajne života 
i smrti, nije još dopustila nikome zaviriti! Ako 
bi mi netko prigovorio da u prirodi sve umire, 
pa tako i čovjek, onda bih takvome odgovorio: to 


samo potvrđuje ono što sam ja rekao! 249 
20. III. 54. 

Vukovi su opasni kad su gladni, a ljudi kad 

su — siti! 251 
20. III. 54. 


Nesreća je čovjeka u tome, što neće ili ne 
umije misliti u dugim rokovima. On misli na kratko, 
Odatle nesporazumi, svađe, uzrujavanja, razočara- 
nja itd. I stvar Boga, po mome mišljenju, najviše 
strada kod ljudi, jer oni ne gledaju unaprijed, 
niti misle u dubinu i širinu, već se osvrću samo 
na danas i ostaju isključivo na površini. Misliti 


u dugim rokovima — to je geslo koje donosi i 
rješenje i — sreću! 250 
151 


20. III. 54. 


Ako nastojiš da budeš sretan na tuđi način 
propustit ćeš to biti na svoj vlastiti! 


252 
20. III. 54. 
Intelektualac mora biti kao biljka izrasla iz 
svoga tla! 203 
21. III. 54. 


Kad bi se čovjek počeo na svijet ljutiti, ispla- 
kao bi brzo svoje oči — tako glasi jedna izreka. 
I zaista, kada čovjek pogleda oko sebe onu ne- 
pravednost, nepravilnost i neiskrenost, pa ako ga 
obuzme strast da na sve to odvrati, da svugdje 
kaže svoju riječ i svemu stavi svoju primjedbu 
— brzo će nestati i njegovih očiju i njega samoga! 

254 


21. IIL 54. 


Gledam čovjeka koji je vrlo imućan, ali je 
bolestan. Između ostaloga, on nema skoro ni jed- 
noga zuba. Ja mu velim: Zašto ne popravite zube? 
On kaže: Nemam kada, imam posla! Kako je čov- 
jek čudan! Dakle, posao je važan. To je dobro i 
zdravo. Ali, zaboga, zar i zdravlje nije također 
jedan važan posao? oj 

21. III. 54. 


Čovjek mi sliči na blizance koji su srašteni 
zajedno. Kao što rijetko uspijeva operacija rastav- 
ljanja takvih blizanaca, tako i rijetko uspijeva čo- 
vjeka odijeliti i odlijepiti od njega, pa ga osposo- 
biti da gleda sebe kao što gleda i svakog drugog 
čovjeka. A ipak, čini se, da je baš ovaj momenat 
rastavljanja od sebe i uzimanja = »distance, jedan 
od glavnih znakova da se netko kulturno uzdigao. 
Koliko bismo bili bolji i pravedniji, kad bismo 
bili u stanju sebe staviti ispred sebe i pogledati 
sve svoje dobre i loše strane, sve mane i vrline! 
Koliko bi, u tome slučaju, otpalo na nas od onoga, 
što pripisujemo drugima! Čini se, da i ono što se 
veli biti velik, da i to zahtijeva u prvome redu 
onu sposobnost odlijepiti se od sebe! 

256 


21. III. 54. 


Muškarci se približavaju muškarcima isključivo 
preko neke njima zajedničke vanjske okolnosti, a 
žene jedna s drugom prijateljuju samo kao žene, 
čak i onda kada ih stotinu drugih stvari veže. 

257 


21. III. 54. 


Kad se sjetim svojih znanaca onda vidim da 
sam prijatelj onakvim kojima ću, uz svećenika, ja 
jedini biti na sprovodu. Ponosim se time! 

258 


153 


21. III. 54. 


Pred nekih 15 godina bio sam prefekt u sred- 
njoškolskom internatu »Kralj Tomislav« u Sarajevu. 
Tadašnji dečkići od 10-12 godina, sada su već sta- 
riji studenti ili savršeni ljudi. Svaki dan se s 
njima susrećem. Nije me stid sresti se sa svojim 
bivšim đacima (pitomcima). Dapače! Ali ne bi tako 
bilo da nisam već onda mislio u dugim rokovima. 
Već onda sam, naime, mislio da će ona djeca jed- 
noga dana postati zreli ljudi, intelektualci i moje 
kolege koji će i te kako znati ocijeniti moj nekadaš- 
nji rad, pedagoški postupak prema njima i cjelo- 
kupan odnos katedre prema klupama! Sad dobro 
znam kako sam dobro postupao, dobro mislio i 


dobro predvidio. 259 
21. III. 54. 

Ako budali nešto uđe u naviku, teško se to- 

ga može ostaviti. 260 
21. III. 54. 


Ne zna se, zaista, je li bolje (odnosno gore) 
imati ili ne imati novaca, jer koliko muče brige 
da bismo imali, toliko isto su teške i one brige da 
bismo imali još više! 261 


21. III. 54. 


Ni šaliti se ne možemo sa svakim na isti na- 


čin. Prvi uvjet da bi se šala mogla odvijati jest 
prijateljstvo, ili barem znanje da onaj koji se Bali 

nije zlonamjeran. I stupanj inteligencije igra ve- 
liku ulogu, jer ima ljudi koji svaku riječ shvate 
ozbiljno i ljute se. Najsigurniji smo kad se šalimo 
s osobom koju volimo! 262 


25. III. 54. 


Čovjek ne živi dva puta. Jedan naraštaj nije 
dužan patiti za onaj koji dolazi iza njega. Ove 
misli valja imati na pameti kada je riječ o ocje- 
njivanju ljudi, a osobito onih na javnim položajima 
i upravama. Ovdje se može sa sigurnošću tvrditi: 
Sve ono što se u javnom životu čini, a na štetu. 
je živućeg naraštaja, ili nije ostvarljivo u grani- 
cama života toga naraštaja — sve je to štetno i 
loše, pa makar bi to moglo biti i korisno za slije- 
deći naraštaj! Svaki naraštaj ima pravo da živi 
i da svoj nazor na svijet izživi, pa nitko nema 
pravo u ime neke sutrašnjice tražiti, da se većina 
ljudi toga odrekne! 263 


25. III. 54. 


Kažu neki: Ljubav prolazi kroz želudac! Kad 
bi to tako bilo, onda bi moralo biti i ovako: što 
puniji želudac, to veća ljubav. Jer ako nešto za- 
visi od nečega, onda povećanjem količine na jed- 
noj strani, mora izazvati i i povećanje na drugoj 
strani! Koliko u tome ima istine, nije uopće po- 
trebno govoriti. Ljubav ovisi i o želudcu onako i 
u onome smislu, kako ovisi kultura od ekonomskih 
dobara. A koliko ta dva čimbenika idu usporedno, 
to nam opet krasno pokazuje iskustvo. Amerika je 
najbogatija zemlja na svijetu, međutim kultura ni- 
je u njoj na najvećem stupnju. A da ne idemo u 
Ameriku, ostanimo kod kuće u Hrvatskoj. Sjetimo 
se naših raznih pokrajina. 264 

26. III. 54. 


Susret dviju osoba, dviju duša, jednak je sus- 
retu i spoju dviju rijeka ili dvaju potoka. Mutnija 
voda, zamuti onu čistiju. U stalnome dodiru s lju- 
dima nervoznim, pomračena uma, čudnim i »ekstra- 
vagantnim« — malo pomalo i mi postajemo takvi, 
jer htjeli ili ne htjeli, dvije duše se u susretu 
slivaju jedna u drugu upravo onako kao što se 
miješaju dvije tekuće vode. 265 


12. IV. 54. 


Još nešto o tome kako je čovjek tobože po- 
bijedio prirodu! Priroda kiši, sniježi, javlja se vje- 
trovima, olujama, gromovima i strijelama. Priro- 
da ima dane i noći, godišnja doba, plime i oseke. 
U prirodi se planete okreću po tome i tome pravi- 
lu. Da li je čovjek u tom i sličnom pogledu i 
najmanje naškodio prirodi i da li ju je u tim 
stvarima pobijedio ili i u najmanjoj sitnici pro- 
mijenio? 266 


12. IV. 54. 


Kao što u kućama stanuju ljudi, tako i u na- 
šim mislima i u našim srcima mora uvijek biti 
. boravište bar jedne voljene osobe, jer ako smo 
stalno neokupirani, ako nitko ne »stanuje« u na- 
ma, tada sličimo praznoj i napuštenoj kući. 

267 


20. IV. 54. 


»Ako si ljut, izbroji deset prije nego počneš 
govoriti« — tako glasi jedna engleska poslovica. 

Ja sam danas probao taj recept i on se pokazao 
nadasve mudar i koristan. 268 


20. IV. 54. 


Čujem kako u jednome stanu vlasnica kuće 
veli za svoga stanara: Čast mu svaka kao finome 
i pristojnome stanaru, ali kao čovjeku... Odmah 
sam pomislio: Zar je moguće biti fin i dobar sta- 
nar, a ne biti u isto vrijeme ono što se veli čovjek? 
Zar je moguće jednog te istog čovjeka dijeliti na 
dobrog i lošeg? Ne, to nije moguće, a to, kako 
kako sam kasnije ustanovio, nije bio slučaj ni kod 
spomenutog stanara, nego su tu postojali određeni 
ljubavni računi i odnosi, pa je odatle i pod tim 
vidom nastala optužba na račun čovještva! 

269 


21. IV. 54. 


Moj dobar prijatelj Salko Alić vrstan je pjes- 
nik. To mu priznaje i kritika. Ali on je potpuno 
orijentiran prema vani! Alić je majstor u opisi- 
vanju stvari. Na tome području on će iz svake 
Sitnice izvući i sažeti stih. Što se, međutim, doga- 
đa? Bez pogleda u sebe i ronjenja po morima i 
zaljevima ljudske duše, on se brzo iscrpljuje i 
ponavlja. Kako bio da bio velik vanjski svijet, 
on je ipak ograničen, a ono što je beskrajno, svje- 
že i uvijek novo, to su ljudi, njihove duše i njiho- 
vi problemi. 270 


21. IV. 54. 


Javlja se u meni pitanje: Koja je razlika iz- 
među književnosti i publicistike? Po mome mišlje- 

nju razlika leži u tome, što se književnost prven- 
stveno bavi čovjekom, a publicistika vanjskim svi- 
jetom. Kao i svi publicisti, tako i književnici ova- 
kve vrste ne mogu nikako postati međunarodne 
književne vrednote, jer samo opća ljudska pita- 
nja zanimaju sve ljude u svim vremenima i na 
svim kontinentima, a golo čeprkanje po domaćemu 
tlu, može možebitno izazvati zanimanje politike, 
povijesti, sociologije i psihologije, ali ne i — knji- 
ževnosti! 271 


21. IV. 54. 


Gradovi su kao i ljudi: u prvim utiscima obič- 
no ugodni i dragi, a onda postanu obični i dosadni. 
Stoga je putovanje na kratko vrijeme, iz mjesta 
u mjesto, vrlo dobro, zdravo i korisno, jer otići 
i doći, to su dva krasna doživljaja. 272 


21. IV. 54. 


Da je snimiti (fotografirati) sve one stavove, 
u kojima su nastale znamenite misli, ideje i na- 
crti, onda bismo vidjeli, da to nisu obični nego 
izvanredni položaji, u kojima se često nalazi tijelo 
znanstvenika, književnika i umjetnika. Razmišlja- 
nje, jako doživljavanje, pa zatim pisanje, slikanje 
i modeliranje — dovodi njihove autore do neobič- 
nih tjelesnih položaja, kretnji, stavova, pogleda i 
grimasa. »Lovio« sam samoga sebe i gledao druge 
kod stvaranja, pa sam tako vidio svašta: od nogu 
na stolu i češanja po zatiljku, do griskanja usnica; 
od škripanja zubiju i podbočene glave do namršte- 
na čela i ljutita pogleda... Književnost, znanost i 
umjetnost nisu obični i svakodnevni poslovi, pj su 

i neobični i oni stavovi i izrazi kod onih koji se 
takvim djelatnostima bave. Pisar može mirno sje- 
diti i raditi svoj posao, ali pisac je kao na vatri: 
njega podražaj iznutra tjera u gibanje rukama i 
nogama, a napeti živci pomiču tijelo iz položaja u 
položaj, kao valovi što se igraju barkama na puči- 
ni. Izvanredan doživljaj odražava se u izvanred- 
nom položaju tijela. 273 


27. IV. 54. 


Ima raznih vrsta nedostataka i moralnih pro- 
pusta. Veoma se na primjer osuđuje žena koja 
dobije vanbračno dijete. Potpuno sam uvjeren da 
je veći grijeh neimati dijete, a biti u mogućnosti 
da ga imaš! Što se pak »defektnosti« tiče, svi mi 
muškarci koji volimo i ženu i djecu i obitelj, pa 
se odlučujemo i mudrujemo, ali nemamo odvaž- 
nosti, nego pred finišem sustajemo — svi smo 
zapravo malo nastrani, jer ako se kojekakve druge 
male i sitne nepravilnosti u nama i na nama strpa- 
vaju u nastranosti, onda tamo treba staviti u prvo- 
me redu i na prvome mjestu ono nepravilno od- 
vraćanje i odstupanje u osnovnoj i glavnoj prirod- 
noj djelatnosti. 274 


27. IV. 54. 


Tko se buni, obično se na svoju štetu buni, 
ali uvijek na tuđu i opću korist. 


28. IV. 54. 


Vidim da sam na prednjoj stranici pisao o 
nastranosti. Tako sam, naime, nazvao one koji žele 

i vole i djecu i ženu, i kuću i obitelj, ali nemaju 
dostatno volje i jakosti da to ostvare. Među na- 
strane (defektne) možemo nabrojiti i onakve koji 
dušom i srcem mrze svaki rad, zaziru od njega 
i pošto poto ga izbjegavaju. Nastrani su zato, jer 
je prirodno da svaki čovjek voli svoj rad. Ima 
ljudi koji nemaju nikakvog obzira i stida pred 
drugim ljudima. To su također defektni, jer nor- 
malan čovjek mora imati obzira pred drugim čov- 
jekom. Pomanjkanje svake ambicije i ravnodušnost 
prema svemu, spada također u nastranost. 

275 


28. IV. 54. 


Sreo sam svoga učitelja koga nisam vidio već 
15 godina. Zanimljivo da kod ovoga susreta nisam 
imao osjećaj da se dugo nismo vidjeli, nego kao 
da sam se jučer od njega rastao. Pa ni njegov 
vanjski izgled nije mi se pričinjao nimalo druk- 
čijim od onoga kakvim sam ga zamišljao. O čemu 
se .tu radi? Ovaj čovjek je na mene imao u djetinj- 
stvu veliki utjecaj, on živi u meni, moj karakter 
je od njega. Ja sam na njega dnevno mislio i 
imao njegovu sliku u duši. Mi, prema tome, nismo 
bili rastavljeni, mi smo živjeli skupa i svaki dan 
smo se viđali. Ja sam na taj način pratio njegove 
promjene i prilagođavao se na njih, pa me on nije 
mogao ničim iznenaditi i začuditi. Sve mi je bilo 
poznato. Mislim da je to slučaj uvijek kad se radi 
o našim najbližim i najdražim. Uvjeren sam da 
se ne bih ništa iznenadio kad bih ugledao svoga 


brata, koga nisam vidio 25 godina, ili sestru koju - 


ostavih pred 15 godina. 276 

29. IV. 54. 


Svaki čovjek ima dosta vremena i dosta prilika 
da pokaže sve svoje mane i vrline. Možda neka 
vrlina i ostane sakrivena, ali nije moguće živjeti, 
to jest dolaziti u dodir s ljudima, a ne očitovati 
sve svoje nevrijedne strane. 277 


29. IV. 54. 


Biti bogat, to samo po sebi nije zapravo ništa. 
Tek ako si bio siromah, pa si se obogatio, onda 
to znači mnogo. Isto tako ljudi koji žive u slobod- 
noj zemlji, zapravo i neznaju što je to sloboda! 
Tek oni koji su tamo došli iz neslobodne zemlje, 
tek takovi znaju što je ona. Samo takvi je i umiju 


cijeniti. 278 
19. V. 54. 

Nije bogat onaj koji puno ima, već onaj koji 

malo treba! ' 279 
21. V. 54. 


Kad sam ja sa svojih 27-28 godina pisao me- 
ditacije i filozofsko-psihološke eseje, doživio sam 
dva zanimljiva događaja. Njih spominjem ne stoga 
da bi se vidjelo koliko sam ja pametan, nego zbog 
toga da vidite koliko su ljudi više puta u naj- 
manju ruku čudni, jer se čude ako netko misli 
svojom glavom. Dakle: Jedan intelektualac, dvos- 
truki doktor (filozofije i prava) nije mogao shva- 
titi da bih to ja mogao iz glave pisati, pa je pitao 

jednoga moga znanca: »Ma odakle on (to jest ja) 
one članke vadi?«. Drugi slučaj je još zanimljiviji. 
Došao sam k liječniku da me pregleda na rendgen. 
I vjerovali, ili ne: On me je svestrano pregledavao, 
očekujući da će mi srce naći na desnoj, a slijepo 
crijevo na lijevoj strani, ili pak neku drugu tjeles- 
nu nepravilnost i neobičnost, a to sve stoga, jer 
da se ja bavim filozofskim razmišljanjima... Zar 
ovo ne pokazuje krasno, koliko su ljudima čudno- 
vati oni koji pokušavaju misliti svojom glavom, 
ili još bolje: zar ovo ne pokazuje, koliko ljudi 
malo misle, pa stoga drže za sigurno da tako isto 
ne misle ni drugi. Zar je onda ikakvo čudo da 
se filozof smatra čudovištem društva, kad je lju- 
dima razmišljanje nešto neobično, tuđe i strano. 
I to ne običnome čovjeku, već, eto, dvostrukome 
doktoru i liječniku! 280 


22. V. 54. 


Čovjek može biti nekada zaista ono što se 
kaže »opsjednut«, bilo od neke misli, bilo od neke 
osobe. Jedan znanac mi se malo prije potužio, kako 
ga je opljačkala jedna žena. I to na jedan perfi- 
dan, ali i prilično proziran i neinteligentan način. 
Spavala je s njim u istoj sobi. Ujutro rano je ne- 
tko pokucao na vratima. Bio je mljekar. Našao je 
na dvorištu njegovu lisnicu s 3 legitimacije, ali, 
naravno, — praznu. Nestalo je 20.000 Dinara. Dakle 
ona žena se po noći digla, uzela novac i lisnicu 
bacila u dvorište! Njemu se to još jednom dogo- 
dilo i to pred mjesec dana s istom osobom. Sjedio 
je s njom u kavani i platio ono što su pojeli i 
popili. Otišli su skupa u njegov stan i tamo pres- 
pavali. Ujutro nije bilo lisnice s 13.000 Dinara 
Ona ga je brže bolje uvjerila, kako je on to izghbio 

u kavani, jer da mu je poslije plaćanja lisnica 
iskliznula pri stavljanju u džep.! Ali to nije sve! 
Žena koja ga je upoznala s ovakvom osobom, po- 
znata je profesionalna uličarka. Pametan čovjek 
bi već tada stvorio točan zaključak, jer koga takvo 
stvorenje može dovesti i preporučiti?! Ali čak ni 
to nije sve!! Pred par mjeseci sjedio je s ovom 
ženskom koja ga je pokrala opet u kavani. U 
njegovom prisustvu došao je konobar i rekao onoj 
ženi da nije poželjna u toj dvorani! Drugim riječi- 
ma, rekao mu je: Ova žena s kojom sjediš je jedna 
obična drolja! Što hoće čovjek više, kakve li mjero- 
davnije obavijesti može još dobiti? Pokraj svega 
toga, on vjeruje da je to jedna čestita žena! Sje- 
ćam se da sam ga i ja više puta opomenuo i savje- 
tovao, jer po svemu nije bilo teško zaključiti, tko 
je ona žena. Svejedno: ništa nije moglo. On je 
naprosto opsjednut od one osobe i nikakve oba- 
vijesti nisu mogle prodrijeti do njega. Divim se 
sam sebi da ga ipak žalim, jer bi svatko drugi 
na mome mjestu kazao: Dobro ti stoji, kad nećeš 
da slušaš! 281 


30. V. 54. 


Mi se mnogih stvari bojimo, a zapravo ne 
bismo trebali, naprosto zato, jer su to općeljud- 
ske stvari. Tako na primjer ljudi se boje ženidbe, 
žene se boje udaje ili rađanja, a svi se pomalo 
bojimo smrti itd, a kod svega toga bismo trebali 
biti potpuno mirni i ovako razmišljati: Ako svi 
ljudi to mogu, onda to mogu i ja! Zaista, velika 
je utjeha da ono što je mene zadesilo, ili ono što 
me čeka, da to i sve druge ljude čeka, da su sve 
to i drugi prošli, pa kad su mogli oni, mogu valjda 
i ja. Zašto bi meni bilo teško umrijeti, kad su 

tolike bilijarde i milijarde ljudi umrle? I obratno: 
Zašto bi bilo nemogućno podnijeti smrt druge osobe, 
kad su već nebrojeni to isto preboljeli? Nije ni 
zaljubljenost, ni napuštenost, ni razočaranje, ni 
prevara, ni jedna druga veća ili manja nesreća, 
nešto posebno i »ekstra«, nego je sve to ono, što 
su nebrojeni već doživjeli i podnijeli, pa mogu 
valjda i ja! Zaista nam, mislim, ova misao na 
sve ljude, može mnogo koristiti i mnogo toga olak- 
šati! Što svi drugi mogu, to može i onaj koji 
misli da ne može! Neke stvari, i to hoću ovdje 
kazati, treba uzimati bez problema i kao nešto 
redovito i obično, kao što bez problema uzimljemo 
da smo ovakve, a ne onakve tjelesne građe, jer 
kao što su neke stvari na čovjeku i u njemu, ta- 
ko su i neke izvan njega, neminovne i neodložne. 
Ne ispovijedam, naravno, besćutnost i ravnoduš- 
nost, nego pokušavam i za sebe i za druge nači u 
kritićnim situacijama života, misli za u 


30. V. 54. 


Bilo bi puno pravilnije kazati: On je umirao 
70 godina, nego: on je živio 70 godina, jer čim 
se rodimo, počimamo umirati, a življenje nije drugo 
nego umiranje. 283 


4. VI. 54. 


Promatrao sam više puta kako prodavači kruha 
režu kruh! Kod raspolavljanja komada kruha na 
pola (onako od oka) ustanovio sam da je uvijek 
makar malo veći onaj komad koji prodavač drži 
u ruci... Mislim da nije isključeno kako ovdje i 

nesvijesno dolazi do izražaja ljudska sebičnost, koja 
i kod ove sitne djelatnosti odvraća u svoju korist... 
Dakle, kada tražite pola kruha, uzmite onaj dio 
koji prodavač drži u ruci kada taj komad reže! 

284 


4. VI. 54. 


Uzeo sam u ruke jednu filozofsku smotru i 
pročitao ju. U ovome nema ništa novoga, jer sam 
to tako bezbroj puta učinio, pa to ne bi imalo 
smisla bilježiti. Ne znam da li se to i drugima 


događa, ali meni na primjer koji volim razmišlja- 


ti i filozofirati, često dolazi sumnja da li se i 
drugi bave sličnim mislima i problemima, ili su 
one možda (u lošem smislu) samo plod neke moje 
posebnosti i čudnovatosti. Osjećam, naime, svako 
nekoliko vremena potrebu da svoje misli ovjero- 
vim i da se uvjerim kako i drugi ljudi misle o 
istim stvarima, o kojima i ja. Na sreću, još se 
nikada nisam razočarao u tom pogledu i još nika- 
da nisam mogao sebe osuditi, sebi zamjeriti ili 
sebe proglasiti čudakom, jer, svi koji misle, misle 
o sličnim ili istim problemima. Često puta sam i 
previše podcijenio svoje misli, sumnjajući u nji- 
hovu »filozofičnost«, a evo imam u ruci jednu 
smotru u kojoj su tiskani referati istaknutih svjet- 
skih filozofa, skupljenih 1953. godine u Hamburgu. 
I što vidim, čitajući ovu smotru? Vidim na svoje 
zadovoljstvo i utjehu da i ove prvake i kapacitete 
filozofije muče iste vrste misli koje muče i mene, 
kada sam hodam ulicom, kada boravim u svojoj 
sobici, kada raspravljam sa svojim prijateljima u 
kakvoj kavani ili mljekarnici... Uvijek kada do- 
živim ovakvo osvjedočenje, onda sam radostan i 
onda sam sebi kažem: Samo naprijed! 

4. VI. 54. 


Upoznao sam jednu osobu, a sad mi je čisto 
žao nje (te osobe). Ali ne možda zato što sam ne- 
što nevrijedno o njoj doznao, nego stoga jer znam, 
koliko je ta osoba uživala u svojstvu nepoznavanja, 
uživala u tome da je zanimljiva i zagonetna. I 
sada kada odgovara na pitanja: kako se zove, što 
je, odakle, što radi itd, — sada kao da svaki puta 
skida jedan zastor i otkriva se. Nije više zanimlji- 
va i nepoznata zemlja i stoga mi je je žao. 
286 


9. VI. 54. 


Nemojmo se nikada bojati bogatstva, to jest 
opća i društvena stvar neka se ne boji, jer na 
svu sreću nije moguće bogato živjeti, a ne trošiti, 
a trošiti znači davati drugome i omogućavati mu 
da živi. 287 


5. VI. 54. 


Život je tako rastegljiva stvar, da je vrlo teš- 
ko postaviti bilo kakvo mjerilo. Čak i ondje gdje 
nam izgleda da potpuno sigurno možemo stati no- 
gom, čak i tamo nam se teren njiše pod nogama. 
Uzmimo one glavne i osnovne stvari, na primjer 
tjelesno i duševno zdravlje, a s tim u vezi hranu, 
piće, spavanje, odijevanje i stanovanje. Tu će se 
vjerojatno kazati: živjeti znači imati sve ono što 
je suvremena znanost i civilizacija postavila i pro- 
glasila nužnim i potrebnim. Ali ima ljudi koji za 
ljubav neke svoje ideje, za volju neke svoje misli, 
mogu sve to skupa prezreti, mogu prezreti čak) i 

svoje zdravlje, pa ipak tko takvima koji su zapusti- 
li zdravlje i svako tjelesno uživanje, može ospori- 
ti pravo da kažu: To što mi radimo i kako mi 
živimo — to je život! 

Dobro, kazat će se, živjeti se može ovako i 
onako, ali živjeti, ako ne ništa drugo, znači uistinu 
biti živ, to jest treba zaista živjeti u doslovnom 
smislu te riječi. Ali ni tu nemamo pravo, jer ima 
ljudi koji su ne samo spremni umrijeti, nego koji 
to i vrlo lako učine, kad je u pitanju neka njiho- 


'va velika unutrašnja stvar, neki nazor ili ideal. 


Ovi ljudi će vam kazati na času svoje smrti: To 
je život! I zar im itko ima pravo osporiti takvu 
izreku? Prema svemu izgleda da je život strogo 
osobna stvar i da sve zavisi od toga kakvom smo 
vrednotom svoj život proželi! Sve je, dakle, život 
osim onoga što gazi i niječe duhovne vrednote. 
Naravno je, naime, da ne smijemo dopustiti laž- 
ljivcu, lupežu i lupežu i ubojici da kažu: Ovo što 
mi radimo, to je život, jer oni niječu istinu, ljubav 
i dobrotu. Sve je život, pa makar izgledao naj- 
bijedniji i najmukotrpniji, ako je u službi neke 
duhovne vrijednosti. Svi mogući načini života i 
»Štandardi« u jednakoj su mjeri život, ako su 
osobna duhovna stvar. Čovjek se može odreći: svih 
mogućih uživanja, može se odreći čak i ljubavi i 
održavanja vrste, pa ipak mu nitko nema pravo 
reći da on ne živi! 288 


7. VI. 54. 


Meni nisu neprijatelji samo oni koji su se 
meni zamjerili, nego i oni koji su se zamjerili 
mojim principima! Volio bih da tako nije, ali (mož- 
da na moju žalost) tako jest i u tome je možda i 
dio uzroka moje ovakve sudbine! 

Zaista, mnogi su me pitali, a i ja sam sebe 
pitam: Što ti je učinio ovaj čovjek, pa da s njime 
ne govoriš, da ga ne pozdravljaš na ulici? Meni 
osobno, nije ništa učinio — odgovaram sebi i dru- 
gima, ali učinio je mnogo onim stvarima, onim 
svetim idealima mojima! U rodoljubnom, kultur- 
nom, društvenom i umjetničkom pogledu, a poseb- 
no pak u području ljudstva i značaja, ljudi čine 
takve prljavštine da mi ne moraju ništa osobno 
učiniti, a ipak mi se gadi na njih, jer su popljuvali 
svetinje koje su svačije, pa i moje! 

Ima nas, dakle, dvije vrste, jednima je lak- 
še, a drugima teže živjeti. Lakše onima kojima je 
samo i isključivo do sebe, a teže onima kojima je 
i do općih stvari, pa se moraju i za njih boriti, 
i za njih svađati s ljudima! ' 

Recite što hoćete, ali stvar glasi ovako: Kada 
napravim popis onih s kojima sam prekinuo odnos, 
ili sam ga namjerno izbjegao, onda se vidi da je 
vrlo mali postotak (2-3%) onih koji su mi se osob- 
no zamjerili (koji su me uvrijedili ili su me ošteti- 
li), a sve ostalo otpada na one koji su javno i 
grubo pogazili moje voljene vrednote! Eto tako, 
netko se ljuti samo za svoje, a netko i za opće 
stvari! 289 


14. VI. 54. 


Jučer je bila nedjelja. Imao sam obaviti ne- 
koliko privatnih posala s ljudima i svugdje sam 
naišao na prijaznost i susretljivost. Sinoć kad sam 
se vozio tramvajem kući, opet ista stvar: ljudi 
pristojni, učtivi i fini. Što je na stvari? Ljudi 
su na blagdane bolji i finiji! Manje zauzeti sa so- 
bom, odmoreniji, zadovoljniji, bolje obučeni i na- 
hranjeni, oni su onda bolji i prema drugima.) U 

nedjeljama, blagdanima i praznicima ljudi žive 
višim standardom života i svojim odnosom prema 
drugim ljudima potvrđuju poznatu činjenicu, da 
tko je ljut na sebe, ljut je i na čitav svijet! I 


činjenicu da je moć ekonomskog momenta — veli- 

ka! Teška gospodarska atmosfera je otrov za svaki 

bolji i kulturniji ljudski odnos. 290 
14. VI. 54. 


Ja volim šport. U djetinjstvu sam igrao no- 
gomet. Volim prisustvovati dobrim športskim pri- 
redbama i utakmicama. Nisam protiv toga da se 
istaknutim športašima malo i polaska, a ni protiv 
toga da ih se za vrijednost njihove igre, prostojno 
nagradi. Ali da športaši postanu uzori i idoli, da 
se o njima piše kao o nekim velikanima, da primaju 
plaće veće od one najviših radnika i službenika 
— protiv toga sam dušom i tijelom. Zar nije do- 
ista dokaz nazadovanja društva i vremena da ne- 
kakav bek, half ili centarhalf uživa veći ugled na 
primjer u tisku, na radiju i televiziji, nego naj- 
vrijedniji književnik, slikar, kipar ili znanstvenik? 

291 


15. VI. 54. 


Gledam roditelje koji i onu svoju najmlađu 
djecu od 2-3 godine prisiljavaju i »dresiraju« da 
u dodiru s ljudima pokazuju finoću i odgojenost 
u tome, što pozdravljaju, grle, pružaju ruke, mašu 
na rastanku, izgovaraju razne riječi i rečenice po- 
zdravljanja i odzdravljanja, a od svega toga ne 
razumiju i ne znaju ništa, kao što nisu ni svijesni 
ničega. Na taj način djeca čine ono što mi želimo, 

a ne ono, što ona žele. pa u tome ne vidim nikakve 
koristi, a niti takva dresura može išta kazati o 
stupnju odgojenosti jednoga djeteta. 292 


16. VI. 54. 


Ja mislim da mladost ne može dovoljno cije- 
niti rad, a to, između ostaloga i stoga, što ona 
taj rad obavlja lako i bez zapreka. Valja doći u 
zrele godine, treba doći u ono razdoblje, kada 
kretnje postanu teške, kada se čovjek brže umara 
i kada se svaki rad osjeća kao duševni i tjelesni 
napor, ukratko, treba ono što se veli ostarjeti, ili 
početi starjeti, pa da se doživi prava vrijednost 
rada, njegova puna cijena i njegovo puno znače- 
nje. . 293 


17. VI. 54. 


Ako promatramo sebe i druge vidjet ćemo da 
često zanemarujemo lijepi i pažljivi izraz, jer smo 
lijeni i nemarni da se potrudimo kako bismo što 
jezgrovitije, točnije i skladnije izrazili ono što mi- 
slimo i osjećamo. Osobito smo takvi, to jest ne- 
točni i nemarni, kod svojih dobro poznatih. Na- 
prosto nam se ne da njegovati i mučiti oko svoga 
izraza, nego se izražavamo onako nesuvislo, nejasno, 
smeteno i smušeno. Potrebno je stoga često dolaziti 
u dodir, u društvo manje poznatih, odnosno ne- 
poznatih, u društvo starijih i onih koje poštujemo 
i cijenimo i do kojih nam je stalo — da nas ta 
»atmosfera« prisili na stegu, na savjesniji, točniji 
i marljiviji izraz. Čovjeku je upravo krivo, ljut 
je, što mora one stvari, koje su njemu potpuno 
jasne, drugome tumačiti i objašnjavati. Ali a. 

to jest toj dužnosti ne može nitko izbjeći i naša 
je ljudska i društvena dužnost da drugome pruži- 
mo uvid u ono što se u nama zbiva i to preko 
naših riječi, u koje moramo uložiti trud i napor 
da ispanu što točnija i utjecajnija slika onoga što 
u sebi nosimo. 294 


17. VI. 54. 


Borba spolova je velika... Žena, na primjer 
uopće, a starija napose, htjela bi i željela da ju 
gledaju i da joj se približavaju muškarci njezinih 
godina, dakle vršnjaci, ili tek nešto malo stariji. 
U praksi to tako nije, jer uslijed fizioloških, a još 
više raznovrsnih društvenih razloga, muškarac te- 
ži i k ženama koje su znatno mlađe od njega. 
Žena je svijesna ove za nju nimalo utješne činje- 
nice i ona se protiv nje bori. Kako i na koji 
način? Ona na sve moguće načine nastoji »dekura- 
žirati« takvoga muškarca i uvjeriti ga da za njega 
nisu one mlade žene. Ona će proglasiti muškarca 
i starim i ružnim i slabim i bolesnim i ćelavim 
i smiješnim i preozbiljnim i siromašnim — samo 
da ga usmjeri na gledanje vršnjakinja, a ne mla- 
đih od sebe. A smisao svih tih prigovora je uvijek 
isti; Ja sam za tebe, moje godine tebi najbolje 
odgovaraju, okani se ti mladosti i prepusti ju — 
mladosti... 295 


18. VI. 94. 


O ovoj stvari sam više puta podrobno raz- 
mišljao i došao do zaključka da bi se ipak moglo 
kazati: Prevelika osjetljivost, to je prevelika oho- 
lost! Razmislite malo, pa ćete priznati da je tako. 

Pogledajte malo bolje sve one koji boluju od svoje 
pretjerane osjetljivosti, pa ćete se uvjeriti da oni 
boluju zapravo od pretjerane nepovredivosti, od one 
umišljenosti i zaljubljenosti u sebe; od stalnoga 
stražarenja nad sobom da ih netko, zaboga, u bilo 
čemu ne bi povrijedio, oštetio, povukao za nos, 
osramotio, da im ne bi prodao rog za svijeću, ili 
u bilo kojem pogledu učinio ih smiješnima i pre- 
varenima. Radi se, dakle, o pretjeranoj cijeni svoje 
osobe! Eto to je velika osjetljivost! 

296 


19. VI. 54. 


Čini se da sve pretjeranosti i skrajnosti:kod 
čovjeka imaju svoj izvor u komodnosti, lijenosti 
i odsustvu napora da mislimo do kraja, da potra- 
žimo uzroke i posljedice i da rasvijetlimo pitanje 
ili pojavu sa što više strana. Uzmimo bilo koju 
skrajnost. Preveliki, na primjer, optimizam je jed- 
na skrajnost, zar ne? A zar slijepi optimizam ne 
znači nehaj i lošu naviku da ništa ne razmišljamo, 
nego da sve gledamo u lijepim i vedrim bojama? 
Našlo bi se i u pesimizmu svijetlih zraka koje bi 
rastjerale tmurne oblake, kad bismo se malo po- 
trudili misliti i stavili u pogon različita mjerenja 
i gledanja. Tko ni u što ne vjeruje — ne misli 
mnogo, a tko u sve vjeruje — također! Skeptici 
i naivčine, služe se svojim mišljenjem na isti na- 
čin, to jest malo ili nikako! Biti zao, isto je što 
i ne misliti mnogo, a i ona pretjerana dobrota 
znak je da odbacujemo svaku kritičku misao i 
prepuštamo se prvom sjećanju, odnosno doživljaju. 
Velika naglost, pretjerana  popustljivost, surova 
strogost, gruba nepravednost i neumjesna osjetlji- 
vost sve to ima svoj korijen u lošoj navici 7 se 

ne služimo dragocjenim rasčlanjivačem i tumačem 
— vlastitim mišljenjem! Skrajnosti su laži, a isti- 
na leži u sredini! A do istine još nitko nije došao 
bez vaganja, ocjenjivanja, rasčlanjivanja i osvrtanja, 
to jest bez — mišljenja! 297 


19. VI. 54. 


Poznat je samo jedan kalendar: onaj sunča- 

ni. Ali zapravo kalendara ima onoliko koliko i 
ljudi. Svaki čovjek, naime, živi po svome osobnom 
kalendaru. Upotrijebit ću naše katoličko nazivo- 
slovlje pa ću kazati: ima preko godine mnogo Bo- 
žića i Uskrsa, kao i mnogo Velikih Petaka! Sreće 
i nesreće, uspjesi i neuspjesi u gospodarskom, kul- 
turnom, političkom i umjetničkom pogledu; porazi 
i pobjede u ljubavnim, prijateljskim odnosima; odu- 
ševljenja i razočaranja u poslovima i podhvatima 
— sve su to Blagdani i crni petci u našem osobnom 
kalendaru, crvenim i crnim slovima ispisani dani, 
utjecajniji i jači od onih kalendarskih. Ima i tuž- 
nih nedjelja i radosnih radnih dana, jer sve ovisi 
od našeg raspoloženja. Koliko nam se puta dešava 
da bismo sred općeg veselja i slavlja, sred pjesme 
i svirke, najrađe na sebe navukli duboku crninu i 
zabugarili kakovu naricaljku. I obratno: nisu li 
nam često puta ona sprovodna raspoloženja i žalob- 
ni obredi, tako daleki i tuđi, jer po našemu kalen- 
daru, mi imamo dan pjesme, veselja i radosti! 
298 


21. VI. 54. 
Kada materijalistički nazor na svijet pobija 


vjere, njihove crkve i njihove ustanove, sudeći 

više puta sve po sebi, navode kako je to u stvari 
samo borba za materijalna dobra, za novac i raz- 
novrsne gospodarske položaje u svijetu. Nema sum- 
nje da na primjer razne crkve (uzmimo katoličku) 
raspolažu jakim ekonomskim sredstvima, kao što je 
i istina da se za ta sredstva bore više puta možda 
i previše »svjetovnim« sredstvima. Ali to sve skupa 
ništa ne dokazuje u korist materijalističke teze, 
jer ja tvrdim da kad bi materijalistički nazor zav- 
ladao cijelim svijetom, kad bi potisnuo sve vjere, 
sve prvake i sve one koji su od vjere i crkve ima- 
li materijalne koristi, onda bi opet iz dubokih pod- 
zemlja i dalekih pozadina provalio jaki vjerski val 
i to ne kao potreba tijela i džepa, nego kao 
nužda duha. To bi se dogodilo onako iz nutra, 
spontano i osjećajno, a bez ikakvih razumskih sa- 
stavljanja, računa ili pak nekakvih materijalnih 
priželjkivanja. Kao što čovjek koji zaista ljubi, 
ljubi iz čiste duhovne potrebe, a bez materijalne 
želje, tako čovjek i vjeruje, nemajući pri tome ni 
na kraj pameti pomisao na nekakvu materijalnu 
korist ili položaj. Što se ovaj čisto duhovni feno- 
men, to jest vjera, zloupotrebljavao i što se još 
uvijek zloupotrebljava, ne dokazuje, ponavljam, 
ništa u korist materijalizma, jer kad bismo vrati- 
li vjeru u njezinu kolijevku, vidjeli bismo ju opet 
čistu i tuđu zlatu i cekinima, kao što je čista i 
svemu tome tuđa, ljubav u ljudskim srcima! 

299 


21. VI. 54. 
Jučer je bila nedjelja. Bilo je pravo ljetno 
vruće poslijepodne. Čovjek bi se rado odmorio. 


Lutao sam jednom ulicom na rubu grada i to ne iz 
želje za šetnjom, koliko zato da nisam kod kuke 

u svojoj sobici, gdje i ne mogu biti više, osim da 
prespavam. Putem sam mislio kako, eto, razni ljudi 
uživaju, imaju svoje kuće, vile, vrtove, kupaonice, 
terace itd, a drugi opet nemaju nigdje ništa. I 
pri takvome razmišljanju, pogled mi je pao na 
— cestu! Tako sam ju zavolio, da sam htio spjeva- 
ti pjesmu cestama, stazama i putovima kao jedi- 
nim stvarima koje su zajedničke svim ljudima, pa 
tako i meni. Ceste su ničije i svačije! Kada čovjek 
na to pomišlja, onda i pomisli kako bi bilo ideal- 
no kada bi se i opći problemi vlasništva riješili 
nekako ovako i u ovome smislu, to jest da svatko 


ima sve i — ništa! Molio bih ipak, ovu moju 

misao uzeti više kao pjesnički doživljaj, nego kao 

razumnu postavku! 300 
21. VI. 54. 


Kada čovjek promatra majku s djetetom i kad 
se dobro zamisli i uživi u tu situaciju i u taj 
složeni sklop pitanja, prilika i neprilika, onda mu 
se rađa spoznaja kako je u cijeloj stvari, to jest 
u pitanju rađanje i odgajanja djeteta, ženi ono 
prvo i glavno, a muškarac ono drugorazredno! Ženi 
u odnosu na dijete sve «leži«, sve joj je prirođe- 
no, naravno i neusiljeno, počam od riječi do kret- 
nje, a kod muškarca je sve to samo bolji i lošiji 
nadomjestak. Dijete u krilu majke kao da je sas- 
tavni dio nje, a očevo krilo samo je loš prijepis 
toga. Nitko me ne bi mogao uvjeriti da žena ovd- 
je nije glavni čimbenik, a muškarac je pokraj 
sve svoje velike uloge ipak na kraju krajeva samo 
suradnik i pomoćnik! 301 

22. VI. 54. 


U našem hrvatskom jeziku postoje lijepi izra- 
zi: umirovljenik, mirovina. Zar i to ne govori da 
je život nemir i borba? 302 


22. VI. 54. 


Često se govori kako je u politici glavno bi- 
ti pametan, proračunljiv, inteligentan, okretan i 
snalažljiv, a da se za moralne vrednote mnogo ne 
pita. Međutim ako promatramo korake i poteze 
mnogih političara u prošlosti i sadašnjosti, onda 
se lako uvjerimo kako kod njih nema ni sa njiho- 
vog stanovišta, nikakve inteligentnosti i mudrosti, 
nego više puta prave pravcate plitkoće i ludosti. 
Razmišljajući o tome sve više dolazim do zaključ- 
ka da se moralne i intelektualne oznake ne mogu 
dijeliti ni odijeliti, te bih skoro mogao kazati da 
nije moguće biti zao i mudar u isto vrijeme, jer 
samo moralna čistoća jamči čiste i jasne intelektua- 
lne vidike! Zloća je glupa, dobrota je pametna! 
Pokvareno srce kao da suklja crnim dimom koji 
i razumu zamagljuje obzorje, a lijepa i plemenita 
duša, rađa isto takovim mislima. Da bi, dakle, 
neka vlast mogla biti pametna, ona mora biti mo- 
ralna, jer ju inače nikakovi vraški planovi neće 
spasiti od opasnosti da se spetlja kad se tome 
najmanje nada i da napravi najluđi korak, kada 
bude mislila da je učinila najpametniji. 
303 


22. VI. 54. 


Čovjek se više puta dnevno pogleda u zrca- 
lo da bi ustanovio kako stoji stvar s njegovim 

vanjskim izgledom. Kudikamo je potrebnije da i 
duh svoj više puta vidimo u ogledalu, kako bis- 
mo znali za svoje unutrašnje stanje. U takva »ogle- 
dala« spadaju razmišljanja, obračuni, pogledi i 
osvrti na svoj život. Jedno vrlo važno naše »ogle- 
dalo« jesu po mome mišljenju naši prijatelji i 
znanci, s kojima se družimo ili smo se družili. 
Ja na primjer kao i svaki drugi čovjek, nisam 
sigurno računski i namjerno birao prijatelje, da 
bi jednoga dana moj račun u tom pogledu ispao 
u moju korist. Birao sam ih prema simpatijama 
i bliskosti duše. I zato sada kada čovjek prođe u 
najrmanju ruku prvo poluvrijeme života (44), ako 
hoću sebi dati sliku sebe, onda neka pogleda svoje 
prijatelje. Svi su moji prijatelji siromasi i ideali- 
sti! Ponosim se time! Zato ako bi me netko u bilo 
čemu napadao ja bih kao najjaču obranu naveo 
popis osoba s kojima sam se družio. To bih učinio 
ne stoga da bi ovi o meni nešto lijepo i vrijedno 
kazali, nego zato što je pametnome čovjeku sasvim 
dostatno da stekne sud o meni, ako već ima sud 
o mome prijatelju. Pogled i pomisao na svoje prija- 
telje potreban nam je osobito u trenutcima kada u 
prevelikoj samokritičnosti sebe previše podcjenju- 
jemo ili optužujemo, jer ako pri tome možemo 
pokazati prstom na vrijedne prijatelje, onda pru- 
žamo sebi jedan dokaz i. objektivan razlog da bu- 
demo vedriji i odvažniji. Ja zaista nemam čvršćeg 
uporišta ni pouzdanijeg mjerila da o sebi i pred 
sobom nešto kažem, nego da bacim pogled na listu 
svojih prijatelja, dugogodišnjih drugara i znanaca. 
Kakvi oni, takav ja, kakav ja, takvi oni! 

22. VI. 54. 


Kada jedan čovjek sagradi kuću, to se ne smi- 
je čitati: On ima kuću, nego: Poklonio je društvu 

kuću! To isto se može kazati i za sva ostala manje 
ili više trajna materijalna dobra, građevine i pred- 
mete, koji će daleko nadživiti svoga vlasnika i 
ostati društvu na korist i upotrebu. Ovdje je po- 
trebno misliti u dugim rokovima, jer samo na taj 
način možemo ispasti mudri i pravedni u ocjeni 
posebničke osobne, pobude, ambicije i djelatnosti. 

22. VI. 54. 


Pošten čovjek najlakše nastrada. Poznajem 
čovjeka koga je jedna staleška grupa stalno na- 
padala i grubo vrijeđala, ali sve uvijenim riječi- 
ma koje nisu sudski kažnjive. Njemu je to sve 
skupa jednoga dana prekipjelo, pa im je skresao 
u lice: Vi ste klika i lopovi! Naravno, to su već 
riječi koje dolaze pod udar paragrafa i bio je 
kažnjen! Krasno, zar ne? Na ovakvim i sličnim 
primjerima vidi se ona formalistička strana suda, 
zakona i paragrafa, koji, eto, ne idu u suštinu 
stvari, nego ostaju na površini da tako često puta 
krivce proglase pravednicima, a pravednike kriv- 
cima! 306 


23. VI. 54. 


Jedan od načina kojima se omalovažavaju že- 
ne i vrijeđaju, jest i ono mišljenje da sa ženom 
valja uvijek biti veseo, vedar, nasmijan, duhovit 
i slično. Mogu iz vlastitoga iskustva kazati da svaka 
iole ozbiljnija i inteligentnija žena ne samo da se 
ne zadovoljava time, nego se i osjeća poniženom 
i podcjenjenom, ako nikada pred njom ne vodimo 
ozbiljan razgovor i ne raspravimo također na F 

biljan način o raznovrsnim pitanjima. Život že- 
ne je isto tako kao i život muškarca pun ozbilj- 
nosti i teških momenata, pa ne znam zašto bi se 
ženi uspješnije približavali šaljivim nego ozbiljnim 
licem i zašto bi se njoj takvo nešto više sviđalo 
i zašto bismo glupostima uspješnije osvajali sim- 
patije žene, nego li pametnim stvarima? 

307 


23. VI. 54. 


Ja sam dugo vrijeme liječio jedan zub. Plom- 
ba se stavljala i skidala nekoliko puta. Jasno je 
bilo da je liječnik nešto pogriješio. Međutim, ja 
sam mu priskočio u pomoć. Nekoliko dana nisam 
došao na liječenje i sad je liječnik trijumfirao: 
»Eto, Vi ste krivi, da ste dolazili bila bi stvar u 
redu«. Pravo mi budi! Kad god u odnosu s ljudi- 
ma vidimo da je druga strana kriva i da njezin 
put vodi u poraz treba biti strpljiv i ništa ne 
učiniti što bi utjecalo, ili što bi se moglo kazati 
da je moglo utjecati na rezultat, jer u tom slučaju 
naš partner jedva čeka da svu odgovornost prebaci 
na nas. I prebacuje ju, a mi ne možemo dokazati 
da tako nije! 308 


24. VI. 54. 


Kad god vidim debelog i ugojenog čovjeka, 
onda ga žalim isto tako kao što bih žalio čovjeka 
koji bi recimo bio osuđen da stalno nosi sa sobom 
jedan kovčeg ili neki drugi predmet od 20, 30 ili 
više kilograma, Zar nije uistinu tako? 

24. VI. 54. 


Da bismo postali dobar primjer, to je jako 
teško i odgovorno, ali još je kudikamo teže, ako 
u tome uspijemo i zaista dobar primjer postanemo, 
jer moralne obaveze i porezne teškoće postanu ogro- 
mne. Teže je, dakte, biti, nego postati dobar primjer. 

24. VI. 54. 


Jako je opasno ako svome moćnome neprija- 
telju, zločincu ili uzročniku naše tragedije poka- 
zujemo svoje ljuto lice i ogorčeno srce, puno pred- 
bacivanja i optužbi. U takvome stanju mi smo 
njemu opasni, on se nas straši, mi smo žučljivi 
svjedok zločina, pa će sve poduzeti da nas one- 
mogući, izbaci, a do potrebe i potpuno uništi. Sto- 
ga je puno pametnije, uopće mu se ne pokazivati, 
ili se pak praviti da i ne znamo za svoga nepri- 
jatelja ni za njegova nedjela. Ako pak nije mo- 
guće izbjeći dodir, onda treba barem pokazati što 
je moguće nasmijanije lice, da bi naš još uvijek 
moćan neprijatelj stekao utisak da smo počinje- 
no nedjelo zaboravili i oprostili. Ukratko: Ništa 
opasnije za nekoga čovjeka, nego kad ga se neki 
silnik i mogućnik boji! 311 


24. VI. 54. 


Imam nekoliko znanaca i prijatelja koje bih 
mogao mrziti zbog njihovih nevrijednih svojstava. 
Toliko puta sam odlučio ne ići k njima i prekinu- 
ti odnos, ali da: nešto me vuče k njima, upravo 
kao magnet. Razmišljao sam, što je to i 

došao do zaključka da je ovo slično onoj ljubavi 
muškarca prema ženi, kada on uviđa i zna sve 
njezine nećudorednosti, ali ljubav ostaje i dalje 
tu, jer neće i ne može da shvati sve ono što mu 
razum veli. Ne treba ni spomenuti da se jedna 
osoba može zavoljeti i na drugi, a ne samo na 
erotski način, osobito ako se radi o jednakim ili 
sličnim svojstvima, umjetničkim i znanstvenim 
sklonostima, a zatim o jednakim prilikama i ne- 
prilikama života. I ja sam izgleda zavolio one svoje 
znance zbog mnogih zajedničkih stvari u nama i 
sad je toj ljubavi, kao i svakoj drugoj, teško ne- 
što uviditi i dokazati. 312 


24. VI. 54. 


Sve što znamo, temelji se na ponavljanju, bez 
kojega brzo zaboravimo sve, pa čak i svoj materin- 
ski jezik. 313 


24. VI. 54. 


U »Gradskoj knjižnici« — Zagreb, gledao sam 
skromnu činovnicu, dobru i uslužnu prema svako- 
me, pa sam onako na dušak spjevao slijedeću pjes- 
mu. Nadahnulo me, uz njezine ljudske odlike, i 
samo ime Božica. 


Božica 


Eto! Muškarac se ne smije zvati Bog, 
A žena može Božica! 

Ali neka našoj Božici njezino ime, 
Kad je tako draga 

I blaga, 

I mirnija od mira. 


Oči su joj zamišljene i duboke 
Od misli i osjećaja 
Koji idu visoko i duboko. 
Duša joj je starija od krštenice. 
A njezina mladost 
Zove se ozbiljnost. 
Svakome bliska i dobra, 
Vesela sa svakim 
(I kad je tužna sa sobom) 
Ona Božanskim živi načelom: 
Drugima smješak, 
A suze — sebi! 
314 


26. VI. 54. 


U čovjeku živi nešto rušilačko. Nevjerojatno 
je kako ljudi sa zluradošću prate skidanje s prijes- 
tolja (bilo koje vlasti), uklanjanje s pijedestala, 
gubljenje prvenstva i primata. Možda je ovo sas- 
tavni dio borbe za opstanak i možda ovdje iz 
prikrajka viri ona prikrivena sebična želja za osob- 
nom afirmacijom... Čovjek teško podnosi tuđe slave, 
pobjede, povlastice i uspjehe i mnogo su mu ugod- 
niji duši porazi, blamaže, sramote i gubitci... 

315 


26. VI. 54. 


Jedan sjajan primjer i dokaz da je mnogim 
i mnogim ljudima više do novaca, nego do obraza: 
Poznajem muškarca koji se družio sa ženom vrlo 
sumnjivog ponašanja. Varala ga je na sve moguće 
načine, tako da se i sam u to uvjerio. Ništa ga, 
međutim, nije moglo otjerati od nje. Ali ija i 

dana ukrala mu je nekoliko tisuća dinara. I odmah 
je prekinuo! Dakle: džep mu je osjetljiv, ali obraz 
ne! Zamislite užasa: Smeta nas krađa od par ti- 
suća dinara, a ne smeta nas što nam je naša prija- 
teljica poluuličarka! Tvrdi su, zaista, ti obrazi, ko- 
ji su postali džonovi, a svoju osjetljivost smo pre- 
pustili — džepovima! 316 


26. VI. 94. 


Ne smetaju nas više puta pogrješke kao tako- 
ve, koliko nas smeta to, što vidimo da njihov 
počinitelj ne osjeća i ne zna da su to pogrješke! 

26. VI. 54. 


Plemeniti ne znaju imena svojih vrlina, kao 
ni pokvareni nazive svojih mana, jer ćudoredne 
vrijednosti i nevrijednosti, nisu vidljive lađe na 
površini, nego skrivene struje ispod površine, u 
dubini... 318 


26. VI. 54. 


Slušam raspravljanja nogometnih  »kibica«. 
Igra se u Švicarskoj nogometno prvenstvo. Buni 
se jedan navijač protiv odredbe, da se u toku 
igre ne može zamijeniti ni jedan igrač, pa ni 
onda ako je ozlijeđen. I drugi su se priključili 
i tvrdili kako je to kruto i nepravedno. Bilo mi 
je krivo da među njima nije bilo nikoga koji bi 
im mogao to opravdati, pa sam se ja umiješao u 
razgovor. To je, rekao sam, stoga, jer kad bi pi- 


183 


salo da je dopuštena zamjena ozlijeđenih i boles- 
nih igrača, to bi se zloupotrebljavalo. Pojam ozli- 
đen je vrlo rastezljiv. Netko bi i za najmanju 
ogrebotinu napustio teren, samo da u igru uđe 


odmoreni ili bolji igrač. Bolje je, dakle, da neka | 


momčad bude nekada i oštećena, nego da se kod 
svake utakmice vrše brojne zloupotrebe. 

Ima i u daleko važnijim stvarima pravila i 
odredaba koje izgledaju krute i nepravedne, ali 
one su tu iz istih razloga, one se drže istih ne- 
čela: Bolje je i da pravednik nekada trpi, nego 


da se krivac veseli; pametnije je dopustiti pojedi- ' 


načnu štetu, nego opću zloupotrebu! Na primjer, 
. svi društveni sustavi su postavili neka ograniče- 
nja u pogledu rastave u braku. Te odredbe više 


puta izgledaju tvrde i nepravedne, ali i one se 


drže istoga gesla: bolje jednome pravedniku za- 
tvoriti, nego  stotini —krivaca otvoriti — vrata! 
319 


27. VI. 54. 


Što je čovjek slabiji, to ima veću moć udruži- 
vanja, veću »valenciju« spajanja! To se najbolje 
vidi kod raznih književnika, znanstvenika i umjet- 
nika. Oni pravi i istinski stoje po strani i sami, 
a oni četvrtinski i polovični brzo se prilagođavaju, 
udružuju i priklanjaju k onima, preko kojih bi 
mogli postati veći, važniji i poznatiji! 

320 


27. VI. 54. - 
U kršćanstvu se često spominje milost Božja. 


Ova milost često mi pada na pamet kada pne 

na sebe i svoje pisanje. Nikada, naime, ne znam 
ni kada, ni što, ni kako, ni koliko ću pisati, jer 
sve kao da ovisi od neke milosti, koja propisuje 
i vrijeme, i temu i način pisanja... 

321 


27. VL54. 


Književnik se mora neprestano obnavljati, ako 
ne misli prerano zatvoriti svoj krug i pasti u 
ponavljanje, a ovo znači ono isto i umiranje. To 
obnavljanje se vrši razmišljanjem, razgovorima, 
promjenom sredine, putovanjem, čitanjem itd. Tko 
misli da mu je njegov talenat dostatan, taj će 
ga brzo »prorajtati« i ostati praznih rukava. 


322 
27. VI. 54. 

Treba ozbiljno stupiti u život, a ne čekati dok 

nas život uozbilji! 323 
29. VI. 54. 


Mnoge žene se diče i hvale brojem onih koji 
ih oblijeću i koji im udvaraju, ali neka se zna 
(i zna se) da broj onih laskavaca ne ovisi toliko 
o vrijednosti i ljepoti, oliko od toga, da li žena 
daje ili ne daje muškarcu povoda za nastup! 

324 


29. VI. 54. 
To nije samo igra riječi, nego činjenica: gdje 


god ima duha, tu ima i duhovitosti. Gdje god, 

naime, ima duhovitosti u bogatoj i obilatoj mjeri, 
tu je i duhovitost zastupana kao jedna grana na 
bujnome stablu. Svi uistinu pametni ljudi su du- 
hoviti, a to isto su i istinski umjetnici, jer ono 
što vrijedi za naš intelekt, vrijedi i za srce: bogata 
doživljajnost prelazi na trenutke u prpošnu šalu, 
dosjetku i ono što se kaže duhovitost. 325 


30. VI. 54. 


Hodam ulicom i zamolim prolaznika da pri- 
palim cigaretu. On je vrlo ljubazno zapalio žigicu, 
pripalio najprije meni, a onda sebi. Toliko smo 
već navikli gledati u drugome čovjeku samo se- 
bičnost, da nas i obični gest »bontona« neizmjerno 
može veseliti i radovati. Da, vrlo je dobro i ko- 
risno ako njegujemo i ustrajemo barem u onim 
osnovnim stvarima pristojnog ponašanja prema dru- 
gima, jer se time vježbamo u razblaživanju sebič- 
nosti i u jačanje spoznaje da ima i drugih ljudi 
na svijetu. U tome se uistinu valja vježbati, jer 
mnogi i mnogi misle da su sami samcati na ovome 
svijetu! 326 


30. VI. 54. 


Koliko vrijedi jedno umjetničko djelo? Jedno 
poprsje, jedna slika, jedna knjiga, jedan rukopis? 
To je nešto vrlo rastezljivo. To je točno. Ali ima 
ipak nešto što je u kupoprodaji umjetnina sasvim 
sigurno, a to je ona čisto materijalna i tehnička 
strana posla, utrošen rad, te sam materijal iz ko- 
jeg je djelo napravljeno. Za jedan na primjer 
rukopis od 300 stranica može se i mora se govoriti 
o njegovoj ovakovoj i onakovoj vrijednosti, ali da 

treba platiti 300 stranica papira i rad koji je po- 
treban da se tih 300 stranica ispiše — o tome ne 
može biti rasprave. Potrebno se i ovoga »najpro- 
zaičnijeg« momenta sjetiti kad se govori o vrijed- 
nosti umjetničkih djela, jer razni špekulanti na- 
stoje pod onim geslom: sve je elastično i kako se 
uzme, što više ušićariti i kupovati svijeću za rog! 

327 


30. VI. 54. 


Danas je bila pomrčina sunca. To mi je dalo 
povoda da se malo zamislim u nebeska tijela i 
njihovo kretanje, to jest općenito o svemiru i 
zvjezdoznanstvu. Nikako ne mogu sebi zamisliti 
i dokučiti svemirski prostor. Gdje je kraj i uopće, 
što je to kraj? Da se tjelesa okreću, da je svako 
tijelo u svome prostoru, da ima sijaset nebeskih 
tijela, to je sve shvatljivo, ali gdje tih planeta 
i zvijezda više nema, što je tamo, kakav je to 
prostor i gdje je svršetak toga prostora — to ne 
mogu dokučiti ni sebi predstaviti. Da li netko mo- 
že? Bilo bi mi veoma drago kada bi me netko u 
ovome naučio i poučio! 328 


30. VI. 54. 


Nerad je opasan i zato, što čovjek otkupljuje 
u odvraćanju na pojave i događaje oko sebe! Čov- 
jek, naime, dok je u bilo kakvom poslu, mora 
neprestano, htio to ili ne htio, opažati i odvraćati 
na sve one popratne pojave radnog procesa, pa tu 
svoju djelatnost i živost prenaša onda i na život 
uopče. Čovjek koji ništa ne radi, postaje tup na 
sve ono što se oko njega zbiva, on je tako reći 

slijep i gluh i prema najnevrijednijim društvenim 
pojavama. A ne smijemo nikada zaboraviti da sa- 
mo ljudi živog učešća i odvraćanja, stvaraju i 
obaraju društva i društvena uređenja. 329 


30. VI. 54. 


Čitao sam u novinama kako je pri jednoj grad- 
skoj gimnaziji osnovan »magareći razred«. Tako 
su, naime, nazvali ono odjeljenje prvoga razreda, 
u kojemu su skupili slabe učenike iz svih ostalih 
odjeljenja. Ne ulazim ovdje u pedagošku i društve- 
nu ocjenu ovoga pokusa, ali jedno je potpuno sigur- 
no: Ako itko u toj stvari zaslužuje ime magarca, 
onda je to onaj koji je taj razred takvim imenom 
nazvao! 330 


1. VII. 54. 


Ne znam da li se o kojoj ljudskoj djelatnosti 
toliko pisalo i raspravljalo, koliko o onoj odgoj- 
noj, a vjerojatno da je poučno štivo o odgoju 
najjačeg i najbogatije. Svaki naraštaj nanovo pred- 
stavlja problem odgoja. Nema šablone, nema pravi- 
la, iako se, eto, odgaja odkada je i čovjeka. Svaki 
drugi posao ima kakve-takve ustaljene obrazce, a 
odgojna djelatnost je uvijek u traženju. Nije ni 
čudo! Željezo je željezo, bilo, jest i bit će, a čovjek 
je uvijek nešto drugo i za uspješan posao oko 
njega, uvijek treba nešto drugo. 381 


1. VII. 54. 


Nije u nekim pitanjima »kunst« raditi ono 
što svi ljudi rade, nego ono što nitko ne radi, ili 

radi jedna mala manjina! Mislim da se ovo može 
primijeniti i na pitanje ženidbe, odnosno udaje. 
Velika većina ljudi se ženi, ali mora se znati da je 
lakše oženiti - se, nego ne oženiti! Svejedno je to 
zašto se netko nije oženio, da li je to njegovom 
krivicom, »sudbinom«, ili stvarnim nevoljama iz- 
van njega. Ostaje činjenica da je, sve skupa uzev- 
ši, neoženjenome teže, pa prema tome, ako se već 
govori što je »kunst«, onda to nije ono što čini 
98% ljudi, već ono, što radi onaj ostatak od 2%. 
Visoko poštujem obitelj kao temelj zdravog društ- 
va i svakoga naroda i vrlo cijenim majke i očeve 
koji žrtvama i samoodricanjem odgajaju svoju dje- 
cu. Bez svake je sumnje da oženjeni ljudi mno- 
go žrtvuju od svojih osobnih zahtjeva i potreba. 
Ali je i istina da je brak »do ut des«, da se u 
braku mnogo daje, ali i mnogo prima i to u obli- 
ku reda, brige, njege i slično. Neoženjen čovjek se 
svih tih pomoći i blagodati odrekao, on je izabrao 
težak samotnjački put i opet kažem, ako je govor 
o tome što je teško, onda, budimo uvjereni, da je 
uvijek kudikamo teže ono što radi manjina, a ne 
većina ljudi! Ne govorim »pro domo«, nego raz- 
mišljam i gledam kako stvari stoje u svim drugim 
djelatnostima i pitanjima, a ne samo u pogledu 
ženidbe i udaje i čini mi se da je ovako, kako 
sam rekao: sve što je kod ljudi rjeđe i neobičnije, 
to je i teže! 3832 


1. VII. 54. 
Kada muškarci počnu stariti, onda ne pitaju 


više jesu li žene lijepe, nego da li su mlade. 
333 

2. VII. 54. 


Meni se čini da se čovjek dvaput u svome 
kulturnom razvoju obraća k mistici i to na početku 
i na vrhuncu! Veliko znanje isto tako odvodi čo- 
vjeka u mistiku, kao i neznanje. Ne znati uzroka 
gromu i munji, to je zgodno mjesto da čovjek 
skrene u mistiku, ali i znanje o maštovitoj snazi 
jednoga atoma, također vodi u iste vode. Mrak 
je velika mistika, veliko svjetlo još veća! Kada 
čovjek nije znao kako se zemlja i sunce okreću, 
onda je zapadao u mistiku, ali mene spopada sve 
to veća mistika, što bolje i podrobnije znam sve 
one pojedinosti iz astronomije, te sve one podatke 
o pojedinim planetama, njihovim međusobnim od- 
nosima i veličinama, o njihovom kretanju i slič- 
no. Oko nas neće odvesti u mistiku, ali mikroskop 
hoće! i 334 

Nema većeg misterija od znanja koje, što je 
veće i dublje, to je bliže zaključku da postoji 
ono što ljudski um shvatiti može. Sokrat je ipak 
mnogo toga znao, a rekao je »znam da ne znam 
ništa«! Zaista, što više znamo, to više uviđamo 
da znamo malo ili ništa, ali ne samo stoga, što 
otkrivamo uvijek nepoznata područja, nego i za- 
to, što nas ono podrobno i ozbiljno znanje nemi- 
novno vodi do područja i pojava koje se više ne 
daju svesti na razumu shvatljive uzroke i poslje- 
dice. Živimo u atomskom vremenu i sve mi se 
čini da je to najzgodnije vrijeme da čovjek na 
vrhuncu znanja jasnije nego ikada ugleda svoje 
neznanje i da potraži pomoć od metafizike, da 
bi shvatio fiziku... Mi i ne znamo koliko ima mis- 
tike u svijetu i životu. Krivo je tome naše maleno 
znanje! Veliko znanje kao svrdao buši, ide sve 
dublje i dublje, otkriva sve više zastora, ali do 
zadnjega zastora ipak ne dolazi. Neznanje ostaje 

na površini i sve gleda u zagonetnoj mistici, a 
znanje ide duboko i što dublje stiže, to više čuđe- 
nja, to više upitnika i uskličnika! Mistika je spa- 
siteljica, dakle, i našega neznanja i našega — zna- 
nja! 335 


2. VII. 54. 


Znanje? To je jedna velika kuhinja, velika 
mješancija i nitko tu više ne može razlikovati 
moje i tvoje! Čije je što, to više nitko ne zna. 

336 


2. VII. 54. 


Upravo je nevjerojatno koliko ljudi boluju 
od predrasuda i koliko od tako neznatnih okol- 
nosti i sitnica zavisi, da li će nešto biti progla- 
šeno ludim ili mudrim... 337 


9. VII. 54. 


Kada uživamo u lijepome, onda to nije samo 
ona ljepota koja je sadržana u lijepome predmetu, 
slici, kipu, prizoru, pjesmi, glazbi itd, nego još 
više u onim asocijacijama i vezama s ljepotom. 
Lijepo je, dakle, uvijek barem dvostruko lijepo i 
dvostruko vrijedno, jer osim što ugodno djeluje, 
ono također izazivlje asocijacije na iste takove lije- 
pe doživljaje. Slušajući lijepu glazbu i umjetničku 
pjesmu, ili gledajući umjetninu, mi imamo pri to- 
me lijepi i ugodni doživljaj, ali je tu vrlo teško 
kazati, koji je čimbenik jači, da li onaj koji je 
pružen i izazvan prisutnom umjetninom, ili pak 
onaj koji se priključio preko probuđenih i odjelo- 
tvorenih sjećanja, spominjanja i povezivanja! 

338 

5. VII. 54. 
Svi smo mi osuđeni na disanje. 
5. VII. 54. 


Nije nikada dostatno naglasiti kako čineći lije- 
po i dobro nekome čovjeku, činimo to isto i sto- 
tinama, a možda i tisućama onih s kojima će do- 
tični doći u dodir. A isto tako kada našom zloćom 
trujemo nečije srce, trujemo ujedno i sva ona 
srca s kojima će ono doći u vezu. Čovjek kome 
je učinjeno lijepo i dobro, postaje sijač lijepoga i 
dobroga, a onaj koji bijaše predmet nepravde, ne- 
milosrđa i zloće, vratit će mnogima i mnogima 
te primljene »darove« s kamatama na kamate. Nit- 
ko još nije jednome jedinome učinio ni dobro ni 
zlo, uvijek je to učinio mnogima! 339 


7. VII. 54. 


Čovjek se iznevjerio sebi i stao kvariti onoga 
trenutka, kada je počeo u odnosu s drugim čovje- 
kom upotrebljavati lukavo oružje koje se zove dip- 
lomacija. Osnov zdravoga odnosa, bilo među lju- 
dima, bilo među narodima i državama, jest načelo: 
Govori onako, kako misliš! Čim u ovome pogledu 
nastane poremećaj, čim riječ nije izraz, nego plašt 
i zagonetka misli — gotovo je sa zdravom atmo- 
sferom, zrak je okužen. I doista, ako rasčlanimo 
ono što se zove diplomacija, bilo to u svakidaš- 
njem životu, bilo onu pravu, visoku diplomaciju 
među državama, onda lako dolazimo do zaključka, 
da ona nije ništa drugo, nego jedno, više ili ma- 
nje, nepošteno sredstvo da se zaobiđe ono što se 
osjeća, kani, namjerava, osjeća i misli! 340 

7. VII. 54. 


Nevjerojatno je koliko ljudi boluju od raznih 
predrasuda i koliko upravo od neznatnih stvari i 
okolnosti zavisi ocjena čovjeka i svih njegovih dje- 
la. Promatrao sam, na primjer, sudbinu jedne svo- 
je misli. Najmanja joj je cijena, ako ju onako 
jednostavno i usmeno, na šetnji ili u kavani, ne- 
kome kažem. Odmah je dvostruko vrijedna, ako ju 
napišem, pa ju pročitam iz bilježnice. Cijena joj 
naglo skače, ako je ta misao tiskana. Ako sam ja 
u nekom drugom mjestu (što dalje to bolje), ona 
je još vrijednija. Ako je autor misli bolestan, ako 
se nalazi u bolnici, tamnici ili uopće u nekim iz- 
vanrednim okolnostima (što težim, to bolje), ona 
je još vrijednija. A najvrijednija bi pak bila onda, 
kada pisca više ne bi bilo, nego se ona (misao) 
čita daleko poslije njegove smrti i to iz kakve 
požutjele bilježnice, opterećene teškim slojem pra- 
šine... Mogli bismo mnogim autorima kazati: Ako 
hoćete učiniti nešto za vaša djela, ako ih hoćete 
spasiti — umrite! 341 


7. VII. 54. 


Nema takve daljine koja bi čovjeku omogu- 
ćila da pobjegne od samoga sebe! 


342 


7. VII. 54. 
Ja se uvijek bojim onoga dana kada me više 


neće ništa radovati. To bi bio moj pogreb. 
343 

7. VII. 54. 


Pas laje i mi se više puta čudimo i pitamo: 
što mu je? Međutim on čuje ono što mi ne čuje- 
mo. Njegovo je uho udešeno na fine podražaje, 
koji su čovječjem slušnom organu nepoznati. Ova 
misao na psa izazivlje u meni asocijaciju na raz- 
like koje postoje među ljudima u pogledu njihove 
intelektualne i ćudoredne dostiživosti. Svaki čov- 
jek ima svoj krug i on izvan njega ne može. 
Uzmimo na primjer savjet i ćudorednu osjetljivost. 
Nema svatko istu istančanost i mi smo smiješni 
kada tražimo od nekoga čovjeka da osjeti ono, do 
čega njegova osjetljivost ne dopire. Svatko samo 
do svoje kružnice, a ove su tako različite: ima ih 
najmanjih do najvećih. Ljudi su kao koncentrični 

krugovi s tako različitim polumjerima... 344 


7. VII. 54. 


Po mome mišljenju, idealno vrijeme žene za 
ljubav i udaju jest razdoblje od 18 — 22 godine. 
349 


7. VII. 54. 


Da bismo ljude učinili skromnima, trebamo 
ih često — hvaliti! Zaista, ako malo promatramo 
sve one hvalisave i umišljene, naći ćemo među 
njima najveći broj onakvih koji su stalno bili kuđe- 
ni i podcjenjivani, pa su u samoobrani postali 
samohvalisavi i usiljeni. Onaj koji je stalno kuđen, 
ne vidi na sebi ništa drugo, nego svoje vrline i 
to u povećanoj mjeri, a onaj koga se hvali, poči- 
ma sve više i više gledati i priznavati svoje mane! 

346 

8. VII. 54. 


Tko će znati, tko nas prepisuje i čiji smo 
mi prijepis? Nikad ne znamo gdje i tko promatra 
naše riječi, kretnje, grimase i pokrete, pa ih pri- 
hvaća i prepisuje, kao što i mi ne znamo ime 
onoga pod čiji smo utjecaj pali. I u ovome, čisto 
vanjskome pogledu, mi smo dioničko društvo od 
nepoznatih dioničara, jer smo svoj hod posudili 
od Petra, svoj smijeh od Pavla, a svoje držanje 
kod jela, od nekoga Milana... Isto tako ćemo ho- 
dajući svijetom susresti x-a, našim načinom po- 
zdravljanja, y-a s našim bontonom rukovanja i 
pozdravljanja, ili ćemo sresti zetu, na kojoj ćemo 
prepoznati vlastite pokrete i običaje. Kradu nas 
i krademo naveliko! 347 


7. VII. 54. 

' Kada pogledam unatrag, onda mi se čini da 
bih mogao kazati, da je cilj moga života bio i 
ostao: postati što bolji, svestraniji i jači intelektua- 
lac. 348 

9. VII. 54. 

Nije najvrijedniji onaj čovjek koji je dobar, 
nego onaj koji je pravedan. Ne budimo ni tuži- 
telji, ni branitelji, već suci! 349 

9. VII. 54. 

Objesiti se o tuđi, a ništa ne uzeti na svoj 


vlastiti vrat — to je ona pogrešna lozinka mnogih 

mladih djevojaka, koje isključivo pod tim vidom 
promatraju svoju udaju, čime svjedoče o pogreš- 
nome prvenstveno obiteljskome odgoju, koji bi im 
trebao predočivati bračnu ulogu u svjetlu žrtve i 
samoodricanja. 350 


9. VII. 54. 


Razgovarao sam s mnogim ljudima koji su 
bili u drugim državama, ili se dopisuju s prijate- 
ljima koji su tamo. Kada je riječ o »standardu« 
života, onda oni počinju nabrajati kako tamo rad- 
nik ima takvu i takvu plaću, činovnik toliku i 
toliku, a profesor opet takvu i takvu. Pri tome 
izbacuju brojeve. Međutim ovi brojevi, ove tisuće 
i stotisuće ništa mi ne kažu i ja po njima ne znam 
još ništa. Sliku, naime, života u jednome društvu 
možemo dobiti tek onda, ako znamo 4 iznosa: onaj 
iz prihoda, zatim stanovanja, hrane i odijevanja. 
Ako netko veli da u jednoj državi cipele stoje 
milijun lira, mi time noš ne znamo je li to skupo. 
Obratno, to može biti i jeftino, ako mjesečna plaća 
iznosi recimo 5 milijuna. Brojevi, dakle, bili ono 
veliki ili mali, ne govore sami za sebe još ništa, 
oni znače nešto samo u gore spomenutim odnosima, 
to jest u odnosu prihoda i rashoda. 351 


10. VII. 954. 


Nevjerojatno je kako učenje bilo kojeg jezika 
koristi za učenje bilo kojeg drugog jezika. Ovdje 
se ne radi samo o vježbanju onog osjećaja za 
jezik, vještini sastavljanja teksta i razumijevanju 
»idioma«, fraza i duha jezika, nego i bogaćenju 
rječnika koji uvijek ima neke jednakosti ili slič- 

nosti. To osobito vrijedi za jezike srodne i bliske. 
Ako na primjer učimo latinski, učimo onda u isto 
vrijeme i mnogo drugih jezika, a osobito talijanski, 
francuski i engleski. A učiti francuski, isto je što 
i usavršavati engleski. 3952 


12. VII. 54. 


Kada čovjek čita književne kritike, onda mu 
se nameće misao, da bi valjalo za svakog književ- 
nika postaviti posebno mjerilo i svakoga ocjenjiva- 
ti na svoj način, a ne sve i svakoga po istome 
obrascu. Književnost mi se pričinja kao jedan bu- 
jan perivoj, u kojemu se nalazi najrazličitije cvije- 
će i drveće, ali sve ima svoju cijenu, svoj smisao 
i svoju posebnu vrijednost, počam od travke, preko 
grmlja do visokoga hrasta. Nisu svi književnici 
ni iste prirode, ni istoga talenta. Isto tako ne za- 
nima svakoga pisca jedna te ista stvar. Nije ništa 
nepametnije i nepravednije nego kada odbijamo 
pisca recimo zbog njegovoga nazora na svijet koji 
nije ili jest u Modi! Ili ga pak odbijamo stoga, 
što je njegov dohvat manji nego što je onaj po- 
znatih prvaka i stručnjaka. I rodoljubni, i reli- 
giozni, i socijalni i romantičari, i realisti i elek- 
tičari — kao i svi pošteni i nadareni, počam od 
genija pa do onih marljivih i željnih da se istaknu, 
Svi oni imaju svoj razlog opstanka, jer kao što je 
narod osebujan i različit, takva je i njegova književ- 
nost. Svaki pisac ima svoju publiku i svako književ- 
no djelo je namijenjeno za određeno područje i za 


određene ljude. 393 
12. VII. 54. 

Kruha, vode, zdravlja i slobode! — to bih, 

čini mi se, mogao uzeti za geslo svoga života. 

304 

14. VII. 54. 


Ljudi zaista više puta ne zaslužuju da im 
čovjek učini dobro u bilo kojem pogledu. Eto na 
primjer upozori nekoga na potrebu opreza u do- 
diru s ljudima, i već si se izvrgnuo opasnosti da 
budeš proglašen lukavim, jer će ti kazati da on, 
kao pošten i naivan nije mogao na to ni pomisliti! 
Ja sam na primjer malo grdio jednoga čovjeka 
što pušta da ga ljudi kradu, a on mi je odgovorio: 
To se samo dobrim ljudima događa. Ako nastojiš 
razveseliti znanca dobrim vijestima, vrlo lako mo- 
žeš doživjeti da ti veli: To su besposličarska posla 
onih koji nemaju briga ni problema! Upozorio sam 
dobroga prijatelja da je žena s kojom se druži 
vrlo sumnjiva ponašanja, a on mi reče: I Isus je 
oprostio Mariji Magdaleni! Itd. B1313) 


14. VII. 54. 


Ako prolistamo povijest i pogledamo sadaš- 
njost, lako ćemo se uvjeriti da svi oni koji su 
uistinu željeli urediti, poboljšati i popraviti svijet, 
da su takvi uvijek sebe zapustili i zanemarili! 
Gdje god, dakle, vidimo pretjeranu brigu za svoje 
blagostanje, to je misao na općenitost u velikome 
pitanju. : 


15. VII. 54. 


Kada saopćim drugima neku svoju misao, čes- 
to puta čujem ovakav odgovor: to je idealistički, 
to je realistički rečeno, to je kao da govori teozof, 
kao da ste katolički svećenik, reklo bi se da ste 
naturalista, i slično. Kako mene zanima prvenstve- 


198 


no problem čovjeka i njegov odnos s drugim čov- 
jekom, to jest kako mene zanimaju u prvome redu 
psihološke istine, to ja odgovorim svojim klasifi- | 
katorima: Nije ovo ni idealistički, ni materijali- 
stički, ni teozofski, ni kršćanski, nego je ovo 
psihološki. Istina uopće, pa i ona psihološka, posto- 
jala je prije svih sustava, nazora i ideologija, koji 
su je onda više i manje usvojile, pa je razumljivo 
da otkrivajući neku istinu, u isto vrijeme više i 
manje sudjelujemo i na raznim filozofskim, od- 
nosno prihološkim sustavima. Istina je svačija sa- 
mo ne onih koji su u zabludi i laži, kao što je 
i istinoljubljiv čovjek svačiji i samo ga oni ne- 
će koji neće istine. 396 


15. VII. 54. 


Počele su me malo boliti oči, ako nešto vi- 
še pišem ili čitam, pa više puta moram prestati 
raditi, kad bih najviše mogao dati. Drugim riječi- 
ma: dosada sam radio koliko sam htio, a odsada 
će. biti koliko oči hoće! Ovako stvar stoji i sa 
svim ostalim našim organima i dobro je, toga se 
sjetiti da bismo spoznali koliko je potrebno u zdrav- 
lju i mladosti iskoristiti sve svoje snage što je 
moguće bolje i više, jer kasnije to neće biti mo- 
guće. 357 


16. VII. 54. 


Pričaju da je Bernard Shaw, upitan koju bor- 
bu najviše voli, odgovorio: »Borbu sa samim sobom, 
jer se tada bore dva džentlemena«. Izjava je zgod- 
na ako ju uzmemo kao duhovitu dosjetku, ali ako 
je podvrgnemo psihološkom rasčlanjivanju, ona ja- 
ko hramlje, jer kad god se čovjek bori sa samim 

sobom, onda se tu bori samo jedan džentlemen, 
a onaj drugi borac je, ako već ne fakin i pro- 
palica, a ono barem slabić, lijenčina, sebičnjak ili 
je podvrgnut raznim drugim većim ili manjim stras- 
tima, slabostima i manama. 398 


16. VII. 54. 


Ima tri vrste istine: matematička, metafizička 
i moralna. Najteže je prihvatiti ovu treću. Da 
Žijedan jesu tri, daje5x 2 =10; da je A =A, 
da nije moguće u isto vrijeme biti i ne biti, to 
su matematičke, odnosno logičke i metafizičke isti- 
ne i njih svaki čovjek zdrava razuma i spoznaje 
i priznaje, bez obzira da li je neki visoki intelek- 
tualac ili je neškolovani primitivac. On takve isti- 
ne mora priznati i usvojiti silom naravi svoga 


razuma, jer suprotan stav bi se grubo protivio. 


cjelokupnom ljudskom biću. Za spoznaju, dakle, 
tih istina dovoljno je biti čovjek (naravno, nor- 
malan čovjek). S moralnim istinama, međutim, 
mnogo je teže. Tu je potrebno mnogo znanja, stu- 
dija, kulture i mnogo razmišljanja da bi se došlo 
do njih, da bi se one priznale i prihvatile. Uzmi- 
mo bilo koju moralnu zasadu, ili etički aksiom, 
pa ćemo odmah vidjeti kako tu nije dostatno, kao 
ono kod matematičkih, logičkih i filozofskih istina, 
da samo tako rekuć okrenemo naš razumni »aparat«, 
pa da one budu »snimljene«, nego je ovdje potreb- 
no i volje i dara i talenta, da bismo ih shvatili 
i priznali. Da 3 i 2. čine pet, to je jednako i od- 
mah jasno onome najprimitivnijem čovjeku u Afri- 
ci, kao i sveučilišnome profesoru. Ali: istina po- 
bjeđuje, dobrota je najjače oružje, što tko čini 
sebi čini, pravednik može stradati, ali ne može 
propasti, poštenje je zimzelen i slično — sve ove 

i slične ćudoredne vrednote i istine nisu svakome 
odmah tako uvjerljivo i jasne, a pogotovo ne, jer 


«ih bogato iskustvo tako često opovrgava. Ovdje je, 


dakle, potrebito jedno svojstvo gledanja u srž stva- 
ri, pronicavost, iskustvo, predviđanje i mišljenje da 
tako kažem na dugi rok da bismo priznali ono, 
što mnogi niječu i što je i nama samima daleko. 
Moralne istine kao da su sakrivene iza sedam pe- 
čata i kao da im je sjedište u nekoj dalekoj zem- 
lji, iza mnogih brijegova i oceana, pa je potrebno 
i znanje, i umijeće i strpljenje da se sretno stigne 
u tu daleku domovinu moralnih vrednota i istina, 
koje su, ali, isto tako sigurne i važeće kao i one 
matematičke, odnosno logičke i metafizičke. 

359 


16. VIII. 54. 


Mislim da san pripada noći, a ne nikako danu, 
te svako ono pretjerano spavanje i lješkarenje po 
danu predstavlja zloupotrebu i profanaciju sna. 

360 


17. VII. 54. 


Čini mi se da je u nekome pogledu jednako 
s našim duševnim stanjem, kao i s onim tjeles- 
nim. Mi smo, naime, najzdraviji onda kada ni 
jedan organ ne osjećamo, kada tako rekuć i ne 
znamo za njega, ne znamo ni da postoji ni na 
kojemu je mjestu... Srce, pluća, probavni i svi 
ostali organi obavljaju svoju djelatnost i svoju 
ulogu, ali dok su zdravi, oni ostaju za nas ne- 
zapaženi. Čim se neki od njih počne javljati, čim 
nas upozorava na svoju opstojnost i prisiljava da 

obratimo pažnju na njega, to je onda znak da je 
neka bolest, neka poremećenost — tu. Ne bismo 
li to isto mogli kazati i za naše intelektualno i 
etičko stanje? Naše prave duhovne odlike djeluju, 
a mi se pri tome ne zaustavljamo da ih ustanovi- 
mo! Kada na primjer onome uistinu marljivome 
pada na pamet da pred sobom, a još manje pred 
drugima, ustanovi da je marljiv? Talentiran, oštrou- 
man, pronicav i onaj nadaren jasnim opažanjem, 
djeluje tako jer naprosto mora tako djelovati, a 
ni ne zna, da to tako čini. On nije ni svjestan 
svojih svojstava. Pogotovo se to može kazati za 
etičke odlike. Dobar čovjek ne zna i nije svijes- 
tan da je dobar! Čim on počne opažati neke svoje 
odlike, čim ih počne isticati, već je to znak da 
nešto s našom dobrotom nije u redu. Na istinsku 
našu intelektualnu i etičku odliku, tek nas drugi 
mora upozoriti, jer mi inače ne bismo ni znali 
za nju, jer se ona ne javlja i ne čuje, kao što 
nam se ne javlja ni zdravo srce! 361 


23. gvii. 54. 
Žena se može prevariti u tome što muškarac 
o njoj misli, ali ne i u tome, što o njoj osjeća! 
362 

23. VII. 54. 
Opažam da što postajem stariji, što su moje 
životne prilike teže, to postajem  duhovitiji! 
363 

23. VII. 54. 
Čini se da čovjek najviše cijeni ona svojstva 


koja sam nema. Malenom, zakržljalom i nejakom 

čovjeku izgleda da je to nešto izvanredno lijepo, 
dobro, vrijedno i dragocjeno, ako je čovjek visok, 
jak i razvijen. Neškolovanome se strašno dopada 
školovani i visokoškolovani. Siromašan vidi veliku 
sreću u bogatstvu. Stanovniku iz pokrajine je život 
u velegradu nešto uzvišeno i velevrijedno. Itd. To 
su više manje poznate istine, ali se vrijedno toga 
sjetiti da bismo razumijeli zašto ljudi griješe u 
ocjenjivanju onoga što su izgubili. Tako bolesnik 
cijeni zdravlje kudikamo više nego ono vrijedi, a 
starac pripisuje mladosti i one moći koje joj uza 
sve prednosti ipak ne pripadaju. Nije, dakle, istina 
da tek onaj koji nema zna što znači imati, jer 
neimaština ima krivu sliku o imovini, kao što boles- 
nik precjenjuje zdravlje i kao što starost misli da 
mladost može i ono što ne može. 

364 


27. VII. 54. 


Kada čovjeku nešto dobro ide, kada je sretan 
i zadovoljan, on sam sebi postane nedostatan, on, 
ako već nema posla i dodira s ljudima, on izmišlja, 
traži i smišlja kako bi s nekim došao u dodir, 
samo da bi mogao izživiti onaj u njemu nakupljeni 
višak radosti i zadovoljstva. Sretan čovjek pita 
za ovo i ono, moli za ovu i onu uslugu i obavijest, 
premda baš i nije tako nužno i hitno potreban od 
toga. Čovjek »nabijen« srećom, nema mira, dok 
drugome ne saopći tu svoju sreću i to ako ne samo 
ime i razloge sreće, a ono da u ime sreće bude 
dobar, prijatan, nježan i fin. 

28. VII. 54. 


Jučer sam bio u bolnici. Jedan znanac leži 
na smrtnoj postelji. Ima ženu s kojom već nekoliko 
godina ne živi. Ona je sad ipak tu. Njeguje ga 
i pazi. Mislim kako je lijepo da u čovjeku opak 
ima zdravlja i dobrote. Ova žena je, naime, došla 
i za nju ovdje nema nikakvih računa, na koje bi 
se moglo pokušati svesti njezino ponašanje. On će 
sasvim sigurno umrijeti, on joj neće ništa ostaviti, 
jer i nema ništa. Dakle, čiste dužnosti, čisti ljud- 
ski obziri, čista savjest, ili kako već hoćete to 
nazvati, pokrenula je ovu ženu na dobro djelo i 
to je nešto tako lijepo i utješno da se u čovjeku 
može naći nešto ljudskoga i nesebičnoga. 

30. VII. 54. 


Često čujemo kako čovjek grmi protiv drugoga 
čovjeka, jer da se ovaj ne drži obaveza, da ne 
ispunjava zadanu riječ, da nije točan, itd. Ne smi- 
jemo, međutim, zaboraviti da nije uvijek krivica 
samo na onome koji nije ispunio obaveze, već i 
na onome koji ih je postavio! Svi ljudi, naime, 
ne obavezuju na isti način i jednakom jačinom! 
U ovome pogledu ljudi su »lakši« i »teži«. Naj- 
bolji su »najteži«, a najgori su »najlakši«... Da, 
što je neki čovjek vrijedniji, bolji, točniji i puniji 
odlika, to nas jače obavezuje da i mi prema njemu 
ispanemo što bolji i vrijedniji. Što je netko ne- 
vrijedniji i puniji raznih mana, to smo u lakšem 
položaju, jer ne osjećamo svoju obavezu prema 


njemu posebno važnom, nužnom i hitrom. U ovo-. 


me smislu, »najnezahvalnije« je imati posla s oni- 
ma najboljima, jer su oni najveća taksa i porez, 

a najlakša je obaveza prema onakvima koji se i 
sami vrlo slabo drže zadanih riječi i obaveza! 
367 


4. VIII. 54. 


Mnogi ljudi ne vole matematiku i boje se 
nje. Ja sam jednom starijem učeniku »privatisti«, 
koji se također bojao matematike i to onako una- 
prijed prema stečenim predrasudama, rekao: Ma- 
tematika je kao pas, mačka ili neka druga životinja 
koju ne volimo i koje se bojimo, ali kad ju upoz- 
namo, onda je i te kako zavolimo. Sreo sam ovo- 
ga učenika nakon 4 godine, pa mi je rekao da se 
sjeća one moje usporedbe i da ga je ona, između 
ostaloga, i potakla na učenje toga predmeta. Zavo- 
lio je, veli, matematiku, ali samo onda kad ju je 
svladao, odnosno dobro upoznao. š 

9. VIII. 54. 


Čini mi se da je jedno posve sigurno: u ško- 
lama je mnogo više slabih učenika prošlo, nego 
je onih dobrih propalo! Toliko kao odgovor svi- 
ma onima koji se žale kako su »nepravedno« ocje- 
njeni, kako su nastavnici na njih »pikirali« i kako 
su ih ocjenama kaznili, jer su ih imali »na zubu«. 


369 
5. VIII. 54. 
Sreća je skitalica i nikad ne znaš ni kad će, 
ni na čija će vrata pokucati! 370 

30. VIII. 54. 


Bio sam gost u jednoj obitelji, u kojoj su 
muž i žena visoki intelektualci. Imaju dvoje dje- 
ce od 16. odnosno 18 godina. Pitali su me ovi 
roditelji da što ja mislim, čime bi oni mogli odu- 
ševljavati svoga sina, odnosno kćerku. Ja sam im 
bez mnogo razmišljanja odgovorio: Da bismo mo- 
gli nekoga oduševljavati za nešto, moramo najprije 
mi sami biti nečim oduševljeni! Odgovorili su mi: 
Hvala što ste nam to kazali, razmišljat ćemo 'o 
tome! 371 


20. IX. 54. 


Zakoni često puta štite kojekakve gluposti, a 
zanemaruju ono što bi moralo biti glavno i osnov- 
no. Čitam kako u Francuskoj, pa i u Americi, 
ljudi iznad 50 godina mnogo teže dolaze do za- 
poslenja! Zašto se ne bi mogao donijeti zakon koji 
bi jednu tako sramotnu pojavu zabranio i spri- 
ječio? Gledam kod nas, a i u inozemstvu, izlaze 
mnoge knjige, a iz čisto trgovačkih razloga na 
njima nema godine kad je tiskana! To je također 
jedan kulturni zločin, a ipak nema zakona ni na- 
ređenja da ga se spriječi! Mogao bih navesti tisu- 
ću sličnih primjera, ali nije potrebno, jer su do- 
statna i ova dva za oho što hoću istaknuti, a to je, 
da bi zakoni trebali prvenstveno biti tu stoga da 
spriječe gaženje onih osnovnih kulturnih i ljud- 
skih etičkih zasada. 372 


20. IX. 54. 


Veoma je uistinu ružno kada mladi ljudi ne 
poštuju starost! To je za najveću osudu i sramotu. 

Ali ja mislim da to vrijedi i obratno. Strašno je 
to i veoma je ružno kada stariji ljudi nemaju više 
nikakvoga smisla za djecu i kada potpuno zabora- 
ve da su i oni jednom bili djeca! Sve govori za 
to da je ovo nerazumijevanje sa strane starijih 
još više za osudu, nego ono nepoštovanje sa stra- 
ne mladih! 373 


21. IX. 54. 


U medicini imamo zanimljivu pojavu: sve vi- 
še se penje broj bolesti koje imaju svoj korijen 
u psihičkome! U najnovije vrijeme čitam da i čir 
na želudcu ima svoj izvor u »nervnoj bazi«. Dok 
ovo bilježim mislim kako bi možda bilo potrebno 
da u potrazi za još nepronađenim uzrocima raz- 
nih bolesti, obratimo malo veću pažnju na dušev- 
nu stranu čovjeka koja je strašno prisutna i u 
našemu tijelu... 374 


21. IX. 54. 


Među ljudima vlada namjera (a i praksa) da 
se svi ljudski čini prosuđuju, ocjenjuju i svode 
na niske i sebične porive. Često tako i jest, ali 
ne smijemo ipak stvar uopćavati ni zaboraviti da 
ima ljudi i njihovih djela, koja su pokrenuli ne 
niski, nego visoki, ne sebični, nego nesebični po- 
ticaji, ne materijalni, nego idealistički razlozi. 
Uostalom, bilo bi vrlo žalosno kada tako ne bi 
bilo! Kad god vidimo kod čovjeka nešto neobič- 
no u bilo kojem pogledu, nemojmo odmah to tu- 
mačiti nečim sebičnim i malenim, jer možda je 
ipak uzrok toga i nešto veliko! 375 

22. IX. 54. 


Kada čovjek malo promisli i kad se zapita 
što je to dobar odgoj, onda dobivamo odgovor da 
to nije ništa drugo nego jedno svojstvo, jedno 
vrijedno stanje, po kojemu postajemo drugim lju- 
dima lakši, bliži, bolji i snošljiviji! Tko god je 
odgojen, nije samo za sebe odgojen, već i za sva- 
koga onoga s kojim će u životu doći i stupiti u 
odnos i dodir. Odatle važnost i zasluga svih odgoj- 
nih činioca i osuda onih koji niti znaju što je 
odgoj, niti ga cijene. 376 


22. IX. 54. 


Gledao sam jednu međunarodnu izložbu dječ- 
jih crteža. Mislim da nije ništa bliže onoj čistoj 
i praizvornoj ljepoti od onih dječjih duša koje su 
bez ikakvih utjecaja doživjele ljepotu u izvorniku. 
Valjalo bi stoga često djeci davati prigodu da glu- 
me, crtaju, predstavljaju i modeliraju. To je koris- 
no i za njih i za nas, jer bi preko njih otkrili 
mnogo toga što nam je nepoznato, ili je pak velom 
i oblakom pomućeno. 377 


23. IX. 94. 


Nešto o sebi. Zanimljivo je kako i koliko me 
zanimaju brojevi. Čim ugledam na primjer jednu 
kuću, ja joj odmah brojim prozore i katove, te 
mislim koliko je duga, široka i visoka. Čim mi 
netko spomene jedno mjesto, prvo mi je pitanje, 
koliko ima stanovnika? Prođe li ispred mene vlak, 
ja mu brojim vagone. Uđem li u jednu čitaonicu, 
odmah mislim koliko ljudi može tu stati i sjesti. 

Isto tako nema kina, kazališta i ustanove u koju 
sam ušao, a da nisam odmah pokušao izračunati 
koliko posjetioca mogu primiti? Nije drukčije ni 
s kavanom, restauracijom, bolnicom, vojarnom, 
školom, crkvom, internatom, tvornicom te sličnim 
kućama i ustanovama. Gledam cestu i odmah mi- 
slim koliko je metara široka, prođem pokraj bu- 
nara i smjesta se pitam koliko kubika vode može 
u nj stati... Vozim se autom, parobrodom, željez- 
nicom ili tramvajem, ali nemam mira dok ne doz- 
nam brzinu, to jest broj kilometara. Svakoj sobi 
i prostoriji odmah izračunam dimenzije, svakome 
predmetu visinu, svakome živome biću broj godi- 
na. »Kapaciteti« su moja bolest. Kapacitet hotela, 
igrališta, kupališta, učionice, spavaonice... Nije 
još prošla ispred mene povorka, vojska ili bakljada, 
nije se još skupila neka masa, a da ju nisam po- 
kušao brojiti. Zbirka, muzej, izložba, knjiga, novi- 
na, knjižnica, obitelj, organizacija — u svemu to- 
me prije svih drugih obavijesti, tražim broj čla- 
nova, stvari, stranica ili redaka. Kao da mi je 
uvijek i svugdje prvo pitanje koliko? I ne znam 
točno zašto je to tako, ali uvijek kada na to pita- 
nje dobijem odgovor, onda kao da znam ono glav- 
no! Bez broja sve mi je nekako suho i nepotpuno. 
Broj mi je kao neki magični ključić, kojim onda 
otvaram sve druge prostorije i skidam zastor pred 
drugim nepoznanicama. Brojevi su nekako moja 
velika obavijest. Broj je moj najzahvalniji i naj- 
sigurniji vodič. Hvala vam, brojevi, vi ste moja 
velika škola obavijesti i znanja. 378 


25. IX. 54. 


Sva ljudska djela ljudi svode na niske i se- 
bične porive (kako sam to već u ovim opažanjima 

zabilježio), a ipak ima stvari koje se čine i iz 
nesebičnih pobuda. Ako čovjek jede jednostavniju 
hranu, ljudi će to odmah svesti na škrtost, premda 
se tu bezbroj puta radi o zdravstvenim, osobnim, 
filozofskim ili vjerskim razlozima. Ako volite neko 
dijete, odmah vas pitaju: čije je? Misle time kaza- 
ti kako mi volimo djecu radi prijateljstva s njiho- 
vim roditeljima i svega onoga što je s time u ve- 
zi, premda ima ljudi koji vole djecu zato jer su 
djeca, a ni zbog čega drugoga! Da, ali to bi bio 


jedan lijepi i plemeniti poriv, a sve valja svesti: 


na ružno i sebično! Ako pišeš, ljudi te odmah 
pitaju, koliko ćeš dobiti honorara, premda ima 
ljudi koji su pisali radi i samo radi pisanja! Ako 
se nisi oženio, ili ako jesi s ovom ili onom, opet 
ljudi ne misle na ništa drugo, nego na sebične 
razloge, premda baš u tim stvarima ima svega 
drugoga više nego interesa. Koliko ima na primjer 
onakvih koji izbjegavaju i odbijaju rad zbog po- 
litičkih razloga. Ali vaši dobri »prijatelji« okrstit 
će takav vaš stav lijenošću i odvratnošću prema 
poslu! Prijatelj si nekome, jer ti se sviđa kao 
čovjek, ali da, opet će rasčlanjivači i ocjenjivači, 
to svesti na neki sebični račun. I tako u svim stva- 
rima: sve ono što je najviše, najljepše i najideal- 
nije u čovjeku, sve se to svodi i tumači niskim 
i materijalnim razlozima. Tko bi još priznao čovje- 
ku da bi on mogao nešto činiti i ne činiti, zbog 
nekih razloga koji stoje na višoj razini? 


28. IX. 54. 
Hvali mi se jedna mlada i vrlo zgodna dje- 
vojka kako ima veliki broj udvarača. Ja si mislim 


u sebi, kako u tim godinama i s onakvim izgledom 
nije nikakav »kunst« »imati dečka«, nego bi bio 

kunst ne imati ga! To bi, naime, govorilo o izvjes- 
noj ćudorednoj visini, karakternoj čvrstoći i od- 
ređenim principima dotične djevojke. Zaista, jedna 
lijepa i zdrava djevojka (a to se jednako odnosi 
i na mladiće) mnogo veću vrijednost ima kada ka- 
že da nema, nego kako ima, jer imati, to je slabost 
i taština, a ne imati, to je jakost i čvrstoća. Imati 
je lako, ne imati je teško! 379 


29. IX. 54. 


Po prijateljima ćete ih poznati — lijepa je 
i pametna izreka, ali mislim da bi se isto tako, 
u istom smislu, moglo kazati: Po neprijateljima 
ćete ih poznati! Ovo mi se čini joč punije, mudri- 
je i sadržajnije. 380 


30. IX. 04. 


Ne samo da je teško održati, nego je teško i 
izraziti jedno pravilo, bez primisli na bar jedan 
praktični primjer. Kad god čovjek izriče neko pra- 
vilo, načelo, zakon itd, on uvijek misli na neki 
stvarni primjer, događaj ili praktični ljudski od- 
nos. 381 


2. X. 54. 


»Mirovni domovi« — tako se zovu kuće za 
starce, samce i umirovljenike, ali ako bismo ime- 
na nadimali prema životu koji tamo vlada, onda 
bi se mnogi od tih domova mogli nazvati ako ne 
ratovni, a ono bar nemirni domovi! Imao sam 
sticajem prilika prigodu da malo bolje zavirim 

u život ovih kuća i ostao sam prilično iznenađen. 
Čovjek bi očekivao od ovih staraca koji su već 
siti čovjeka i života i kojima ostaje još »par sati« 
do groblja, da će se zabaviti sa sobom, svojim 
nevoljama i brigama, te povući u sebe na raz- 
mišljanje — a kad tamo, još i kod njih vlada 
ono tračanje, ogovaranje, svađanje, podvaljivanje 
i obilato zadirkivanje, kao da su u naponu, a ne 
na svršetku snage i života! I tako, eto, čovjek ne 
napušta borbu s čovjekom do zadnjega daha, jer 
ga ni starost, ni bolest ne mogu osloboditi od one 
bolesti čeprkanja po drugome čovjeku! To je u 
stanju učiniti samo jaki duhovni život, koji ima 
uvijek kod kuće »hrane«, zabave i veselja na pre- 
tek, pa nema ni najmanje potrebe da se zaletava 
i skiće po tuđim dvorištima. 382 


9. X. B4. 


Navikli smo da podcjenjujemo samouke. Da 
li smo u pravu? Često ne, premda stoji činjenica 
da znanje samouka ima u sebi opasan manjak. 
U čemu se on sastoji? Mjesto odgovara, evo prim- 
jera. Poznajem čovjeka koji je učio jedan strani 
jezik. Vrlo dobro ga je svladao u govoru i čita- 
nju, ali trpio je od nesigurnosti i pomanjkanja 


odvažnosti. Nikad nije bio siguran da li je točno . 


i ispravno ono kako on govori i piše. Samouci 
nisu imali učitelja, to jest stručnjaka, pred kojim 
bi ovjerovili svoje znanje, pa su uvijek u neizvjes- 
nosti i nesigurnosti, a to je onda glavni minus 
njihovoga znanja. 383 


9. X. 54. 


Čovjek čovjeka podražuje i to na različiti na- 
čin. Jedan nas je u stanju uzbuditi do vrhunca, 

drugi nas ostavlja hladnima. Mi se ne stavljamo 
uvijek i svugdje u puni »pogon«, nego s mnogima 
razgovaramo s pola snage, jer punom parom na- 
stupamo tek pred onima koji djeluju na nas i 
podražuju naše misli. Mi se »angažiramo« kako 
kada: nekada s 80 posto, nekada 75, nekada 60 
posto, a vrlo rijetko i potpuno, to jest sa sto posto! 
Svaki čovjek treba svoga partnera, da bi ga ova- 
kav izazvao i prisilio da nastupi sa svim svojim 
snagama i moćima! 384 


9. X. 4. 


Prva ljubav! Koliko pohvala i pjesama u nje- 
zinu počast! A ja ipak mislim da ima jedna ljubav 
koja je još kudikamo važnija i vrijednija od one 
prve, a to je zadnja ljubav! 385 


15. X. 54. 


I djeca vole ono što je lijepo. Volim djecu 
i utvaram se da i ona mene vole. Opazio sam, 
međutim, da sam to privlačljiviji za njih čim sam 
ljepše odjeven, uređen, počešljan, obrijan i dotje- 
ran. Zarašćen bradom, neizglačan, zgužvan i za- 
mazan, postajem kudikamo manje voljen i poželjan 
kod djece! 386 


20. X. 94. 


Gledao sam film: »Moullin rouge«. To je za- 
pravo životopis ili bolje reći studija o velikom 
francuskom slikaru Lotrek-u. Ovaj čovjek koji je 
bio pravi bogalj, patio je od osjećaja manje vrijed- 

nosti. Bio je zaljubljen u jednu prostitutku, ali 
i ova ga je, kao i svaka druga do tada, odbijala 
s gnjušanjem i omalovažavanjem. Na kraju se do- 
godilo da se jedna žena, preko njegove umjetnosti 
zaista zaljubila u njega, ali on više nije mogao 
vjerovati u to. Ovo je jedan krasan primjer kako 
stalno ponižavan i podcjenjivan čovjek, izgubi vjeru 
u sebe, pa ni tada i tamo gdje je uistinu priznat 
i primljen, nastupa sa sumnjom da je sve laž i 
varka... 387 


27. X. 54. 


Gledao sam jednu slikarsku izložbu tako zva- 
ne »moderne« umjetnosti. Gledao sam i pitao se: 
Jesam li ja lud, ili je lud ovaj slikar? Ja mislim 
da je ipak to nisam! Ova tako zvana supermoder- 
na umjetnost ima po mome mišljenju korijen u 
onoj filozofiji i u onakvome nazoru na svijet koji 
hoće da podgrize red u svijetu, posije kaos i oslo- 
bodi čovjeka svake odgovornosti. Opravdavati se 
time: »Ja ne slikam kako vidim, nego kako doživ- 
ljavam« — znači beskrajni relativizam koji može 
dovesti dotle da čovjek gledajući konja, nacrta 
jednu čašu, ili pak da pred čovjekom doživljava 
jedno stablo! Dakle anarhiji su vrata širom otvore- 
na. 388 


27. X. 54. 


Često nam se događa da kada smo u nevolji 
da nam izvjesni »prijatelji« ponude kao pomoć 
neko rješenje koje mi ne možemo prihvatiti i onda 
takvi dižu ruke od nas s »umirenom« savješću da 
su nam, eto, htjeli pomoći, ali mi smo to odbili. 

Tako rade svi poluprijatelji kojima smo ipak bili 
na kakvoj-takvoj moralnoj brizi i koji nas se na 
taj način hoće riješiti. Nazivam ih poluprijateljima, 
jer pravo prijateljstvo (kao i prava ljubav) je neu- 
morno, ono se navraća i neumorno ponavlja u 
svome nastojanju i očitovanju, a ne diže ruke od- 
mah nakon prvoga puta. 389 


27. X. 54. 


Mi mnoge stvari i pojave kod ljudi pokušava- 
mo opravdati i razumijeti tobožnjim objektivnim 
prilikama, a zaboravljamo da je ono u njima, što 
se zove »ćud«, »narav«, ili ako hoćete »sudbina«, 
da je to jače od svega vanjskog i da zapravo u 
tome leži uzrok svega, Da, objektivno je jako, 
ali što je jače od subjektivnoga? 390 


28. X. 54. 


Toliko poštujem stare ljude, ali ono što se 
veli Bože mi oprosti, bojim se s njima sastati i 
objedovati za istim stolom. Jedan moj znanac do- 
bro me ispljuca svaki puta kada kod mene jede, 
drugi mlašće ustima upravo kao svinja kada loče 
iz korita, treći po četvrt sata čisti zube onako 
otvorenih ustiju, a onda poslije čitave ceremonije 
— spremi čačkalicu u džep da bi mu poslužila za 
sutra, a možda i za prekosutra! Potpuno razumijem 
jade i nevolje staraca, ali znam i to da uz ma- 
lo dobre volje, osobne i društvene kulture, čovjek 
može i mora do zadnjega daha sačuvati nadzor nad 
sobom u tjelesnom i duševnom pogledu. Gledam 
ove starce koji kod mene jedu i na njima se učim, 
kako ću, ako bih doživio njihove godine, biti dru- 
gima lakši i ugodniji, nego što su oni meni i dru- 
gima. 391 

28. X. 54. 


Vrlo je potrebno da čovjek ima barem neku pro- 
mjenu u odijevanju, jer uvijek u istome odijelu, 
postaje jednolik i dosadan sebi i drugima. A još 
više je potrebno da po mogućnosti ima odijelo po 
svome ukusu, da se bolje osjeća. Ja se na primjer 
u jednome odijelu po mome »ćeifu« osjećam pot- 
puno drukčije, nego kad je na meni jedno drugo 
odijelo iz »Konfekcije«. 392 


29. X. 54. 


Bio sam pozvan u svatove. Za stolom nas je 


bilo oko 35, a među nama lijepi broj intelektuala-' 


ca. Došlo je vrijeme i za nazdravice. Zanimljivo, 
da je jedva netko od tih brojnih visokoškolovanih 
ljudi bio u stanju prigovoriti par pametnih riječi. 
U ovo ovakovo moje vrijeme kada ne nastupam 
javno nego šutim, čini mi veliko zadovoljstvo što 
sam nadmoćno vladao nad ovim svatovskim sto- 
lom i što sam još jednom prigodom mogao osjetiti 
blagodati i koristi jedne opće kulture i naobrazbe. 

393 


10. XII. 54. 


Gledam jednoga svoga znanca koga nisam vidio 
već 15 godina. Promijenio se vanjskim izgledom 
skroz na skroz. Jedva sam ga prepoznao! Ćelav, 
pogrbljen, naboran, šepav, ukratko: ružan. Ništa, 
međutim, nije time izgubio na svojoj cijeni. On 
mi je isto tako drag, kao i onda kad je bio lijep 
i mlad. Čovjek izgubi sve: zdravlje, bogatstvo, lje- 
potu, mladost, čast, položaj, ali cijena mu uvijek 

ostaje ista, dok je u njemu živ i zdrav etičan 
čovjek. I ne samo to. Čovjek može izgubiti čak 
i život, pa još uvijek mu pripada vrijednost, lju- 
bav, poštovanje i cijena, jer ga i na groblju spaša- 
va od propasti čovjek u njemu koji mu produžuje 
život i poslije smrti. Kako je divno i uzvišeno u 
svijetlu tih misli, uživati tu povlasticu, pa ne biti 
ni stvar, ni biljka, ni životinja, nego čovjek! Jer 
stvari se istroše i oštete, biljke i životinje ostare 
i uvenu, odnosno uginu, pa time djelomično ili 
potpuno izgube svoju vrijednost, jer s onim svojim 
fizičkim stanjem stoje i padaju, a čovjek je čovjek 
po duhu, koji ne gubi cijene, ne samo do zadnjega 
daha, nego čak ni poslije njega... 394 


10. XII. 54. 


Uvijek se bojim kada sjednem za stol u resta-. 
uraciji da do mene ne sjedne netko koji će mi 
pokvariti objed. Osobito mnogi stariji ljudi potpuno 
izgube nadzor nad sobom, pa ili mlašću, ili pljuca- 
ju, ili čiste zube, ili kopaju po ušima, ili stalno 
šmrču, ili čine razne druge neukusne ispade da 
čovjek i uz najveći glad postane i prije jela »sit« 
svega. Ovakve pojave koje ne susrećemo: samo kod 
starijih, spadaju također u jednu vrstu sebičnosti 
i kulturne nestegovnosti koja ljudima otežava i 
poružnjuje, mjesto da olakšava i poljepšava život. 

395 


ll. XII. 54. 
Gledam jednoga kipara koji već godinama radi 


istu temu: portretira jednu te istu osobu. Njegovi 
radovi postaju sve više i više bez duha, hladni i 

jednoliki. Sasvim razumljivo: on je sit iste teme! 
Umjetniku je u tolikoj mjeri potrebna raznolikost 
da sumnjam da li nije previše ako i samo 2 puta 
radi jedan te isti predmet, pa makar to bilo u 
sasvim drugim položajima i okolnostima. 396 


ll. XII. 54. 


Simpatično je da ljudi vole stavljati svoje niže 
i najniže porive pod oznakom visokih razloga, od- 
nosno da male stvari opravdaaju velikim! Eno na 
primjer nogometnog navijača koji svoje kibicaštvo 
za određenu momčad opravdava političkim i rodo- 
ljubnim porivima! Eno ga koji ne jede i ne pije, 
nego ždere i loče, ali to on čini iz zdravstvenih 
razloga! Eno ženskara i slobodne žene, koji svoje 
ponašanje također svode na higijenski, zdravstveni, 
»prirodni« nazivnik. Simpatično je to, velim, jer 
je to dokaz da svaki čovjek razlikuje više i manje 
vrijedno, ali je potrebno ovo imati na pameti, kako 
bi se u prisutnom slučaju mogle stvari postaviti 
na svoje pravo mjesto... 397 


ll. XII. 54. 


Među intelektualcima, a osobito među studen- 
tima, češće se povede rasprava o tome koji je stu- 
dij teži i važniji. Nema sumnje o tome da svaka 
struka ima neke svoje posebne oznake, ali je posve 
sigurno da je svaki studij jednako težak i jednako 
važan da sve skupa više zavisi od naravi onoga 
koji se bavi nekim studijem, nego od samoga studi- 
ja. Ozbiljan i savjestan student, učinit će i »naj- 
lakšu« struku teškom, kao što će lakomislenome i 
vjetrogonji i onaj »najteži« studij postati lak. U 
nama i samo u nama je i teško i lako! 398 

11. KH. BA. 


Društvo često zaboravlja da starci mogu u 
odgojnom pogledu vrlo štetno i vrlo korisno djelo- 
vati. Ta misao mi pada napamet dok gledam starca 
koji sjedi pokraj mene. Jadno je obučen i jadno 
ishranjen. Umirovljenik je. Pričali su mi njegovi 
znanci da je bio vrlo savjestan službenik. Sa svo- 
jim mirovinskim iznosom jedva živi. Pitam ga: da 
li stanje i sudbina ovakva čovjeka može potaknuti 
mlada čovjeka koji tek stupa u život, da pošteno, 
svojski i nesebično prione uz povjereni mu društve- 
ni posao? Sva je sreća, zaista, da mladost mnogo 
ne misli, ne mudruje i ne gleda daleko naprijed, 
nego radi i daje koliko može više, jer kad bi se 
sjetila, kad bi pogledala one nažalost mnogobrojne 
kojima se društvo za njihov dugogodišnji požrtvovan 
rad, revanširalo nevoljom, bijedom — onda bi rano 
klonuli i spustili jedra svoga idealizma i poleta. 

399 


12. XII. 54. 


Promatrao sam namjerno i po više puta razne 
ljude kada rade s novcem, bilo da ga primaju, 
bilo da ga izdaju. Oni se naprosto izobliče! Kao 
da su u nekome transu ili ludilu. Sasvim drugi 
pogled i izraz lica! Prokleti novac, velika je njegova 
moć i njime vladati mogu samo oni koji imaju ve- 
liku duhovnu moć. 400 


12. XII. 54. 


Ruke su veliko izražajno sredstvo duše. Možda 
veće od samih očiju! A te ruke su tako zanemarene 

u umjetnosti! Ne sjećam se točno kada i gdje, ali 
znam da sam imao u ruci jednu francusku smotru, 
u kojoj su bile prikazane ruke svih mogućih ljudi 
u svim mogućim položajima i sastavljajima. Opru- 
žena ruka starca, milujuća ruka majke i stiskajuća 
ruka zaljubljenoga! Ruka koja sakriva, opominje, 
prijeti, maše, blagoslivlja, odbacuje, baca, prima, 
dava, itd. Nije uopće potrebno vidjeti osobu, ni 
ispod slike naznačiti o čemu se radi, po rukama 
možemo pogoditi sve bolje nego po pogledu i gri- 
masama! Studije ruku su tako rijetke, a tako su 
potrebne! Sva. moguća stanja duše, te sve moguće 
osjećajne i misaone tonove moguće je pokazati na 
rukama. 401 


13. XII. 54. 


Mislim na lažne boeme! Da, ima ih i lažnih. 
Poznajem mnoge umjetnike koji na ulici, u ka- 
vani, gostionici i u društvu igraju ulogu boema, 
lole i pijanice, a kod kuće su i te kako proračunati, 
trijezni i točni, pa ako hoćete i dosadni u svojoj 
velikoj urednosti i obazrivosti. To su zapravo veli- 
ki bijednici, a ne veliki umjetnici, jer misle da 
će preko boemije postati ono što nisu. A da su 
zaista boemi, oni bi to bili uvijek, svuda i u svemu, 
a ne dovle da, a odavle ne! 402 


15. XII. 54. 


Božić! Već se u gradu osjeća blagdansko ras- 
položenje. I mene svake godine petnaestak dana 
pred ovaj veliki Dan uhvati neka drhtavica i 
sentimentalna čežnja. To je kao nešto što se ne da 
izbjeći i što kao da dolazi s prirodom u ovo doba, 

kao što dolazi zima, snijeg i ostale neizbježive 
prirodne dobi i pojave. Dok sam u mreži Božićne 
groznice i dok gledam druge ljude u istome ras- 
položenju, dotle mislim kako su bijedni svi oni 
pokušaji u svijetu da podcijene ili potpuno unište 
značenje i moć Božića! Čije ime može zamijeniti 
Isusovo? Tko će zamijeniti Božić i njegovo značenje? 

403 


15. XII. 54. 


Uvijek sam bio mišljenja da mnoge i mnoge 
stvari u svijetu kao i mnoge pojave kod ljudi 
vuku svoj korijen u sebičnosti, a ne ni u čemu dru- 
gome. Dokaz za to su oni mnogobrojni muškarci 
u svojim nazorima i pogledima na život. Evo baš 
promatram znanca koji se nedavno oženio. On: je 
bio zastupnik onih tako zvanih najslobodoumnijih 
nazora u pogledu odnosa muškarca prema ženi. 
Sada kao oženjen čovjek, postao je najveći »kon- 
zervativac«!! On je prije oblijetao oko tuđih žena, 
ali na svoju ženu ne da sada ni pogledati! Druge 
neka budu nevjerne, jer to je »prirodna stvar«, 
ali njegova neka bude vjerna! Ukratko: gola golca- 
ta sebičnost, eto to je bio njegov napredni i suvre- 
meni pogled na život i ništa drugi! 404 


20. XII. 54. 


Stara je izreka: U zdravome tijelu, zdrav duh! 
To je jedna istina koju može svaki čovjek ovje- 
roviti na samome sebi, ako ima iole smisla za samo- 
opažanje. Ja na primjer uvijek kada imam obaviti 
kakav duševni rad, a ne osjećam se dostatno svjež 
i odlučan, počnem nekom tjelovježbom, pa dok 

izvodim razne tjelesne pokrete, upravo vidim i 
osjećam kako time i duh stavljam u pokret. Dru- 
gim riječima: Da bih razgibao duh, ja razgibavam 
tijelo. Ovo mi se skoro uvijek pokazalo djelotvorno 
i uspješno. 405 


20. XII. 54. 


Bio sam pozvan na jedan imendan, pa sam 
održao ovu nazdravicu: 

Imendani su krasna stvar. Kada čovjek pređe 
dvadesetu, a još više tridesetu, onda mu rođendani 
postaju svake godine sve neugodniji, jer ga podsje- 
ćaju da je njegov položaj sve udaljeniji od ko- 
lijevke, a sve bliži grobu. Imendani su sasvim 
nešto drugo. Na taj dan se ne smućujemo takvim 
mislima o sebi, nego se osvježujemo okolnošću da 
smo, eto, i mi u kalendaru i da između 365 dana 
i mi imamo svoj vlastiti dan. Čini nam se da taj 
dan pripada samo nama i našim vršnjacima i da 
sve što se toga dana događa, da se događa radi 
nas i u vezi s nama. To nekako pojačava osjećaj 
o sebi, mi postajemo vrijedniji, jači i odvažniji. 
Ako još k tome čovjek ima ovakvo jedno poznato, 
omiljeno, slavno i opjevano ime kao što je Eliza- 
beta, e onda je još jedan poseban razlog tu, da 
ga se proslavi. I mi smo se danas ovdje skupili 
da proslavimo imendan naše drage gospođe Elze. 

Ne znam ništa podrobnije iz života svete EFli- 
zabete, to jest nisu mi poznate vrline u kojima 
se ova svetica najviše isticala, ali sam posve sigu- 
ran da joj nije ni najmanje krivo što i naša sve- 
čarica nosi njezino ime. Gospođa Elza se zove 
sestra Elza. Prema onome što sam čuo i vidio, 
ona je uistinu sestra i prema svojim pacijentima 
i prema svojim kolegicama, a to su svojstva koja 

se moraju dopadati i svetima i nesvetima. I ja 
sam svojevremeno radio u uredu. Tamo smo imali 
jednu činovnicu koja nije s nikim razgovarala, 
pa čak ni poslovno. Iskoristila bi prigodu kad bi 
njezine kolegice izašle na hodnik i onda bi im na 
stol ostavila poštu i spise koje su one trebale 
rješavati. A bio sam, nije tome davno, posjetiti 
jednoga prijatelja bolesnika u zagrebačkoj bolnici. 
Tamo su bolesnici zvali svoju medicinsku sestru: 
zmaj! Ide zmaj, reci zmaju, čuvaj se zmaja — tako 
i slično sam se naslušao na svoje vlastite uši! 

Kad se sjetim takvih ureda i takvih bolnica 
i kad usporedim ovaj krug oko gospođe Elze; ovu 
srdačnu, iskrenu i prijateljsku atmosferu, onda 
nam uvijek, a pogotovo na današnji dan, postaje 
još draža i bliža. Cijenjena od svojih starijih, opće 
obljubljena jednako od pacijenata, kao i od svojih 
suradnica, ona vrši svoju osjetljivu i odgovornu 
dužnost, uvijek vedra i raspoložena, uvijek sa smje- 
škom na usnama, sa smješkom koji se može roditi 
samo u plemenitome srcu. Htio bih samo dvije 
riječi kazati o ovome uzvišenom zanimanju kojim 
se naša svečarica bavi. Dosta je o njemu kazati 
samo to da je to jedan tihi, nevidljivi i upravo 
anonimni posao, od koga drugi beru zasluge, plo- 
dove i uspjehe, a sam na sebe prima svoje i tuđe 
pogreške. Ali to je baš ono što takvome poslu i 
onima koji se s njim bave, podiže vrijednost i 
cijenu. Ja sam se uvijek držao one: Prijatelji mojih 
prijatelja, i moji su prijatelji! Upoznao sam gospo- 
đu Elzu u jednoj prijateljskoj kući i rekao sam: 
Kad ju moji prijatelji vole i ja ću je moći voljeti! 
I nisam se prevario. 

Draga gospođo Elza, ja Vam još jedamput srda- 
čno čestitam imendan i želim da poživite još dugo 
na korist Vašega svake hvale vrijednoga posla i 
na radost svih nas koji Vas poznajemo i volimo! 
Živjeli! 406 

21. XII. 54. 


Kad smo već kod zdravica i nazdravica, onda 
evo još jedne koju sam održao u svatovima. 

Dragi gosti i prijatelji! Možda će netko od 
vas šapnuti svome susjedu u uho: Vidi, vidi, ne- 
oženjeni hoće da govori o ženidbi! 

Takvom bih odgovorio riječima jednog pozna- 
tog filozofa koji je kazao: Onaj koji se ne ženi, 
ne čini to stoga što bi brak smatrao preniskom, 
nego prevelikom vezom! Ne zato što bi brak pod- 
cjenjivao, nego precjenjivao! 

Eto, dva bića godinama prolaze jedno pokraj 
drugoga, ali se ne vide i ne znaju uopće da postoje. 
Jednoga dana slučajno podignu glavu, ugledaju se 
i upoznaju. Nasip, koji ih je dijelio, srušio se, voda 
jurne i dvije rijeke se sliju u jedan jedinstveni 
tok. Možda ima nešto istine u onome indijskome 
vjerovanju da se dvije srodne duše traže po svijetu 
i da one dotle lutaju dok se ne nađu i stope u 
jedno biće. 

Takav je slučaj bio i kod naših današnjih 
mladenaca. Dostatan je bio jedan slučajan susret 
na ulici i rezultat je evo ovo veliko i radosno, 
što danas slavimo i zbog čega smo se u ovako veli- 
kom broju sakupili. 

I dobro je da se to slučajno dogodilo, jer 
je to najbolji dokaz da su se našli pravi, srodni 
i slični, jer ono što se dugo priprema, uvijek miri- 
ši na neki račun i uvijek je u opasnosti da razum 
nadvlada srce i osjećaje. 

Po svemu izgleda da danas prisustvujemo bra- 
ku iz ljubavi. Stoga je ova veza tim vrijednija 
pohvale, proslave i veselja. Osobito je vrijedna u 
današnje vrijeme kada je svemu udarena cijena 
i kad se svugdje pita: kako i koliko? Da, ovakva 
bračna veza je dokaz da pokraj svega i usprkos 

svemu, ipak u ljudima žive ideali koji se ne bi 
prodali ni za kakve vrijednosti na ovome svijetu. 

I neka je tako. Zaslužili su naši mladenci da 
tako bude i da zaista postanu sretni, a ne samo 
onako formalno i računski vezani. 

Zaslužila je to naša gospođica, pardon gospođa, 
Marica. Zaslužio je to naš gospodin Zlatko. Našla 
su se dva dobra čovjeka, dva Hrvata, dva dobra 
kršćanina, dvije dobre, poštene i idealističke duše. 
Mnogo toga im je zajedničko, a to je uvijek bilo, 
a osobito je u današnje vrijeme važno, jer je brojno 
iskustvo pokazalo da razlike u nazorima i gledanju 
na život, mogu otrovati ne samo prijateljske, nego 
i pokvariti bračne veze. 

Čestitamo vam, dakle, što ste se našli! 

Gospodina Zlatka ne poznajem tako dugo, ali 
ovo kratko vrijeme otkad ga znam bilo je dovoljno 
da steknem o njemu najljepše mišljenje. Jedan 
fini gospodin i intelektualac, dobar drug i prijatelj, 
solidan i ozbiljan u svakom pogledu, eto to je 
suprug naše gospođe Marice i ja joj na njemu 
srdačno čestitam! 

A ima bogme i te kako razloga da se i suprugu 
upute tople čestitke, jer je dobio ono što se uvijek, 
a pogotovo danas, vrlo rijetko dobiva. Dobio je 
u isto vrijeme i damu i domaćicu, i radnicu i 
intelektualku, i prijateljicu i suradnicu u svakom 
pogledu. j 

Priča se da je k Sokratu, najvećem filozofu 
svih vremena, došao jednoga dana prijatelj s poru- 
kom da će se ženiti. A kakva je tvoja buduća 
žena — upitao je Sokrat. Ona je vrlo lijepa, odgo- 
vorio je ovaj. Sokrat nije ništa rekao, nego je samo 
napisao veliko ništa. Ovome nije bilo baš pravo 
da se podcjenjuje ljepota njegove žene, pa je na- 
dodao: Ona je i vrlo bogata. Sokrat je opet šutio 
i opet napisao ništicu. Ali ona je jako pametna, 

nastavio je mladoženja. Neumoljivi Sokrat opet 
piše ništicu. Ali čovječe, rekao je već pomalo uz- 
nemiren prijatelj, ona je dobre naravi i po svemu 
izgleda da će biti dobra majka i domaćica. Eto 
vidiš, progovorio je Sokrat napokon, to je već 
nešto i onda je zapisao veliki plus pokraj njezi- 
noga imena! 

Nije naš Sokrat htio podcijeniti ni ljepotu ni 
novac, a još najmanje pamet kod žene, ali je htio 
naglasiti kako je ženi ipak najglavnija ona strana 
srca i dobrote, te kako bez domaćice i majke nema 
žene u ženi, a prema tome ni sretnoga braka. 

Poznajem već dosta dugo obitelj naše mladen- 
ke, pa mogu bez pretjerivanja i laskanja kazati 
da je gospođa Marica u tom pogledu, to jest u 
pogledu žene i majke, s odličnim uspjehom po- 
ložila ispit. 

Kćerka poštene i stare Ličke korenike, odrasla 
u hrvatskoj i kršćanskoj sredini, odgojena ono što 
se kaže u strahu Božjem i sramu ljudskom. Vidjela 
je i doživjela obitelj u najzdravijem obliku, a po- 
znato je da mi na brak obično gledamo onim oči- 
ma i onako kakvog smo kod svojih roditelja vidjeli 
i upoznali. 

Iz takvih zdravih obiteljskih sredina, ženi nije 
težak prijelaz i korak u brak, jer sve one dužnosti 
koje ju tamo očekuju, već je naučila i obavljala 
u vlastitoj obiteljskoj kući. 

U uglednoj obiteljskoj kući, koja je imala zlat- 
nih dana, ali i teških časova i potresa, u kući 
koja je između ostaloga bila ostala bez svoje glave, 
u obitelji gdje je trebalo i za devetero čeljadi 
spremati, pripremati jelo i brigati se u svakom 
drugom pogledu; u kući koja je i te kako doživjela 
ove naše moderne probleme zaposlenja i nezaposle- 
nja, stana, stanarstva i sustanarstva, te trčkaranja 
amo i tamo — u svemu tome bila je baš gospođa 

Marica onaj spiritus movens, onaj duh koji na sve 
misli i svud stiže. 

Što je pak najglavnije i što služi kao ukras, 
dragulj i zlatni nakit ove kuće, to je ona okolnost 
da su u njoj odgojene i više nego obiteljskom bri- 
gom dvije djevojčice, kojima je baš naša mladenka 
bila u pravom i doslovnom smislu riječi: majka! 
Trebalo je vidjeti s kakvom ljubavlju i s kakvim 
marom je ona to činila i čini još i danas, pa da 
čovjek skine kapu i kaže: To će biti žena i majka! 

Rekao sam malo prije da pohvala gospođi Ma- 
rici nije samo prazna riječ, nego činjenica. Da, 
činjenica, jer za mene, a mislim i za svakoga, 
nema na ovome svijetu ništa ljepše, bolje i uzvi- 
šenije, nego biti roditelj onima koji roditelja nema- 
ju i postati majka djeci bez majke. To je čista i 
prečista dobrota koja nema nikakvih drugih ra- 
čuna, koju nitko, ničim ne može ni podcijeniti ni 
zasjeniti. Tko ovako nešto čini, taj je uistinu dobar 
i plemenit. Ove dvije male djevojčice, to su dva 
Vaša velika svjedoka, to je Vaš ponos i najljepši 
ukras svatovskog stola! 

Vama, gospođo Marice, neće biti teško biti do- 
maćica, jer ste u obilatoj mjeri već to bili, Vama 
neće biti teško postati majka, jer ste također u 
obilatoj mjeri već to bili! Da nije sirota, ne bi ni 
sunce sjalo — veli naš narod. Tko dobro čini, 
dobru se može i nadati, veli se također. Ovaj 
današnji sretan dan, ovo je nagrada za sve one 
odlike i za svu onu iskazanu dobrotu. 

Zaključit ću i zaželiti mladencima sve najbolje 
u njihovom budućem životu. Neka im sunce, ono 
sunce koje sija radi dobrih, obasja staze i rastjera 
sve oblake i oblačiće koji će se možebitno pojaviti! 
Neka vaš brak postane zadovoljna, zdrava i jaka 
stanica u ustrojstvu našeg dragog hrvatskog naroda. 

Živjeli, napredovali, cvali i veselili se! 407 

22. XII. 54. 


Mislim da ništa tako dobro ne predstavlja mla- 
dost kao smijeh. Ono što je igra za djecu, to je 
smijeh za mladež. Da, djeca se igraju, a mladost 
se smije! Tmurna je i nezdrava mladost bez smijeha. 

408 


22. XII. 54. 


Jako je žalosno i optužno za životne prilike 
da je mnogim književnicima teža i složenija tehnič- 
“ka strana, nego sama stvar stvaranja! Jako žalosno 
da više puta veći problem predstavlja papir i pre- 
pisivanje, nego samo pisanje! 409 


22. XII. 54. 


Opstojnost vanjskoga svijeta je, naravno, ne- 
ovisna od subjekta, ali vrijednost svega što postoji 
zavisi od njega u tolikoj mjeri da s njim stoji i 
pada. Da se je nešto, naime, dogodilo i da nešto 
postoji, u tom pogledu nijedan subjekt ne može 
ništa učiniti, to jest nitko tu činjenicu ne može 
zanijekati, ali u pogledu vrijednosti, važnosti i 
cijene postojećega i događajućega — subjekt je 
svemoćan. On je u stanju i najnevrijedniju stvarči- 
cu podignuti na najveće postolje i obratno: najveću 
vrijednost učiniti sasvim bezvrijednom. Tu je, zai- 
sta, sve subjektivno i odnosno. Sve zavisi od načina 
gledanja, nazora, uvjerenja, raspoloženja i doživ- 
ljavanja. Uzmimo razne predmete, pa zatim razne 
načine života, prehrane, stanovanja, odijevanja i 
slično, a zatim i razne pojave i događaje u svijetu 
i oko nas. Kako je sve to ono što se veli kako se 

uzme! Ne pišem ove retke s namjerom da ispane 
hvalospjev »relativnosti«, nego mi je i ovom prigo- 
dom do toga da naglasim kako čovjek jedini među 
svim što postoji, ima povlasticu da vanjskome svi- 
jetu udara cijenu i da na taj način postane suve- 
ren, a ne rob zbivanja i događanja! Jedna jedina 
misao koja se pojavi u nama u stanju je jedinicu 
učiniti milijardom, i obratno: zlato postaviti na 
cijenu slame! Kao da posjeduje magični štapić, pa 
sve što postoji i sve što se događa postaje od čovje- 
ka poništeno, umanjeno ili uvećano. 

U ovoj slobodi i moći pridavanja različite ci- 
jene, leži sreća i nesreća čovjeka, jer je velika 
prednost i velika mudrost, ako smo se u stanju 
osloboditi raznih vrijednosti, kao što je i naša 
nesreća, a često puta i užas, ako nismo u stanju 
oteti se zagrljaju i čari vrijednosti koje su to samo 
u nama i u našim očima. Čak i najveću vrijednost, 
svoju vlastitu glavu, čovjek je u stanju proglasiti 
nevrijednom, pa time i lako pregoriti, odnosno iz- 
gubiti, ako je u pitanju jedna ideja, misao i uvje- 
renje koje oduzimlje i podređuje vrijednost svemu 
ostalome. 

Čovjeku na taj način nitko ne može ništa, a 
i najnemoćniji može mu učiniti sve i gospodariti 
S njim, jer sve ovisi od našega stava, od naše sla- 
bosti i jakosti, a nikako ne od vanjskoga svijeta 
kao takvoga, jer je ovaj vrijedan i nevrijedan, 
slab i jak prema nama, samo i isključivo prema 
tome kakav smo stav i odnos zauzeli! 410 


22. XII. 54. 
Mnogo ima na svijetu onakvih koji su »apsti- 


nirali« iz života. To su oni koji teško podnose 
Život, pa su se povukli iz njega u samoću, to jest 

u sebe, odrekavši se mnogih stvari, ali i dobivši 
mnogo od onoga čega inače nema u odnosu i do- 
diru s ljudima. Da, život je nešto što treba pod- 
nijeti i pretrpjeti i netko to čini teško, a neko 
lako. ' 411 


23. XII. 54. 


Često se govori kako je ovaj dobar, ili loš 
prijatelj; vjeran i neiskren kolega, krasan ili nemo- 
guć muž itd. To je sve točno da nas ima ovakvih 
i onakvih i svakakvih, samo pri tome ne smijemo 
zaboraviti da se nitko ne rađa ni prijateljem, ni 
kolegom, ni mužem, ni ljubavnikom, ni suradnikom, 
ni ženom, nego se sve to tek postaje! U kolijevci 
posjedujemo jedino ime čovjeka, a sva ostala svoj- 
stva stičemo. 412 


28. XII. 54. 


Uspoređujem sastav i rukopis jedne djevojčice 

iz 3. razreda gimnazije i jednoga dječaka iz 3. 
razreda pučke škole. Više me zadovoljava onaj 
pučkoškolac, nego ona gimnazijalka! A razlog? Ono 
dijete je pod stalnim kućnim nadzorom, a ona dje- 
vojčica je potpuno prepuštena samoj sebi. Njezina 
nemarnost došla je na taj način do potpunoga izra- 
žaja. Bez stalne brige nad djetetom, nema ništa. 
413 


28. XII. 54. 


Prošli su Božićni blagdani. Ja kažem, hvala 
Bogu da su prošli. Par dana sam nešto bolje jeo 

i već danas mi moj stari način prehrane izgleda 
jadniji i teži, jer je svako uspoređivanje na njegovu 
štetu. Lo 414 


28. XII. 54. 


Mi se tako lako razbacujemo raznim sudovima 
o ljudima, pojavama i događajima. A tko zna istinu? 
Nitko! Svi bivamo suci, ali većinom smo krivi i 
nepravedni suci. 415 


29. XII. 54. 


Poznajem jednu ženu koja je vrlo jaka intelek- 
tualka, ali nažalost, vrlo neugodnog izgleda, to jest 
veoma ružna. Njezino ponašanje u društvu je čudno- 
vato. S njom se teško malo dulje zaustaviti. Ona 
uvijek bježi, uvijek se nekamo žuri. Ne da se 
naprosto malo dulje gledati u lice. Vrlo ju je teško 
uloviti u pravome izgledu. Pa čak i u kući kao 
domaćica, ona je uvijek u pokretu, a rijetko kada 
sjedi i stoji na istome mjestu. Meni je potpuno 
jasno ovakvo njezino ponašanje. Ona je svjesna 
svoga tjelesnog stanja i ona se ne da gledati. To 
u njoj izazivlje osjećaj manje vrijednosti i nikakve 
druge prednosti, nikakvi drugi plusevi u njoj i na 
njoj, nikakve diplome, intelektualne prednosti ni 
društvene stepenice, ne mogu joj taj osjećaj iz- 
brisati. Svijest i osjećaj o sebi, žena gradi prvenstve- 
no na svojoj ženstvenoj strani, a tek onda na osta- 
lim svojstvima. 416 


29. XII. 54. 


Ako ni sami nismo u stanju biti potpuno načisto 
s time koje su osobe za nas značajne i koje su jače 

ušle u naš život, onda ćemo ih poznati po tome 
koliko su u stanju smućivati i razvedravati naše 
dane! To su one osobe koje nas jednom sitnicom, 
jednim pogledom i jednom rječju bacaju iz raspolo- 
ženja u raspoloženje, iz bolesti u zdravlje i obratno. 
Ako nam nije jasno, eto, po tome ćemo ih najbolje 
prepoznati. 417 


29. XII. 54. 


Kako je to velika stvar imati iskrena prija-| 


telja! Svaki moj prijatelj je moj »ambasador« i 
moj predstavnik pred drugim svijetom. 418 


30. XII. 54. 


Mi pretjerujemo, mi smo nepravedni u odnosu 
prema ljudima. Osuđujemo ih, a to više puta samo 
zato, jer nisu učinili ono što smo mi tražili i oče- 

.kivali. Zaboravljamo, međutim, da mi od njih tra- 
žimo ono što nemamo pravo tražiti i što oni nisu 
dužni učiniti! Jedino što je čovjek dužan učiniti 
to je da nam ne čini zlo! Ako ovo budemo uvijek 
imali na pameti, lišit ćemo sebe mnogih neugodnosti 
i razočaranja. 419 


30. XII. 54. 


Pitam jednu majku koja ima blizance, tako 
upadljivo slične i upravo jednake, kako ih može 
raspoznati i razlikovati? Ona mi veli: Ova dva 
djeteta su kao i dvije knjige istoga pisca, s istim 
koricama i istim izgledom, ali s potpuno različitim 
sadržajem! Lijepa usporedba koja, kao i sve uspo- 
redbe, pomalo i hramlje, ali ima u sebi dosta istine. 

420 

30. XII. 54. 


Kad se čovjek rodi, zapali se njegova svijeća 
koju se više ne može ugasiti ni štedjeti, nego koja 
gori dok potpuno ne izgori. Roditi se, dakle, znači 
početi umirati. 421 


30. XII. 54. 


Ljudi se trude da poslije svoje smrti ostave 
razna djela i razna materijalna bogatstva, a ne 
trude se da ostave najveće bogatstvo: dobar glas 
i lijepu ustanovu. Tko je to ostavio, taj nije uzalud 
živio i nije se uzalud trudio. I nije malo ostavio. 

422 


30. XII. 54. 


Gledam pred sobom jednu veću grupu stude- 
nata rodom sa sela. Eto, svi su već pomalo stariji, 
svi imaju preko 25 godina, svi već po desetak go- 
dina borave u gradu i svi će uskoro svršiti fakul- 
tet, ali sve je to premalo i prekratko da bi njihov 
izgled i njihovo ponašanje bilo drukčije od seljač- 
koga. (Ovu riječ uzimljem i dobrom i doslovnom 
značenju i nije mi, naravno, ni na kraj pameti 
da bih ju omalovažio i podcijenio). Tek djeca onih 
koji su sa sela, možda će izgledati neseljački. Ovo 
bi se isto tako moglo primijeniti i na gradske ljude 
koji su došli živjeti na selo. 423 


30. XII. 54. 


Poznajem djevojku koja ima 24 godine i koja 
je završila fakultet, a koja sebe još uvijek opravda- 

va mladošću! Ja sam joj, međutim, kazao da ako 
nije do sada postala ozbiljna i neće više. 424 


30. XII. 94. 


Gledam djevojku koja je zaista ružna. Lice 
joj je naborano i puno raznovrsnih manjih i većih 
čirića. Njezini roditelji ju obožavaju. Njih nimalo 
ne smeta njezin izgled. Sve je spasila ljubav! Mi- 
slim na roditeljsku ljubav. A osim roditeljske, rod- 
binske i prijateljske, postoji još i erotska, rodo- 
ljubna, znanstvena i umjetnička ljubav, pa mislim 
kako ona djevojka nema nikakvog razloga za oča- 
javanje i podcjenjivanje same sebe, jer kao što 
roditeljsku ljubav nisu smetali čirići na licu, tako 
neće smetati ni onu drugu ljubav koja je kudi- 
kamo jača i više slijepa od one prve. Svakoga se 
može voljeti tko je.čovjek, bez obzira u kakvom 
se obliku ovaj pojavljuje. Priroda se može poigrati 
s nekim čovjekom, može ga napraviti previsokim 
ili preniskim; predebelim ili premršavim; grbavim, 
šepavim, slijepim, gluhim, sakatim i mucavim. Čo- 
vjek može ostati bez ruku i nogu, može ga bolest 
i nesreća lišiti ovoga ili onoga organa, ali ni naj- 
veći tjelesni nedostaci ne oduzimlju čovjeku ništa 
sve dotle, dok mu nije ništa oduzeto na njegovoj 
unutrašnjosti. 425 


31. XII. 54. 


Kada ljudi počnu stariti, odnosno kada ostare, 
onda stanu kukati nad onim što su propustili u 
mladosti. I kad ih pitamo, što su to propustili, 
što je to za čim toliko žale, onda će nama nabrojiti 
one propuštene žene, »pijače« i neprospavane noći, 

one neiskorišćene dobre zalogaje, odjevne predmete 
i stambene pogodnosti, te one raznovrsne druge 
zabave i zabavice. Žale, dakle, za onim što je naj- 
niže i najmanje u čovjeku i životu, to jest žale 
za tjelesnim i materijalnim stvarima i užicima. 
Žale ono što se veli da su bili solidni, a zaboravljaju 
ustanoviti pred sobom da možda baš toj solidnosti 
i urednosti mogu zahvaliti što su još živi, zdravi 
i čili. Zar su tjelesni užici ono glavno u životu? 
Zar je to sve? Ovakav »propust« ih žalosti, a ne 
tješi ih i ne veseli što su bili dobri, točni, savjesni 
i istinoljubljivi; što su stekli dobar glas, ime, ugled 
i poštovanje i što su se zanašali idealima i općim 
pitanjima u društvenom, kulturnom, znanstvenom 
i rodoljubnom pogledu! Ovakvo kukanje je zapravo 
pljucanje na svoj vlastiti obraz i na sve ono, što 
je na njemu najljepše i najbolje. Takvo kukanje 
znači im to da eto sada u pametnim i zrelim godi- 
nama cijenimo ono, što smo u mladim godinama 
spoznali kao manje vrijedno. Ovakvo jadikovanje 
sliči i pismu, u kojemu bismo na kraju opovrgnuli 
ono, što smo na početku tvrdili. 426 


3. I. 59. 


Kulturan čovjek bi morao svladavati svoje nis- 
ke nagone i prohtjeve. Gledam žedna čovjeka koji 
upravo životinjskom pohlepom hvata čašu i pije 
vodu iz nje. Kako je to nešto ružno! A ružno je 
i ono kada bi ozebao čovjek upravo htio zagrliti 
vatru ili toplu peć, kojoj se smrznut približio. 
Tome je jednako i ono glasno uživanje u dobroj 
i slasnoj hrani, kada se i izdaleka vidi na nama 
kako sve pjeva i sve se smije, jer, eto, uživamo 
u dobrome zalogaju. Čovjek se mora suzdržati i 
u velikome veselju i u velikoj boli, a pogotovo u 

ushićenju i razočaranju, koje se osniva na nižoj, 
tjelesnoj osnovi. Životinja u tuzi i veselju odvraća 
“ »punom parom«, a čovjek je uvijek i um svemu 
gospodar da dade oduška po volji. 


427 
3. I. 65. 
Odbijati od drugih svaku uslugu, isto je tako 
loše, kao i ne činiti im nikakovu. 428 
3. 1. 59. 


Često slušam i čitam kako se govori i piše o 
zdravstvenom, društvovnom, gospodarskom, higi- 
jenskom i sličnom prosvjećivanju, a zaboravljamo 
da tu postoji samo jedno pitanje da li je netko 
prosvjećen ili nije, jer ako jest, onda je prosvjećen 
u svemu, a ako nije, onda je zaostao u svemu. 
Kao što postoji samo jedna kultura, tako postoji 
i samo jedna prosvjeta. Neumjesno je na primjer 
govoriti o fizičkoj kulturi, jer kultura je sama po 
sebi i fizička. 429 


3. I. 55. 


Zamjeravam jednome čovjeku koji je veoma 
prostorječan u svome govoru, a on mi veli da su to 
sve prirodne stvari. Ja mu na to velim da ima i 
drugih stvari koje su prirodne, a ipak o njima ne 
govorimo i nije zgodno govoriti, kao na primjer da 
svaki čovjek ide u zahod, a ipak o tome nikome 
ništa ne priča! 430 

3. I. 55. 


Danas je jako moderno govoriti o narodu, pa 
tako i o narodnome čovjeku. Premda je potpuno 
razumljivo i svakome pučkoškolcu što je i tko je 
narodni čovjek, ipak je potrebno podsjetiti na neke 
primjere iz svakidašnjeg života. Kad ja dođem u 
svoje rodno selo koje ima oko 500 stanovnika, onda 
tamo nalazim da 490 ljudi voli svoju domovinu 
i vjeru, pa pitam, da li bih ja bio narodan čovjek 
kad bih činio i osjećao obratno od svih mojih 
mještana? Uzmimo dalje cijeli naš narod! Tu se 
prilično točno znade što taj narod želi i hoće, i 
sad nastaje pitanje da li je narodni čovjek onakav 
intelektualac, književnik, umjetnik, političar, soci- 
jolog itd., koji ne cijeni vrednote koje je njegov 
narod u velikoj većini usvojio? Vratimo se, dakle, 
onoj običnoj i svakome jasnoj definiciji: mnarodan 
čovjek je onaj koji čini i misli ono, što i velika 
većina njegova naroda u svojoj duši osjeća. Time 
ja ipak ne mislim reći da je kod većine uvijek 
istina, ali se ipak na kraju krajeva moramo uvijek 
vratiti i osloniti na većinu, jer je uvijek veća 
vjerojatnost da je istina kod većine. Tvrdim i vi- 
čem gromko i glasno: Bolje je da svijetom vlada 
većina, makar i sa zabludom, nego manjina, ili 
jedan sam, makar i sa istinom! Ako odbacimo prin- 
cip većine kao, hoćeš nećeš ipak nejmjerodavniji 
i najsigurniji, onda su otvorena vrata svim silni- 
cima i diktatorima da nam se popnu na grbaču 
pod geslom da je većina doduše protiv njih, ali 
da je na njihovoj strani — istina! 431 


83. I. 598. 


Kaže se da su stariji ljudi teški, da je teško 
i neugodno s njima živjeti. To je točno u jednome 

pogledu, ali se isto tako može kazati u drugom 
pravcu da je s njima lakše živjeti, jer su otupili 
u svojim zahtjevima i osjetilima, pa pred njima 
možemo sebi mnogo toga dopustiti i priuštiti, što 
pred mlađim svijetom ne bismo ni mogli ni smjeli. 
Mlad i svjež duh, to je kao budni stražar koji 
sve vidi i čuje i na sve pazi, a starost niti je na 
visini, niti traži od drugoga visinu. 432 


4. 1 59. 


U jednoj obitelji nastala je mala svađa. Kćerka 
se udala i dovela u kuću muža. Prigovara se majci 
da ona više voli sina, nego onu udatu kćer. Zet 
je naravno na strani svoje žene. Pitaju mene što 
ja mislim. Ja velim, ne znam ništa, osim jedno, 
a to je: majka je u tome najmanje kriva, jer ona 
posve sigurno jednako voli i sina i kćerku. 

433 


4. 1 59. 


Dobar glas koji uživamo moramo više puta, 
osjetiti kao neugodan teret. Između ostaloga i u 
tom pogledu, što smo u velikome strahu da ne 


izbiju na javu neke naše mane, koje inače nisu | 


tako velike ni strašne i koje bi drugima bile dopu- 
štene, ali, eto, nama se upisuju u veliki grijeh. 
Tako je to kod djece i kod odraslih. Poučavam 
učenicu koja ide u 3. razred gimnazije. Ona je u 
prva 2 razreda bila odlikašica, ali sada joj već 
neki predmeti teže idu, a posebno matematika. 
Ništa zla u tome, ali na njoj je dobar glas, glas 
dobre učenice i ona ne bi nipošto rekla da joj mate- 
matika ide lošije i da joj je potrebna pomoć. I 

tako ona biva u matematici sve slabija, a njezina 


kolegica, koja je uvijek bila slaba, svakim danom 


je u tome predmetu sve bolja, jer ona nije bolo- 
vala od dobroga glasa ni srama da zakuka i zatraži 
pomoć. 434 


4. 1. 55. 


Moj zidni kalendar je požutio. Sjećam se do- 
bro kad sam ga metnuo na početku 1954. godine. 
Bio je tako nov, bijel i čist. Sad je žut, star i pun 
prašine. Skidam ga i zamjenjujem s novim, bijelim 
i čistim kalendarom za 1955. Ovo smjenjivanje mi 
po svemu sliči na lišće po stablima, koje se rodi 
lijepo, mlado i zeleno, da umre uvenulo, staro i 
žuto, označivši tim putem od zelenoga do žutoga 
jedan god u životu stabla, kao što i ovo mijenjanje 
kalendara označuje jednu dovršenu stranicu našega 
života. 439 


7. I. 55. 


Uvijek i svakome preporučujemo da intelekt 
mora nadvladati srce, ali je to više puta teško, 
a nekima i nemoguće postići. Moj znanac, sve- 
učilišni profesor i zaista visoki intelektualac, izgubio 
je najprije sina, a sada i kćer. On je u stalnoj 
dubokoj potištenosti i ako bi to dulje potrajalo, 
ja se bojim da bi moglo loše svršiti. Pokušavao 
sam ga tješiti i preporučiti mu spomenuti recept 
razuma, a on mi je odgovorio: Ne mogu, u meni 
ima nešto što je jače od mene... Trenutno uspijem 
dati razumu riječ, ali onda me neka struja zanese 
kako hoće i gdje hoće, jer sam nemoćan da se 
oduprem... 

Kad sam se rastao od svoga prijatelja raz- 
mišljao sam o tome kako zapravo nije nikakvo 
čudo, što srce nekada potpuno gospodari s nama i, 
mislio sam dalje, kako ono ima tako reći pravo 
na to i, misli su se nadovezale, kako smo više puta 
nepravedni i sebični prema njemu, jer bismo htjeli 
ušutkati ga kad nam je teško, a uživati u njemu, 
kad nam radi u prilog. 

Zaista, veliki je udio srca u našem životu, 
velika i značajna je njegova dionica u velikim i 
manjim zbivanjima. 

Sjetimo se književnosti i grjetopsa, gdje bez 
srca i zanosa ne bi bilo ničega. Sjetimo se svih 
onih velikih imena u čovječanstvu i u svakome 
narodu napose koji su ostali nenadoknadivi uzori 
pokoljenjima, jer su u političkom, vojničkom, druš- 
tvenom, umjetničkom ili u bilo kojem drugom po- 
gledu poduzimali korake i stvorili djela koja se po 
samome razumu ne* bi nikada bila ostvarila da ih 
nije omogućilo vruće i »nerazumno« srce koje je 
na krilima zanosa hrlilo dalje, ne obazirujući se 
na račun, logiku, izglede i ishod... Sjetimo se, na- 
pokon, i svakidašnjeg života i naših međusobnih 
odnosa, pa ćemo se i tamo uvjeriti da svi pojmovi 
koji znače nešto lijepo, dobro i plemenito među 
ljudima, da sve to vuče svoj korijen iz srca, a ne 
iz razuma! Koliki i koliki žive od srca drugih; ko- 
liki i koliki poboljšavaju, poljepšavaju i olakšavaju 
svoj život srcima svojih bližnjih! Kada srce u ljudi- 
ma ne bi prevladavalo, kako bi oni jadni prosjaci 
pred vratima i na uglovima? Komu, ako ne srcu 
imamo zahvaliti onu divnu riječ opraštanje? Pomoć, 
samilost, žrtva, utjeha itd, sve to spada prvenstveno 
u rječnik srca, pa tek onda razuma! A tek ljubav! 
Što bi čovjek bez nje? A ljubav nije ništa drugo 
nego srce! Ne čudimo se, dakle, da nam srce zadava 
boli, budimo snošljivi prema njemu i oprostimo 
mu manjkove radi onog velikog viška! . 436 

7. 1. 55. 


Kada gledam današnje studente, onda se sje- 
ćam svojih studentskih dana od 1932—1936. Mi 
studenti smo bili pokretači svih političkih i dru- 
štvenih djelatnosti. Bilo nas je različitih opredjelje- 
nja, imali smo svoje klubove, vodili burne rasprave, 
tiskali letke, priređivali demonstracije i manife- 
stacije. Tom borbom smo se razvijali i izgrađivali, 
a osim toga smo doprinašali bogati prilog i udio 
cjelokupnom javnom životu. 

Kada na to mislim, onda mi padaju napamet 
razni nasilnički režimi u raznim zemljama, gdje 
je cjelokupni život, pa i onaj studentski, potpuno 
umrtvljen i onemogućen. To je možda i najveća 
šteta takovih oblika državne uprave što su cijeli 
jedan naraštaj (a ako dulje potraju i više nara- 
štaja) ostavili bz udjela i riječi, a time i kulturu 
dotičnoga naroda i kulturu uopće lišili tako drago- 
cjenog omladinskog priloga! 437 


8. I. 55. 


Ljudi nam se nude na veliku pouku. Tu su 
pred nama i mi, samo ako hoćemo, možemo ih 
odlično iskoristiti za svoju korist. I u najgorem 
skupu ljudi mi možemo probrati i skupiti toliko 
vrlina da se divno usavršimo, kao što i iz naj- 
boljeg društva možemo skupiti toliko mana da se 
potpuno pokvarimo. 

Sve, dakle, zavisi od nas što primamo od njih. 
U tom smislu moglo bi svako, pa i ono najgore 
društvo kazati onome koji se tuži da su ga drugi 
pokvarili: Tko ti je kriv da si pokupio od nas 
ono što je najgore, mjesto da si pokupio i poprimio 
ono što je najbolje! Da si od svakoga uzeo po 


241 


jednu sitnicu dobra, na tebi bi se bila skupila 
velika glavnica i ti bi izgledao kao visoko razvijena, 
fina, etička i svakome ugodna osoba! Ukratko: Sva- 
ko društvo može u isto vrijeme skovati sveca i 
lopova, jer sve ovisi više od onoga koji prima, 
nego od onoga koji daje! I među najpokvarenijim 
ljudima moguće je pokupiti sitne iskrice i žeravice, 
pa u sebi od toga zapaliti čitav oganj dobra, kao 
što s druge strane ništa ne koristi mnogima što 
su boravili i među najboljima, kad su se od njih 
pokvarili, jer su usvojili samo ono što na njima 
ne valja. 438 


12. I. 55. 


Potpuno sam uvjeren u to da i naše srce 
znade za umor, isto kao i intelektualni život. Srce 
se također može razlijeniti. Njega se može vježbati 
i ponavljanjem stavljati u pogon. Ima dana kad 
smo mi naprosto »tupi«. Ništa nas se ne doimlje 
i ne prima. To je stoga, što nam se srce razlijenilo, 
ili pak zato, što je ono premoreno. Nakon velikih 
uzbuđenja, nastane era tišine u srcu, upravo kao 
što iza uzburkanog mora nastane »bonaca«. Malo 
po malo i »na rate« mi možemo opet preći u pri- 
jašnji polet i zamah. To se postiže podraživanjem 
srca i to nečim što uzbuđuje. Slika, događaj, priča, 
pojava, osoba, sjećanje, itd. — sve to može pomoći 
da probudimo ono što je zaspalo, odnosno da makne- 
mo ono što je stalo. Čuvstveni život se može za- 
pustiti i unaprijediti, poboljšati i pokvariti. Ukrat- 
ko: mnogo toga što vrijedi u intelektualnom ži- 
votu, vrijedi također i u čustvenome, premda nam 
se na prvi pogled čini da nije tako! 439 

16. I. 55. 


Ako je tačna ona narodna izreka: »ako se ne 
oženiš, pokajat ćeš se, ako se oženiš, pokajat ćeš 


se« — onda je bolje ovo drugo pokajanje, to jest 

pokajanje pokraj obitelji i svoje djece, nego poka- 

janje u samoći. 440 
16. I. 55., 


Kad će nam medicina moći protumačiti što 
je to smijeh? Nikada! Barem ne onakva medicina 
koja vidi u čovjeku samo tijelo. Smijeh je nadasve 
i povrh svega psihička pojava i nikakva fiziologija 
ju ne može objasniti. Fiziologija nam doduše znade 
kazati da postoje mišići za smijeh i središte koje 
njima upravlja, ali čovjek može napraviti sve po- 
trebne grimase i kretnje smijeha, a opet smijeha 
nema, ako se duša ne smije! Kad se životinja 
uspije nasmijati, onda ćemo moći ozbiljno govoriti 
o njezinoj psihologiji i o nekoj vezi životinjskog 
svijeta s čovjekom. Kad bi se životinja uspjela 
nasmijati, prestala bi biti životinja... 441 


16. I. 55. 

Kako je knjiga nešto veliko i divno! Pomoću 
nje moguće je prenijeti pred nas države i konti- 
nente, kao što je moguće oživjeti prijašnje i sa- 
čuvati današnje vjekove! 442 


16. I. 59. 


; Gdje god postoji neki razvoj, to jest svuda 
1 uvijek gdje se nešto malo pomalo razvilo iz 

drugoga, tu postoje i sve stepenice, svi stupnjevi 
razvitka! Ova mi misao pada na pamet kad se 
sjetim one tvrdnje da se čovjek malo pomalo raz- 
vio do današnjega svoga stanja i izgleda. Kako 
to onda da u prirodi nigdje nema stvorenja koje 
bi bilo nešto više od majmuna i nešto manje od 
čovjeka? Kako to da čovjek sjedi na jednoj visini 
koja nije spojena nižim stepenicama i kako to da 
između čovjeka i recimo majmuna puca takav jaz, 
nad kojim nema nikakvih mostova? Kaže se da 
sve valja suditi po zdravome razumu, ali baš zdrav 
razum postavlja ovakva pitanja i zahtijeva da vidi 
na putu — korake, na visini — stepenice, a na 
razvoju — etape. 443 


16. I. 59. 


Kad god mi netko kaže da poprimim neku 
tvrdnju, jer da je to rekao ovaj ili onaj, onda 
mu ja kažem: Ja hoću znati zadnji uzrok svemu, 
pa i kad mi navodiš neki prirodni zakon na pri- 
mjer: uslijed velikog trenja nastane vatra, onda 
ja i tu filozofiram i pitam se: zašto baš vatra, 
a ne led; zašto da se kod trenja baš povisi, a ne 
recimo snizi toplina? A kamoli onda da prihvatim 
za gotov groš nešto samo zato, jer je to ovaj ili 
onaj rekao? 444 


16. I. 55. 


Kada. književnik nešto napiše, onda je vrlo 
potrebno da poslije toga pogleda što je napisano, 
ne samo zbog sadržaja, nego i iz formalne i jezične 
strane, jer u onoj toploj želji da se što prije izra- 
zi, čovjek preskače mnoge znakove, mnoga slova, 

pa čak i čitave riječi. A da i ne govorim o sti- 
lističkim oblicima. Kod »prve ruke« čovjek naprosto 
nema vremena misliti još na nekakve razlike i ina- 
čice pravopisnog, gramatičkog i stilističkog načina. 

445 


19. 1 66: 


Što je čovjek inteligentniji, to je obilatiji u 
priznavanju vrlina i osuđivanju mana, jer mnogo 
više vidi nego drugi čovjek. Stoga je snošljivost 
više puta ne znak dobrote, nego nerazvijenosti i 
neznanja, kao što i nečiju strogost i nepopustljivost 
ne smijemo pripisivati tvrdome srcu, već fino raz- 
vijenome intelektu koji je vidio zlo i zločinca u 
svim njegovim inačicama. Lako je biti dobar onome 
koji ništa ne vidi, ne čuje i ne zna. 446 


19. I. 99. 


Intelektualci ne sakrivaju svoje »ekstravagan- 
tnosti«, dapače ih ističu i njima kao da se ponose, 
jer misle da ih čine posebnim i velikim, a »mali 
svijet« se boji svega što je neobično na njemu, 
jer se boji da se to ne pripiše njegovoj ludosti i 
zaostalosti. 447 


20. I. 55. 


Malo prije sam razgovarao s jednim liječnikom 
koji je čir na želudcu izliječio na taj način, što 
mu je supruga otišla na sajmište i pitala proda- 
vača trava: »Molim Vas travu koja liječi čir na 
želudcu«. Ovaj joj je izmiješao 4—5 trava i rekao 
način kako se pije. Osim toga upotrebljavao je i 

travu »Iva«, za koju narod veli »Trava iva, čini 
od mrtva živa«. Uzimao je i svako jutro gustu 
otopinu šečera... Liječio se, dakle, i izliječio na- 
rodnim lijekovima. Ništa čudnovato što se tiče re- 
zultata, ali zanimljivo je da to čini liječnik. Posve 
je, naime, sigurno da ovaj liječnik ne samo da ne 
propisuje svojim pacijentima čirašima ove lijekove, 
nego da ih i odvraća od njih. A zanimljiv je slu- 
čaj i zato što dokazuje da čovjek kad se radi o 
njemu samome, prestaje biti sve ono što je (u ovom 
slučaju liječnik), a ostaje samo čovjek, prestrašen 
i zabrinut za svoju sudbinu. I ovo je jedan od 
dokaza kako je čovjek slab i jadan, kao što je 
jadan i onakav čovjek (mislim na jednog pozna- 
tog) koji je cijeli život bio i živio kao ateista, 
ali se na smrtnoj postelji ispovijedio i pričstio... 

448 


20. 1. 99. 


Školska kvalifikacija, a osobito ona visoškolska 
pruža svome nosiocu lijepe prednosti u društvu, 
u moralnom i materijalnom pogledu. Misleći na to, 
.rekao sam ovih dana jednome studentu koji uskoro 
dovršava fakultet, probijajući se teškom mukom od 
ispita do ispita, ograničivši se na udžbenike i ne 
pročitavši ni knjige: Do tvoga studija ne držim 
ništa, kao što neću sutra držati ni do fakulteta. 
U ime diplome sutra ćeš omalovažavati one koji 
ju nemaju, a koliki i koliki od njih su vrijedniji 
od tebe u svakom pogledu, ali su, eto, krivi jer 
nemaju visokih škola. * 449 


20. I. 55. 
Sad u ovim hladnim zimskim danima kada 


skoro nema čovjeka koji ne trpi od neke prehlade, 

mislim kako je medicina dobra, ali i loša stvar, 
jer psihološki može čovjeka utući i gdje treba i 
gdje ne treba. Uzmite na primjer najobičniju pre- 
hladu. Čovjek ju uzimlje i snosi prilično lako. 
Ali dajmo joj stručno i još po mogućnosti latinsko 
ime. Eto čuda na pretek. Uzmimo stručne nazive 
i imena za male krastice i otekline, pa zatim za 
opadanje kose i njezino sijedenje, za bol zuba itd. 
Zar, zaista, nije bolje ako pacijent ostane kod svo- 
ga imena i ako ga se ne opterećuje stručnim nazivo- 
slovljem koji mogu samo psihički i fizički bolest 
pogoršati? 450 


20. I. 55. 


Mnogo se u ovo naše vrijeme govori o tome, 
kako treba živjeti »prirodnim životom« i kako sa- 
mo takav život omogućuje zdravlje i zadovoljstvo. 
Ovoj misli bih stavio dva prigovora. Prvo: Sum- 
njivo je to sve skupa, jer sve smjera na erotički 
i seksualni život! Kao da je to cijeli život! Kako 
to da moderan čovjek traži »prirodan život« samo 
u tome, a ne u nečemu drugome? Sumnjiv je 
zahtjev za prirodnim životom od čovjeka koji je 
upravo danas najudaljeniji od prirode u svakom 
pogledu? Ako se uistinu radi o zahtjevu za pri- 
rodnim životom, zašto se moderan čovjek ne pri- 
hvati što prirodnijeg jela, što prirodnijeg odijeva- 
nja, stanovanja, zabavljanja i uopće što prirodnijeg 
načina života? Obratno vidimo da je čovjek dva- 
desetog stoljeća u svakom pogledu upravo obes- 
častio prirodu i odaljio se od nje kao nikada u 
povijesti. Dakle: sasvim neprirodan čovjek traži 
prirodan život i to samo tamo gdje odgovara nje- 
govim najnižim strastima i nagonima, a tamo gdje 
bi se u ime prirode trebalo odreći mnogih većih 

i manjih užitaka, tamo nema zahtjeva za povratak 
u prirodan život! 


Drugo: Kad sam već kod ovoga, spomnimo 
nešto iz iskustva. I to iz pedagoškog i nastavnič- 
kog. Imao sam prigode kao nastavnik i odgojitelj 
promatrati iz neposredne blizin rezultate toga to- 
liko zahtjevanog »prirodnog života«. Poznajem iks 
mladih koje je bilo užitak gledati i užitak s njima 
biti, a i one same su uživale u tome zadovoljstvu. 
Točno sam ih promatrao i mogu kazati da se i 
njihovo poružnjivanje, i njihove bore na licu, i 
njihovo nezadovoljstvo, točno podudara s početkom 
njihovog »prirodnog« življjenja«. Ako je to rezultat 
prirode, e onda nazdravlje takva priroda i takav 
način života! 491 


24. I. 55. 


Svaki čovjek bi trebao imati svaki dan barem 
nešto, to jest barem jednu stvar stalnu! Bilo da 
u jedan te isti sat ustaje, ide spavati i izlazi iz 
kuće, ili da u isto vrijeme ide na objed, večeru 
ili šetnju — potrebno je da s ovakvim jednim 
stalnim događajm čovjek drži sebe da tako kažem 
centriranim i skupljenim! Tamo gdje je sve po- 
stalo svaki dan drukčije i različito, sve slučajno 
i nesigurno, tu* je opasnost da se naša ličnost 
razlije i prospe. Čovjek koji vam na svaki upit 
o njegovom dnevnom raspordu odgovara: »Ne znam, 
jučer je bilo ovako, danas i sutra ne znam kako 
like čine neurednim, a u svakom slučaju on je 
žrtva, jer gdje nema barem ono najmanje od ras- 
poreda, tu nema ni mira. 492 

25. I. 55. 


Razgovarao sam ovih dana s jednim intelektu- 
alcem koji veli da je on u svim ratnim i poslije- 
ratnim nemirnim i revolucionarnim vremenima, 
uzeo sebi geslo: Pazi na lonac da se nerazbije! 
To drugim riječima znači: čuvaj glavu i pazi da 
ti bude dobro! Možemo si zamisliti, koliko je ova- 
kav čovjek morao biti vijugav i koliko je ustupaka 
napravio sebi i svojoj savjesti. Ja bih rekao da 
ovakvo geslo može uzeti samo onakav čovjek koji 
zaista ima lonac mjesto glave. Kad bi svatko pazio 
samo na lonac život bi se zaledio, jer baš u onome 
razbijanju i kotrljanju lonaca život se razvija i 
kreće naprijed. 453 


25. I. 55. 


Držim da svaki pisac mora biti načisto sa 
svojim nadahnućem, to jest mora dobro razlikovati 
istinsko nadahnuće od njegove želje, računa, pla- 
na ili namjere. Meni se na primjer više puta »mo- 
ta« po glavi neka tema i ja se k njoj češće navra- 
ćam da bih je započeo, obradio i razradio, ali to 
nije nadahnuće, to sam ja silio i gonio tu temu, 
to jest ja sam ju izabrao, bilo iz nestašice druge, 
bilo da odgovara nekoj mojoj intelektualnoj naka- 
ni... Nadahnuće točno poznajem po tome što se 
ono slučajno, nenadano i onako »s neba pa u re- 
bra« javi pa me stalno drži, kad jače kad slabije, 
podsjećajući me da je ona tu i da bi joj valjalo 
pristupiti. Nadahnuće drži, ono je napast! Nje se 
čovjek ne može otresti! 454 


29. I. 55. 


Ja mislim da se intelektualcem ne postaje, 
nego se takvim (bolje reći za takvog) treba roditi. 

Da, doći na ovaj svijet s naklonošću za opažanje 
i razmišljanje, jer se ovakva i slična svojstva ne 
mogu steći nikojom knjigom i u nikojoj školi. 
Intelektualac je jedna vrsta pjesnika i filozofa, a 
pjesnikom i filozofom se valja roditi. 499 


25. I. 09. 


Meni je teško s mnogima razgovarati i ja osje- 
ćam da oni vide i moje neprikriveno negodovanje 
zbog toga. Meni je potreban za razgovor brz, okre- 
tan i jasan duh koji odmah shvaća ozbiljnost, ša- 
lu, aluziju, usporedbu itd., a koji je uz to dobro 
obaviješten i potkovan o temi o kojoj razgovaramo. 
Tek s takvima je moguć netto razgovor, a s dru- 
gima valja mnogo toga odbiti na taru, pa za čistu 
korist razgovora ostaje jako malo. 496 


25. 1. 099. 


Kako je to neugodno kada ti netko stoji iza 
leđa dok na primjer čitaš novine! Ja na primjer 
ne mogu biti sabran, ne mogu misliti ni pisati, 
dok mi netko čuči iza leđa. Ovo je sigurno onaj 
praiskonski biološki strah, naslijeđe od pradjedova. 

457 


29. I. 99. 


Kaže se za mnoge mlade ljude, a osobito za 
mlade djevojke da su one dobre ili pak raskala- 
šene prema odgoju koji su stekli i prema društvu 
u kojemu su se kretale. Nema sumnje da takva 
crta ima važnu ulogu, ali mislim da se ovdje radi 

prvenstveno o naravi i krvi. Prostitutkom se valja 
roditi, a isto tako blago, mirno, solidno i skromno 
ponašanje jedne djevojke, prvenstveno je stvar ro- 
đenja, pa tek onda odgojnih prilika. 458 


29. I. 55. 


Pada mi napamet kako je dobrota veliki fi- 
lozof! U svakidašnjem životu ne misli se tako, 
nego naprotiv kao da na dobroti stoji prizvuk 
nečega, što nije sklono ni prosječnom, a kamoli 
većem razmišljanju. A nije tako, jer nitko nije 
dobar bez razloga, to jest bez onih brojnih misli 
i dokaza koji ga sile da bude takav. Činiti dobra 
djela, opraštati, ne iskoristiti svaku prigodu, ne osve- 


titi se, svladati se itd. — sve to može samo onaj 

koji mnogo i dalekovidno misli, kombinira i pred- 

viđa. 459 
2. II. 55. 


Ja se umaram neradom, a odmaram radom. 
460 


2. II. 55. 


Zanimljivo kako se narav ljudi može prosuditi 
i po bojama njihovih odjevnih predmeta. Svi po- 
tišteni, poniženi, osjetljivi, sramežljivi i osjećajem 
manje vrijednosti opterećeni ljudi, skloni su crnoj 
i tamnoj boji, dok su svjetle boje znak mladosti, 
vedrine, odvažnosti, smjelosti i vrijednosti, bilo 
stvarne bilo umišljene. 461 


2. II. 99. 


Duša je velika i složena stvar. To je jedan 
tako golemi prostor da ga je teško bilo čime ispu- 
niti. Velike stvari kao što su znanost, umjetnost, 
domovina, ljubav, prijatelj itd. — nisu ipak do- 
statni, bolje rečeno nisu sigurni za pokriće duše, 
jer prijete nevjerom i razočaranjem. Dušu može 
smiriti i napuniti samo Bog, jer samo on je u 
stanju doprijeti do svih njezinih kutića i zavijuta- 
ka, te zadovoljiti sve njezine potrebe. Duši je po- 
treban mir, a ovoga nema bez Boga. 462 


2. II. 55. 


Ja sam jako točan kada imam s nekim dogovo- 
reni sastanak. Jedan me prijatelj nazvao baro- 
metrom. Strašno me ljuti kada ljudi nisu točni. 
Pokušavao sam već primijenjivati »sankcije« pro- 
tiv njih. S jednim sam prekinuo prijateljstvo, jer 
me je pustio dugo čekati i to na ulici. Neke sam 
čekao par minuta i onda otišao. S trećima sam se 
malo porječkao. Itd. Ali sve je uzalud. Ljudi su 
takvi i ja ih bome ne mogu popraviti. Ako bih 
nastavio s ovakvim svojim kronometrijskim sta- 
vom, morao bih se sa svima posvađati. I nije mi 
ostalo drugo, nego se pomiriti s tom činjenicom. 
Ljudi su ovakvi i u svakom drugom pogledu i 
nameće se pitanje što valja raditi? Nema druge nego 
uzeti ljude s njihovim pogreškama, trpjeti i žrtvo- 
vati se radi toga, jer lako bi bilo živjeti kada bi 
ljudi bili savršeni. U tome i leži veličina onoga 
nazora na svijet koji umije čovjeku predočiti da 
uzme čovjeka kao teškoću i teret, da se pomiri 
s tom činjenicom i da ljudske odnose shvati kao 
sastavni dio svakidašnjeg života. 463 

2. IL. 55. 


Mi koji živimo u ovim burnim vremenima, ima- 
mo priliku ustanoviti mnoge stvari, pa između osta- 
loga i neke rezultate iz borbe materijalističkog 
nazora s raznim religijama. I što može ustanoviti 
svaki iole nepristran čovjek? Samo to, da je taj 
nazor svaki dan sve slabiji, a njegov protivnik 
svaki dan sve jači. To je tako očita činjenica da 
je vidi svaki slijepac. Zaista, nerazuman je onaj 
koji se upušta u borbu protiv zvonova, tamnjana 
i duhova... 464 


2. II. 55. 


Često se misli da raspravljanje između dva 
čovjeka s dva potpuno oprečna nazora nema uopće 
smisla, jer jedan vidi ovako, a drugi onako. Oni 
doista tako vide i nemoguće je nekoga nagovoriti 
da mjesto crnoga vidi bijelo i obratno. To je tipi- 
čno da se može prisiliti neko oko da mjesto žuto- 
ga vidi zeleno, ili mjesto modroga — sivo, ali se 
to oko može postaviti pod ovakvo ili onakvo osvje- 
tljenje, na ovo i ono stajalište, a tim promjenama 
mijenja se i ono što je gledano. Tako i rasprava 
između dva nepomirljiva dobiva smisao po tome 
što mu s predočivanjem novih momenata i upozo- 
ravanjem na nepoznate okolnosti, mijenja vidokrug, 
a time onda i njegova slika svijeta i problema u 
njemu. 469 


2. II. 55. 
Da su neke riječi potpuno prozaične i da ima 
više i manje poetičnih riječi, to je osjetio svaki 
onaj koji je uzeo pero u ruke. To se može kazati 

i za sva slova, posebno za samoglasnike. Sve je to, 
naravno, stvar ukusa i sluha, i što se toga sluha 
tiče, ja bih, obzirom na poetičnost ovako poredao 
samoglasnike: O, U, A, E il. 466 


2. IL. 95. 


Tek kavalirstvo među jednakima je ono pravo 
kavalirstvo. Kavalirstvo muškarca prema ženi, mla- 
đeg prema starijemu, djeteta prema roditelju, uče- 
nika prema učitelju, itd., — uvijek se dade svesti 
na neke sebične porive, ali gdje je ravan ravnome, 
isti istome, kavalir, tek tamo se može govoriti o 
istinskome kavalirstvu. 467 


4. II. 55. 


Kolika je šteta za svakoga čovjeka, a posebno 
za umjetnika, ako i najmanju sitnicu odnese sa 
sobom u grob! Književnik, slikar, kipar i slični 
ljudi morali bi iscijediti iz sebe i posljednju kap 
svoga talenta i svojih mogućnosti, pa da tako u 
crnu zemlju ponesu samo lješinu, a dušu ostave 
pred grobnom jamom. 468 


4. II. 55. 
Kad god pdgledam djecu, osjetim se starijim. 


Djeca tjeraju starce iz života da bi ona u njemu 
imala mjesta. 469 


24. II. 55. 


»Život je borba« — da, ali u prvome redu 
borba sa samim sobom! Ovo bi morali dobro za- 

pamtiti svi koji se bore i gdje treba i gdje ne 
treba i koji, kao žrtve te borbe, izgledaju kao mu- 
čenici i patnici. A kad bi se malo više borili sa 
samima sobom, trebalo bi im mnogo manje borbe 
s drugima i mnogo bi se više mira nauživali. 

470 


ll. V. 55. 


Slušam muškarca i ženu kako se svađaju o 
ljubavi. Ona veli: Dao si mi slobodu, jer me nisi 
volio. On se svakojako opravdava, a ja bih na nje- 
govome mjestu odgovorio: točno je da onaj koji 
daje slobodu, ne voli, ali je još točnije da onaj 
koji uzimlje slobodu i može se njome služiti, da 
taj još manje voli. Jer kod davanja slobode može 
se raditi i protiv srca iz čisto razumskih razloga, 
ali kod uzimanja i služenja sa slobodom, sigurno 
se radi samo o stvarima srca. Onaj, naime, koji 
voli, ne može i da hoće biti slobodan i uživati u 
slobodi! 471 


ll. V. 55. 


Ima ljudi koji su razočarani u svemu i svako- 
me. Tome su i sami donekle krivi. Od ljudi se, 
naime, ne može i ne smije bogzna što očekivati. 
I naravno, ako si došao u takvo stanje, da si upravo 
grubo i potpuno od njih ovisan, onda se moraš 
razočarati. Možeš, naime, i to samo od dobrih lju-: 
di i dobrih prijatelja očekivati neke male usluge, 
ali ako recimo ništa nemaš, ako si bez ikakvih 
sredstava i prihoda, razočaranje je neminovno, jer 
ti toliko nitko neće dati ni učiniti! 472 

11. V. 59. 


Božji računi su zaista složeni i teško ih je 
našim slabim razumom shvatiti. Eto mislim o slu- 
čaju obitelji Ž. Deset godina je ova obitelj rasta- 
vljena od svoga oca koji se nalazi u Americi. 
Nakon toliko muka, uspjelo je napokon majci S 
troje djece stići k svome mužu. Četvrto dijete, 
sin od 21 godine, ostao je u domovini, jer kao 
vojni obveznik mora izvršiti svoju dužnost. Majka 
je s djecom tek stigla k mužu, a sin se razbolio 
i — umro! Ona toliko očekivana i krvavo zaslužena 
radost, skupo je plaćena opet jednom tragedijom! 
Zaista je teško Boga razumijeti. 

P.s. Ovu bilješku sam zapisao pred više od 20 
godina, a sada (god. 1977.) kada rukopis prepisujem 
na stroju, sjećam se slučaja pred petnajestak dana, 
kada je jedan svećenik na sam Uskrs dijelio svetu 
pričest u crkvi i kad se poslije toga vraćao k ol- 
taru da nastavi misu, pao je i — slomio ruku! 

473 


20. V. 59. 


Promatrajući sebe i one meni slične, često sam 
posumnjao u ispravnost onoga odgoja kojim smo 
zadojeni, jer, eto, ispadamo sasvim nepraktični, ne- 
snalažljivi, a često i smiješni sučelice modernog vre- 
mena i životnih prilika u njemu. Ali nakon zreli- 
jeg razmišljanja dolazim ipak do zaključka da od- 
goj nije kriv, ako me je život bacio i postavio u 
takove prilike da više nisu dostatne ljudske, nego 
podljudske sposobnosti da bi se čovjek održao. Dru- 
gim riječima: mene su odgajali i odgojili za ljudske 
odnose i moja majka nije ništa kriva, ako sam 
dospio među neljude i vukove... 474 

6. VI. 55. 


Kako je žalosna sudbina svih silnika i dikta- 
tora! Oni su ili na prijestolju, ili u grobu! Trećega 
nema! Da, žalosna je njihova sudbina, a još je 
žalosnija ona njihovih podanika, jer mora da su 
jako »dobro« vladali, kad ih iza vlasti ne čeka 
drugo nego smrt! 479 


12. VI. 55. 


Bio sam u društvu gdje nas je bilo 5 muška- 
raca i svega jedna žena. Još jedna najavljena i 
očekivana žena nije došla, pa su moji prijatelji 
zbog toga udarili u žalopojke, a ujedno su naveliko 
počeli hvaliti njezine vrline i njezinu ljepotu. Malo 


u šali malo u zbilji ja sam kazao: Mislim da nije 


zgodno u društvu prisutne dame, i to jedne jedine, 
toliko žaliti za onom odsutnom, kao što ne bi bilo 
zgodno ni kada bi se u ženskom društvu gdje se 
nalazi samo jedan jedini muškarac, počelo naveliko 


žaliti i hvaliti neki odsutni muškarac! 476 
10. IX. 55. 

»Kada mi trijezni snosimo vas pijane, onda 
neka bude i obratno« — odgovorio sam danas 
čovjeku koji je skoro uvijek pijan, a naveliko kri- 
tizira ljude koji ne piju. 477 

10. IX. 55. 


Kao i svako drugo stvorenje imao sam i imam 
i ja slučajeva da se neka žena zanima za mene. 


2957 


To mi znade izazvati veće i manje zadovoljstvo. 
Ali zadovoljstvo kakvo sam imao zadnjih dana, 
nisam sigurno doživio ni u cvijetu svoje mladosti. 
Poklonila mi je, naime, pažnju žena kojoj se nave- 
liko narivavao čovjek pun para i posjednik kuće! 
Ovome se toliko veselim, ali ne radi neke muška- 
račke taštine, već zbog toga, što i u tome vidim 
pobjedu one misli da novac i materijalna dobra 
nisu ipak ona glavna stvar na ovome svijetu. Eto, 
u najmaterijalističkije vrijeme, ja nemam ništa, 
a netko ima milijune, a ipak sam u nečijoj duši 
veća vrijednost od njega! E, baš mi je drago! 

478 


10. IX. 55. 


Što Vam vrijedi sve, kada nemate nikoga koji 
bi za Vas kazao lijepu riječ — tako sam rekao 
čovjeku koji zaista ima sve i svega, samo nema 
dobrih prijatelja, jer ih i ne zaslužuje. 479 


10. IŽ. 595. 


Zaista: svibanj, lipanj i srpanj nisu mjeseci 
za intelektualni rad kojemu nikako ne odgovara 
sparina i velika toplina. 


12. IX. 55. 


Ljuti se moj znanac kada mu kritiziram neke 
njegove loše navike. Kada ne može ništa drugo 
odgovoriti, onda kaže: Svatko ima pravo na svoje 
ponašanje. Točno, velim ja, ali isto tako svatko 
ima pravo na svoj vlastiti sud o ponašanju drugoga. 

480 

12. IX. 59. 


Držim da ljudi pojedu barem jedanput više, 
nego što zaista trebaju, to jest budžet ishrane bi 
mogao biti barem za polovicu manji, a zdravlje 
organizma ne samo da se ne bi pokvarilo, već bi 
se znatno poboljšalo. Navike trebaju novaca, a ne 


potrebe! 481 


13. IX. 995. 


Društvo leti zrakoplovom kada treba zabilježiti 
nečije krivice, a tek s velikim zakašnjenjem dolazi 
da ustanovi njegove zasluge. 482 


13. IX. 59. 


Jadne žene! Sve po njima. Koliko se samo 
ističu njihove tako zvane »opasne godine«. A za- 
boravlja se da i mi muškarci u tim godinama 
podliježemo i sve njihove oznake očitujemo. Da, 
u tome smo sasvim jednaki, jer se i jedni i drugi 
grčevito držimo i otimljemo za dva sata ovoga 
jadnog života, pa kad osjećamo da nam tlo bježi 
pod nogama i da nam nestaju snage, onda postajemo 
svakakvi, nekada histerični, a nekada smiješni! U 
tome, to jest u toj žalosnoj ljudskoj sudbini, nema 
razlike između muškarca i žene. 483 


: 14. IX. 99. 


Stojim pred jednom kućom i zaklonjen bal- 
konom nad glavom, čekam da prođe strašni pljusak 
koji se nenadano spustio. Nema nade da će uskoro 

prestati. Prolazi jedan gospodin s kišobranom i 
zove me: Idete li u grad, izvolite sa mnom! Skla- 
njam se pod njegov kišobran. Putem do prve tram- 
vajske stanice razgovaramo. Doznajem da je po 
zanimanju vatrogasac. Kad smo se rastali stao sam 
misliti o tome kako zanimanje (profesije) utječu 
na čovjekai njegovo ponašanje. Ova njegova mala 
usluga potekla je od njega, jer mu je zanimanje 
— pomagati! Jedan okorjeli sebičnjak i materija- 
lista ne bi se sigurno bio sjetio da mi učini dobro 
i pomogne u neprilici! Ni u većoj, a kamoli u 
ovoj maloj. 484 


14. IX. 59. 


Mnogo me zanimalo pitanje zašto neki elitni 
i dobro poznati intelektualci, a među njima čak 
književnici i umjetnici, ne vole i upravo izbje- 
gavaju i kino i kazalište, i predavanja i čitaonice, 
i čitanje knjiga i novina. Došao sam do posve si- 
gurnog zaključka da je to stoga, što su previše 
samouvjereni i samozaljubljivi, pa ih svaki dodir 
s kulturnim dobrima, djelima i očitovanjima pod- 
sjeća da postoji još netko osim njih, a to ne smije 
biti, to oni ne mogu sebi dopustiti, jer za njih 
postoji samo i isključivo njihov »ja« i ništa više! 
Jer prisustvovati sat ili dva nekome predavanju, 
kazališnom komadu, ili čitati neku knjigu, značilo 
bi sat-dva gledati i slušati drugoga, a vrijeme 
mora biti posvećeno samo sebi i nikome više. Ni- 
šta ih ne smije podsjećati na opstojnost nekoga 
i nečesa izvan njih. Ni s kim, ni s čim se ne smiju 
baviti, osim sa samim sobom. Da je ovo sve skupa 
jedan njihov veliki manjak, o tome je suvišno i 
govoriti. 485 

15. IX. 595. 


Kako je to čudno s nama! Eto uzmimo na 
primjer razne bolesti. Svaka tjelesna bolest i 
nezgoda uzimlje se u obzir i priznaje se da je zbog 
njih umanjena ili isključena radna sposobnost čo- 
vjeka. Zbog tjelesnih nezgoda dobiva se odsustvo 
i bolovanje (CC!). A za duševne nezgode nikome 
ništa! S njima je tako: ili u ludnicu, ili na posao! 
A za one mnogobrojne nesreće, tuge, žalosti, boli 
i jadi, nitko ne vodi ni najmanju brigu. Što je 
kome, to neka nosi! Drukčije, na žalost, ne može 
biti, jer je sve duševne nezgode naprosto nemo- 
guće zabilježiti i ustanoviti, a stvar je i inače 
vrlo sklizava i rastezljiva, kad bismo se oslonili 
na izjave onih kojih se tiče — ali vrijedno je da 
se zamislimo u kakvoj zabludi živimo! Dakle čir 
na ruci umanjuje radnu sposobnost, a jedno na 


primjer razočaranje ne umanjuje! Ili, prema ogre- 


botini valja imati obzira, a prema, recimo, ljubav- 
nome jadu, ne treba! 486 


16. IX. 99. 


Što se tiče pažnje i njege, svaki čovjek bi 
morao biti smatran kao da je sam na svijetu i 
kao da su oni koji mu brigu i pažnju posvećuju, 
samo za njega i zbog njega tu! Činjenica da ima 
drugih, i to jako mnogo drugih, ne smije igrati 
nikakovu ulogu. Kako bi bilo štetno djetetu nešto 
uskratiti od njegovih stvarnih potreba i to zato, 
jer ima i druge djece! A u tom smislu (i samo 
u tom smislu) ne smije se ni čovjek doživjeti 
manje vrijednim s pomišlju da je on samo jedna 
jedinica među milijunima i milijardama drugih 
ljudi i jedna kap u oceanu! A isto tako ne smije 

ga nitko drugi podcijeniti s takvim obrazloženjem! 
Ne znam da li sam se ovdje točno izrazio, ali htio 
sam kazati kako puna vrijednost čovjeka mora osta- 
ti uvijek i svuda netaknuta i ne smije nigdje 
i nipošto biti pomućena ili snižena navodima na 
primjer da što je to jedan čovjek, da je to samo 
jedinica u moru ostalih brojnih jedinica; da ako 
izgubimo ovoga, imamo zato drugoga, ili ono što 
ne učinimo jednome, da ćemo učiniti drugome i 
slično. Na svijetu nema čovjeka u dva ili više 
primjeraka! Svaki je čovjek nešto posebno i ako 
se tome izvorniku i jedincatom primjerku propusti 
nešto učiniti, nema više mogućnosti da se taj pro- 
pust na nekome drugome čovjeku nadoknadi i is- 
pravi! Isto tako čovjek (ako je vrijedan i u svakom 
pogledu na visini), vrijedan je na svoj poseban 
način i nitko i u ničemu ne može mu »konku- 
rirati«, pa nema nikakvog razloga da sebe smućuje 
i podcjenjuje, jer je svaki čovjek poseban biser i 
drugoga takvog bisera nema nigdje više! 487 


16. IX. 59. 


Svaki naraštaj je za vrijeme svoga trajanja 
jedanput konzervativan, a jedanput moderan i na- 
predan! Naime svaki od nas je u svojoj mladosti 
sučelice starijih izgledao moderan, a s tim istim 
nazorima je u svojoj pedesetoj godini postao suče- 
lice mladeži nazadan i starinski! Ovo je jedna 
činjenica koja je u isto vrijeme i utješna i žalosna. 
Utješna, jer govori da čovječanstvo ide naprijed, 
i žalosna jer kaže da čovječanstvo ide natrag oso- 
bito u ćudorednom pogledu. Zamislimo samo kako 
će izgledati slijedeći naraštaj kojemu će ovaj današ- 
nji izgledati tako staromodan i nazadan! Kakvo će 
tek biti vladanje i shvaćanje, kome će čak ova 
sasvim neskrupulozno pokoljenje izgledati nazadno 
i starinsko... 488 

16. IX. 55. 


. Upravo je nevjerojatno koliko su ljudi glupi, 
smiješni i nedosljedni kada se radi o spašavanju 
sebe i vlastitoga stava i položaja. Na primjer. Sve 
do pred dvije godine je u Maroku vladao sultan 
Ben Juzuf. Njega su Francuzi naprosto smijenili 
i zatvorili na Madagaskaru. Zamijenili su ga drugim 
sultanom Ben Arafom. Sada se politička situacija 
izmijenila i Francuzi hoće da izmijene Ben Arafa. 
Ovaj se, međutim, ne da i daje izjavu: Ja po 
Kuranu moram ostati na ovome položaju dok me 
Alah ne pozove! A kad je uskočio na prijestolje 
preko svrgnutog predhodnika, onda nije pitao da, 
po istoj vjeri, i onaj sultan mora ostati na prijesto- 
lju dok ga Alah ne pozove! Ben Araf smije smijeni- 
ti Ben Juzufa, ali Ben Arafa može samo Alah 
smijeniti!! 489 


17. IX. 595. 


Kako čovjeka boli, kako mu je krivo, kada 
nešto spozna ili nauči, od čega ima veliku korist 
i olakšanje, kako mu je krivo da je to tako kasno 
spoznao i naučio! Eto, toliko godina živimo, a tek 
jednoga dana naučimo kako je na primjer naj- 
zgodnije sjediti, ležati, držati neki predmet, oba- 
vljati neki posao itd.! Zaista je svaka sekunda 
zakašnjenja u doznavanju nečega, velika i nepro- 
cjenjiva šteta! 490 


47. IX. 56. 
Čini se da je život nešto što svatko mora 


iznova započeti i sam na vlastitoj koži naučiti, 

jer ničije propovjedi i upute, ničija iskustva, nisu 
u stanju zamijeniti ili nadoknaditi vlastito iskustvo. 
Tolike milijarde su živjele, a ipak svako novoro- 
đenče mora započeti iznova. To je na prvi pogled 
tragedija, ali i veličina čovječjeg bistva. 491. 


17. IX. 59. 


Tko zna, kome je nešto sasvim jasno, tome je 
lako za oblik izražavanja. Oblikom i izrazom se 
opravdavaju svi, počevši od učenika na lekciji, pa 
preko nastavnika do književnika i umjetnika. Svi, 
naime, vele: ja znam, meni je potpuno jasno, ali 
se ne znam izraziti. Međutim tko nešto zaista zna, 
taj će se već jasno izraziti u ovome ili onome 
obliku. 492 


19. IX. 59. 


S ljudima je u nekom pogledu kao i sa stvari- 
ma. Ako nema onih poželjnih, onda se zadovoljava- 
mo i s onima manje vrijednosti. U pomanjkanju 
dobrih i pravih prijatelja i znanaca, dobro nam 
dođu i oni s kojima nismo baš potpuno zadovoljni. 
Ja imam nekoliko znanaca koji me u mnogočemu 
ne zadovoljavaju, ali nekada nemam ništa boljega. 
A potreban mi je netko i moram k njima. Naime, 
ja takve zovem pričuvnim prijateljima, a oni koji 
me mnogo više zadovoljavaju, to su mi prijatelji 
iz »prve momčadi«. Neka mi je dopuštena ovakva 
razlika i ovakvo nazivlje, jer se radi samo o ćudo- 
rednim i intelektualnim svojstvima, a ne o mate- 
rijalnim koristima. S mojim prijateljima je kao i 
ono kada se raspiše natječaj, pa nitko ne dobije 
prvu nagradu, nego tek drugu, treću ili neku 
utješnu... 493 

19. IX. 59. 


»Zaboravimo prošlost« — tako govore svi oni 
koji imaju lošu i neugodnu prošlost. A tko može 
zaboraviti prošlost? 494 

19. IX. 59. 


Kaže mi jedan znanac s kojim se volim neka- 
da našaliti: »Kad biste vi znali kako je meni, ne 
biste se nikada šalili sa mnom«. Ja sam mu od- 
govorio: »A kada biste Vi znali kako je meni, 
rekli biste mi čestitam Vam da se možete šaliti«. 

495 


19. IX. 59. 


Jedan moj znanac, o kome sam inače imao 
lijepo mišljenje, učinio mi je ovih dana nešto što 
je prilično teško shvatiti i razumijeti. Po njemu 
su mi poslali jednu bocu rakije. Bio sam kod njega, 
ali ga nisam našao doma. U redu. Rekao sam mu 
sinu da ću doći sutra. Dolazim sutra i pitam dje- 
čaka: Jesi li rekao ocu da ću doći? Jesam, odgo- 
vorio je on. A što je rekao tata, nastavljam ja. 
Rekao je da, ako Vi dođete, tražim bocu. I tražio 
ju on po sobi, ali je ne nađe. Bilo mi je jasno 
da je boca otišla. Ipak sam mu pisao jednu dopis- 
nicu u kojoj ga lijepo molim da mi javi, ako mi 
je nešto donio. Ali odgovora nisam dobio. Susre- 
ćem njegovu ženu na ulici i ona — ni riječi! 
Ne radi se, naravno, o boci pića, nego se radi o 
postupku koji je teško razumijeti i koji svjedoči 
da me taj čovjek uopće ne cijeni i ne poštuje. 
Dok ja to pričam jednoj gospođi, ona mi veli: 

Eto vidite da ljudima nije uopće vjerovati, jer su 
svi jednako nevrijedni. A prije toga mi je ova 
ista gospođa javila da su me tražila dva moja 
prijatelja, jer da me nisu vidjela dvadesetak dana, 
pa su bila zabrinuta da mi se nije što dogodilo. 
Zato sam rekao gospođi: Usprkos svega, ja još 
uvijek vjerujem u čovjeka, jer ne zaboravite da 
pokraj ovakvih (mislim na onoga s bocom) ima 
ipak i ovakvih (mislim na ona dva moja prija- 
telja). Zaista, dok postoji i 1 dobar čovjek, ne 
smijemo kazati da su svi ljudi zli. 496 


20. IX. 55. 


Ljutiti se. na sitne mane i pogreške drugih, 
znači ispoljavati svoju manu koja se zove sitni- 
čavost. 497 


20. IX. 55. 


Možda se nikada ne bismo sjetili što znači 
imaština, da nema neimaštine, a tako nešto slično 
je i sa svakim drugim dobrom odnosno zlom. Naj- 
ljepše misli o slobodi, rođene su u — tamnici! 

498 


20. IX. 95. 


Kako je to strašno kada pomislimo na 5 ili 
10 godina unazad, pa ustanovimo da sve od tada 
trajno i neprekidno traje neko zlo! Da, strašno, 
jer teško se pomiriti s mišlju da i zlo ima svoju 
trajnost i prošlost! Zlo bi moglo i smjelo biti u 
. najboljem slučaju samo meteor i ništa više! 
499 

20. IX. 595. 


Kada bi čovjek bio uistinu vjerski prožet i 
doživljavao Boga sa svim njegovim oznakama, mo- 
rao bi u krajnjoj crti snositi u privatnom životu 
(i javnom) i najveće nevaljance i zločince, jer bi 
takav čovjek mogao kazati: Kada Bog to može 
trpjeti, zašto da ne trpim i ja? 500 


* 20. IX. 55. 


Ja sam potpuno uvjeren da je svaka ljubav 
ista, to jest da je svaka materinske naravi, jer 
svaka hoće da pomogne i da se žrtvuje; svaka lju- 
bav strepi i strahuje za sve nevolje i potrebe 
voljenoga. 501 


20. IX. 55. 


Svakodnevno imam prilike slušati ovog ili 
onog roditelja, kako mu dijete neće da uči, pa je 
bio prisiljen poslati ga na zanat. Baš danas mi to 
priča jedan roditelj, a ja pri tome mislim da moje 
rodno mjesto Brusje na otoku Hvaru, iz kojega 
je poteklo toliko inteligencije, a u selu je jedino 
pučka škola. Eto, što vrijedi biti u gradu, imati 
roditelje i mogućnosti za školovanje, ako nemaš 
sposobnosti i volje za školu. Da je u onome mome 
selu otvoriti fakultet, ja sam uvjeren da bi bilo 
vrlo malo mojih mještana koji ga ne bi pohađali 
i s uspjehom dovršili, makar bi se uz to bavili 


svojim svakodnevnim poslovima. 502 


20. IX. 55. 


Primati — to je strašno, davati — to je divno! 

20. IX. 99. 


Nema ništa ljepše od one solidarnosti koja 
spaja ljude istoga kraja, ili pak istoga rodnog mje- 
sta. Vrlo je lijepo gledati i znati, da eto taj mome- 
nat da smo rođeni u istome mjestu može premosti- 
ti sve ostale brojne razlike i probleme koji postoje 
među ljudima. Ako je ovaj, nazovimo ga, lanc- 
manski patriotizam nekada i štetan i to kad se u 
ime njega zaboravljaju sve one nevaljanosti koje 
»rese« razne naše lancmane. 503 


20. IX. 595. 


O, ta svemirska geometrija i matematika! To 
me neprestano muči i proganja. Osobito uvečer 
kada pogledam zvjezdano nebo i ona razna zvježđa. 
Doista, ako pogled na zvjezdano nebo ništa ne 
govori čovjeku o opstojnosti nekoga Uzroka svega 
što postoji, onda mu ništa drugo neće biti u stanju 
otvoriti oči u tom smislu. 504 


20. IX. 55. 


Između mene i svijeta oko mene mora nemi- 
novno dolaziti do nesuglasja, jer su ljudi u svojim 
dnevnim poslovima i odnosima otupili, a ja sam — 
povučen iz života — sačuvao onu osjetljivost mla- 
dića od 18 godina. To me mnogo stoji, ali se ne 
želim mijenjati u tom pogledu, jer kad bih se 
izmijenio, to bi bio dokaz da sam otupio kao i 
oni. 505 


21. IX. 55. 
Kamo god stigneš, gdjegod staneš, svugdje ista 


tema i pjesma, svugdje isti sadržaj razgovora: 

čovjek se tuži na drugoga čovjeka! Razlika je samo 
u tome što se negdje optužuje On, a negdje Ona. 
Kada ovo sve skupa čovjek gleda i sluša, onda se 
počima sve manje čuditi sebi i drugima da se 
povlače iz života u tišinu, u kojoj doduše ima 
velike štete, ali i velike koristi! 506 


21. IX. 95. 


Kako je to žalosno i strašno kad je sve pau- 
perizirano i kad je životni standard snižen na ništi- 
cu! To znači smrt svih međusobnih kulturnih odno- 
sa i običaja koji su približavali čovjeka čovjeku i 
produbljivali prijateljstvo i snošljivost u društvu! 
Strašno je to kad se bojiš gosta u kući da ti ne 
pojede jednu jabuku, ili ne popije češicu rakije! 
Strašno je to kad te nude za stolom: uzmi, uzmi, 
a kad tamo vidiš da je domaćin sretan, ako ne 
uzmeš i kažeš: hvala! Strašno je to kada dobri 
prijatelji izbjegavaju susret na ulici i bježe u dru- 
gu ulicu da ne bi pao poziv za posjet u kuću 
koji bi bio povezan s nekim malim izdatkom. A 
upravo takvo je stanje u nekim društvenim sre- 
dinama, gdje ljudi jedva životare. Na taj način 
su vrlo uspješno minirani svagdanji ljudski odno- 
si, a to sve malo po malo vodi do toga da se 
čovjek iz društvenog bića pretvara u golog sebič- 
njaka koji je prisiljen i misliti i živjeti samo za 
sebe. A gdje se to ostvari, to znači kraj kulture, 
to jest kraj ljudstva i početak povratka u životi- 
stvo. 507 


21. IX. 55. 


Pravi prijatelj nam stavlja na raspolaganje 
ne samo samoga sebe, već i sve svoje prijatelje 

i sve svoje veze, a neiskren prijatelj ljubomorno 
čuva svoje prijatelje da i netko drugi ne bi zaboga 
imao od njih nekakvu korist i prednost koja mora 
ostati sačuvana samo za njega. 508 


21. IX. 95. 


Mislim da se ustanova braka nalazi u velikoj 
krizi i veliko je pitanje što bi valjalo zapravo 
učiniti da se ona bar nekako i donekle učvrsti? 

509 


21. IX. 99. 


Nije zgodno isticati svoj previše naglašeni i 
strogi ćudoredni stav, jer u svakodnevnome životu 
ljudi počnu zazirati i bježati od tebe, prvo zato 
što osjete da ih time pogađaš, i drugo što se boje 
da ćeš ih u svakom činu i postupku kritizirati. 
Ukratko: Neugodan je susret s najgorim, ali i 
s najboljima! Ni jedne ni druge nitko ne ar 

51 


23. IX. 995. 


Svima znancima, roditeljima bez djece i uopće 
ljudima koji su iz bilo kojeg razloga osamljeni i 
povučeni, moralo bi se toplo preporučiti da pri- 
viknu sebe na jedno stalno dnevno davanje! Ako 
ne ljudima, a ono bar — životinjama! Čini mi 
se vrlo korisnim, ako na primjer hranimo goluba, 
psa, mačku, pticu i slično, jer onaj mali dnevni 
izdatak i trošak za njih, razbija onu zaleđenu sebič- 
nost i zaustavlja onu lošu namjeru u nama, kojoj 
je »ja« alfa i omega svega. 511 

23. IX. 59. 


Noćas u 1 sat pojavio se požar u susjedstvu, 
par koraka dalje od kuće u kojoj stanujem. Sko- 
čili su svi susjedi da pomognu gasiti plamteću 
drvenu baraku. Polijevalo je sve, i mlado i staro, 
i muško i žensko. Poznato je, naravno, da ljudi 
skaču u pomoć ljudima u njihovim nesrećama i 
bolestima, ali mi se čini da ljudi postaju naj- 
ljudskiji i najprirodniji baš kod ovih najelemen- 
tarnijih nesreća, kao što su požar, potres, poplava, 
tuča i slično. Tu kao da čovjek zaboravlja i od- 
bacuje sve, a ostaje gola golcata priroda, ona ista 
koja je pred toliko tisuća godina bila ugrožena 
istim silama i elementima... Gledajući jučer ove 
požrtvovne dobrovoljce, kao i one profesijonalne 
vatrogasce; razmišljajući o onome raspoloženju 
koje je okolo vladalo i obuzelo sve, činilo mi se 
da nisam u 20. stoljeću, ni u velegradu, nego 
negdje tamo u dalekoj povijesti i na nekakvoj 
ljudskoj neseobini, gdje priroda svojom  pra- 
iskonskom snagom ugrožava ljude, ali ih baš zato 
u potrebnom momentu i tako jako približava i 
veže! 512 


23. IX. 595. 


Nikako nije dobro kada novine daju široki 
razglas raznim kriminalističkim ispadima, a po- 
gotovo ne valja kada se u podrobnostima opisuju 
pojedini takvi čini, jer to onda veoma neodgojno 
djeluje i upoznaje zainteresirane s odgovarajućom 
tehnikom koja je potrebna kod sličnih »operacija«. 
Zato je dobro kada se bilježenje takvih čina svede 
na ono najmanje. 513 

24. IX. 99. 


Promatrao sam malo podrobnije neke školske 
zgrade u selima i gradovima. Upalo mi je u oči 
(i to je moj prvi utisak o njima) kako njihovi 
graditelji nisu nimalo vodili računa o okolini i 
sredini u kojoj je građevina postavljena, pa ove 
zgrade onakve kakve su, strše i bodu oči svakome 
koji ima bar malo smisla za lijepo i bar trunku 
razumijevanja za — pedagogiju. Školska zgrada, 
naime, ne smije biti neka umjetna tvorevina, nego 
živi i organski dio sredine u kojoj, se nalazi. Već 
na prvi pogled učenik ju mora doživljavati kao 
dio svoga zavičaja, a ne kao neku izvanrednu i 
šablonsku građevinu koja je jednaka u selu i u 
gradu i na svakome mjestu... Ako se već govori 
o tipovima kuća za stanovanje, te ako se u tom 
smislu došlo do zagorske, primorske, bosanske, lič- 
ke i slične kuće — onda se pogotovo mora govoriti 
o raznim tipovima škola! Ne riješiti sretno pitanje 
školske zgrade, znači istodobno krivo riješiti čitav 
skup odgojnih i psiholoških pitanja, koja su i te 
kako povezana s građevinskim rješenjem. pI4 


24. IX. 995. 


Velim jednome prijatelju da nije dobro što 
previše puši, a on mi odgovara kako je njemu sve- 
jedno što tko o njemu misli. Ja mu kažem na to: 
Ako nekoga smatrate prijateljem, onda Vam baš 
ne bi smjelo biti sasvim svejedno što dotični o 
Vama misli! 519 


24. IX. 99. 


Ljudi se više puta boje s nekom mišlju i 
idejom na vidjelo, između ostaloga i stoga što se 

boje da takva misao ne bude proglašena »ekstra- 
vagantnom«, jedinstvenom i osebenjačkom. Me- 
đutim, može se sa sigurnošću tvrditi (ja sam to 
na sebi i svome iskustvu ovjerovio) da ako ja o 
nekoj stvari i pojavi nešto mislim, da ima i dru- 
gih ljudi koji o tome misle kao i ja! Nema nikakvog 
razloga strahovati da i drugi na primjer ne vide, 
ili da neće vidjeti razne nevrijedne pojave, jer 
možemo sasvim sigurno biti uvjereni da ono što 
smo mi vidjeli, da će to i još neki drugi vidjeti... 
I ne samo to: oni će istu misao i oblikovati skoro 
na isti način kako smo to i mi učinili... Ovo je 
jedna vrlo utješljiva misao. Čovjek se više puta 
ono što se kaže: »ždere« što i drugi ne vide zlo 
bilo u privatnom, javnom ili međunarodnom ži- 
votu, a kad tamo, na njegovu radost, čuje kako je 
netko u njegovoj neposrednoj blizini ili čak na 
drugom kontinentu postavio istu dijagnozu i izre- 
kao isti sud, i to skoro istim riječima! Ukratko, 
svaka važnija i iole vrijednija misao klije u isto 
vrijeme u više duša i naprosto nije moguće u 
tome ostati usamljen... Jer duh je ipak u suštini 
svojoj jedan i na istu pojavu, svi isti odvraćaju 
isto... Suvišno je i spominjati da ovdje nije riječ 
o kojekakvim glupim i svakodnevnim mislima i 
planovima, rođenim u kojekakvim glavama, nego 
se radi o ljudima određenog kulturnog stupnja i 
o mislima koje ne smjeraju na kojekakve niske 
namjere, koristi i sebične svrhe, već na opći bo- 
ljitak i poboljšanje ljudskih i narodnih odnosa. 

516 


24. IX. 55. 
Mnogo sam razmišljao o međunarodnim odno- 


sima i ustanovama, kao i o tome, što bi trebalo 


273 


učiniti da se poboljša stanje u pojedinim državama 
i narodima, da ljudi budu zadovoljniji, da se po- 
boljšaju međunarodni odnosi i tako doprinese stva- 
ri mira u svijetu. Uvijek dolazim do istoga zaključ- 
ka: Međunarodne institucije, osobito one najveće, 
ne bi smjele primati u članstvo one države koje 
nisu ispunile bar one osnovne uvjete demokracije! 
Delegatima takvih država moralo bi se postaviti 
pitanje: Tko vas je izabrao i u čije ime govorite? 
Meni nije toliko čudno da u svijetu postoje razne 
didakture i didaktori, ali mi je čudno i nerazumlji- 
vo da se priznavaju i uvažavaju, da se s njima po- 
državaju odnosi i da su u istoj cijeni kao i oni 
istinski predstavnici naroda! Dok ovakva pitanja 
ne padnu u vrhunskim međunarodnim ustanovama, 
dotle je svako raspravljanje o miru, samo puko 
naklapanje. 9517 


26. IX. 99. 


U svemu se zrcali karakter čovjeka: u hodu, 
u pokretu, u jelu, plesu, govoru, pa čak i u — 
ležanju! Da, nije svejedno i nije slučajno ako netko 
leži skupljen, na leđima, ispružen, na strani ili pak 
potrbuške! Crte karaktera tu svakako dolaze do 
izražaja. Da je to zaista tako, to možemo zaključiti 
i po našem trenutačnom raspoloženju, koje nam 
nalaže i odgovarajući stav ležanja. Prestrašeni i 
zabrinuti izabrat ćemo skupljeni stav. Srditi, željni 
osvete, postiđeni i jako zamišljeni u neku našu 
naviku i strast, naći ćemo se ležeći potrbuške. Na 
leđima s raširenim rukama ne ležimo samo onda 
kad se preumorni hoćemo odmoriti, već i onda 
kad smo se prepustili tuzi i očaju. Ležati na desnoj 
ili lijevoj strani znači neko smirenje i poamnj- 
kanje neke osobite brige. Itd. A kad je ovako s 

našim trenutnim raspoloženjem, onda je sasvim 
jasno da će karakterne osobine, koje u ostalom 
znače neka stalna dobra ili loša svojstva, i te kako 
imati utjecaja na naš »standardni« i tipični ležeći 
stav... 518 


25. IX. 99. 


Bio sam nekoliko puta na međunarodnim utak- 
micama iz raznih grana športova. Uvijek sam, 
naravno, želio da pobjede domaće momčadi, ali s 
druge strane, opet mi je nekako žao gostiju... Taj 
isti osjećaj imam i kada igraju momčadi iz drugih 
mjesta protiv momčadi u mjestu u kojemu živim. 
U krugu fanatičnih »kibica« koji poznaju samo 
one »svoje« ljubimce, teško je, naravno, izlaziti 
na vidjelo s ovakvim sažaljenjem i simpatijom pre- 
ma gostu, a i inače sam znao posumnjati u  is- 
pravnost takvog osjećanja, pa sam ga stidljivo 
skrivao. Ovih dana razgovaram s jednom djevoj- 
čicom od 13 godina koja mi veli: Meni je drago 
kada naši pobijede, ali mi je nekako žao gostiju... 
E, sad mi je bilo drago i sad sam se uvjerio da 
onaj moj osjećaj nije nešto možda patološko, jer, 
evo, taj osjećaj je prirodno odvraćanje koje leži 
u ljudskoj duši, a ova djevojčica je za to živi 
dokaz... . 019 


26. IX. 99. 


Meni više puta moji prijatelji naprave nešto 
nelijepo i neispravno, ali ja ih prikrivam i nikome 
ništa ne kažem, jer se bojim da mi ljudi ne kažu: 
I ti si takav kad su ti prijatelji takvi. Njihova 
opaska ne bi bila baš sasvim neumjesna. 520 

26. IX. 55. 


Književnici imaju jednu važnu povlasticu pred 
slikarima i kiparima. Preko tiskane knjige književ- 
niku je moguće biti u bezbroj istih primjeraka, a 
slikar i kipar je u samom jednom jedinom djelu. 
Doduše, pomoću snimanja i kopija moguća je i 
plastična djela umnožiti, ali izvornika nije ipak 
moguće uvećati, jer on jest i ostaje samo jedan. 
Druga velika prednost pisca leži u tome, što se 
opstojnost knjige može pretiskivanjem produžiti 
do u vječnost, dok su slika i kip podložne vremen- 
skom trajanju i kada jednoga dana dotraju, nitko 
ih više ne može spasiti, a ni povratiti u prvotno 
njihovo stanje. 521 


26. IX. 95. 


Život je zaista veoma kratak i u cjelini i u 
svojim pojedinim periodima. Kratko je djetinjstvo, 
kratko mladenaštvo, a moraš umrijeti. Naraštaj po- 
tiskuje naraštaj! Ove činjenice možda nitko nije 
u tolikoj mjeri svijestan kao mlada djevojka koja 
s velikim bolom u duši gleda kako nije više »intere- 
santna« i kako su nadošle »nove« koje su ju skinu- 
le s prvoga na drugo mjesto... Kada ocjenjujemo 
one mlade žene i kada im prigovaramo zbog njiho- 
vog užurbanog zamaha života i zapostavljanja svih 
drugih problema i djelatnosti pred problemom bra- 
ka i udaje, možda bismo pokazali više razumijeva- 
nja kada bismo imali na pameti onu tragičnu istinu 
o sudbini ljudskog života uopće, a žene napose. 

522 

26. IX. 995. 


Nemoj me, dragi čitaoče, optužiti da sam uzeo 
Sokratovu pozu, jer ništa nije dalje od mene nego 
to, ali moram kazati da me često zgrabi osjećaj 
da o čovjeku zapravo ne znam ništa, premda se 
skoro cijeli život bavim čovjekom i problemima u 
vezi s njim. Čovjek je uistinu veliki misterij. Svaki 
čovjek je dubok kao more i zagonetan kao Svemir. 

523 


26. IX. 55. 


Azil, pravo azila! Kako je to jedna divna stvar 
u međunarodnim odnosima da se čovjek može sklo- 
niti u drugoj državi, kada mora bježati iz svoje, u 
kojoj bi izgubio život! Sjetimo se samo svih onih 
raznih emigracija, iz bliže i dalje povijesti, koje su 
poduzele toliko pothvata i djelatnosti, osnivali stran- 
ke, programe i ideologije, preko kojih su se stvara- 
le nove države i rađale slobode i nezavisnosti mno- 


gih naroda — sjetimo se svega toga, pa će nam 
ova institucija azila iskrsnuti u pravome svijetlu! 
924 

27. IX. 55. 


Čitam u novinama kako neki umirovljenik 
skuplja sve moguće vrste poštanskih dopisnica. A 
nedavno sam čitao kako jedan čovjek skuplja sve 
moguće vrste jelovnika. Treći skuplja marke, če- 
tvrti stari novac. A tko bi i nabrojio sve one pred- 
mete koje ljudi strastvenom ljubavlju skupljaju? 
U svemu tome, u svakoj toj djelatnosti, očituje 
se ona namjera čovjeka da život svoj ispuni nekim 

višim smislom i da na taj način nađe sreću i mir 
u sebi. Bili su mi uvijek veoma simpatični ovi 
zanesenjaci, jer njih ne vodi k ovakvome radu 
ljubav za korišću i užitkom, a ni neka sebičnost, 
već ljubav za idealnije stvari koje na kraju kraje- 


va uvijek smjeraju na opću kulturnu korist. 525 
27. IX. 55. 

Svi koji mrze — pate! Zato izbjegavam mržnju 

i čuvam se nje isto tako kao i bolesti! 526 
29. IX. 595. 


Često se napadaju razna pravila vladanja (bon- 
* ton), jer da je to nešto izvještačeno i nemoderno. 
Nema sumnje da je mnogo toga kod mnogih postala 
puka forma bez ikakvog sadržaja, ali stoji činje- 
nica da kakvo vrijeme bilo da bilo, »bonton« će 
ipak imati svoj razlog opstanka, jer on ima svoje 
biološko opravdanje, a to je ono što čini da je 
uvijek moderan i napredan. Stajati nekome iza 
leđa je opasno i stoga je ispalo i ostalo kao ne- 
pristojno. A pridržavati se određenih pravila kod 
jela, uvijek će biti potrebno, jer inače izazivljemo 
kod drugih osjećaj gađenja i kvarimo im tek. Itd. 

Čini mi se da slično stoji stvar i sa ženom. 
Ako su njoj određene i namijenjene određene dje- 
latnosti, a druge tako rekući zabranjene; ako su 
postavljeni izvjesni nazori i pogledi u pogledu njezi- 
na ponašanja, zanimanja itd, onda to nije nešto 
što bi ikada moglo postati nazadno i starinsko, 
jer će uvijek ostati moderno i napredno, budući 
odgovara cjelokupnom  tjelesno-duševnom  ustroj- 
stvu. Prirodu nije moguće promijeniti, pa prema 

tome ni učiniti da neka zanimanja budu laka za 
one, za koje to nisu. Uvijek i u svim vremenima, 
u svakom pogledu, ono što je najbolje, najpametnije 
i najmodernije, to je priroda! 927 


29. IX. 59. 


U svakodnevnoj sitnici očituje se i osjeća ka- 
rakter čovjeka. Ako na primjer u kavani ili čita- 
onici čekaš na novine koje drugi čita, onda vidiš 
dvije stvari: oni fini i dobri gledaju da ju dobiješ 
što prije, a oni zli i grubi naprosto uživaju da 
čekaš i nastoje da ju dobiješ što kasnije. 528 


29. IX. 595. 


: Ljudi su jako lukavi i prefrigani. Drugim ri- 
ječima: ljudi su sebični. To se očituje jednako u 
velikim i u malim stvarima. Jeste li kada došli 
sa svojim znancem u gostionicu pa doživjeli da vam 
veli neka vi prvi naručite određeno jelo da on vidi 
kakvo je, koliko je i koliko stoji, a onda će on za 
sebe naručiti? Dakle, neka vi budete njegov po- 
kusni kunić! 529 


30. IX. 59. 


Mnogo se govorilo i pisalo o tako zvanom 
kulturnom posluživanju u trgovanju. Ja sam u 
ovome pogledu promatrao trgovce u državnim i u 
njihovim vlastitim dućanima. Oni privatnici vlas- 
nici mogu raditi i 12 sati na dan, pa ipak su sa 
svojim kupcima prijazni i nasmijani, jer im ono 
primanje novaca čini veselje, a oni državni namje- 
štenici, ne mogu održati trajnu prijaznost, jer novac 
koji prolazi kroz njihove ruke nije njihov... 530 


279 


30. IX. 55. 


Sve me zanima, jer iz svega mogu izvući neku 
misao i obogatiti se svugdje i u svemu novim 
doživljajem, pa sam tako pritrčao k jednoj grupi 
ljudi koji su okružili dvojicu što se svađaju. Jedan 
mi znanac veli: što će Vam to, niste novinar da 
morate javljati vijesti svome listu. Ja sam mu na 
to odgovorio: moj list se zove Književnost, a ja 
sam njezin dopisnik iz Života... 531 


1. X. 95. 


Kako su samo dobri i nježni ti ljudi kad se 
nađu nad otvorenim grobom! Ako još ugledaju 
koju kost, mokru glinu, ili kostur u raspadanju 
i zadahu, e onda su ono što se kaže »gotovi«! 
Eto, to je čovjek, sve je ništa, čemu zloba i ne- 
navidnost, čemu bogatstvo — ovakva i slična raz- 
mišljanja su svakodnevna pojava na svim groblji- 
ma i sprovodima u cijelome svijetu. Samo, naža- 
lost, slika se brzo zaboravlja i već od prve tram- 
vajske stanice, nastavlja se sve po starome... 932 


3. X. 99. 
Neugodno je biti na svijetu i stalno voditi 
brigu o drugima, ali je kudikamo neugodnije biti 


drugima na brizi. I svojima, a još više tuđima. 
533 


3. X. 99. 


Kako je to neukusno kada čitam u novinama 
da u Engleskoj i Americi, kada pišu o ljudima, 

stavljaju uz njihove životopisne podatke i iznos 
koji oni zarađuju tjedno ili mjesečno! To je ta- 
kođer slika materijalizacije života i davanje važno- 
sti jednome čimbeniku koji je bio, jest i ostat će 
drugorazredna stvar u životu čovjeka. Kad sam 
birao svoje zvanje, nisam nikad ni pomislio na to 
koliko će mi ono »nositi«. Što su novci prema 
ostalim vrednotama i ljudskim svojstvima? Važno 
je spomenuti da se ovaj podatak o zaradi navodi 
baš u Engleskoj i Americi, dakle u zemljama tehni- 
cizma i prakticizma, dok je ovako nešto skoro is- 
ključeno u Francuskoj i Italiji, u zemljama koje 
su nosioci romanskoga duha. 

Ovome istome duhu materijalizacije čovjeka 
služi i onaj podatak o broju izgovorenih riječi 
nekoga državnika ili književnika. Kao da je to 
najvažnije koliko je neki članak ili govor riječi 
dug! Kao da ne može 10 riječi biti važnije od 
1000! 534 


4. X. 05. 


Ravnoteža dobra i zla! Kako su smiješni i ne- 
pravedni oni koji sve poopćavaju i stalno nam 
govore da su svi ljudi jednaki, to jest zli! Takvi bi 
bili i oni koji bi tvrdili da su svi ljudi dobri. Kada 
bi, naime, ovakve tvrdnje vrijedile, značilo bi da 
je u ovome svemiru čovjek jedna iznimka, i da samo 
u ljudskom društvu postoji nesklad i nerazmjer. Sve 
je u svijetu i svemiru jedna cjelina, rad i smis- 
lenost, sve je u znaku razmjera i sklada, pa zašto 
bi samo čovjek bio nešto ekstra? Kada je riječ o 
dobrima i zlima, onda bi se moglo pomisliti da bi 
recimo jedan sustavni odgoj mogao u tom pogledu 
učiniti svoje i smanjiti, ako ne posve isključiti, broj 
dobrih. Ali ni u tom slučaju nema razloga za stra- 

hovanje, jer bi se tada rađao određen broj onakvih 
koji bi bili nepreodgojivi... 535 


4. X. 05. 


Najgore je kada čovjek nema što očekivati. Ja 
ujutro kada idem u grad više puta namjerno za- 
obiđem listonošu, jer hoću sebe da ostavim tijekom 
dana u znatiželji i očekivanju. Ako odmah ujutro 
doznam da imam ili nemam pošte, onda mi je cijeli 


dan prazan. Iz istoga razloga kupim nekada srećku' 


lutrije i tako mjesec dana živim u očekivanju. 
536 


9. X. 50. 


Divimo se mostovima, stupovima i lukovima 
koji mogu podnijeti veliku težinu, ali zar ima nekoga 
ili nečega na ovome svijetu što bi nadmašilo u tom 
pogledu našu dušu? Tko bi mogao izračunati i iz- 
raziti u kilogramima one terete koje duša nosi u 
obliku raznih nesreća, briga, nesigurnosti, razoča- 
ranja i boli? Pod ovakvim teretom popucali bi i 
najčvršći zidovi i najdeblje betonske ploče, a duša 
sve podnosi i još uvijek je tu... 537 


6. X. 99. 


Ono što zovemo najvećom ljubavlju, to je u 
stvari najveća sebičnost. Na primjer majčina ljubav 
i rodbinska ljubav, pa onda erotička ljubav. Nije 
mi ni na kraj pameti da podcjenjujem takvu ljubav, 
ali je vrijedno podsjetiti da ima ljubavi kudikamo 
većega stupnja! Uzmimo ljubav svih onih raznih 

zanesenjaka i idealista! Ljubav umjetnika, književ- 
nika, znanstvenika! Ljubav čovjekoljuba, odgojite- 
lja, svećenika i rodoljuba! Ljubav nekog istinskog 
ideologa! Kako su uzvišene i velike ove ljubavi i 
kako mnogo svojstva treba čovjeku da bi za jednu 
takvu ljubav bio prikladan! I najgora propalica 
može preko noći postati majka! I najgori pokvare- 
njak može se zaljubiti! A biti brat, sestra i rođak, 
nije nikakva zasluga. Ali biti na primjer rodoljub 
i plamtiti ljubavlju za svoj narod, to ne može svatko! 

538 


Ove misli su mi se javile kad sam pohodio jedan 
mladi bračni par koji je dobio dijete. Ovi su se 
potpuno odijelili od svijeta i zatvorili u svoju sobi- 
cu, gdje je sada za njih cijeli svijet. Čovjek bi 
rekao s punim pravom: Kako je ovo uzvišeno, ali 
isto tako, gledajući šire, dalje i dublje, moglo bi 
se isto tako kazati: Kako je ovo ograničeno i se- 
bično! 539 


7. X. 59. 


. U svijetu, u svijetlu opće materijalizacije, sve 
više prevladava shvaćanje, prema kojemu se čovjek 
ocjenjuje po tome koliko zarađuje. 540 


7. X. 59. 


Za škrtce nemam dovoljno pogrdnih riječi ko- 
jima bi ih osudio, ali isto tako treba oštro prosvjedo- 
vati protiv onih koji taj naslov škrtaca prišivaju 
onima kojima ne pripada. To ime, naime, nepraved- 
no pridajemo onima koji nam ne mogu dati i po- 
moći, a mi bismo htjeli da nam dadu i učine više 

nego mogu. To ime nepravedno prišiva neumjerena 
žena svome mužu koji ni uz najbolju volju ne može 
udovoljiti njezinim hirovima i zahtjevima. To ime 
sasvim bezrazložno pridajemo onima skromnim i 
umjerenim ljudima koji troše malo ne stoga što 
škrtare i štede, već stoga što se naprosto vladaju 
prema svojim mogućnostima. Tom rječju škrtac vri- 
jeđamo svoje prijatelje i znance koji, naravno, ne 
mogu dati svima i svaki puta kada ih netko nešto 
zapita. Ukratko: škrtci su više puta baš oni koji 
druge proglašavaju i nazivaju škrtcima. 


541. 


11. X. 595. 
rr ; ' 

Ne znam, ali meni ispadaju drski i siloviti, to 
jest smiješni svi oni koji se usuđuju odrediti životu 
na zemlji točan broj godina! To se tiče života 
uopće, a čovjeka posebno. Ja mislim da to uistinu 
nitko ne zna, a i da neće ni u budućnosti nitko 
doznati. Ne znam zaista kako se pojedini znanstve- 
nici usuđuju izustiti točan broj godina u ovome 
pogledu! Gdje je tu savjest, gdje poštenje? a 


ll. X. 55. 


Kada pada kiša i snijeg, običava se reći: Pa 
imaš kaput! »Bit će kaputa, ali neće biti nas!« 
To su normalne riječi u normalnim vremenima, ali, 
nažalost, ima abnormalnih prilika kad čovjek mora 
razmišljati, i to punim pravom: »Bit će nas, ali 
neće biti kaputa«. 

20. X. 09. 


Na dva načina se bore krivci i lažljivci. Jedni 
opominju i tvrde da nije istina, a drugi mudro 
šute i ne upuštaju se uopće u raspravu i rasčla- 
njivanje. A u koliko se upuste u razgovor nastoje 
da ga što prije završe. Mislim da ni jedna ni druga 
metoda ne valja, jer postoji i treća koja je jedina 
ispravna, a to je: proučiti i raspraviti sve razloge 
»pro et contra«, pa odvagnuti tko ima pravo, a 
tko krivo. 543 


21. X. 59. 


Svako zanimanje je ženi sporedno, a udaja ono 
glavno. To nije možda moj nazor na svijet i život. 
Ne, to je nazor same žene. Ona tako, silom svoje 
prirode, misli i gleda. I tu, nafavno, valja odijeliti 
one Fjetke izuzetke. 544 


21. X. 55. 


Pojavila mi se malo prije jedna misao koju zo- 
vem vrlo utješljivom i spašavajućom. Koja je to 
misao? Razmišljam o problemu braka. Koliko god 
ih, naime, poznajem, niti jedan ne »štima«. Svugdje 
dima, a nigdje čiste vatre. Kad se čovjek još sjeti 
onih tolikih rastava, onda skoro da postane skeptičan 
i da sebi postavi pitanje: Nije li današnji oblik 
braka, odnosno množenja i nastavljanja ljudskog 
roda, pogrešan i možda promašen? Nije li, nastavlja 
sumnja svoju nit, monogamija nešto što ne odgo- 
vara ćudi i naravi čovjeka, pa čak ni onog kulturnog, 
vjerski prožetog i moralnog čovjeka? Da, takva me 
sumnja spopala kad mi se pojavila naprijed spome- 

nuta misao koja glasi: Nesuglasice u braku su ne- 
minovna stvar i ne smije ih se uzimati tako tragično, 
a pogotovo ne kao razlog rastavljanja i kukanja 
nad ovom ustanovom! Eto i u svakidašnjem životu, 
u mnogo udaljenijim i rjeđim odnosima, nego što 
su oni bračni odnosi; u prijateljskim i poslovnim 
dodirima, rijetko se nađu dvojica ili dvoje koji 
bi se potpuno slagali i između kojih ne bi izbili 
raznovrsni sukobi i nesporazumi, a kamoli neće 
u bračnim odnosima, koji predstavljaju najviše od 
onog tako opasnog približavanja i poznavanja... 
Dva života sliti u jedan, dvije individualnosti raz- 
golićene do kostiju; dvije duše sa svojim posebnim 
inteligencijama, čuvstvima i htijenjima; dva različi- 
ta odgoja i običaja, a sve to u neprestanom dodiru 
i prisustvu, neizbježivo se moraju sukobiti i tu nema 
ništa ni optužujućega, ni nepravilnoga, a najmanje 
uzbunjujućeg i tragičnog! 549 


21. X. 99. 


Mnoge ljude nazivamo inteligentnima i kultur- 
“nima, a to nije ni zbog čega drugog, nego zbog 
njihovih godina, to jest zbog njihove starosti. 


24. X. 590. 


Nastojim biti samokritičan, a time i prema 
drugima pravedan i nepristran. Ne bih htio drugoga 
bez razloga povrijediti i zauzeti prema njemu stav 
koji on nije zaslužio. Kod iole važnijeg slučaja, ja 
sprovodim tako rekući malu »anketu«, to jest pitam 
po nekoliko ljudi kako bi oni u nekim prisutnim i 
stvarnim slučajevima postupili i odvratili? Vrlo me 
veseli i tješi da sam prema ishodima takvih »anketa « 

ispao pravedan, jer su oni (rezultati) pokazali da i 
svi ostali ljudi odvraćaju onako kao i ja i da se 
nipošto ne radi o mojoj možda povišenoj osjetljivo- 
sti. Ako sam, dakle, prema određenim ljudima zauzeo 
određen stav, ako sam s nekim prekinuo odnos, to 
je tako i trebalo učiniti, jer bi to i svi ostali ljudi 
pravilnog odvraćanja, učinili. 546 


29. X. 09. 


Gledam u jednoj američkoj smotri kako se u 
jednoj velikoj i modernoj tvornici neki radnik penje 
po »lojtrama« dok mu ih drugi radnik pridržava 
da ne padne... U ovo vrijeme stroja, tehnike i meha- 
nizacije, divna je misao da bez čovjeka ipak nije 
moguće... Ne samo da stroj neće istisnuti čovjeka 
već svaki stroj treba čovjeka, koji je nezamjenjiv... 
Nitko ne može što čovjek može! Čovjek se može 
rugati i najsavršenijem stroju, jer ovaj ne može 
bez njega ništa. Ne može, zaista, nitko služiti čov- 
jeku bez pomoći čovjeka! ' 547 


28. X. 05. 


Često gledamo ljude na ulici kako govore glasno 
sami sa sobom, kako viču ili prave kojekakve gri- 
mase i kretnje. Ne treba odmah zaključivati da se 
radi o ljudima koji su malo skrenuli... To se događa 
i najobičnijem i najzdravijem čovjeku, jer tu se radi 
o želji i naporu da se potisne i nadjača neka nepo- 
željna misao u nama, misao koje se stidimo, bojimo 
ili nas podsjeća na neku neugodnost... ' 

548 

29. X. 595. 


Rastaju se muž i žena. Punih su 20 godina u: 
braku. Imao sam prilike razgovarati s jednom i 
drugom stranom. Kad mi je ona pričala i plakala, 
i meni je skoro suze izazvala. Uvjerila me je da je 
istina i pravo na njezinoj strani. Kad mi je jednoga 


dana opet on iznio »svoju« priču, opet su mi došle ' 


suze, a i meni skoro s njim. Uvjerio me da je istina 
na njegovoj strani... Što ovo zapravo znači? Samo 
to, da ni jedan ni drugi ne govore istinu! 549 


29. X. DD. 

Ljudi su užasno zloupotrijebili riječ. Mjesto 
da ona bude znak za sporazumijevanje, ona je po- 
stala uzrok svih mogućih nesporazuma. Ja riječ 
naprotiv neizmjerno poštujem i cijenim. Ne samo 
da je ona uvijek izraz mojih misli, to jest ne samo 
da se moje riječi ravnaju prema prisutnim i stvar- 
nim mislima, nego čak i obratno: prisiljavam misli 
i svoja djela da se ravnaju prema izgovorenim 
riječima. Ako se, naime, nekad možda malo zaletim; 
ako nešto pretjeram u izrazu svoga stava, nazora i 
ocjenjivanja, onda u tolikoj mjeri cijenim one iz- 
govorene riječi da nastojim sebe i svoje postupke 
promijeniti i dovesti u sklad s onim što je rečeno. 
To koristim i kao dobru metodu samoodgoja. Kod 
stvaranja recimo neke odluke, gdje se još osjećam 
nedovoljno jakim, ili gdje se još kolebam, tu sma- 
tram za najkorisnije da izgovorim i zadam pred 
sobom (a još bolje pred drugima) neku riječ i onda 
hoćeš nećeš mora se i ona moja odluka prema njoj 
ravnati. Dakle: ne samo da se riječi moraju ravnati 
prema stvarnosti, nego i stvarnost prema riječima! 
Ako možda i ne mislim onako kako sam rekao, 
pobrinut ću se da mislim izjednačim s riječima! 

550 


288 


29. X. 55. 


Unutar i preko vidljivih i granicama označenih 
republika, država, carevina i kraljestava, djeluju 
još mnogobrojna nevidljiva kraljevstva mnogobroj- 
naih strasti i navika. Postoji na primjer pravo 
pravcato carstvo alkohola sa svojim tako vjernim, 
odanim i poslušnim podanicima. Tu je, dalje, carstvo 
nikotina sa svojim upravo fanatičnim i bigotnim 
pristašama. Tu je kraljestvo Amora zakoni kojega 
se tako poslušno i dobrovoljno širofi svijeta iz- 
vršavaju. Tu su, nadalje, građani republike kocke, 
droge, opijuma, plesa i svih mnogobrojnih drugih 
ljudskih strasti, slabosti i naklonosti. Ove pojedine 
republike nisu ni najmanje ljubomorne, ako njihov 
podanik uzme u isto vrijeme i državljanstvo koje 
druge republike. Naprotiv, one to iz svega srca 
pozdravljaju i žele, jer se osjećaju najsigurnije i 
najzadovoljnije kad je netko državljanin u što više 
takvih republika... Ovdje je tako: što više država 
ljubimo, to smo bolji državljani u svakoj pojedinoj 


državi — strasti... Čini se da i svaka vrlina ima 

svoje podanike, također vjerne i odane, samo ne 

tako bučne i grlate... i 591 
3. XI. DD. 


Postoje postelje za odrasle i dječje postelje. 
Kako bi bilo neukusno, kad bi se pravile postelje 
prema visini čovjeka, ili prema njegovoj debljini. 
Postoji jedna određena veličina postelje za sve ljude 
i, naravno: onim manjima je u njima široko, a 
zbog onih izvanredno visokih, nećemo valjda pravi- 
ti posebne postelje i oni će se možebitno malo 
stisnuti. Tako stvar stoji i s mrtvačkim sanducima. 

Užasno je neukusno gledati one male lijesove u 
koje se stavljaju na pr. kosti iz jedne grobnice u 
drugu. I kada bi se radilo o jednoj jedinoj kosti, 


iz poštovanja prema čovjeku treba napraviti san-. 


duk koji odgovara pravilnoj ljudskoj veličini. Imao 
sam priliku u jednome selu prisustvovati sprovodu 
jedne izobličene i iznakažene žene. Kad je umrla, 


još više se skupila i mještani su se dogovorili da ' 


joj naprave lijes koji će biti malo veći od metra. 
Tek na moje uplitanje i uvjeravanje da to vrijeđa 
dostojanstvo čovjeka, napravili su lijes redovitih i 
pravilnih veličina. Tek odijela i cipele se šivaju 
po mjeri, a sve drugo što je za čovjeka treba da 
ima jednu određenu srednju mjeru, jer bi se inače 
i na taj način moglo povrijediti dostojanstvo čovje- 
ka. 502 


4. XI. 95. 


Bio sam u društvu gdje je jedna mlada gospo- 
đa zastupala mišljenje da valja živjeti slobodno, 
jer da tako traži naša priroda. Mislila je, naravno, 
u prvome redu na slobodnu ljubav. Ja sam na to 
rekao: Što se tiče prirode, prirodno žive životinje, 
a čovjek se digao nad prirodno! Veća i važnija 
stvar od prirode jest kultura i sve ono što ona 
znači i sa sobom donosi. Zaista, ljudi misle da 
će baratanjem pojmom prirode, podići i unaprijediti 
čovjeka, a kad tamo, oni ga time svrgavaju i sniža- 
vaju te vraćaju strahovito natrag. Onaj najniži 

čovjek je prirodan, a onaj viši je u nekome smislu 
= protuprirodan i nadprirodan. Priroda je niz slije- 
pih uzroka i posljedica, a kultura je ljestvica svjes- 
nih ciljeva i doživljenih vrednota! 593 

4. XI. 59. 


Nitko nema toliko prava na mir, koliko Vi, 
koji ste gorljivi pristaša filozofske smirenosti u 
sebi i etičkog stanja stvari oko sebe! Po zagovoru 
Vašeg svetog Imenjaka dao Bog, te Vam se to 
Vaše sveto pravo u najvećoj mjeri ostvarilo. Pri- 
godom Vašeg cijenjenog imendana, to Vam od srca 
želi odani, itd. (Čestitka prijatelju i filozofu Dr. 
Dragi Ćepuliću za njegov današnji imendan — 4. 
XI. — sv. Karlo) 594 


9. XI. 595. 


Nije uistinu baš nikakvo čudo da su ljubavnici, 
a osobito žene, ljubomorni na knjige i umjetnine, 
jer ove mogu naprosto ukrasti čovjeka i učiniti da 
potpuno zaboravi na sebe i na svijet oko Te 


DB. XI. 50. 


Uvijek sam imao strpljenja i razumijevanja 
za one tako zvane »male« i neuke ljude. S njima 
sam uvijek raspravljao s posebnom ljubavlju i na- 
klonošću. Nastojim uvijek uvjeriti ih i dokazati im 
ono što mislim da znam bolje od njih. Na poseban 
način volim seljake. Ali ima vrsta ljudi za koju 
baš ne bih mogao kazati da zaslužuje ovo razumije- 
vanje. To su oni koje ja zovem četvrt inteligen- 
cija. Ljudi su to s jednim ili 2 razreda srednje 
škole, ljudi, koji su nešto pročitali i čuli, pa su 
postali ono što se veli ni gospoda ni seljaci. Mislim 
da je ovakvima nekada potrebno reći: Vi to ne 
znate i ne razumijete, ako hoćete da Vas poučim, 

dobro je, ako ne, ništa! Doista: snagu i strpljenje 
valja više puta čuvati za pametnije i korisnije 
stvari, a ne trošiti ju rasipno u nekorisno i neuspješ- 


no dokazivanje da jedan i jedan jesu dva, i to. 


dokazivati kod onih koji još ne znaju abecede. 
506 


9. XI. 59. 


Kad se uspoređuju cijene i govori o standardu 
života u raznim dobama i državama, onda se govori 
koliko je na primjer nekada nešto stajalo, a koliko 
stoji danas. To je dobro uspoređivanje, ali tu se 
ne smije izgubiti iz vida i još jedan važan komenat, 
a to je kvalitet, pa, ako hoćete, u nekim slučajevi- 
ma čak i kvantitet. Na primjer ako kažemo: u 
državi X se može jednom mjesečnom plaćom kupiti 
jedno odijelo, a u državi Y tek jedan metar tkani- 
ne, onda se time reklo mnogo, ali ne još sve, jer 
ako država Y daje za tu plaću jedan metar drugo- 
razredne ili trećerazredne tkanine (koja već na 
prvoj kiši nastrada), onda je odnos cijena, odnosno 
Standarda, još kudikamo nepovoljniji. 597 


6. XI. 59. 


Treba imati malo inteligencije, smisla za raz- 
mišljanje i moći gledanja unaprijed, pa da bismo 
mogli spoznati, kako je samo ono etičko, lijepo i 
dobro, čovjeku korisno. Ne isplati s se biti zao! 
Ni zbog čega, pa ni zbog svoje vlastite sebičnosti. 
Što je to najsebičnije? To je ono najnesebičnije i 
najplemenitije! Samo najljepšim načinom možemo 
sebi koristiti najviše. Kako je u pogledu koristi, 
tako stvar stoji i sa srećom. Kako je samo bedasto i 

glupo ono uživanje pod geslom: Iskoristi svaki tre- 
nutak i ne obaziri se ni na desno, ni na lijevo, ni 
na Petra ni na Pavla, a pogotove ne na neke prin- 
cipe! To uživanje bez obzira i glavobolje, najlakše 
dovodi do razbijanja glave, kad nas »jedan čas 
radosti« stoji »tisuću dana žalosti«. Naprotiv tamo 
gdje se žrtvuje jedno »sada« za jedno »poslije« 
i jedno »danas« za jedno »sutra«, ostvaruje se 
kudikamo veća i vrsnija sreća, koja ima svoj izvor 
i svoju jakost u onoj svijesti o vladanju nad sobom. 
izdržanoj kušnji i pobjedi postavljenog cilja nad 
trenutnim raspoloženjem. 598 


6. XI. 95. 


Jedan mladić koji pohađa školu za učenike u 
privredi zamolio me da mu napišem zadaću. Ja 
sam mu rekao da ja o tome imam svoje mišljenje, 
ali da znam potpuno točno kakvo se mišljenje 
traži u takvoj temi, pa da ću mu ja, ako baš treba, 
napisati onako kakvo je mišljenje drugih, a ne moje 
vlastito. On je pristao i ja sam napisao. Pričao mi 
je kasnije da je bio pohvaljen njegov sastav, ne 
samo sa stilističke i gramatičke strane, već i u 
pogledu iznešenih misli i ideoloških nazora! Eto 
primjera kako se može jedno misliti, a sasvim 
drugo govoriti i napisati. U ovom slučaju se ne 
osjećam ni najmanje krivim, jer prvo, radi se o 
tako nedužnoj stvari kao što je školska zadaća, a 
drugo, ja sam se otvoreno pred onim mladićem 
»deklarirao« i rekao mu da ću napisati ono što 
drugi misle, a ne ono što ja mislim, ali dok sam 
ovo onako makinalno pisao, smijuckao sam se, ali 
ujedno i mislio na one mnogobrojne koji i milom 
i silom lažu sve u šesnajest! 999 

6. XI. 55. 


Ulovio sam sam sebe kod pisanja kako upo- 
trebljavam neke riječi i stilističke sastave koje 
inače osuđujem i koje, što je najglavnije, pripa- 
daju rječniku meni sasvim suprotne kulture. Znači 
dakle, pao sam pod utjecaj! Ja, koji sam toliko 
budan i upravo prkosno otporan! A što će onda 
biti s drugima? Ovo mi je dalo povoda za raz- 
mišljanje o onim tragičnim posljedicama trajne, 
sustavne i dugogodišnje »klime« koja okružuje lju- 
de i koja ih, hoćeš nećeš, prisiljava da prema 
njoj dišu! Makar netko i tako rekući »dizertirao« 
iz neke sredine, makar koliko se opirao svemu 
nepoželjnome, on će ipak na nesvjesni način nešto 
od nje poprimiti, a osobito ako je neiskusan i 
neotporan utjecajima, kako je to slučaj kod mladeži. 

560 


7. XI. 95. 


Ako već nećemo da imamo poštovanja prema 
starijima iz poštovanja, ako nećemo da rješavamo 
njihov društveni i mirovinski položaj zbog praved- 
nosti i pravičnosti, onda bismo to morali učiniti 
radi primjera mlađima i najmlađima. Kakvu, naime, 
volju za rad može imati mlad čovjek, kakav pod- 
strek za nesebični rad može steći, ako gleda starog 
čovjeka koji se istrošio na poslu za drugoga, da 
onda u starosti ili jedva životari, ili moljaka za 
jadnu mirovinu koju mora krvavo dokazivati?? Ni- 
šta jače ne može ubiti volju za rad mladim ljudi- 
ma, kao gledanje takvih pojava! Kako čovjek posta- 
je stariji, tako postaje i sve manje sposoban, pa 
sve manje daje životu i sve manje od njega prima. 
To mu je sasvim dostatna kazna i ne bi ga smjelo 

još i društvo i okolina za to kažnjavati! Mislim 
posebno na radne odnose, jer je poznato da eto 
u čitavom svijetu, pokraj svih priča o kulturi i 
ljudstvu, nigdje rado ne primaju starijega čovjeka 
na posao. Godine su nešto što je sastavni dio čovje- 
ka, pa bi i svako zakonodavstvo trebalo računati 
i predviđati za određene godine i određene poslove, 
a ne da svaki pojedinac u svakom prisutnom slu- 
čaju mora rješavati svoj slučaj i braniti se od 
svojih godina. 561 


7. XI. 95. 


Što su naši užici niži i tjelesniji, to više osta- 
vljaju traga na tijelu i stare ga. I obratno: što 
su viši i duhovniji, to više osvježuju tijelo i po- 
mlađuju ga. Za onaj prvi slučaj navodimo primjer 
erotičkih slasti, proždrljivosti, pića i pušenja,a za 
onaj drugi: znanstveni, vjerski i umjetnički zanos. 

562 


7. XI. 95. 


Tuži mi se student književnosti na strogo mje- 
rilo svoga profesora koji traži od kandidata da po 
jednoj stranici teksta, ili iz samih nekoliko rečeni- 
ca, prepozna autora. Mišljenja sam, međutim, da je 
takav zahtjev sasvim na mjestu, jer i svaki malo 
više načitan čovjek, a kamoli ne jedan stručnjak, 
mora raspoznati odmah po stilu, o kojemu se piscu 
radi. To i jest zapravo ono jedino i pravo poznava- 
nje, jer to tek znači da smo ušli u duh i uvukli 
se »pod kožu« pisca, a svi drugi podaci o njemu 
ne znače drugo, nego formalnost koja se lako i 
nauči i — zaboravi. 563 

7. XI. 59. 


Sve ima svoju psihologiju. Mi i ne znamo da 
smo u svojim djelatnostima i odnosima; u pora- 
zima i uspjesima žrtve odnosno plodovi dotične 
psihologije. Veliko je umjeće biti svjestan ove psiho- 
logije i znati je za sebe iskoristiti. Ovih dana se 
otvara novi medicinski fakultet u Rijeci, pa mi 
jedan apsolvent zagrebačkog sveučilišta veli: Idem 
ja u Rijeku i tamo ću diplomirati. Znate, veli on, 
bit će mi tamo lakše. Prvi smo tamošnji studenti... 
Trudit će se tamo da nam bude dobra hrana i 
stan... Malo nas je i neće na prvim ispitima biti 
tako strogi... Eto, ovaj student je svjestan psiho- 
logije početka. A isto tako postoji i psihologija 
svršetka i nebrojene psihologije, nebrojenih pri- 
sutnih situacija i blago onome i onima koji ih 
poznaju... 564 


8. XI. 55. 


Kaže mi jedan znanac kako mu je jedna žena 
kazala da ga je slučajno našla na nekom mjestu, 
a ja sam odgovorio: A molim te, što je u prisnim 
odnosima (a osobito kod žene) slučajno? Zar to 
nije sve svjesno, namjerno i planski proračunato? 


8. XI. 55. 


Ljudi čine sve moguće i nemoguće da ne bude 
ništa onako kako treba, a ipak na koncu konca 
sve u svijetu ispane kako treba. To je dokaz da 
netko od čovjeka mnogo, mnogo pametniji, vlada 
i upravlja svijetom. 569 

8. XI. 95. 


Što mislite: Je li lakše vjerovati ili nevjerovati 
u Boga? Mnogi misle da je lakše ono prvo, jer da 
se čovjek predajom u ruke Božje, riješio svih briga 
i problema. Ja obratno mislim da je mnogo teže 
vjerniku nego nevjerniku i to iz više razloga. Prvo, 
etički život vjernika taksiran je s masu onih prin- 
cipa i obzira kojih se nevjernik ne mora pridr- 
žavati. Drugo, Božji računi i planovi su daleko- 
sežni i složeni, pa i čovjek sa svojim ograničenim 
umom dolazi mnogo puta u iskušenje, da se poko- 
leba i da posumnja u opstojnost Principa, Reda i 
Pravednosti. Treće. Dokazivati da nešto što se osje- 
tilima ne zapaža, jest, mnogo je teže nego da nije, 
jer za ono prvo treba mnogo logičkih dokaza, a za 
nijekanje je dovoljno samo nijekanje. I najgluplji 
može kazati: nema Boga, ali za obratnu tvrdnju 
treba i svijesti i inteligencije. 566 


\ 


11. XI. 595. 


Zanimljiva je i moja sudbina. Ima mnogo zem- 
ljaka i mještana s kojima se ne viđam i ne čujem 
već godinama. Nisam s njima posvađen, nego da- 
pače lijepo se svakome javim, ali niti ih gdje 
spominjem, niti ih imam na pameti, niti riječi 
O njima ne govorim, a pogotovo ne ružnu riječ, 
a međutim ja sam njima mnogima stalno na jezi- 
ku; o meni izriču sudove i vrijedne i nevrijedne, 
ukratko: bave se sa mnom naveliko oni, kojima se 
ja uopće ne bavim! Moja je, čini mi se, »krivica« 
i krivica što sam zauzet svojim brigama i mislima, 
pa se ne dospijem baviti s njima ni s njihovim 
pitanjima. 

12. XI. 55. 


Jedna od karakteristika djeteta i djetinjstva 
jest ono neprestano izmjenjivanje želja i zanimanja. 
Dijete bi sad ovo, sad ono. Najprije veliko oduše- 
vljenje, a zatim hladnoća. Ako međutim pomnjivo 
promatramo sebe i druge vidjet ćemo da ni stariji 
nisu drukčiji. Naprosto nas zgrabi zanimanje za 
neku stvar ili neki posao, drži nas nekoliko dana 
i onda je već na vidiku nova ljubav. Osobito je 
ovo cik-cak zanimanje zastupano kod osjetljivih 
ljudi koji i nisu drugo nego djeca u potenciranome 
obliku. Ovo djetinjstvo u čovjeku dobro je imati 
na pameti, jer nam može nekada poslužiti kao 
utjeha (osobito ako smo odgajatelji, roditelji, pa i 
liječnici) kada smo zabrinuti »ekstravagantnim« za- 
nimanjima naših sinova, pitomaca, učenika ili paci- 


jenata. »Već će se on ohladiti« — to je sasvim 
opravdani optimizam i sasvim razložno očekivanje. 
967 

14. XI. 595. 


Zadnjih dana izvršen je sa strane nemilosrdne 
smrti pravi napadaj na hrvatsku književnost. Naj- 
prije Boranić, pa Barac, zatim Kombol i Tin Uje- 
vić! Meni osobno, najviše je nekako žao Tina, jer 
držim da je on u pjesničkom pogledu onaj najveći 
domet koji je hrvatski narod postigao u svim vre- 
menima uopće. Zaista je šteta da nije umro barem 
u 80., a ne tek u 63. godini života! Dovršit ću ovu 
svoju skromnu »komemoraciju« najvećem hrvat- 
skom pjesniku svih vremena s poklikom: Slava i 
hvala na čistoj poeziji koja će biti vječna! 568 

Hoćeš nećeš, kako uzeli da uzeli, ipak dola- 
zimo na kraju krajeva do »muških« i »ženskih« 
poslova. Prati na primjer pelene je tipično ženski 
posao i nikakva emancipacija neće uspjeti da nam 
taj posao u rukama muškarca ne izgleda nepriro- 
dan i pomalo smiješan, kao što su i zidanje kuće 
i ratovanje, tipični muški poslovi i nikakve »pa- 
role« o jednakosti muškarca i žene ne mogu ove 
teške poslove učiniti ženi lakima. 569 


15. XI. 955. 


Kao što neke ljude ne možemo uhvatiti ni za 
rep ni za glavu u pogledu njihovog mišljenja i 
nazora, tako je i neke ljude, a osobito žene, teško 
»uhvatiti« u njihovom pravom tjelesnom izrazu 
i obličju. One su, naime, stalno u nekim grimasama 
i pokretima da bismo ih možebitno samo na spava- 
nju mogli vidjeti u pravome licu. Očito je da 
se ovdje radi o onoj životnoj i praiskonskoj namjeri 
prikrivanja nedostataka, odnosno nepoželjnih svoj- 
stava. 570 


15. XI. 55. 

. Koliko me vrijeđa laž kao takva, toliko još 
više ona odvažnost ljudi da preda mnom lažu, to 
jest vrijeđa me njihova misao da im ja vjerujem 
ono što kažu i da sam tako glup da se ne mogu 
dosjetiti istini. 571 

15. XI. 59. 


Umro je Tin Ujević. Najvećeg hrvatskog, a 
kako je istakao jedan govornik na njegovom spro- 

vodu, možda i najvećeg svjetskog pjesnika, nema 
više među nama! Šteta neprocjenjiva! Bio sam mu 
na sprovodu. Tisuće ljudi su ga otpratili na vječni 
počinak. Bilo je i vijenaca i suza. Govorili su: 
predstavnik slovenskih književnika DVR! Vidmar, 
predstavnik Jug. Akad. znanosti i umjetnosti Mari- 
jan Matković, u ime književnika iz Srbije Oskar 
Davičo, u ime Društva hrvatskih književnika Miro- 
slav Feldman, u ime Matice Hrvatske Jakša Ravlić, 
a u ime njegovog književnog naraštaja Dobriša 
Cesarić, te u ime mlađih književnika Zlatko Tomi- 
čić. Na kraju je govorio jedan prijatelj Ujevićev 
iz Splita ing. Alabanda koji mu je u ime rodnog 
kraja položio na grob vrijeska. Svi su govornici 
istakli majstorluk u metaforama i čistoći materin- 
skog jezika. Sprovod je bio bez svećenika. Bio sam 
baš blizu mrtvačnice kad se iz mrtvačnice pojavio 
križ koji bi imao voditi sprovod, ali je jedan od 
prisutnih organizatora sprovoda tri puta mahnuo 
rukom, otklanjajući križ. Ovdje me zanima samo 
to da li je ovakav sprovod bio Ujevićeva želja. 
Ako jeste, u redu je, ako nije, nije u redu, zar 
ne? Krivotvoriti zadnju volju onoga koji umire, 
veliki je grijeh. 572 


18. XI. 59. 

Svaka naša jasna misao.je aforistična, to jest 
kratka i sažeta, a sva ona naša razvlačenja znače 
pokušaj da izrazimo nešto što još nije potpuno 
zrelo ni jasno u nama. 573 

18. XI. 59. 

Svjedoci smo kako u cijelome svijetu ljudi 


nastoje osigurati djeci što bezbrižnije i radosnije 

djetinjstvo. Pionirski gradovi, perivoji, dječja igra- 
lišta, filmovi, izleti, priredbe, izložbe i slično — sve 
su to pokušaji da se djeca što više nauživaju ve- 
selja i postanu tjelesno i duševno što krepčija i 
zdravija. Sve je ovo zaista dobro, korisno i važno, 
ali pri tome se čovjeku mora neizostavno javiti 
misao i pitanje: Neće li to sve skupa ostati ne 
samo nekorisno, nego možda čak i štetno, ako stvar 
ostane promašena u pogledu one unutarnje osno- 
vice, nazora na svijet i ćudorednog odnosa čovjeka 
prema drugome čovjeku? Da, takve sumnje i takva 
pitanja se javljaju i moraju se javljati baš meni 
koji sam seljačko dijete i čije je djetinjstvo bilo 
lišeno svake udobnosti i svih onih užitaka koje 
negdje više, negdje manje, mogu sebi priuštiti su- 
vremena djeca. Mislim, da zbog nestašice svih tih 
dječjih užitaka, ne samo da moj život nije proma- 
šen, nego je krenuo sasvim ispravnim putem, jer 
je imao čvrsti i solidni odgoj, osnovan na isto 
tako čvrstim temeljima ono što se kaže zapadne, 
to jest kršćanske kulture. To, naravno, ne znači 
da moj i mojih vršnjaka odgoj ne bi urodio još 
boljim plodovima da smo uz ovo unutrašnje imali 
i ono vanjsko na jedan bolji i napredniji način, 
ali se nameće pitanje: da li je bez unutrašnjeg 
i sve ono vanjsko bez svoga pravoga učinka? 

574 


21. XI. 55. 


Kada čovjek čita narodne poslovice onda vidi 
kako je čovjek krasan i oštar opažač svoga i tuđega 
iskustva, iskustva sa samim sobom, s ljudima, s 
prirodom i stvarima oko sebe. Ništa, zaista, nije 
ostalo od čovjeka nezapaženo i neoblikovano, a o 
tome svjedoče one sjajne klasične izreke počam 

od grčkih i latinskih, pa do ovih naših našega 
vremena. Za svaku priliku, za svaki dodir i odnos 
oblikovano je pravilo koje ostaje za sva vremena, 
za sve ljude i krajeve, jer su to pravila čvrsta 
i sigurna upravo kao i prirodni zakoni. 975 


21. XI. 55. 


U ocjeni čovjeka ne moraju ljudi biti dobri 
i milosrdni, jer je sasvim dosta da su prirodni. 
Oni trebaju čovjeka gledati hladno i nepristrano, 
to jest osuđivati sve njegove nevaljanosti i pit 
znavati sve vrijedne odlike. Točno valja lučiti jed- 
no od drugoga i dati svakome svoje, to jest crnoj 
strani — osudu, a onoj bijeloj — pohvalu. Mislim 
da je u tom pogledu najbolje primijeniti onu: Dati 
caru što je carevo, a Bogu što je Božje. 576 


21. XI. 55. 


Vidim da sam pogriješio i da griješim. Neki 
ljudi o meni iz čiste zavisti i mržnje laju, a ja 
njih uopće nigdje ne spominjem,a kamoli da bih 
o njima ružnu riječ izustio. I prema onoj da je 
»laž kao gruda snijega koja se valja niz brdo pa 
postaje sve veća« — od njihove laži nešto i ostane, 
to jest ja nevin bivam oštećen, a oni = krivi, 
ostaju pošteđeni! Čini mi se da bi možda bilo 
pravilnije tu i tamo se pomalo braniti od napa- 
daja i ako ne izvršiti protunapad, a ono bar raz- 
jasniti ljudima o čemu se radi, da ne budu krivo 


obaviješteni. 977 


24. XI. 55. 


Nema ni vanjskog, tjelesnog obličja bez unu- 
trašnjeg učešća. Naime, netko može imati sve crte 

lica jednog ljepotana, ali to još nije ništa, ako k 
tome ne pristupi i odgovarajuće raspoloženje i vla- 
danje, koje će takvome izrazu dati odgovarajući 
sadržaj. Da li je ili nije netko lijep, nije dostatno, 
dakle, samo vidjeti nekoga, nego dotičnoga valja 
još i znati, to jest poznavati njegovo cjelokupno 
ponašanje, pa ćemo ga tek onda ubrojiti ili ne 
ubrojiti u lijepo. Tako stvar stoji i s pametnima. 
Ako negdje iz daljine ugledamo jedno ono što se 
kaže inteligentno lice, to još ne znači da je ono 
uistinu inteligentno, jer možda je on sasvim drugi 
tip vladanja i možda on naprosto neće i ne može 
da ostane inteligentan. Drugim riječima: valja 
htjeti ostati lijep ili inteligentan, jer ako odgo- 
varajućem obličju ne damo iznutra odgovarajući 
sadržaj, onda je sasvim moguće i da lijepe crte ne 
budu lijepe i da inteligentni izraz ne bude inteli- 
gentan. Ova mi se misao javila danas, gledajući 
sučelice sebe jednoga studenta koji je učio. Kad 
sam ga, naime, ugledao, odmah sam ga po izrazu 
lica, strpao u ljepotane i što se kaže Don Juane. 
Međutim dva sata boravka kraj njega, potpuno su 
me odvratila od takvoga svrstavanja, jer on po 
svojim oznakama, to jest po marljivosti, radišnosti, 
ozbiljnosti itd., naprosto neće da bude ono što bi 
prema tjelesnim uvjetima mogao biti, a kad neće, 
onda i nije... Treba, dakle, htjeti izgledati lijep 
ili inteligentan... Obličje se može grdno iznevje- 
riti i zapustiti... 578 


24. XI. 55. 
Jutros me je sreo čovjek koji se vratio iz 
zatvora nakon punih 10 godina! Tek jučer se vra- 


tio. 1, naravno, morao je baš mene sresti i baš 
mene zamoliti da ga odvedem kod ovoga i onoga 

znanca. Tako sam se i nahodao i naslušao tuđih 
jada! Jučer opet sličan slučaj. Sreo me čovjek koji 
traži zaposlenje i hajde piši mu molbu, hodaj s 
njim iz jednog kraja grada na drugi. Skoro da i 
nema dana, a da nemam ovakvog i sličnog posla. 
Zaista sam ja kao neko javno i opće dobro koje 
svatko pomalo uživa, koristi i dijeli, od kojega 


svak ima više koristi nego ja sam! Koliki je samo: 


broj mojih »pacijenata« koje ja moram tješiti i 
pred kojima moram uvijek imati vedro i nasmijano 
lice! A kako je meni, to samo ja znam! A koliki 
je broj onih koji me zovu da se ispovijede! Kakve 
sve tajne čuvam počam od onih najskrovitijih, pa 
preko poslovnih i ako hoćete »političkih«. Zovu 
me roditelji da pogledam njihovu djecu: jednoga 
treba nešto poučiti iz nekoga predmeta, drugoga 
valja pogledati je li uopće za školu, a trećega da 
li je za ovaj ili onaj zanat. Jednome treba pregle- 
dati pjesmicu ili neki drugi književni sastav, s 
drugim valja voditi dopisivanje i raspravljati o 
raznim pitanjima. Ovaj te zove na imendan i uvri- 
jedi se ako ne dođeš; onaj opet na rođendan, drugi 
opet na promociju ili neku drugu značajnu godiš- 
njicu. Skoro svaki dan nekome na sprovod, skoro 
svaki dan nekome pohod u bolnici... A još k svemu 
tome valja nadodati da sam visoko taksiran da 
budem točan, pažljiv i učtiv... Sve su to slatke 
obveze prema svojim dobrim prijateljima i znan- 
cima, ali, eto, nekada mi se javi misao o mojoj 
nezahvalnoj sudbini koja me stavila na raspolaganje 
svakome, samo ne meni samome. Ali ovdje me 
tješi ona stara istina: Tek onaj živi za sebe koji 
živi za druge! Dan izgubljen za druge, veliki je 
dobitak za sebe! 979 

24. XI. 95. 


.. Imati barem jednoga čovjeka kome na ovaj 
ili onaj način činimo dobro, to je onaj prvi i 
glavni uvjet da bismo nekoga čovjeka mogli pro- 
glasiti dobrim. 980 


29. XI. 95. 


. Neki se pitaju: zašto katolička Crkva zabra- 
njuje ženidbu svojim svećenicima. Vrlo su naivni 
i površni oni koji misle da crkvena hijerarhija ne 
zna za sve etičke propuste pojedinih svećenika. 
Ali ona radije prima na sebe takve optužbe, nego 
da ukine celibat i ostane bez svojih pastira koji 
oslobođeni od bračnih veza i obaveza, ostaju slo- 
bodni i spremni da se zalažu za stvar vjere i 
Crkve. Ako je ikada ova misao o celibatu uspješno 
položila svoj ispit, onda je to baš današnje burno 
vrijeme kada su mnogi nasilnički režimi u mnogim 
državama uništili otpor na svim stranama i crtama 
a katolička Crkva je kao zadnji Mohikanac, a to 
je između ostaloga i stoga, jer ima svećenike, koje 
neće ni dječji ni ženin plač odvratiti od poduzete 
odluke i namjere. 581 


10. XII. 55. 


Slušam kako majka veli svojoj kćerki, zamje- 
ravajući joj nemar i lijenost: Ti radiš kao da si 
u uredu! A u tramvaju ovih dana slušam razgovor 
dvojice činovnika o poslu koji oni obavljaju svaki 
u svojoj ustanovi. Tom prigodom jedan od njih 
veli: Kakva plaća, takav rad, svaki sat po jedno 
slovo! To je, dakle, geslo njegova rada! Možemo 

onda zamisliti rezultate rada ovakva čovjeka! Ovo 
shvaćanje o činovnikovanju, ove šale na njegov 
račun, jedan su dokaz više kako samo slobodni i 
osobnom korišću podgrijani ljudi, mogu dati iz sebe 
ono najviše za svoju osobnu i opću korist. Posta- 
vimo sučelice jednoga činovnika ili tvorničkog rad- 
nika, jednoga zanatliju ili još bolje jednoga se- 


ljaka! Kakve li razlike između takva dva lika ljudi! ' 


Kakve li moralne razlike u njihovom etičkom sta- 
nju! Na jednoj strani rad i misao o radu od jutra 
do mraka, a na drugoj misao o što lakšem prola- 
ženju, o zavaravanju i nadmudrivanju upravitelja 
i nadglednika, vlasti i poslodavca! Rad na satove 
mora, hoćeš nećeš, kvariti čovjeka i činiti od njega 
maleno dijete koje na svaki način hoće prevariti 
svoju majku ili učiteljicu. Neminovno je, naravno, 
da svaki narod i svaki društveni poredak ima i 
svoje urede i svoju pisarničko knjigovodstvenu upra- 
vu, i svoje tvornice i svoje radnike, ali radi se o 
tome da to bude svedeno na ono nužno i najmanje; 
radi se o tome da mora biti široko omogućena 
sloboda i privatna inicijativa, a pogotovo radi se 
o tome da se prvenstveno putem odgoja u užem 
i širem smislu te riječi ne stvaraju krive pred- 
rasude o nekim »višim« i »gospodskim« i o nekim 
»nižim« i »prostijim« zanimanjima, jer je svakome 
razumnome jasno da službenički i uopće namje- 
štenički posao, niti donosi materijalnog probitka, 
niti etičkog uspjeha i napretka u smislu razvija- 
nja vrijednih ljudskih osobina. I u svijetlu ovih 
misli dolazimo do spoznaje kako je seljak na svojoj 
zemlji na najvećoj etičkoj visini, jer ne misli kako 
će nekoga varati, nego samo to kako će što više 
raditi i, sebi i drugima, — dati! 582 

12. XII. 55. 


Čini se da je to pravilo: Ljudi će vrlo, vrlo 
teško priznati živome čovjeku da bi išta učinio iz 
općih i idealističkih pobuda! Sve što god čini, svode 
na osobne i sebične razloge, a ponajviše na materi- 
jalni nazivnik. Nije ni čudo! Velika većina ljudi 
je upravo takova, pa sudi drugoga po sebi. A ipak 
je uvijek bilo ljudi koji i te kako žive za opću 
stvar. Sva sreća da.je tako, jer da nije, ne bismo 
imali sve ono veliko i lijepo što zovemo — kultura! 

583 


12. XII. 595. 


Često susrećem u životu religiozne ljude koji 
mi kažu da oni priznaju i vjeru i Boga, ali su 
protiv svećenika. Vrijedno se ovim pitanjem po- 
zabaviti i iz samog filozofskog ugla. Prije svega, 
ovdje se treba sjetiti one vrlo mudre: »gledajte 
ono što oni govore, a ne ono što oni čine.« Drugo. 
Ako netko vjeruje u Boga, ako je, dakle, riješio 
tako veliku stvar, onda je za njega sasvim bezna- 
čajno kakav je onaj koji mu Boga propovijeda. 
Takav će, naime, s oduševljenjem pozdraviti, ako 
je njegov svećenik u svakom pogledu na svome 
mjestu i ako su njegova djela u skladu s njegovim 
riječima, ali će isto tako lako preći preko lošega 
svećenika, jer se radi o Bogu, a ne o svećeniku. 
I još nešto. I najgori svećenik ima svoju zaslugu, 
ako dobro govori i dobru stvar zastupa, jer ako 
on i ne živi prema svojim riječima, naći će se 
između njegovih slušatelja i učenika onih koji će 
svoj život udesiti prema tim riječima. Loš svećenik, 
kako mi pametno reče u razgovoru moj prijatelj 
kipar gosp. Paleka, sliči na gramofon ili neki drugi 

stroj koji izbacuje lijepe i korisne riječi. I zar da 
takav jedan stroj ne priznamo korisnim? Ne zna 
svatko da je svećenik loš, kao što ne zna ni čita- 
telj dobre knjige kakav je njezin autor. Dobro 
štivo je uvijek dobro štivo, pa makar potječe i od 
najpokvarenijega pisca. Glupo bi bilo i pomisliti 
da se ovdje radi o obrani loših svećenika. Radi se 
o tome da se naglasi kako je sumnjiva religioznost 
onih koji ju vežu s kvalitetom svećenika, jer kad 
bi se radilo o istinskoj religioznosti, ona bi prela- 
zila preko negativnih svećenika kao od šale, jer 
su oni ovdje nešto sasvim drugorazredno i sporedno, 
a glavne su stvari Bog i nadnaravni život o čemu 
govore svećenici svih religija i svih kvaliteta! , 
584 


14. XII. 595. 


Kaže mi jedan čovjek: što imate od te Vaše 
filozofije i etike, od tih Vaših principa i nazora? 
Ja odgovaram: Imam sve! Sve što imam i sve što 
jesam, sve je to od te moje filozofije. Zaista: kad 
se sjetim činjenice da mi je vanjski svijet u svakom 
pogledu zakazao poslušnost i da sve moje leži u 
onome što je u meni, onda ne mogu drugo nego 
skrušeno reći: Hvala ti filozofijo, spasiteljice moja! 
U tamnici sam bio i ti si bila moja sloboda! Gle- 
dao sam smrti u oči i ti si me smirila! Bio sam 
nezaposlen i ti si bila moje zaposlenje! Bavio sam 
se najnižim i najtežim poslovima i ti si bila moj 
smješak i moja snaga. Vrijeđali su me i ponižavali 
i jedino si me ti podizala i držala visoko! Ti si 
moj stan, moj namještaj i moja garderoba. Ti mi 
zamjenjuješ toplu peć u hladnoj sobi i morsku 
plažu na ugrijanom ljetnom asfaltu. Ti mi zamjenju- 
ješ roditelje i rođake. Ti si moja ljubav, moja 


308 


žena, moja obitelj i moja djeca. Ukratko: ti si 
moje sve! Da, filozofija daje sve, ali samo onome 
koji joj se potpuno predao na upravljanje i uzdr- 
žavanje. 989 


15. XII. 598. 


Više puta mislim: Bože, kad si me već stvorio, 
ovakvog kakav jesam, zašto mi nisi stvorio i odgo- 
varajućeg partnera u muškoj ili ženskoj osobi s 
kojom bih mogao biti potpuno usklađen? Zašto 
si učinio da budem vječito žedan za bićem s kojim 
bih bio potpuno zadovoljan i zašto svi moji prija- 
telji i znanci dobivaju pred mojim »žiriom« samo 
treću ili drugu nagradu, a onu prvu nitko da 
ugrabi, jer nitko nema svih uvjeta za to...? 586 


15. XII. 595. 


Nakon duljeg vremena opet imam (bar privre- 
meno) stalno dnevno zaposlenje. Kako sam sretan 
zbog toga! Makar sam i te kako potreban novaca, 
nije ipak ovo moje zadovoljstvo zbog toga. Ne, 
ono je sasvim druge naravi. Sretan sam što mi je 
na ovaj način onako, kako je i cijelome mome 
narodu! Sretan sam što se moram kao i svi drugi 
ljudi ujutro rano dizati i žuriti da ne zakasnim 
na posao... Sretan sam što sad više ne moram izbje- 
gavati susrete na ulici, susrete, koji su uvijek bili 
u znaku pitanja: Kako živiš, što radiš? 587 


25. I. 56. 


Tvrdi mi jedan pristaša materijalističke filo- 
zofije kako je sve u svijetu stvoreno iz interesa. 

Ja mu pak odgovaram: Naprotiv, sve što je lijepo, 
dobro i plemenito, sve što je umjetničko, kulturno 
i znanstveno stvoreno, učinjeno je iz ideala koji 
nisu imali nikakve veze s interesom. Ljudi su se, 
velim mu ja, penjali u visine i spuštali u dubine, 
ljudi su se zatvarali u kabinete i laboratorije; 
ljudi su pisali, slikali i klesali; ljudi su vršili 
atentate, dizali ustanke i prevrate, a sve iz pobuda 
koje nisu imale ama baš nikakve veze s interesom! 
A osim toga, velim mu ja dalje, vi biste se jako 
uvrijedili kad bih vam rekao: Ako je sve iz inte- 
resa, onda i Vi i svi Vama slični zastupate nazor 
na svijet, također iz interesa. 588 


4. IL 56. 


Velim jednome čovjeku koji niječe opstojnost 
Boga: Nije toliko važno da li Bog zaista postoji 
(premda je razum kudikamo više »za« nego »pro- 
tiv«) ili ga je čovjek izmislio i stvorio, već je 
važno, i to vrlo važno, pitanje, da li Bog ovakav 
kakav jest i kako ga čovjek »upotrebljava«, da li 
je takav Bog potreban i koristan čovjeku i njegovim 
odgojnim potrebama, te društvenim i osobnim odno- 
sima? Drugim riječima radi se o tome: je li čovje- 
«ku i društvu bolje s tim stvarnim (ili izmišljenim) 
Bogom, ili mu je bolje bez njega? Eto, o tome se 
radi! Ja mislim da je bogato iskustvo pokazalo da 
je ipak, ipak, bolje s Njim, nego bez Njega! 

589 


7. II. 56. 


Hrvatska smrt ima zaistan ukusa! Ovaj tren 
sam se vratio sa sprovoda Frane Alfirevića. Poko- 

pan je par metara dalje od Tina Ujevića. Sudbine! 
»Tako su uvijek i u životu stajali« — čuo sam 
kako kaže Gustav Krklec koji je stajao tik do mene. 
Ali vratimo se na početni redak. Da, hrvatska smrt 
ima ukusa, jer evo u roku od nekoliko mjeseci 
ona je izvršila pravi prepad na hrvatsku književ- 
nost i izvršila upravo elitni izbor. Evo imena: 
Boranić, Kombol, Barac, Tin Ujević, Milan Mar- 
janović, Petar Skok, Frane Alfirević... 990 


26. II. 56. 


Ima političkih ljudi koji priželjkuju da se u 
cijelome čovječanstvu ostvari onaj njihov jedinstve- 
ni društveni poredak. To bi njima doduše najbolje 
odgovaralo, ali odmah moram kazati, da bi to bila 
propast čovječanstva! Propast stoga, jer je čovje- 
čanstvo jedan pjevački zbor, jedan orkestar u kome 
svaki narod pjeva svoju dionicu da sve onda is- 
padne kao krasna pjesma! Priželjkivani jedan jedi- 
ni glas, neostvariv je i znak je gluposti i nazad- 
nosti onoga koji se takvom utopijom bavi. 591 


1. IV. 56. 


Kako je divno biti pošten! Ja kamo god dođem, 
osvajam svijet kako kakav veliki Don Juan! Do- 
sljednost, karakter, iskrenost, idealizam i slična 
svojstva, neodoljivo su oružje, pred kojim se preda- 
je sve i svatko! Poštenje je gospodarstvo sa sigur- 
nim dobitkom. To je tako čak i u dnevnim odnosima 
i susretima, a kamoli ne kad se stvar gleda u većim 
i složenijim pogledima i izgledima. 992 


311 


1. IV. 56. 


Kada pošteni i idealni traže još nagradu i pla- 
ću za takvo svoje stanje i ponašanje, onda je to 
siguran znak da ipak nisu dovoljno pošteni i ide- 
alni. Uostalom, poštenje nosi u samome sebi i na- 
gradu i plaću, pa je sasvim suvišna i još jedna 


plaća. Ja sam na primjer ovakav kakav sam, jer: 


takav moram biti silom svoje cjelokupne etičke i 
intelektualne ustrojnosti i ne očekujem i ne trebam 
od drugih nikakve nagrade za to, jer ja tu nagradu 
svaki dan primam u obliku mira i zadovoljstva 
koje mi ne može nitko drugi dati, pa čak ni onda 
kada bi mi poklonili jedan cijeli planet srebra i 
zlata. 993 


2. IV. 56. 


Prijateljstvo valja podržavati. Ono je kao i 
mala žeravica koja se uslijed nepažnje može ugasi- 
ti i uništiti, stoga ju treba često pomalo raspi- 
rivati. Razne naše veze, odnosi i poznanstva pred- 
stavljaju dragocjene pomoći moralne i materijalne 
i stoga to ne smijemo zapustiti. Ne zaboravimo ni 
onu: Daleko od očiju, daleko od srca, i shvatimo 
prijateljstvo kao dužnost i obavezu. 594 


2. IV. 56. 


Nekome je teže, a nekome lakše ostati u odre- 
đenom nazoru i uvjerenju. Čini se da je u tom po- 
gledu lakše onima koji su ono što se veli na manjem 
stupnju duhovnog razvitka. Oni pak duhovno bo- 
gatiji i nabijeniji unutarnjim životom, dolaze sva- 
kog trenutka u iskušenje, jer se neprestano u njima 

ž 


f 

rađaju nove misli, pa nastupaju prema sebi kao 
tužitelji, suci ili branitelji. Puno je na primjer 
lakše ne baš lijepoj djevojci ostati na moralnoj vi- 
sini, nego ljepotici koja je uvijek izvrgnuta napa- 
dajima napasnika. Lakše je sačuvati ravnu crtu 
i stalno opredjeljenje onome koji gleda kroz život 
kroz malo okno, nego onome kojemu se na širo- 
kome prozoru pokazuje beskrajno veliko obzorje... 

595 


3. IV. 56. 


Kao što ima dobrih i zlih ljudi, tako ima 
dobrih i loših — stvari, biljki, životinja, prilika 
i situacija! Zavisi to od ljudskih misli i želja koje 
ih prate. Ruže i ljubičice naprosto moraju biti 
nježne i mirisave. Njih na to prisiljava ona ljudska 
nježnost kojom ih se obasiplje. Misli »okužuju « 
zrak i tko u njemu živi i sam postaje takav, to 
jest sličan svome »zraku«. Janje naprosto mora i 
dalje u svome razvoju ostati janje, jer ga na to 
sili ona slika i ono poimanje koje o njemu vlada 
u čovjeku, a vuk bi se malo pomalo promijenio 
u nedužnu, dobru i blagu životinju, kad bi se u 
čovjeku promijenila ona gruba misao o njemu... 
U raznim kućama, domovima, dvoranama, sobama 
i crkvama postajemo bolji, nježniji i preobraženi 
samo stoga, jer one lijepe misli, ideje i želje koje 
su se u njima rodile i napunile onaj zrak koji diše- 
mo, učinile su i nas sličnima cjelokupnoj situaciji. 
Iz umjetničkih djela, slika, kipova i knjiga struji 
blagi i dobri dah koji nas zaokuplja i skreće naše 
bistvo smjerom na ljepše i bolje. Našim mislima 
privlačimo kao magnetom dobro i zlo, prema tome 
kakve su... Misao sili stvarnost na preobražaj. Bavi- 
mo se samo lijepim mislima! Crno privlači crno, 

ja bijelo ide k bijelome... Misao je velika revolucija, 
a želja nepoznata tajna sila koja pokreće sudbine 
pojedinaca i naroda. Kletve i molitve vladaju svi- 
jetom! Blago onima kojih prate lijepe roditeljske 
i prijateljske želje, a teško prezrenima i dušma- 
nima okruženim, jer će im se zle misli o njima 
ustobočiti na putu života u obliku nepremostivih 


zapreka. Dišimo zrak dobrih i bježimo od »zraka« 


zlih. Lako je hrastu biti i ostati jak, kad ga na 
jačinu sile ljudske misli, a slamka postaje u svome 
bistvu sve krhkija, jer joj neprestane naše slike 
danomice oduzimlju i ono malo jačine. O, uzdasi, 
jači ste od gromova i munje! O, osjećaji, vi us- 
pješnije od valova, virova i slapova vučete u vrt- 
log. Nevidljivo ima veliku dionicu u svemu što 
je vidljivo. Kroz zidove i daljine prate nas i uprav- 
ljaju s nama nečije misli koje su naši gospodari 
i kojima se ne možemo oteti. Naš položaj u životu 
rezultat je naših i tuđih misli, a isto tako. nije 
ništa drugo ni naša odigrana uloga. Što mislimo, 
želimo i osjećamo, što drugi o nama misle, to jesmo 
i to ćemo ostati. Smilujmo se, stoga, jedni drugima 
dobrim mislima! 596 


Misli nagrađuju i misli se osvećuju. Na ono 
stvarno, predmetno i materijalno ima veliki utje- 
caj ono najsuptilnije i najduhovnije! Tko zna, tko 
nam je napunio i ispraznio džep? Tko zna tko se 
brine za naše dnevne potrebe stana, hrane i odijeva- 
nja, i tko zna tko svojom zlom željom zapovijeda 
da u svemu tome oskudijevamo? Naša je sudbina 
klupko, kojega niti idu po širokome krugu naših 
poznatih i nepoznatih osoba koje nas mrze ili ljube, 
dobro ili zlo nam žele, već prema tome. Nervoza 
privlači nervozu, dobro raspoloženje nastavlja se 
istim stanjem. Nekada kao da/imamo sreće i pre- 
više, sve se nagomilalo ujed4nput, a nekada opet 

zlo bije sa svih strana. Zavisi sve od toga u kakvom 
smo stanju koje se onda jača i nastavlja, jer isto 
se jača istim. Zar nam u najvećoj zaposlenosti kada 
»ne znamo gdje nam je glava«, ne pridolaze opet 
novi poslovi i zar nema dana i trenutaka kada 
naprosto nemaš posla i ne možeš ni zamisliti čime 
bi se zanimao? To doživljavamo svakodnevno jedna- 
ko u uredu, tvornici i poslu, kao i u kući i na 
ulici. Tko ljubi, taj prisiljava da bude ljubljen, 
a tko stalno mrzi, i sam će biti omrznut, makar 
je nekada bio ljubimac. Učenici prisiljavaju svoje 
učitelje na ispitima da ih pitaju njihova pitanja, 
jer jaka misao rodila je i u drugoj duši istu misao. 
Uzbuđenje zove uzbuđenje, a veselo raspoloženje 
baca svoje zrake na sve strane i stalno širi svoj 
polumjer. Naš je život onakav kakve su nam misli. 
Sve ono strašno i teško što sam u životu doživio, 
imao sam 5 ili 10 godina prije u svojim mislima 
i dolazim do zaključka da sam baš i zato to doživio, 
što sam o tome živo mislio. Stalno su mi se godi- 
nama rađale neke misli koje su me prikazivale u 
takvim i takvim situacijama, dovodile u vezu s tim 
i tim ljudima i događajima. I točno se tako u kasni- 
jem životu ostvarilo. Navukao sam na sebe svoju 
kob. A u nevoljama opet, ja sam se suprostavio 
određenim vedrim i lijepim mislima, gledao sebe 
u određenim prilikama, pa se jednoga dana to i 
ostvarilo. U jednom i drugom slučaju moje su 
misli prisilile život da im se pokori i da bude 
onakav, kakvog su sebi predstavile. O, proklete i 
blažene misli! 

Ne smije nam nikada postati svejedno što ljudi 
o nama misle. Mnogi ljudi svojom ohološću i dru- 
gim lošim svojstvima stvaraju kod drugih »zlu 
krv« kod jednoga, drugoga i trećega, a kad se ti 
sitni potočići nesklonosti sliju u jednu rijeku, onda 
ova udara svojim virovima slabi izazivače, potkapa- 

jući bedeme njihove vrijednosti i sposobnosti. Smog- 
nimo kap dobre volje i smješak i za one koji to 
baš i ne zaslužuju, da ne ulijevamo ulje u vatru 
i da u njihovome otrovnome vrtu ne posijemo još 
jednu otrovnu biljku koju ćemo i na sebi osjetiti. 
Naš susret s nekim, naš razgovor bogzna s kime, 
naš pozdrav i odzdrav — sve su to dionice naše 


sreće i nesreće. Ne muči nas samo ono što nam je ' 


netko učinio, već i ono što nam je poželio i pomi- 
slio. Lijepe riječi su često puta što i lijepa djela. 
Budimo daleko od hohštaplerije i snobovskog po- 
našanja, ali određena ljepota i ukus u odijevanju 
i ponašanju, vrlo je poželjno, jer već stoga što je 
lijepo i ukusno, ostavlja lijepi utisak, a ružno i 
neukusno rađa velikom štetom i zlom udarnom 
snagom, to jest ružnom mišlju. Lijepo je biti lijep! 
Ne samo lijepo, već i korisno. Štetno je biti ružan. 
Osjećaj nezadovoljstva sa sobom postaje sve jači 
i moćniji, dok jednoga dana ne zagospodari i ne 
preudesi cjelokupan život u svome ružnome smislu 
i stilu. Rad je najveća vrijednost i stoga, što rađa 
s najvećim zadovoljstvom, a gdje takvoga osjećaja 
ima, tu ima i napretka za sebe i za druge oko nas. 
Kažu (u koliko je to istina) da je Sokrat bio ružan 
čovjek, ali ja sam uvjeren da je on bio lijep čo- 
vjek, jer je nevjerojatno velika moć duhovne koz- 
metike. Velike i plemenite naše misli i ideje pro- 
duhovljuju naše tijelo i zaobljuju naše grube crte 
blagom i ugodnom duhovnošću. Veliki događaji u 
našemu životu, veliki bolovi, velike radosti, prave 
od nas sasvim druge ljude po svome izgledu, jer 
je duša nagnala tijelo da poprimi njezine obrise. 

Majka postaje i na svome licu majka, a očin- 
stvo od grubijana stvara nježno, blago stvorenje! 
Duša mijesi tijelo kao kipar glinu, a iz »kupa- 
onice« duha izlazi se ljepši i bolji. Sve je u/nama! 
Unutra je esencija, a na polju samo ubij Misao 

je sjeme u kojemu je sve, a stablo je samo nužan 
oblik one sakrivene zakonitosti. Utjecaju misli ne 
možeš odoljeti. Topovi imaju svoj određeni domet, 
a od misli ne možeš pobjeći ni kada ideš iz konti- 
nenta na kontinent, ni kada se zakopaš tisuću meta- 
ra pod zemljom, ni kada poletiš zrakoplovom u 
stratosferu. One nas svugdje nađu da izvrše nad 
nama svoj vrijedni ili nevrijedni utjecaj. 9597 


4. IV. 56. 


Uvijek kad sam se nalazio u istoj kući s nekim 
književnikom ili umjetnikom, nisam mogao misliti, 
pisati i raditi onako kako sam inače mogao i umio. 
Pa i ne samo u istoj kući, već ako je u istoj ulici 
stanovao jedan od takovih, opet sam bio nekako 
sapet i ograničen. Izgledao sam kao žarulja kojoj 
je netko u drugoj sobi »krao« elektrinu... Ovo ne 
mogu drukčije protumačiti, nego tako da isti istome 
»krade« iz zraka one misli i ideje koje i jedan i 
drugi privlačimo. Ljudi su kao i munjovodi i svaki 
na sebe vuče ono što mu je slično, pa dvojica 
jednakih ili sličnih postaju u ovome smislu supar- 
nici, od kojih svaki i nesvjesno vuče na svoju 
stranu. Iz istoga izvora teku dva rukava i što 
dobije jedan, to izgubi drugi. 

Veliki ljudi, geniji, znanstvenici i umjetnici, 
veliki su darovi čovječanstvu. Oni su velika naša 
sreća, ali (zvuči čudnovato) oni su i naša velika 
nesreća. Njihovo bogatstvo plaćeno je siromaštvom 
drugih. Obilatsvo jednog jedinog, praćeno je siro- 
maštvom i golotinjom tisuća i milijuna. Za dva 
Sokrata, Mikelanđela i Šilera kao da nema mjesta 
na svijetu. Jedno stoljeće ne može podnijeti više 
od par genija. Ovi veliki dobročinitelji, veliki su 
sebičnjaci, jer sve dobro otimlju i vuku k sebi, 

ostavljajući drugima samo mrvice. Dobročiniteljima 
zapravo nevaljanci i zločinci »financiraju« njihovo 
čovjekoljublje, jer su zarđali šiljke na svojim gromo- 
branima, da k njima ne dođe ništa, već da prepuste 
sve što je lijepo onima koji su lijepim već nabijeni 
i neprestano se lijepim nabijaju. Odgajajući se i 
usavršavajući, mi postajemo sve prikladniji da pri- 
vlačimo dobro i time sve zgodniji i podesniji da 
otimljemo ono što bi inače bilo porazdijeljeno na 
nekoliko drugih adresa. Debljanje ide na račun 
mršavih. Dobri su jedni drugima suparnici u lovu 
na vrijedno i dobro. 598 


4. IV. 56. 


Kažu, a i moje slike to potvrđuju, da sam kao 
mladić bio ono što se kaže zgodan i lijep. Me- 
đutim, ja za to nisam uopće znao, niti sam toga 
bio svijestan. Mislim da nisam samo ja takav. Mla- 
dost ne zna za mladost, ona nju samo živi i uživa! 
Čim počne pred sobom i drugima ustanovljavati 
to svoje stanje, to onda znači ili da je mladost 
pri kraju, ili još bolje da s tom mladošću nešto 
nije u redu i da su tu prisutne neke manjkavosti! 
O tome sam se bezbroj puta uvjerio i o tome se 
može svatko uvjeriti, samo ako hoće. Baš ovih 
dana sam sjedio u jednoj restauraciji s dva stu- 
denta. Njihov izgled je sasvim različit. Jedan visok, 
razvijen, crn, pravi ljepotan. Drugi malen, izrazito 
mršav i u svemu daleko ispod prosjeka. U našem 
razgovoru ovaj nelijepi je nekoliko puta spomenuo 
i naglasio svoju mladost, a onaj lijepi ni jedanput! 
Lijep i zgodan mladić uopće ne zna ni za svoju 
ljepotu, ni za svoju mladost, a zakraćen i oštećen 
u svome stasu, glasu i izgledu, uvijek je u raz- 
mišljanju o svojoj krštenici... gm 

5. IV. 56. 


Imam jednu malu aluminijsku šoljicu za brija- 
nje. Već odavno je probijena i propušta vodu. 
Odlučio sam je zamijeniti. Kad sam kupio novu, 
dohvatio sam onu staru i htio ju baciti kroz pro- 
zor. Ali ruka mi je stala kao ukočena. Pogled na 
šalicu napunio me samilosti i sažaljenja. Toga tre- 
nutka sjetio sam se njezine dugogodišnje povijesti 
koja je i moja povijest... U mojoj sobi je već dvade- 
setak godina. Studentskih, nastavničkih i tamni- 
čarskih godina... Vjerno me je pratila i služila. 
I sada kada je odslužila, kad se istrošila, da ju 
bacim kroz prozor? Ne, nikako ne! I ja sam je 
nježno uhvatio obim rukama, pomilovao i položio 
na policu. Neka je tu. Kao u mirovini... 

I toga trenutka sam pogledom zahvatio sve 
svoje stvari u sobi, velike i male stvari, poslušne, 
vjerne i potpuno pokorne stvari, koje mi bez riječi 
poslušno služe. Kao da su sve skupa ujedanput 
složno progovorile i dobacile mi radostan osmjeh 
zahvale što sam pokazao razumijevanje za njihovu 
sestricu šalicu... Sve su mi postale tako drage, mile 
i bliske, da bih najrađe sve pokupio, skinuo sa 
zidova, izvadio iz ladica, pa ih primio na prsa 
i izljubio... 

O, drage stvari, stvarčice, uslužne dvorkinje 
naših skrovitih želja i potreba! Pune ste duha, 
onoga našega duha koji je iz nas prostrujio u vas. 
Vi niste više krpe, željezo i drvo, vi ste postale 
viši stupanj mrtve prirode. Službom našim navi- 
kama, željama, potrebama i raspoloženjima, izgubile 
ste grubost i tvrdoću, a postale mekane, drage, 
sjajne i nježne. Postale ste dio našega života. Veli- 
ki i značajni dio, od kojega se teško dijeliti i 
rastajati. Mi vas pobožno dodirujemo, premještamo 
i odlažemo, s vama se razgovaramo kao i s malom 

djecom koja nam ništa ne odgovaraju, a ipak kao 
da nas razumiju... Vi ste naša povijest, obiteljska 
relikvija, društvena potvrda i nacionalna sveta uspo- 
mena. Djed je umro, ali je u nekoj stvari ostao; 
oca više nema, ali sa stvarima i u stvarima živi 
i dalje s nama; prijatelji i znanci su otišli i rasijali 
se po svijetu, ali su još svi s nama na okupu u 


njihovim, a sada našim stvarima i stvarčicama. ' 


Stvari! Lakše je s vama živjeti, ali je zbog vas 
teže umirati, jer pomisao da vi ostajete, a mi 
odlazimo, isto je tako teška kao i pomisao da osta- 
vljamo sama brata i prijatelja. 

Pola naših briga, to su naše stvari. Spašavamo 


glave, a mislimo na stvari. Mislimo na njih u- 


skloništima, kod požara i poplava, u zatvorima i 
na stratištima. Gotovo je s nama kad smo sa stva- 
rima obračunali, kad smo se njih oslobodili: pali 
smo na suhu granu, postali smo jadnici i sndirjna 
koji više ni na što ne misle. 

Kad se selimo, strah nas hvata gdje ćemo sve 
te stvari strpati, kad odlazimo u novi stan, opet 
briga gdje ćemo ih smjestiti. S pažnjom ih slažemo 
u škrinje i sanduke, na police, u tavane i podrume, 
da im od vremena do vremena napravimo posjet, 
da ih očistimo od prašine, maknemo ili prenesemo, 
da ih pitamo: kako ste, drage naše stvari, je li 
vam vlažno, da li vam je tijesno, grizu li vas 
miševi ili napastuju moljci? I kad učinimo za njih 
sve što je u našoj moći, onda nam je nekako lakše 
u duši, kao da smo učinili neko dobro djelo za 
prijatelja i znanca. 

U tvornicama, dućanima i radionicama stoje 
poredane stvari, čiste i nove čekaju (kao nezako- 
nita djeca u nahodištima) da dođe netko koji će 
ih uzeti i prenijeti na njih onu ljubav i radost koju 
su imali roditelji — autori dok su ih. stvarali. 
I to je još zadnji puta dok su skupa, a onda kao 

rakova djeca se razilaze na sve strane po selima 
i gradovima u domove radnika, seljaka, činovnika 
i intelektualaca, da poslušno i bez riječi služe i 
da uvijek samo služe, dok mogu do. zadnjega daha, 
to jest do zadnjega grama i centimetra. Dok ih 
rđa ne svlada, dok ih zub vremena ne istroši. 
I tek onda kad su gotove i istrošene, nađu se opet 
na hrpi smeća da zajednički odu na kolima na svoj 
tužni zadnji put, na put uništenja, spaljivanja, 
utapljanja ili taljenja. Ali ni tamo na smetištu 
im mira ne daju, jer dolaze ljudi, životinje i ptice 
da ih prevrću, poližu, raskidaju ili da ih opet 
nanovo upotrijebe. Jer stvari ne služe onoliko koli- 
ko mogu, nego koliko njihov vlasnik može i hoće. 
Bogati ih mijenjaju, a siromašni čuvaju. Oholi hoće 
stvari prema sebi, pa one moraju biti blistave, 
skupe i estetske, a siromašni se zadovoljavaju i 
lošijom vrstom, lošijim izgledom. Svakome svoje. 
Tako su mislili i oni koji su ih pravili... Neka se 


i po stvarima zna, tko je i što je tko... 600 


10. IV. 56. 


Nešto o nevidljivome i nesvjesnome utjecaju 
čovjeka na čovjeka i na tok događaja oko njega. 

Nisam nikada bio umišljen. Nikada se -nisam 
zanašao iluzijama da sam nešto izvanredno i »ek- 
stra«. Uvijek sam smatrao sebe sasvim običnim 
čovjekom s odgovarajućim manama i slabostima. 
I ovdje kada kanim zabilježiti neka svoja osobna 
iskustva, ne hvata me osjećaj da sam nešto osobito 
i izvanredno. Naprotiv sam uvjeren da se i mnogi- 
ma drugima dogodilo to isto, a razlika između mene 
i njih je samo u tome, što sam svoje iskustvo 
»ulovio« i, evo, zabilježio, a drugi to možda nisu 
učinili. 

Riječ je o mome utjecaju. Ali ne o utjecaju 
hotimičnome, rječju, djelom i primjerom, nego o 
onome nesvjesnome koji proističe iz samog prisu- 
stva, odnosno odsustva moje osobe. O prisustvu 
nema toliko iskustva, jer utjecaj što ga vrši čovjek 
na čovjeka u svakodnevnom dodiru s njim, nije 
toliko vidljiv i opipljiv, jer je postupan i polagan, 
dolazi malo pomalo, pa je često neprimjetljiv. Zato 
ovdje mislim na »posljedice« moga odsustva. Stvar 


se već toliko puta dogodila da me upravo sili da 


ju uzmem za redovitu stvar i zapišem kao neko 
pravilo. 

Radi se o slijedećem. Ako sam negdje boravio 
dulje vrijeme, ili recimo najmanje godinu dana, 
onda su se uvijek poslije moga odlaska dogodile 
takve promjene, kao da su upravo čekale mene da 
odem da bi se mogle dogoditi... Bilo da sam dulje 
stanovao u jednoj obitelji, hranio se u jednoj gosti- 
onici, djelatno radio u nekom udruženju, posjećivao 
redovito neko društvo, kavanu ili čitaonicu, ili pak 
da sam dulje vrijeme bio zaposlen u istoj školi, 
ustanovi ili poduzeću — onda je ama baš uvijek 
moj odlazak prouzrokovao kod dotičnih sredina i 
situacija takve novosti da sam se više puta nemalo 
čudio. Možda ja ovdje zapadam u onu poznatu 
logičku pogrešku mišljenja, poznatu pod imenom 
»post hoc, ergo propter hoc« (poslije toga, dakle 
zbog toga), to jest možda ja sve ono što bi se bilo 
dogodilo i da sam ostao, pripisujem svome odlasku, 
ali moram kazati da mi se sve više nameće misao: 
prisustvo moje osobe i moga duha, kao da je ispu- 
njavalo neki »prostor« i sada nakon moga odlaska 
kao da je nastala neka praznina, neki vacum koji 
je ovdje povukao sa sobom tolike promjene i tolika 
preustrojstva. Ne mislim nabrajati stvarne sluča- 
jeve, premda bi, možda, to bMo zanimljivo, nego 
ću kazati samo nešto općenito. Moj odlazak na 

primjer iz kuća i obitelji, u kojima sam dulje sta- 
novao, izazvao je uvijek velike promjene u odno- 
sima među ljudima, drukčijem razmještaju pokuć- 
stva i stanovanja, u kućnome redu i običaju, u 
navikama i rasporedu u pogledu jela, spavanja, 
odmaranja, ljetovanja itd. 

A moj pak odlazak iz ustanova, zavoda, inter- 
nata, škola, poduzeća, ustanova i tvornica, praćen 
je uvijek naglim razlikama i odlukama, da se ove 
nikako nisu mogle razumjeti s običnim i razumlji- 
vim promjenama koje izazivlje odlazak jedne fizič- 
ke osobe. Tako na primjer, kada sam par mjeseci 
nakon moga odlaska susreo na ulici osobu s kojom 
sam bio na istome mjestu, ona mi je skoro uvijek 
kao po nekom pravilu uskliknula: »E, kod nas je 
sada sasvim drukčijel« A onda je slijedilo dugo 
pričanje kako više nije onaj ured tamo, nego ova- 
mo, kako X nije više ono, nego ono, kako su oni 


.»sada veliki prijatelji«, kako se ovaj pomirio s 


onom, ona se posvadila s onim, kako sada više ne 
rade onako, nego ovako, kako su njega premjestili 
onamo, a onoga ondje, itd., itd. Ukratko rečeno: 
pravi pravcati prevrat u razmještanju, smještaju, 
osobama, odnosima, poslovima i namjerama. 

Ne mislim da sam ja neki posebni slučaj, da- 
pače smatram da ovakve pojave prate i druge 
ljude, samo sam ja ovo, eto, zapazio i zapisao, a 
drugi to možda nisu. 

Neka o ovome misli svatko što hoće, ali za 
mene je ovo onaj nevidljivi utjecaj ljudskog duha 
koji je revolucionaran i onda kada šuti, koji je 
nadasve djelatan i onda kada potpuno miruje... Ovo 
je ona nevidljiva i nepotpisana sila kojoj si i 
nesvjesno pao pod upliv i kojoj se ne možeš oteti 
i kad bi to htio. Da, ljudi su jedan drugome 
»pehvogeli«, zle kobi i »prsti Božji«, koji vuku 
sa sobom preko nevidljivih niti koje ne možemo 

prekinuti. Ljudski duh puni zrak i njegovim odla- 
skom, ili prestankom, nastaje poremećaj cjelokupne 
situacije, koja sada mora ispuniti nastalu prazninu... 

601 


12. IV. 56. 


Čitam kako krokodil može. živjeti 300 godina, 
sokol i orao po 100, kit 500, a hrast i lipa čak 
po 1000 godina! A čovjek? Više puta kada prola- 
zim gradskim ulicama spopadne me misao kako je 
kratak ljudski vijek i kako je čovjek slab sučelice 
stvari, biljki i životinja. Postajem zavidan ulici i 
kući koja će nadživiti mnoga pokoljenja. Postajem 
zavidan naraštajima koji dolaze i koji će uživati 
svijet sve ljepši i ljepši, sve bogatiji na materijal- 
nim i duhovnim dobrima. A u toj crnoj misli očaja, 
dolazi uvijek i jedna spasavajuća misao, a to je 
da je prijašnje pokoljenje bilo stepenicu niže ispred 
ovoga moga i našega vremena, a tako isto i sadašnje 
stanje, skupa sa mnom, mora biti stupanj slijedećeg 
naraštaja. 602 


13. IV. 56. 
Zanimljivo da skoro ne mogu ni pomisliti na 
svoju Domovinu, a da mi se od ljubavi i ganuća 
oči ne orose suzama! Hrvatska, najljepša zemljo 
na svijetu! 603 
15. IV. 56. 
Osim one prave tjelesne gladi, postoji i ona 


psihološka glad. Ona nesigurnost u prihodima, u 

zaposlenju, nabavki živežnih namirnica i slično, 
stvara kod čovjeka osjećaj straha, neimaštine, ugro- 
ženosti i osjećaj gladi, makar je trenutno i trbuh 
pun. Naprotiv ondje gdje vlada kakva takva si- 
gurnost u spomenutim potrebama, gdje su izgledi 
za sutra sigurni i gdje su oči site, tamo je i glad 
utažena, odnosno ublažena. U punoj smočnici ne 
spopada te želja ni za čim, a u praznoj sobi uvijek 
si gladan, makar si dobio na vrijeme svoje odre- 
đene obroke. Ovaj, dakle, elementarni ljudski na- 
gon za hranom, hoće neko osiguranje i pričuvu, 
te ne može nikako da prekriži ruke, bude miran 
ondje, gdje prepušten slučaju i milosti hirovitih 
najrazličitijih okolnosti. Stoga se i javlja u obliku 
one duševne nemirnoće, u obliku prave psihološke 
gladi koja te nutka da tražiš i da se boriš. 

604 


20. IV. 96. 


Jedan književnik moj dobar inače prijatelj, 
pun je svakojakih mušica. Kada ga sretnem na 
ulici, naprosto ne znam kako bih ga pozdravio i 
što bi s njime započeo. Sve mu je banalno, obično 
i svakidašnje, ova tema mu je dosadna, ona je 
uznemirujuća, ovo mu je preteško za živce, ono 
opet materijalno, nelijepo i slično. Uopće, on kao 
da je sebi postavio zadatak da pošto poto ne bude 
običan čovjek, s odvraćanjem i ponašanjem obič- 
noga čovjeka, nego hoće biti u svemu i svačemu 
nešto izvanredno i posebno. Prikazuje se na taj 
način i ispada preda mnom puno gori, nego što 
u stvari jest, i kada ga čovejk ne bi malo bolje 
poznavao, ne bi ga po njegovim ispadima smatrao 
ni svojim znancem, a kamoli prijateljem. 

Sjećajući se njega, sjećam se i svih onih osta- 
lih svojih kolega u peru i prijatelja od kista i 
dlijeta koji skoro svi, s malim izuzecima, »krase« 
sebe kojekakvim manama, jer smatraju da je to 
nešto što »eo ipso« spada k njihovom zanimanju. 
Izmislili su za sebe neko novo mjerilo ocjenjivanja 
pa dopuštaju sebi i ono što drugim ljudima nije 
dopušteno. 

Gledam sve to i mislim kako je to sve skupa 
strahovito krivo i kako bi jedan književnik i umjet- 
nik morao biti čovjek prije svega i više nego itko 
drugi. Umjetnik je neobičan u svome doživljavanju 
i uopće u svojoj bogatoj unutrašnjosti, ali prema 
vani u odnosu prema ljudima, on se mora svladati 
i biti po mogućnosti što običniji i što pristupačniji. 
Ni »običan« život u pogledu hrane, stanovanja, 
odijevanja, zabave itd., neće čovjeku od stvaranja 
biti ni na kakvu štetu, niti će on svojom »obično- 
šću« bilo što izgubiti. Naprotiv, dobit će mnogo na 
glasu i imenu, a pogotovo na svojim tjelesnim i 
duhovnim snagama koje će se redom i rasporedom 
osvježiti i ojačati za još veća i bolja stvaranja i 
darivanja. 605 


16. IV. 56. 


Čokot i mladice! Poznajem izvjesne svećenike 
koji su otpali od svojih biskupija i crkava, tobože 
u ime neke naprednosti i modernosti. Kako to 
uvijek i svugdje u ovakvim slučajevima biva, otpad- 
nici se na onoj »drugoj strani« srdačno primaju, 
pa oni trenutno cvatu i napreduju. Međutim, na 
koncu konca, od svega toga ništa: oni su suha 
grana i uvelo lišće. Zašto? Zato jer im manjka 
čokot one ustanove koja ih je rodila i odgojila! 
Isto tako razni književnici, ideolozi i javni radnici, 

ispovijedaju ove ili one ideje, te trenutačno blistaju, 
a na kraju kraja opet od njih ništa, jer ih njihov 
narod neće. Ništa ne vrijedi ako te cijeli svijet 
hoće, ako te narod tvoj vlastiti neće! Književnik 
ne može nikada biti velik, niti stvoriti djela velika, 
ako opisuje, hvali i uzdiže ono što njegov narod 
neće. Doduše, ovdje se stvari mogu natezati i ras- 
tezati. Zna se što jedan narod hoće, a što neće, 
što većina ljudi želi, a što ne želi. To jest, zna se 
uvijek i svugdje što ima i što nema korjenja u 
narodu, a bez korjenja i čokota, sve su mladice 
osuđene na uvelost. 606 

Strast: 168, 254, 551, 562. 

Studij: 449. 

Stvari: 600. 

Suosjećanje: 309, 519. 

Suprotnost: 187. 

Suština: 306. 

Svađa: 147, 166. 

Svagdašnjost: 605. 

Svećenik: 237, 581, 584. 

Svemir: 328. 

Šala: 145, 170, 262, 495. 

Škola: 186, 369, 502, 514. 

Škrtost: 541. 

Štednja: 11. 


Tajna: 41. bh Vrlina: 219, 277, 318, 346, 361, 951. 


Talenat: 81. ' Zaboravljanje: 203. 

Taština: 244, 379. Zajednica: 174. 

Temeljitost: 22. Zakon: 139, 372. 

Teško: 398. ' Zakonitost: 209. 

Tijelo: 238. Zamamnost: 281. 

Tišina: 506. Zao: 152, 303. 

Tjelovježba: 405. : Zaposlenje: 141, 587. 

Tješenje: 207. Zasluga: 482. 

Trajnost: 219. : Zataškivanje: 86, 494. 

Trud: 165. | Zavist: 315. 

Učenik: 369. . | Zdravlje: 255, 357. 

Učenje: 163, 368, 490. . Zlo: 79, 108, 159, 339, 438, 499, 539. 

Ugled: 291, 396. š Zloporaba: 319. 

Umiranje: 283, 421, 435. ' Značaj: 289. 

Umirovljenik: 399. ( Značenje: 39. 

Umjetnik: 100, 216, 396, 468. : Znanost: 101. 

Umjetnost: 105, 215, 278, 327, 388, 401. : Znanje: 335, 336, 378, 492. 

Upoznavanje: 97, 239. | Zvanje: 28, 158. 

Uslužnost: 12, 428. ' Žialost: 298. 

Uspjeh: 231, 368. Želja: 17. 

Uspomena: 50. | Žena: 6, 96, 116, 121, 123, 129, 257, 295, 324, 
Utjecaj: 66, 276, 339, 347, 613, 560, 596, 597, 601. 478, 483, 522, 944, 069. 

Utjeha: 282. Ženidba: 83, 172. 

Uvreda: 53. i Život: 42, 125, 128, 169, 177, 186, 190, 196, 202, 
Užitak: 562. 236, 263, 283, 288, 302, 307, 323, 345, 354, 
Varka: 234. 362, 411, 416, 451, 469, 470, 491, 531, 542, 


Vanjsko: 574, 578, 597. 602. 

Veličina: 57, 256. i 

Vjera: 88, 248, 299, 500, 566. 

Vjernost: 82, 367. 

Vlasništvo: 300, 305. 

Vlast: 87, 489. 

Vlastitost: 231. 

Vrednovanje: 449. 

Vrijednost: 88, 96, 98, 142, 288, 397, 410, 426, 
478, 479, 534, 598. / 

laca. Osnov — 

školu svršio u rodnom mjes- 
tu, a srednju pohađao u 
Hvaru i Šibeniku, gdje i ma- 
turirao. Diplomirao na Filo- 
zofskom Fakultetu u Zagre- 
bu. Bio uvijek odličan uče- 
nik i student. Za vrijeme 
bivše Jugoslavije, kada su 
ondašnje političke i društveno — ideološke prilike 
našle živog odraza i na život među svučilistalcima, 
on je predsjednik Akademskog — Pedagoškog Filo- 
zofskog Kluba. 


Službovao najprije u Sarajevu (4 godine) kao prefekt 
u NAPRETKOVOM INTERNATU »Kralj Tomislav«, 
a zatim u Metkoviću kao nastavnik. Onda dolazi 
u Zagreb gdje živi takoreći cijeli život. Najprije 
je kod »HRVATSKOG RADIŠE« kao upravitelj 
Odgojnog Zavoda za privrednu mladež, a zatim 
radi kao profesor na Gimnaziji i Učiteljskoj školi. 
Bavio se neko vrijeme i novinarstvom, pa je dopis- 
nik »HRVATSKOG DNEVNIKA « iz Sarajeva i Met- 
kovića. - 


Piše još iz đačkih dana bilo pjesme, bilo eseje. 
Nema takoreći hrvatskog časopisa ili novine, u 
kojoj nije surađivao. Tu je na stotine članaka po 
raznim revijama i novinama. Napisao ukupno dva- 
desetak knjiga. Od toga je tiskano desetak, a druga 
polovica čeka u rukopisu... Bilo u pjesmi, ili prozi, 
autor nastoji da bude svoj i da kaže nešto doživ- 
ljajno svoga. To je motto cjelokupnog njegovog 
opusa. Oznaka je to i ove knjige. Glavno mu je 
djelo »Čovjek«, koje je doživjelo tri izdanja, a 
prema potražnji trebalo bi tiskati i četvrto. 


